
LANDRU
Bagian 1.
Pemikat prampoean jang paling pande.

Henri Desire Landru, jang berselang belon brapa lama ada djadi boeah toetoernja orang banjak, ada satoe pendjahat jang paling tjerdik dan kedjem, hingga djarang ada bandingannja boeat djeman sekarang atawa poen djeman doelue, kata toean Williams le Queux, poenoetoer dari ini boekoe, kamoedian ia toelis lagi.

Saja poenja pikirah soeda djadi katarik sama perkara tangkepan jang dibikin atas dirinja itoe orang jang penggawakannja ketjil, kepala botak dengen djenggot pandjang dan kadoewa matanja mentjelong ka dalem. Dia itoelah ada terkenal dengen nama Lucien Guillet, tinggal di Parijs, Rue Rochechouart nomer 76, dan soeda ditangkep lantaran tertoedoe lakoeken pemboenoehan. Hal itoe terdjadi pada boelan April tahon 1919 dan bagi saja perkara begitoe ada sanget berharga, kerna samoea orang taoe saja ini ada saorang jang soeka sekali memperhatiken perkara-perkara kadjahatan dan tingka-lakoenja pendjahat-pendjahat.

Toedoehan jang amat banjak dan loear biasa ada didjatoken atas dirinja itoe pendjahat.

Pertama kali saja taoe ini hal, adalah lantaran saja trima satoe soerat dari saja poenja satoe sobat jang doeloenja ada djadi ambtenaar dari satoe pengadilan, dan dalem soeratnja ia ada toelis pada saja begini:

Perkara ini haroes dibilang loear biasa. Dateng di Parijs boeat studig ini perkara. Saja nanti kasi liat pada kaoe soerat-soerat papreksain, jang ada berhoeboeng dengen kadjahatannja ini pemboenoeh dan lebih doeloe saja brani pastiken jang ini perkara aken bikin kaoe djadi amat heran.

Doewa minggoe kamoedian sedari trima itoe oendangan saja sigra koendjoengin itoe sobat di prefecluur (gedong dari satoe pembesar). Disana ia soeda kasi liat pada saja soerat-soerat papreksa'an tentang perkaranja Henri Désire Landru alias Lucien Guillet.

"Dan ?” tanja ia dengen sakoenjoeng koenjoeng. Apa kaoe pikir dari hasilnja kita poenja papreksain ?”

"Loear biasa!” djawab saja.

"Mon cher ami ! Apa jang tadi kaoe batja, itoelah ada satoe boekti jang tiada bisa dipoengkir poela. Soekoer sekarang itoe pendjahat soeda didjebloesken dalem pendjara. la soeda ditangkep selagi berada sama katjinta'annja, satoe prampoean jang oesianja masih moeda din terkenal dengen nama Fernade Segret. Akoe soeda dakwa itoe prampoean sebab. ia soeda tjintaken satoe pendjahat. Dengen pasti akoe brani bilang bahoea dalem waktoe jang tiada bebrapa lama lagi kita aken dapet katerangan jang lebih lengkep. Landru, ada satoe pendjahat jang soeda dilahirken dengen kadjahatan, kerna dengen tjara jang kedjem soeda boenoeh. pramposan-prampoean. jang tida berdosa.”

Tentoe sadja ini pembitjarahan membikin saja djadi berhaisde boeat taoe lebih -banjak: selak- seloeknja ini perkara kadjahatan:

Gedari “itoe waktoe Landru terkenal sebagi "Blauwbaard" (Namanja satoe orang jang dalem boekoe dongengan anak-anak ada terkenal sebagi satoe pemboenoeh orang orang prampoean di Frankijk Di Bioscope soeda sering dikasi liat gambarnja itoe lelakon).

Banjak tempo saja sueda goenaken boeat dapetken ketrangan lebih djaoelr, saja soeda preksa register dan Soerat papreksa'an dari' ini. perkara, malah saja soeda bikin dijoega perhoeboengan dengan familie-familie dari orang-orang prampoean jang Landru soeda boenbeh. Dan dalem'ini hal saja telah beroentoeng dapetken banjak -soerat-soerat katjintain javg ditoelis oleh Landru — alias Diard, Dupont, Freminet, Guillet dan satoe dozijn laen nama poela, soerat-soerat mana di adresken pada lebih dari doewaratoes prempoean jang soeda,bikin perhoeboengan sama ini pendjahat lantaran boenjinja ia- poenja advertentie jang sanget menarik hati. Samoea pembatja nanti bilang jang ini perkara sasoenggoenja ada sanget menarik hati, apapoela pembatja sabagian besar soeda taoe dari wartanja soerat-soerat kabar,tjara bagimana Landru soeda lakoeken kadjahatan atas dirinja itoe orang-orang prampoean. Apa jang saja aken toetoerken disini adalah katrangan jang saja sendiri dapet koempoel, jaitoe sasoedanja koendjoengin tempat-tempat dimana Landru doeloe bersarang, maka tidalah heran bagi pembatja djikaloe di sini saja bisa toetoerken dengen pandjang lebar hikajatnja itoe „srigala" jang beroepa manoesia.

Tentang pengidoepannja Landru sebagi anak-anak, sedikit sekali kapentingannja boeat ditoelis disini.

Landru terlahir dalem tahon 1869 dan ada djadi anaknja satõe koeli jang ada toentoet satoe pengidoepan dengen pantes. Ajahnja Landru ada satoe stoker, sedeng iboenja ada satoe toekang mendjait, tetapi toch dengen sanget tida taoe maloe Landru mengakoe di hadepannja njonja Fernande Segret bahoea ajahnja ada satoe fabrikant jang ternama. Koetika Landru masih doedoek di bangkoe sekolah, ia ada terkenal sebagi satoe moerid jang paling pinter dan kamoedian ia soeda beroentoeng bisa dapet kadoedoekan onder-diaken (candidaat padri) dalem gredja.

Landru soeda perna berkerdja pada satoe architect dan koetika ia masoek dalem golongan militaire, ia soeda bisa dapetken kadoedoekan onder-officier.

Tatkala ia masoek poela dalem maatschappij, ia soeda menika sama satoe nona Parijs dan sabelonnja ia beroesia tigapoeloeh tahon Landru soeda djadi ajah dari ampat anak. Kamiskinan itoe koetika ada menjerang dengen sengit pada dirinja Landru, dan lebih latjoer lagi itoe koetika ia tiada- ada djabat pakerdjahan apa djoega, maka boleh djadi inilah lantarannja hingga Landru moelai tjampoer sama bebrapa pendoedoek di Montmartre jang namanja tiada begitoe baek. Blakangan Landru sendiri soeda djadi satoe pentjoeri, pakerdja'an mana beroentoeng tiada dikatahoei oleh istrinja.

Di antara kontjo-kontjonja Landru ada terdapet djoega satoe orang jang djoeal mas-inten dan ia inilah ada itoe orang jang „dandania" barang-barang mas berasal dari tjoerian.

Ini toekang mas ada adjarin Landru bagimana satoe „blaaspijp" digoenaken dan sedari itoe waktoe Landru madjoe satoe tindak dalem ia poenja lelakon sebagi satoe pendjahat.

Memangnja Landru soeda perna djadi satoe escroc (penipoe) dan satoe chevalier d' industrie (toekang tjari harta) dan dalem tahon 1902, lantaran gelapken oewang, Landru soeda ditangkep oleh politie ; boeat ini hal Landru dihoekoem lamanja tiga tahon.

Saja soeda beroentoeng dapetken soerat papreksa'an dari ini perkara, aken tetapi lantaran ini ada satoe perkara jang biasa, maka tida heran djikaloe itoe koetika tida ada satoe soerat kabar jang wartaken hal itoe.

Satelah Landru kaloear dari pendjara, sigra ia berkoempoel kombali sama sobat-sobatnja jang terkenal sebagi orang-orang jang tiada baek.

Sedari itoe waktoe ia lakoeken banjak sekali kadjahatan, aken tetapi ini samoea dilakoeken dengen tjara jang tjerdik dan ati-ati sekali, hingga politie sendiri bilang bahoea Landru sasoenggoenja ada satoe pendjahat jang loear biasa tjerdiknja.

Di Parijs, Marseille, Avignon, Lyon dan Toulouse, dengen goenaken àkal-akal jang tjerdik dan omongan jang manis ia soeda tipoe banjak orang. Lantaran maloe sama perboeatannja Landru jang tjoba dapetken sasoeap nasinja dengen djalan tida halal, maka ajahnja Landru dalem tahon 1912 soeda boenoeh dirinja sendiri.

Inilah ada djadi sitoe katrangan bahoea Landru boekan ada toeroenan pendjahat.

Pelahan-pelahan Landru ambil kadoedoekan jang teroetama dalem golongan pendjahat di Parijs. Ia ada bladjar dalem oeroesan automobiel dan dalem sedikit waktoe sadja ia soeda djadi paham betoel dalem itoe vak — baek perkara automobiel maoepoen motorfiats. Boekan ini sadja jang dipahamken oleh ini pendjahat, hanja ia soeda tjoba beladjar djoega tjara bagimana menjamboeng wadja dengen goenaken perkakas samboeng jang bisa bekerdja sendiri. Boeat ini oeroesan djoega Landru dengen tjepet soeda djadi sitoe toekang jang pande, dan kapandeannja itoe tiada kala dengen satoe toekang.

Orang traoesah djadi heran sama Landru poenja, kapinteran sebab perkara kadjahatan jang ia lakoeken, sebagimana di bawah ini kita aken tjeritaken, menoendjoekin jang ia betoel-betoel ada satoe pendjahat jang tiada ada tandingannja.

Dari papreksa'an jang dibikin, ada ternjata bahoea sedari

itoe waktoe Landru ada pake boekoe-boekoe jang menoetoerken tjara bagimana itoe digoenaken dan tjara bagaimana ratjoen itoe dipoenaken. Laen dari pada itoe ia ada banjak batja boekoe-boekoe jang menoetoerken hikajatnja pendjahat di djeman doeloe.

Sebagimana di atas kita soeda bilang baiioewa Landru ada satoe orang jang pinter, dan perkara-perkara jang diseboetken di atas, jaiioe seperti goenaken atawa poenaken ratjoen, dan tentang pendjahat-pendjahat di djeman doeloe jang ada diseboetken dalem boekoe tjerita, Landru ada pladjarin deijgen radjin sekali. Istrinja Landru dan sakalian anak-anaknja tinggal tiada taoe dengen lelakonnja ini pendjahat.

Landru bagi pengidoepannja djadi doewa bagian, di dalem satoe bagian ia lakoeken kadjahatan dan di laen bagian ia maenken lelakon sebagi satoe ajah dan soeami jang terhormat.

Di awalnja tahon 1914, ia toedjoeken pikirannja pada orang-orang prempoean, jang oleh ini pendjahat dianggep sebagai satoe soember bagi pentjariannja.

Daja jang digoenaken oleh ini pendjahat boeat bikin perhoelroengan deugen orang-orang prampoean jang berharta,adalah moeatken dalem soerat-soerat kabar, advertentie perkawinan. Sebagimana di atas soeda dibilang, bahoea Landru sebagi ajah dan soeami, tiada bisa ditjela, tapi di loear taoenja ia poenja istri dan anak-anaknja, dan di satoe tempat jang djaoeh dari roemahnja, ia ada sewah bebrapa kamer jang digoenaken olehnja boeat trima orang-orang prampoean jang soeda katarik dengen itoe advertentie-advertentie dalem soerat-soerat kabar.

Tjaranja Landru berlakoe da'em ini hal, jalah mengoendang itoe prampoean — jang mengasih djawaban atas itoe advertentie — dateng sendiri di tempatnja, koetika mana Landru laloe kasih kenal dirinja sebagi saorang jang sopan dan terpladjar. Lelakon begini memang Landru ada pande sekali.

Sebagi satoe tjonto di bawah ini saja toetoerken katrangannja njonja Morel, jang saja sendiri ada tanjaken.

Beginilah tjeritanja itoe njonja :

Dalem boelan Maart 1914 saja ada tinggal di Rue Joubert dan idoep dengen harta peninggalannja saja

poenja soeami jang telah marhoem. Saja ada poenja satoe roemah di Melun dan ada simpen bebrapa barang permata.

Berhoeboeng dengen moentjoelnja satoe advertentie jang dimoeat dalem sala satoe soerat kabar, saja soeda bikin „kenalan" dengen satoe toean jang seboetken dirinja dengen nama Raymond Herbette, dan menoeroet katanja ia ada djadi satoe architect. Ini toean ada tinggal di Rue des Petits-Champs dan dafi ka'adahan roemah-tangganja saja dapet kanjatahan bahoewa ia ini ada saorang jang tjoekoep pentjariannja dan ada hidoep dengen sapantesnja.

la poenja tjara berlakoe dan omong-omongannja ada begitoe manis, hingga menikah padanja. saja djadi katsrik hati aken sigra Bahoea saja poenja katjinta'an boekan palsoe adanja, itoelah saja telah boektiken dengen peserahken eigendom dari saja poenja roemah di Melun, begitoe djoega dengen saja poenja barang-barang permata, atawa lebih teges saja bilang, jang saja soeda serahken antero oewang dan harta jang ada di tangan saja.

Aken tetapi brapa besar saja poenja kaget koetikabpada soeatoe hari saja pergi di Rue des Petits-Champs saja tida dapet berdjoempa lagi pada itoe toean Herbette — jang boekan laen dari Landru — dan itoe roemah jang doeloe saja liat ada diriasin dengen perabotan lengkep dan mahal sekarang tiada lebih dari satoe roemah kosong.

Kabesokan paginja orang ada kabarken pada saja jang toean Herbette soeda djoeal saja poenja roemah di Melun. Prihal saja poenja barang perhiasan sedari saja serahken pada itoe pendjahat, saja tiada dapet liat lagi."

Lelakonnja Landru pada waktoe blakangan poen ampir ada saroepa sadja dengen hal jang ditoetoerken di atas. Banjak orang ada bilang, bahoea Landru bisa hyonotisch, tapi inilah ada satoe hal jang kita tiada brani tetapken, dan apa jang kita taoe adalah Landru melinken maenin lelakon dengen perdjandjian maoe kawin sama itoe prampoean jang ia hendak djadiken korban.

Katjerdikan, kakedjeman dan kapandean mengobrol seperti Landru brangkali di doenia tiada ada kadoewanja. Ia taoe dengen baek bahoea perkata'an ,,kawin" ada sanget berharga seperti

kemat boeat pikat hatinja orang-orang prampoean di Parijs dari

golongan tengah, maka dengen ini djaian Landru ingin dapetken kakaja'an.

Di antara prampoean-prampoean jang pertama kali didjadiken sobatnja dan biakangan oewang dan hartanja itoe prampoean dieret, ada teritoeng djoega satoe njonja jang terkenal dengen nama Cuchet. Ia ini ada satoe djanda jang beroemoer tigapoeloeh sembilan tahon dan ada poenja satoe anak lelaki jang beroesia delapanbias tahon, tinggal di Faubourg St.-Denis. Njonja Cauchet ada toelis soerat lamaran pada satoe advertentie jang boenjinja seperti di bawah ini :

„Saorang lelaki jang soeda ditinggal mati oleh istri, oemoer ampatpoeloeh tiga tahon, ada doewa anak, poenja penjarian jang pantes, toeroenan baek-baek, ingin berkenalan dengen satoe djanda, jang djikaloe bisa satoedjoe satoe sama laen aken menika".

Sasoedanja toelis soerat pada itoe advertentie, berselang tiada brapa lama lagi njonja Cuchet dapet trima satoe soerat jang dateng dari Rue Barbette dan diboeboehi dengen tanda tangan „Raymond Diard".

Kamoedian dari pada itoe, „perkenalan" lantas dibikin di Faubourg St.-Denis, dan berselang brapa hari, Landru lantas kenalken pada itoe njonja djanda doewa anak prampoean jang dioendjoekin sebagi ia poenja anak. Saliwalnja iloe malem iloe kadoewa anak prampoean tiada haliatan poela. Apa jang soeda terdjadi dengen iloe doewa anak prampoean — meliat dengen terdjadinja laen-laen perkara — pasti orang mengarti sendiri jang itoe doewa anak prempoean boekan anaknja Landru.

Njonja Cuchet soeda djadi katarik hati dengen kalakoean dan omong-omongannja toean Diard. Samentara Andre, anaknja njonja Cuchet, poen djadi toendoek dengen lakoe hormat pada itoe pendjahat. Semingkin lama persobatannja njonja Cuchet dan itoe lelaki ada djadi semingkin rapet hingga seperti koelit dan daging.

Pada soeatoe hari dengen sakoenjoeng-koenjoeng Andre djadi sakit, jaitoe pada sasoedanja ia bersama Landru alias Diard bersantap dalem satoe restaurant jang letaknja tiada djaoe dari Louvre. Dengen berkandaran taxi Landru soeda bawa Andre pada

— 12 —

satoe thabib, jang menerangken bahoea Andre soeda kena makan barang jang beratjoen. Kanjatahan kaädaliannja Andre ada berbaliaja, aken tetapi lantaran itoe thabib menoeloeng dengen soenggoe-soenggoe dan kasi djoega makan obat jang bisa poenaken itoe ratjoen achirnja dengen pelahan-pelahan Andre djadi semboeh kombali.

Tentoe sadja tiada saorang ada pikir, jang itoe ada perboeatannja Landru, dan tida saorang ada taro sangkahan jang Landru mempoenjai maksoed aken singkirken itoe anak dari doenia, maka hal terkenanja itoe ratjoen djadi dibilang sadja ada lantaran makan barang makanan jang tiada baek di itoe restaurant.

Njonja Cuchet, satoe prempoean jang pinter, semingkin lama semingkin katarik sama itoe pendjahat, lantaran ia ini pande sekali maenin lelakonnja. Katjintaännja njonja Cuchet pada ini pendjahat ada begitoe besar, sebagi djoega di doenia ini tiada ada lagi laen lelaki. Boeat ambil hatinja itoe njonja ampir saban hari Landru ada bawain kèmbang atawa laen-laen barang boeat itoe njonja.

Bebrapa kali djikaloe Landru tiada bisa koendjoengin itoe prampoean, ia laloe menoelis soerat dengen perkataan-perkataan jang manis sekali, hingga tiadalah heran djikaloe njonja Cuchet soeda djadi semingkin tjinta pada itoe pendjahat.

Sala satoe soeratnja Landru jang dikirim pada njonja Cuchet ada begini boenjinja :

Djantoeng hatikoe,

Hidoep tida berserta kaoe, soenggoe badan seperti tida berdjiwa.

Akoe merasa ingin sekali aken bisa doedoek poela di damping kaoe, hingga itoe tempo jang akoe moesti liwatken, akoe itoengin satoe-satoe djam dengen hati berdebar-debar.

Kaoe, moestikakoe jang terbajang-bajang, liatlah tjintakoe jang terasa sagenep badan dan djiwa, liatlah melinken pada kaoe sadja jang akoe bisa tjintaken".

Perkataän jang terseboet blakangan, roepanja ada djadi Landru poenja kasoekaän, sebab dalem laen-laen soerat jang dikirim pada laen prampoean, poen perkataan itoe ada dipake djoega.

Itoe soeral-soerat jang didjadiken jang dikirimken pada laen prampoean korban, samoea perkataannja ada terpili, maka tiadalah heran, lantaran merdoenja itoe soerat hingga banjak prampoean jang djadi tergila-gila pada itoe pendjahat.

Pada laen-harinja Landru toelis lagi satoc soerat pada njonja Cuchet jang boenjinja ada begini :

Sabetoeinja disini akoe tiada beta, akoc liarep sabegitoe lekas bisa kombaii lagi sama kaoe. Oh! djantoeng hatikoe, tiada ada satoe djam jang akoe tiada pikirken pada kaoe. Sanipe daleni impian djoega kaoe poenja roepa jang manis ada terbajang-bajang dan akoe merasa beroentoeng sekali, djikaloe begitoe lekas sabrapa bisa kaoe djadi akoe poenja istri jang sah. Akoe harep Andre ada dalem slamat. Badannja jang masih lemah, akoe koewatir bikin ia djadi sakit lagi, maka perloe sekali ia didjaga dengen betoel".

Perkataan jang paling biakang ada menoendjoekin jang Landru ada satoe pendjahat jang tjerdik 'sekali, kerna sasoenggoenja Andre poenja kaädahan ada sademikian, satoc anak moeda sebagi Andre tentoe sadja tiada taoe jang itoe perkataän-perkataän manis melinken ada moeshilatnja Landrn sadja, dan bahaja apa ada bersemboeni dalem itoe perkataan, poen tida sembarang orang bisa tebak.

Begitoe tjerdik Landru bekerdja, hingga boekan sadja njonja Cuchet dan Andre kena dibodoin, hanja njonja Friedniann, soedara prampoean dari Landru poenja „bakal istri" djoega soeda kena didjoestaken. Blakangan ia ini ada menerangken pada politie, bahoea maskipoen pertama kali ia ada tjoeriga atas dirinja Landru, tapiblantaran ini pendjahat poenja klakoean manis dan katjintaän jang amat besar pada ia poenja soedara, soeda bikin ilang ia poenja katjoerigaän.

Aken tetapi bagi pembatja nanti lenijata bahoea Landru poenja katjintaãn ada berarti satoe kakedjeman jang sekali poen binatang bocas tiada nanti bisa berboeat.

Djantoeng hatikoe", kata Landru dengen soeara terpoetoespoetoes, „Akoe soeda dapet karoegiaa jang besar sekali. Akoe soeda berlakoe bodo sekali dengen korbanken akoe poenja oewang dalem peroesahan gambar idoep, dan sekarang saparoh dari akoe poenja harta soeda djadi loedes. Betoel itoe tiada heibat, aken tetapi boeat sekarang ini kaädahan akoe soenggoe amat tiada beroentoeng".

Soeda lama njonja Cachet ada pikirken tentang halnja itoe doewa nona, jaitoe anak-prampoeaniija Landru, dan koetika hal ini ditanjaken pada itoe bangsat, Landru djawab, bahoewa itoe doewa anak prampoean sekarang pada tinggal sama satoe tante di Brest.

Kamoedian dari pada itoe, Landru atawa Diard tetiron jang banjak sekali mempoenjai akal serta taoe bagimana ia moesti berlakoe pada orang-orang prampoean, dengen bertjoefjoeran aer mata menerangken jang ia sekarang ini tiada ada poenja kakoeatan boeat menika sama njonja Cuchet.Laen djalan tiada ada salaennja berpisa satoe sama laen.

Njonja Cuchet awasin itoe orang pada siapa ia dja'o tjinta merasa antjoer hatinja mendenger itoe perkala'an. Boeat angkat kasoesahannja itoe djantoeng hati, ia laloe djoeal roemahnja di Parijs dan pergi di Chausse, deket Chantilly, bersama Landru.

Pasti sadja hal ini ada sanget mengirangken pada Landru jang atas ongkosnja itoe prampoean laloe toeroet pinda ka tempat terseboel, sekaiipoen pada itoe waktoe ia aken menika sama tiga prampoean laen dari Parijs.

Aken tetapi di Chausse Landru tiada beta.

Itoe roemah, kata Landru, ada terlaloe ketjil dan banjak kandaran liwat moendar-mandir disitoe. Laen dari pada itoe sasoeatoe orang jang djalan disitoe bisa liat djoega ka dalem itoe roémah dari katja-djendela. Dengen goenaken ia poenja kapandean lida, ia soeda beroentoeng djoega boeat bikin Andre tiada betah ting gal disitoe. Demikianlah pada boelan December 1914 Landru soeda bisa boedjoek njonja Cuchet tinggal di Vernouillet, satoe kota jang ada di Seine-dai, deket Mantes.

Inilah ada roemah jang pertama kali Landru pake boeat lakoeken kadjahatan, dan blakangan lelakon begini dioelangken poela di Gambais.

Roemah itoe ada ketjil, ampat pesegi, tapi model baroe dan ada poenja satoe loteng, sedeng kaädahannja tiada menjenangken. Bagian depan dari ini roemah ada terdapet ampat djendela dan

satoe tangga batoe jang menoedjoe ka depan dan teroes ka djalanan besar.

Di bawah ada terdapet satoe dapoer dan satoe kamar mobiel jang sempit. Itoe roemah ada dikoeroeng dengan satoe kebon dimana ada toemboe poehoen-poehoen boeah dan seringen jang lebet. Letaknja ini roemah ada di satoe peloksok dari Ile de France dan boleh dikata tida saorang bisa doega bahoewa di blakang itoe tembok-tembok ada terdjaJi perkara-perkara jang bisa bikin mengkirik boeloe badan.

Di ini tempat Landru soeda ambil djiwanja ia poenja korban jang pertama dan ini kadjahatan ia lakoeken melinkeii boeat dapetken barang-perabotan jang djadi kapoenjahannja njonja Cuchet.

Sadjoembla barang-barang linnen jang ada di bawa ka itoe roemah, biakangan — sasoedanja berselang ampat tahon sedari njonja Cuchet dan Andre ilang dengen tjara jang tiada kataoean — telah didapetken kombali dalem satoe garage kapoenjahannja Landru.

Di awalnja tahon 1915 ampir samoea harta dari ia poenja korban soeda ada dalem tangannja. Pada soeatoe hari dengen tiada disengadja Andre telah dapet liat Landru sedeng berdjalandjalan dengen satoe prampoean laen, jaitoe njonja Labord Line, tinggal di Rue de Rivoli. Sadari itoe waktoe si „anak kwalon" tiada begitoe pertjaja poela pada dirinja itoe bangsat.

Hal jang membikin Landru lebih tjilaka, adalah Andre soeda tjeritaken itoe hal pada iboenja, hingga iboe itoe sigra panggil Landru boeat ditanjaken bener dan tidanja itoe tjerita. Landru satoe pendjahat jang oeloeng, pasti sadja tiada kakoerangan akal, maka dengen omongan manis ia soeda bisa bikin njonja Cuchet tiada bertjoeriga lagi, aken telapi toch sedari itoe waktoe, dengen dendem di hati Landru soeda ambil poetoesan jang tetep boeat abisken djiwanja njonja Cuchet dan Andre.

Iboe dan anak sama sekaii tiada taoe adanja itoe bahaja jang aken menimpa atas dirinja ; ampat hari kamoedian koetika Landru pergi ka Parijs, dan menoeroet katanja ada oeroesan dagang, dengen sakoenjoeng-koenjoeng Andre poenja kawarasan djadi terganggoe.

Thabib jang dipanggil boeat mengobatin Andre, telah njataken bahoewa Andre poenja kawarasan telah terganggoe lantaran soeatoe penjakit dalem badan. Koetika Landru poelang di waktoe tengah malem, dalem hatinja merasa amat heran jang Andre masih tinggal idoep. Aken tetapi di hadepannja njonja Cuchet ini pendjahat oendjoek roepa jang amat doeka lantaran Andre ada dalem sakit.

Landru soeda ambil poetoesan jang tetep bahoewa sabelonnja matahari terbit, baek njonja Cuchet atawa poen Andre moesti disingkirken dari doenia, sedeng kaperloean boeat lakoeken ini kadjahatan soeda disediaken

Laen dari pada itoe, Landru soeda ambil tindakan-tindakan djoega boeat singkirken tanda-tanda dari ia poenja kedjahatan, hingga di waktoe matahari mementjarken sinarnja, itoe samoea tanda aken ilang boeat selama-lamanja.......

Dengen omongan jang manis Landru boedjoek njonja Cuchet aken boeka satoe botol ,,Madeira" (samatjem anggoer).

,,Ini hari akoe soeda dapet banjak oentoeng", begitoelah Landru bitjara, ,,dan akoe harep jang kaoe orang soeka minoem boeat akoe poenja kaberoentoengan".

Begitoelah dengen girang orang laloe boeka anggoer Madeira, dan njonja Cuchet bersama Andre laloe minoem itoe anggoer boeat kaberoentoengannja Landru. Tiada satoe antaranja njonja Cuchet dan Andre ada doega atawa poen merasa jang dalem anggoer itoe ada tertjampoer ratjoen.

Ilangnja njonja Cuchet dan Andre tiada saorang jang taoe, aken tetapi pengarang dari ini boekoe bisa kasi katrangan jang tjoekoep dengen tjara bagimana ini pendjahat jang paling kedjem dan paling tjerdik soeda lakoeken itoe pemboenoehan.

Sembari tertawa dan mengomong sama njonja Cuchet dan Andre, Landru temenin marika doedoek sampe djam sablas malem.

Bebrapa djam kamoedian doea orang tani, satoe lelaki dan satoe prampoean, jang liwat depan roemah itoe telah dapet liat dapoernja Landru berkobar, sedeng sakoempoelan asep jang tebel ada kaloear dari lobang asep.

Apatah soeda terdjadi dalem itoe roemah jang soenji?




Bagian 2

BAGIAN II.

Resianja satoe villa

Siapakah taoe kaloe pada malem terseboet dalem itoe villa jang sepi dan saderhana telah terdjadi satoe perkara jang ngeri sekali. Ini resia jang bisa bikin boeloe badan mengkirik, saja aken toetoerken disini, boeat oendjoek brapa djaoe manoesia poenja kakedjeman pada sasamanja manoesia.

Saja rasa ada djadi saja poenja kawadjiban aken toelis ini kadjadian dengen teroes terang, soepaja sakalian kadjahatannja ini orang jang aneh, kedjem dan banjak akal, jang belon brapa lama (1922) soeda dihoekoem mati oleh hakim di Versailles (Frankrijk), terbeber kadjahatanuja itoe pada sekalian doenia.

Njonja Cuchet dan Andre pada maleman jang ia bakal diboenoeh, ada berdiam dalem satoe kamar-makan dan kadoewanja orang itoe masing-masing soeda minoem satoe gelas anggoer madeira jang Landru sendiri boeka dan toewang itoe ka dalem glas, aken tetapi ia sendiri tida minoem, hanja gantiken dengen brendi jang slamet boeat kawarasan badan.

„Besok, akoe hendak pergi ka Parijs bersama Andre, Raymond," kata njonja Cuchet pada Landru, „dan bersama akoe poenja soedara prapoean, akoe hendak pergi beli barang-barang. Kaloe kaoe poen hendak toeroet, baeklah kita-orang brangkat bersama-sama".

„Dengen segala senang hati, djantoeng hasikoe," djawabnja Landru dengen merdoe. „Akoe poen merasa tida beta aken tinggal sendirian dalem ini roemah djikaloe tida berserta kaoe", begitoelah itoe pendjahat soeda samboengin ia poenja perkataän.

Kamoedian dengen manis ia hiboerken hatinja njonja Cuchet dan Andre dengen perkataän seperti:

„Akoe nanti bawa kaoe dan Andre ka Parijs dengen auto, dan nanti malemnja kita aken berdiam dalem roemahnja Friedmann, kaoe poenja soedara prampoean." Itoe kaoentoengan jang tadi ada diseboetken oleh Landru, boeat kaoentoengan mana hingga anak dan iboe bikin pesta minoem anggoer Madeira, boekaniah laen dari satoe kamenangan jang ini badjingan soeda beroentoeng dapetken katjintaännja satoe prampoean laen, jaitoe njonja Labord-Linie, satoe prampoean berasal dari Argentinië, dan ada terkenal sebagi saorang prampoean jang berharta.

Sekarang kita maoe liat lagi pada njonja Cuchet. Itoe malem Landru soeda beresken antero barang-barangnja njonja Cuchet, hingga semoea barang-barang itoe laloe pinda dalam tangannja Landru, dan ia tiada boleh berlakoe ajal, njonja Cuchet moesti disingkirken sabegitoe lekas sabrapa bisa, soepaja itoe tempat boleh dipake boeat laen laen korban.

Itoe perkataän „menika" njatalah ada satoe sendjata jang bagoes sekali boeat Landru, kerna dengen goenaken itoe perkataän tiada koerang dari doewaratoes prampoean jang kena ditipoe olehnja dan kamoedian dibinasaken dalam tangannja sendiri. Bahoewa Landru sasoenggoenja ada satoe manoesia jang kedjem, itoelah ada ternjata dengen perboeatannja jang sasoedanja binasaken djiwanja ia poenja korban lantes barang-barang perhiasan jang menempel di badannja itoe korban diambil seanteronja.

Sembari oeroet-oeroet ia poenja djenggot jang aloes Landru awasin djalannja lontjeng.

„Apa? Soeda begitoe laat?" kata njonja Cuchet, „Soeda waktoenja boeat kita masoek tidoer. Tetapi akoe rasaken badankoe tiada enak, dan akoe rasa mabok djoega..."

„Akoe djoega begitoe!" kata Andre dengen roepa jang lesoe.

„Itoe anggoer ada lama dan keras", kata Landru pada itoe doewa orang, „tentoe itoelah lantarannja. Itoe ada anggoer jang bagoes sekali."

Aken tetapi sabetoelnja adalah itoe anggoer Landru soeda tjampoerin ratjoen jang dalem tempo satoe djam orang jang minoem itoe moesti brangkat ka tempat baka.

Landru doedoek bersama itoe doewa orang sembari tertawa dan mengomong, samentara matanja itoe pendjahat mengawasin njonja Cuchet dengen tiada berkesip. Banjak prampoean mengakoe pada saja, kapan ia di awasin oleh Landru bagitoe roepa, ia tentoe djadi gemeteran dengen tida dapet taoe apa lantarannja.

Sakoenjoeng-koenjoeng njonja Cuchet dapet satoe firasat tidak baek atas dirinja itoe pendjahat, samentara Landru teroes intjerken matanja dengen tida perdoeliken pada njonja Cuchet.

Tiada lama njonja Cuchet rasaken jang ia aken djatoh pangsan,tapi ia koeatken badannja boeat lawan itoe, dan dengen pikirannja jang masi sehat, ia mendoesin bahoewa itoe lelaki jang ia tjintaken dengen sagenap djiwa dan jang sekarang ini ada pegang ia poenja antero kakajahan, soeda tiada perloe lagi sama dirinja. Tapi itoe waktoe soeda kasep, sebab ratjoen soeda ngamoek keras di saloeroe badannja dan ia tida ada tempo lagi boeat toeloeng dirinja atawa melariken diri dari itoe bahaja.

„Dieu ! badjingan besar !" bertreak, njonja Cuchet dengen soeara keras sembari lontjat dari korsinja, „kaoe soeda ratjoenin akoe !"

Landru njata ada satoe pendjahat oeloeng, kerna perkataännja njonja Cuchet tiada sekali bikin ia djadi bingoeng. Bebrapa orang, jang kabetoelan liwat disitoe, telah denger itoe toedoehan dan boleh djadi djoega soearanja njonja Cuchet dapet didenger oleh orang-orang jang tinggal berdekatan.

Zonder berpikir lebih lama Landru sigra poekoel njoja Cuchet dengen keras, hingga itoe korban djadi roeboe dengen pangsan dan tida bisa oetjapken satoe perkataan apa-apa lagi, malah djoega tiada bisa bergerak poela.

Bagimana soeda terdjadi dengen Andre?

Dia ini soeda meninggal doenia zonder dapet poekoelan lagi dari itoe pendjahat, kerna ratjoen jang kena dimakan olehnja ada tjoekoep banjak boeat bikin ia roeboeh dengen tiada bisa kaloearken satoe perkataan.

Dengen adem Landru awasin ia poenja korban-korban, dan dengen sendirinnja ia berkata:

„Beginilah adanja kaoe poenja lelakon, njonja jang manis ! Kaoe poenja soedara prampoean, Friedmann tentoe aken tanjaken katrangan sama akoe. Akoe tentoe aken bilang jang kaoe telah pergi ka tempat djaoe, oepama bikin perdjalanan ka Amerika dan kaoe poenja anak soeda masoek pada vrijwilliger dari balatentara Inggris jang kasohor gaga! Liatlah akoe ada sampe tjerdik boeat kasi djawaban jang manjenangken pada marika."

Sabelonnja Landru lakoeken itoe pemboenoehan, lebih doeloe ia soeda sediaken satoe perkakas membakar di atas dapoer, jang mana aken dipake boeat bakar maitnja itoe iboe dan anak, soepaja bekas-bekas dan ia poenja kadjahatan tiada diketahoei oleh siapa djoega.

Sabagitoe lekas kadoea mait terseboet tiada bergerak lagi, Landru sigra ambilin barang perhiasan jang ada menempel di badannja njonja Cachet dan Andre; peneti dasi jang Andre ada pake soeda dipake oleh itoe badjingan, dan ini barang perhiasan sedari itoe waktoe Landru pake ampir saban hari, hingga sampe waktoe politie tangkep ini pendiahat, itoe barang masih menempel di badannya.

Tiga hari sabelonnja itoe pemboenoehan dilakoeken, Landru ada ambil dari ia poenja garage di Neuilly satoe peti jang terbikin dari kajoe, peti mana ditoetoep dengen schroef amat sampoerna.

Pada njonja Cuchet Landru ada tjeritaken bahoewa dalem itoe peti ia ada simpen boekoe-boekoe, katanja ia baroe dapet beli di Parijs. Ia kata lebih djaoe, bahoea ia aken diriken sendiri satoe kandang andjing jang terbikin dari batoe, maka itoe ia soeda pesen banjak batoe-batoe, jang dalem bebrapa hari lagi aken sampe di roemahnja.

Njonja Cuchet, tida taoe kaloe batoe-batoe jang Landru pesen boekan ada batoe-batoe bata, hanja batoe keras jang biasa dipake boeat dapoer perapian.

Koetika peti jang terseboet diboeka, Landru kaloearken dari Sitoe doewa cylinder besi jang pandjang dan satoe toestel blaaspijp jang biasa dipake boeat lasch wadja.

Api jang berkobar kaloe ditioep oleh ini perkakas bisa kaloearken hawa jang panas sekali, hingga satoe plaat wadja jang keras bisa dibikin lembek seperti mentega.

Itoe perkakas samoeanja Landru bawa ka dapoer, dimana ia soeda pasangin batoe oebin.

Kamoedian ia pergi kaloear dan ambil satoe grobak-ketjil yang penoe dengen pasir dan pasir ini poen ia angkoet ka dapoernja.

Brapa kali Landru kaloear masoek dengen giat dan radjin sekali, hingga di itoe malem djoega pakerdja'annja soeda djadi rampoeng.

Dapoer jang didiriken oleh itoe pendjahat soeda klaar, dan djoestroe itoe malem ada toeroen oedjan besar, sedeng oedara ada gelap. Sedeng bagitoe Landru lakoeken kerdjainnja dengen keras di dapoer.

Koetika samoeanja soeda sedia, Landru lantas bikin pertjobaän dengen ia poenja fornuis dan dari itoe pipa jang bengkok lantas kaloear api pandjang, biroe dan begitoe panas hingga itoe pendjahat tiada bisa boeka teroes matanja zonder pake toetoepan. Dengen itoe perkakas Landru nanti bakar abis ia poenja doea korban, malah boleh dibilang soeda banjak korban jang ia linjapken dengen tjara bagitoe.

Kamoedian Landru ambil satoe katja mata jang biasa dipake oleh satoe toekang lasch wadja. Koetika samoea soeda sadia, dengen sabar Landru menoedjoe ka kamar makan, di mana ada terletak maitnja njonja Cuchet dan Andre. Lampoe gas ada dipasang dengen terang, sebab kaädahan di Vernouillet ada sepi. Di medja ada terletak tjangkir kopi, bebrapa bidji pisang, botol anggoer jang beratjoen, dan doewa glas jang isinja soeda diminoem kering oleh njonja Cuchet dan Andre!

Itoe pakerdjaän jang amat kedjem, sabetoelnja bisa bikin laen orang jang liat djadi bangoen boeloe badannja, aken tetapi Landru sebagi satoe pendjahat jang oeloeng, soeda hadepken itoe pakerdja'an kedjem seperti satoe kerdja'an biasa sadja.

Dengen kalakoean sabar ia ambil itoe botol anggoer dan glas-glas, jang mana samoeanja ia laloe bawa ka dapoer. Sisahnja anggoer beratjoen jang masih ada katinggalan dalem botol, ia laloe boewang ka dalem satoe solokan jang aernja mengalir deres, dan itoe glas-glas ia laloe tjoetji bersih. Kamoedian ia ambil lagi itoe botol dan lemparken ka dalem dapoer perapian jang sedeng berkobar-kobar.

Sasoedanja itoe ia lantas dateng kombali ka dalem kamar makan, dan dengen tida pandang kadoea kali lagi pada parasnja njonja Cuchet, pada siapa ia soeda perna hidoep sebagi soeami istri, Landru lantas telandjangin maitnja itoe njonja, kamoedian ia pondong ka dalem dapoer. Ia laloe taro mait itoe di atas satoe talenan besar dan soepaja sabentar darahnja itoe mait tida moentjrat dan berhampoeran kasana-sini, ia laloe sebarken pasir di sapoeternja itoe talenan. Satoe golok besar jang ia sendiri soeda gosok amat tadjem, ia lantas ambil dari dalem satoe lemari dan dengen ini perkakas tadjem, ia moelai potong-potong maitnja njonja Cuchet seperti orang potong daging sampi boeat dibikin biefstuk, kamoedian itoe potongan-potongan ia lermparken ka dalem perapian jang apinja menjala besar. Hawa dalem kamar djadi bagitoe panas, hingga Landru lantas boeka badjoenja. Djoega njalanja api ada bagitoe silo, hingga sabentar-bentar Landru pedengin matanja dengen tangan, maski mata itoe soeda dipakein katja mata item. Kerna besar dan panasnja itoe api jang ditioep keras oleh blaaspijp, maka dalem tempo sabentaran sadja itoe potongan-potongan daging manoesia soeda djadi aboe, melinken katinggalan toelang-toelangnja sadja, bermoela toelang-toelang itoe djadi poetih, kamoedian item dan beroba djadi poetih lagi lantaran soeda djadi aboe.

Koetika Landru ambil maitnja Andre, itoe dapoer masih teroes menggereng sembari bikin abis sama sekali daging dan toelangnja njonja Cuchet. Seperti soeda kadjadian dengen iboenja, bagitoelah djoega soeda terdjadi dengen maitnja Andre jang dipotong kettjil-ketjil dan dimasoekin ka dalem itoe dapoer perapian.

Samoea barang jang bisa katinggalan sebagi boekti, seperti pakean, sepatoe dan djoega itoe botol jang beratjoen, dilemparken ka dalem itoe dapoer, jang dalem sedikit tempo sadja, lantas abis mendjadi aboe.

Koetika lotjeng mengoetaraken djam poekoel tiga pagi, apinja penerangan gas djadi koerangan, samentara pakerdja'annja Landru poen soeda seleseh, maka lampoe sigra dipademken, bagitoe djoega apinja itoe dapoer, kerna soeda tida ada apa-apa lagi jang moesti dibakar.

Itoe pasir jang doeloe Landru bawa masoek dan soeda djadi, basah dengen darah, laloe dibawa lagi ka loear dan ditjampoerin dengen pasir kering, hingga pasir darah itoe tida kaliatan lagi.

Sahabisnja itoe Landru laloe naek ka atas loteng dari tingkatan pertama, dimana ia laloe koempoelken barang-barang linnen, soerat eigendom, dari njonja Cuchet dan laen-laen barang jang sama sekali ada berdjoembla tiga koffer.

Sebab lelah, kerna soeda lakoeken bagitoe banjak pakerdja'an berat, Landru laloe mengaso boeat samentara waktoe, ia isep satoe seroetoe dan minoem djoega satoe glas anggoer.

Sinarnja matahari di Barat soeda moelai menoendjoeki roepanja, dan soearanja ajam berkroejoek soeda rame kadengeran disapoeternja itoe tempat. Maski bagitoe Landru tida djoega maoe masoek tidoer, pada parasnja ada kaliatan roepa jang tida sabar, kerna ia ada menoenggoeken apa-apa boeat diberesken di itoe djam djoega.

Apakah sabetoelnja jang Landru sedeng pikirken di itoe waktoe? Jalah itoe batoe-batoe dapoer, jang ia masih tinggal teroes toenggoeken soepaja djadi dingin, kerna aboe-aboe jang masih ada di atas itoe perloe sekali lantas disapoe dan diboewang, soepaja tida ada bekas apa-apa bagi ia poenja kadjahatan, Aken tetapi itoe batoe-batoe sama sekali masih kaliatan merah seperti bara, menoendjoeken jang itoe barang masih panas sekali. Maka Landru itoeng paling sedikit ia moesti toenggoe bebrapa djam lagi, sedeng tjoeatja tida lama lagi aken mendjadi siang dan boeat moelai lagi kerdja'annja ia moesti toenggoe doeabelas djam lagi, jaitoe sampe tjoeatja mendjadi gelap kombali.

Djam sembilan liwat, Landru laloe ambil autonja dari ia poenja garage, kasih masoek itoe tiga koffer dalem autonja, bersama-sama dengen itoe satoe perkakas lasch, dan koetika samoea soeda seleseh, ia laloe koentji pintoe-pintoe roemahnja, dan lantas djalanken autonja menoedjoe ka ia poenja garage di Neuilly.

Sasampenja disana ia laloe taro kombali itoe blaaspijp sebagimana biasanja, sedeng itoe koffer ia laloe angkat ka atas loteng roemahnja.

Landru ada satoe orang jang tiada soeka boewang temponja dengen pertjoema, itoe hari djoega doewa antara itoe ampat koffer ia soeda djoeal pada satoe soedagar di Courbevoie, sedeng horlogie mas dari njonja Cuchet ia djoeal pada saorang nama Lepic di St. Denis, jaitoe saorang jang terkenal djadi toekang tada barang tjoerian. Landru soeda seringkali djoeal barang-barang pada ia ini dan Lepic sampe sebegitoe djaoe belon perna tanjaken dari mana Landru dapetken itoe barang-barang berharga.

Djam lima sore Landru soeda poelang ka roemahnja di Vernouillet, dimana samalemnja telah terdjadi perkara jang ngeri sekali.

Kaadahan dalem itoe roemah ada amat soenji.

Itoe dapoer jang terbikin dari batoe sekarang soeda djadi dingin betoel dan zonder boewang tempo lagi Landru moelai bongkar, itoe batoe-batoe dengen hati-hati ia taroh kombali di tempatnja, jaitoe disoesoen seperti kandang andjing. Aboe jang katinggalan dalem itoe fornuis tiada lebih dari tiga gempel tangan banjaknja, maka dengen gampang itoe aboe laloe ia masoekin dalem doewa kantong kertas. Landru soeda goenaken itoe kantong kertas, sebab maoe singkirken samoea tanda-tanda dari ia poenja kedjahatan. Lebih djaoeh kita aken toetoerken, hal itoe di bawah ini.

Itoe batoe-batoe, satoe-satoe ja tjoetji di solokan dan dengen begitoe, aboe-aboe jang menempel disitoe djadi ilang; kamoedian Landru ambil itoe pipa semprong api dan taroh itoe kombali dalem satoe roemah emper jang ada di ia poenja kebon.

Sasoedanja itoe, ia laloe menoedjoe ka kamarnja dan lantas pake ia poenja badjoe-smoking, masoekin itoe doewa kantong kertas dalem kantong badjoenja, kamoedian djalanken autonja ka djoeroesan desa Médan, satoe tempat sepi jang mempoenjai hoeboengan boeat ka Poissy; dan disinilah ada mengalir soengei Seine jang besar.

Tatkala itoe oedara ada gelap, djalanan sanget sepinja, dan di pinggiran tepi kali Landru brentiken autonja, lantas Landru toeroen dan kaloearken itoe doewa kantong kertas dari sakoenja, jang mana ia laloe lemparken dengen keras ka tengahnja soengei terseboet. Landru taoe, bahoewa dalem tempo satoe djam itoe kertas aken djadi lembek dan isinja boejar, hingga blakang kali djika maoe ditjari, politie tiada gampang bisa katemoeken boekti-boekti dari ia poenja kadjahatan.

Jang ini hal tiada sekali menganggoe pada pikirannja, itoelah ada ternjata jang pada satoe satengah djam kamoedian Landru kaliatan ada doedoek mengobrol sama njonja Labord-Linie, ia poenja toendangan jang baroe, dalem roemahnja itoe prampoean di Rue des. Petits-Champs.

Ia ini ada satoe djanda tjantik, jang berselang belon brapa lama Landru ada katemoe di Rue de Rivoli, tatkala mana Landru ada bikin perdjandjian menika, tapi maksoed jang sabetoelnja, jalah Landru berniat aken rampas hartanja itoe prampoean.

Pada itoe hari selagi njonja terseboet hadepken santapan tengahari, kombali Landru kenaiken dirinja sebagi satoe orang jang sasoenggoenja tjinta itoe njonja djanda. Di hadepan itoe njonja, Landru oendjoek adatnja jang sabar, penoe dengen pengrasaan tjinta, serta omong-omongannja ada dengen teroes-terang dan manis. Sasoenggoenja djoega, tiada saorang nanti bisa doega, bahoea ini toean Henri Cuchet (nama baroe jang Landru pake boeat itoe njonja djanda) ada itoe orang djoega jang belon berselang brapa lama soeda ratjoenin satoe prampoean kekasihnja dan satoe anak djedjaka jang tida berdosa.

,,Oh! djantoeng hatikoe! brapa besar akoe poenja rasa tjinta pada kaoe’’ kata Landru dengen soeara merdoe, samentara bibirnja tjioemin dengen bernapsoe pada lengan tangannja itoe njonja djanda. ,,Dan akoe tiada bisa bilang, bagimana kesel rasakoe, lantaran terpaksa moesti biarken kaoe sendirian, aken tetapi dengen lekas, ia lekas sekali, kaoe aken djadi akoe poenja istri jang tertjinta, dan kaloe soeda djadi begitoe, tentoe kita bisa idoep berkoempoel boeat salama-lamanja.

Ini pendjahat, jang ternjata ada lebih berbahaja dari satoe binatang oeler beratjoen, oetjapken lagi perkataännja jang manis begini:

,,Itoelah aken djadi boekti dari akoe poenja impian. Kendati akoe ada dalem perdjalanan boeat akoe poenja perdagangan, toch akoe selaloe inget pada kaoe, djantoeng hati.’’

,,Akoe sekarang melinken maoe tanja’’, kata lagi Landru dengen soeara jang aloes, ,,melinken akoe maoe tanja, apa kaoe sasoenggoenja tjinta padakoe seperti akoe ada tjinta pada kaoe? nona manis!’’

,,Akoe tjinta pada kaoe dan ini akoe brani tetepken dengen soempa apa djoega’’, kata itoe djanda pada Landru. Ia ini ada satoe djanda jang banjak harta, peninggalan dari soeaminja; oemoernja ini djanda ada ampatpoeloeh toedjoe tahon, maka terang sekali djadi boekan badannja itoe njonja jang berharga di matanja Landru, hanja adalah hartanja djanda itoe jang di inginken.

,,Akoe tjinta kaoe, Henri, dengen antero hati dan djiwakoe !’’

,,O, djantoeng hatikoe’’, kata Landru dengen soeara keras, dan girang, sembari pegangin orang poenja tangan dengen koeat dan tjioemin itoe beroelang-oelang, ,,kaloe kita tjinta satoe sama laen, persetan pada laen orang!’’

Itoe prempoean antepin Landru tjioemin tangannja. Ia djatohken badannja di peloekannja Landru, tapi itoelah berarti jang prampoean terseboet soeda serahken nasib dan djiwanja pada itoe algodjo boeat dibinasaken tida brapa lama lagi. Dengen djalan jang tjerdik achirnja Landru soeda dapet katrangan bahoewa ini njonja terkenal dengen nama ,,Brazilie’’ ada poenja oewang contant jang dititipken pada satoe bank banjaknja kira-kira sapoeloeh riboe franc.

Di dalem hati sabetoelnja Landru ada pandang renda pada ini djanda, sebagimana ia biasa pandang bagitoe pada sasoeatoe prempoean jang bikin perhoeboengan dengen dirinja.

Aken tetapi ini pendjahat jang pande, bisa sekali berpoera-poera, bitjara dan boewang tingka, bagitoe pande hingga ratoesan prampoean djadi toendoek padanja.

la poenja perkata’an-perkata’an jang terpilih, ia poenja oetjapan-oetjapan jang merdoe, membikin banjak sekali nona-nona loepa daratan.

Di itoe malem, sasoedanja ilangken tanda-tanda dari pemboenoehan jang ia lakoeken atas dirinja njonja Cuchet dan ia poenja anak, Landru telah beroentoeng boedjoek ia puenja korban jang baroe boeat serahken ia poenja perabotan dan brentiken penjawahan roemah-roemahnja,

,,Akoe ada poenja roemah jang enak di Vernouillet’’, kata Landru, ,,kaoe tentoe merasa heran, nonakoe jang manis, kaloe hal itoe baroe sekarang akoe bitjaraken. Ternjatah hawa oedara disini tiada begitoe baek boeat kaoe, hawa oedara di oedikan dan ka'adahan disitoe jang anteng, tentoe aken bikin ka'adahan kaoe djadi beroba. Marilah kitaorang tinggal sama-sama di Vernouillet. Dalem boelan Juni kita aken kawin. Dagangankoe ada berdjalan bagoes, tentoelah di kamoedjian hari aken djadi lebih baek. Kita aken berdiriken satoe roemah di Parijs dan berdiriken djoega satoe villa. Boeat akoe sendiri roemah di Vernouillet ada tjoekoep besar, tetapi tentoelah aken djadi terlaloe ketjil djikaloe kamoedian disana kita moesti trima koendjoengannja sobat-sobat.’’

Begitoelah njonja Labord-Linie soeda diboedjoek dan ini prampoean, lantaran terlaloe pertjaja, soeda kena masoek dalem djebakannja Landru.

,,Djadi pasti, ja?’’ demikianlah Henri Cuchet menetepken pertanja’annja, ,,besok tengahari akoe aken dateng dengen auto boeat ambil kaoe, ja, djantoeng hati ?’’

Kamoedian marika berdoea djalan-djalan di Place de l' Opera dan kamoedian dari sitoe marika laloe menoedjoe ka Grand Cafe, di tempat mana marika berdiam satengah djam lamanja mendengerin muziek jang merdoe, sahabisnja dari sitoe Landru anterin si djantoeng hati poelang ka roemahnja. Esokan paginja Landru bikin persedian boeat samboet datengnja orang jang aken djadi ia poenja korban. Landru ada beli djoega makanan dan kembang-kembang, soepaja itoe samoea bisa bikin girang hatinja njonja Labord-Linie.

Landru sedeng beresken itoe kembang-kembang di atas medja, bersama itoe makanan jang ia beli, tatkala mana dengen sakoenjoeng-koenjoeng ada kadengeran pintoe roemahnja diketok.

Dengen oering-oeringan Landru pergi kaloear boeat liat, siapatah itoe jang mengetok pintoe.

Di atas tangga roemah ada berdiri satoe orang jang berbadan besar dengen koemis warna item.

Di itoe saät Landru merasa keadaännja ada dalem bahaja; ia tahan napasnja dan berdiri sakoetika lamanja dengen tiada berkata apa-apa.

,,Toean Diard’’, kata itoe orang jang dikenal oleh Landru, ,,Akoe ini ada orang politie dan perloenja akoe dateng disini, jalah boeat bikin bebrapa pertanja'an pada kaoe.’’

—————————

BAGIAN III.

Resianja satoe dapoer.

—————

Datengnja bebrapa pertanjahan dari itoe orang politie jang sakoenjoeng-koenjoeng, bikin Landru tiada bisa kasi djawaban lantas, aken tetapi sebagi satoe penjahat jang tiada kakoerangan akal, lantas ia mengarti, bahoewa hal itoe bisa terbitken katjoerigaännja itoe orang, politie.

Dengen sebet ia lantas roba sikepnja, hal mana sasoenggoenja ada loear biasa.

,,Dan? Apa toean maoe?’’ tanja Landru dengen hati berdebar-debar, aken tetapi roepanja ada tetep dan sabar.

,,Akoe moesti bikin papreksaän dalem ini roemah’’, djawabnja itoe orang politie. ,,Ada dateng pengadoean, jang di waktoe tengah malem kaoe ada bakar apa-apa jang berbaoe boesoek. Meunier, toekang potong heiwan di Rue de Mantes ada tjerita, bahoewa pada djam doewa malem koetika ia bersama istrinja sedeng berdjalan poelang dan liwat disini, ia telah dapet liat asep mengeboel dari kaoe poenja lobang asep, sebagi djoega ada barang apa-apa jang dibakar dengen keras. Akoe dikirim kamari boeat bikin papreksaän’’.

Landru tertawa dan angkat poendaknja.

,,Toean poenja sobat, itoe toekang potong heiwan, tentoelah soeda kliroe’’, djawab Landru, ,,sebab akoe tiada ada bakar apa-apa. Masoek, toean, kaoe sendiri nanti bisa saksiken. Djalan teroes ka dapoer boeat bikin papreksaän dan apa jang akoe perloe terangken, adalah pada djam doewa akoe sedeng tidoer’’.

,,Ada doewa orang lagi jang mengadoe, antara siapa ada teritoeng djoega satoe thabib di Triel’’, kata itoe orang politie. ,,Inilah jang djadi lantaran maka akoe diprenta dateng aken bikin papreksaän dalem ini roemah’’.

,,Baek’’, kata Landru dengen mesem, ,,itoe ada djadi kaoe poenja kewadjiban, akoe mengarti, dan akoe silaken kaoe lakoeken kwadjibanmoe itoe. Roemah ini ada terboeka boeat kaoe’’. Landru lantas berdjalan di moeka dengen diikoeti oleh itoe orang politie, lantas marika berdoea menoedjoe ka tempat dimana tempo hari itoe pemboenoehan jang kedjem ada dilakoeken, aken tetapi sebagimana soeda ditoetoerken, samoea tanda-tanda soeda dihilangken oleh itoe pendjahat.

Landru soeda bisa bikin dirinja djadi sabar, hal mana memang ada perloe di matanja itoe politie.

,,Siapa lagi ada tinggal dalem ini roemah?’’ tanja itoe orang politie.

,,Akoe poenja istri dan anak lelaki Andre!’’ djawab Landru dengen lantjar.

,,Dan dimana adanja marika itoe sekarang? Boleh djadi marika bisa tetepken kaoe poenja katrangan, jang mana, memang ada perloe sekali.’’

,,Tentoe sadja marika bisa dan maoe terangken, aken tetapi menjesel ini waktoe kadoewa orang itoe boeat samentara waktoe ada berdiam di Parijs aken menenamoe sama sobat-sobatnja.’’

,,Dan kapan marika itoe dateng kombali?’’

Sakoetika lamanja Landru tinggal diam, sebab ini ada satoe pertanjahan jang bisa bikin dirinja djadi berada dalem bahaja. Ia dapet kanjatahan jang ini orang politie hendak desek dirinja dengen pertanja’an-pertanja’an jang kaloe tiada didjawab dengen ati-ati, tentoelah ia bakal alamken perkara jang tiada enak.

Sama sekali Landru tiada doega, jang iloe asep dan itoe baoe di waktoe tengah malem ada menarik orang poenja pikiran!

Landru kamoedian kasi katerangan dengen sabar, bahoewa njonja Cuchet dan anaknja ada koendjoengin ia poenja soedara prampoean di roemah siapa marika berdoea ada menginep.

,,Besok brangkali marika aken balik,’’ kata Landru, ,,dateng kombali kaloe kaoe maoe, toean, boeat landjoetken papreksaän.’’

Djikaloe politie di Parijs tanja katrangan pada njonja Friedmann apa betoel ia poenja soedara-prempoean ada menginep padanja, tentoelah njonja itoe aken djawab bahoea njonja Cuchet tiada ada menginep disana. Dan kaloe hal itoe politie tanjaken pada Landru, ia ini soeda bersadia aken djawab bahoea ia soeda bertjektjokan sama njonja Cuchet dan kasoedahannja itoe njonja berlaloe dari roemahnja dengen gondol djoega ia poenja barang-barang. Achirnja itoe politie soeda seleseh bikin papreksaän di roemah itoe dengen tida dapetken boekti atawa apa-apa jang bisa tjotjok dengen itoe sangkahan, maka dengen lakoe hormat itoe politie lantas permisie berpamitan,

Sabegitoe lekas itoe orang politie berlaloe, Landru tjepet singkirken itoe kembang-kembang jang soeda di taro di atas medja dan lantas bawa itoe ka dalem kebon dimana kembang-kembang itoe ia lantas lemparken. Berhoeboeng dengen terdjadinja koendjoengan itoe jang sama sekali ia tida doega, Landru anggep ada berbahaja boeat trima lagi ia poenja bakal korban jang kadoea di Vernouillet.

Dengen tjepet Landru naek di atas autonja dan menoedjoe poela ka Neuilly. Disana ia masoekin kandarannja ka kamar auto, kamoedian ambil satoe taxi dan dateng lagi ka roemahnja itoe njonja djanda. Dengen roepa jang girang Landru lantas sadja tjioemin tangannja njonja Labord-Linie dan kata begini.

,,Akoe menjesel sekali, djantoeng hatikoe, jang akoe moesti bertaoeken pada kaoe, bahoewa baroesan akoe ada trima kabar tida enak boenjinja. Penjerangan jang dibikin dengen satoe pesawat-oedara di Belleville kemaren malem, soeda bikin sala satoe familiekoe djadi binasa.

Maka sekarang akoe moesti lekas berangkat ka Lyon boeat bri pertoeloengan pada istri dan familienja.

,,Astaga!’’ kata itoe njonja djanda. ,,Tadi pagi djam tiga akoe poen ada denger soeara letoesan bom djato dan akoe dapet kabar tida koerang dari doewapoeloeh orang jang soeda binasa’’.

,,Betoel, dan anampoelueh orang dapet loeka’’ djawab Landru. ,,Menjesel sekali jang akoe moesti bikin kaoe djadi kapiran, djantoeng hatikoe, aken tetapi dalem kaädahan begini, tentoe djoega kaoe bisa maäfken padakoe, boekan?’’

Landru awasin itoe njonja djanda dengen matanja jang tadjem, hingga kabanjakan orang prampoean jang diawasin bagitoe djadi binggoeng, atawa sama sekali tiada taoe apa jang ia moesti berboeat.

,,Tentoe sadja, Henri jang manis!’’ djawabnja itoe njonja djanda dengen soeara doeka. ,,Kapan kaoe balik kombali?’’

,,Itoelah akoe tiada bisa tentoeken lebih doeloe. Tapi akoe harep lagi satoe minggoe, maski sekarang akoe belon brani pastiken. Tapi maski bagitoe, akoe berdjandji aken saban-saban toelis soerat pada kaoe.’’

Sasoedanja kasi tjioeman berkali-kali dan oendjoek pengrasaän hatinja jang penoe tjinta dan setia, Landru lantas tinggalken itoe njonja djanda dan djalan menoedjoe pada istri dan anak-anaknja.

Sebab pertjaja soeami itoe selaloe pergi dan lama baroe poelang lantaran oeroesan dagang, maka itoe istri dan anak-anaknja Landru djadi tida taro katjoerigaän apa-apa pada Landru.

Njonja Landru, satoe prampoean jang djoedjoer, satiap hari ada kerdja keras boeat dapetken sasoeap nasinja, sama sekali tiada taoe tentang adanja itoe ,,sarang pertjinta'an’’ dari ia poenja soeami jang dibikin di Rue des Petits-Champs di loteng katiga. Begitoe djoega njonja Landru tiada taoe tentang adanja itoe roemah mait di Vernouillet jang soeaminja sewa, satoe tempat jang dipake boeat abisken djiwa dan maitnja prampoean-prampoean jang dibawa kasitoe.

Njonja Landru selaloe pandang ia poenja Henri sebagi satoe orang dagang jang radjin dan tjerdik, biarpoen doeloean soeda perna beroeroesan sama Justitie, tapi sekarang ternjata ia ada djadi satoe soeami jang satia dan satoe ajah jang tjinta pada anaknja.

Dalem banjak hal Landru soeka sekali lakoeken pakerdja’an jang melanggar atoeran, sebagi djoega Raspoetin jang terkenal di antero doenia, aken tetapi jang terseboet blakangan ada saorang jang soeka dengen barang perhiasan, kasoeka’an mana djadi lantaran bagi ia poenja bintjana. Landru poen soeka sekali kerdja dengen diam-diam, timbang dengen mateng, tjerdik dan bisa berpikir lebih doeloe sabelonnja berboeat apa-apa.

Djoestroe ini ada satoe tabeat jang banjak kali bisa klaboein hakim-hakim. Kaloe ia tertawa dan bisa bitjara pandjang lebar, itoelah tandanja Landru sedeng atoer bagimana pemboenoehan itoe moesti dikerdjaken dan djikaloe ia tjioem satoe prempoean atawa oesap-oesap ramboetnja prampoean itoe, itoelah satoe tanda jang ia sedeng berpikir brapa francs ia bisa gaet dari itoe prampoean kapan ia boenoeh.

Henri Landru ada terkenal di kampoengnja sebagi satoe soeami jang setia dan satoe ajah jang paling baek, tapi di Parijs ia terkenal sebagi satoe pendjahat jang paling tjerdik dan bebrapa tahon lamanja ia soeda bisa klaboein politie, hingga lantaran begitoe djadi kadjahatannja selaloe tinggal semboeni.

Pada itoe malem jang siangnja soeda terdjadi gledahan di roemahnja di Vernouillet, Landru doedoek makan dengen enak bersama anak-anak dan istrinja. Tatkala istrinja benain medja makan Landru dengen roepa jang sabar isep ia poenja sigaret.

Sakoenjoeng-koenjoeng Landru bangoen dari tempat doedoeknja seperti lakoenja orang jang dapet inget apa-apa dan lantas ia bilang pada istrinja:

,,Djantoeng hatikoe, besok akoe moesti pergi ka Lyon boeat oeroesan dagang, dan rasa lebih baek akoe berangkat dengen trein malem.’’

Sang istri tida menghalangi satoe apa.

Itoe malem djoega Landru sigra brangkat dari Parijs djam 8.35 dengen menengteng satoe koffer dan pada djam lima pagi Landru soeda sampe di Lyon.

Landru sewa satoe kamar di Hotel Terminus jang pernanja ada deket station, di tempat mana, sasoedanja minoem kopi, ia toelis satoe soerat pada Brigadier politie di Mantes, dan namanja politie itoe — tra saorang taoe kenapa diseboet ,,Le Jolie’’. Dalem soeratnja Landru ada bertaoeken bahoea satoe penggawe politie soeda dateng dalem villanja di Vernouillet, hal mana ada sanget bikin hatinja tida senang. Dan lantaran ada oeroesan dagang, maka ia terpaksa moesti berlaloe dari Parijs dengen mendadak dan boleh djadi satoe minggoe lamanja ia tiada ada dalem itoe villa.

Lebih djaoe dalem soeratnja Landru ada toelis begini:

„Akoe soeda bitjara sama itoe agent, jang ia boleh tanjaken

„katerangan pada istrikoe tentang itoe pengadoean, jang soeda

„dimadjoeken lantaran meliat ada asep kaloear dari akoe poenja

„lobang asep di waktoe tenga malem, aken tetapi itoe pembi-

„tjarahan moesti ditoenda, sebab akoe poenja istri dan anak tiri

„boeat oeroesan familie soeda brangkat ka London, brang-

„kali marika aken tinggal disana lamanja ampatblas hari.

„Sabegitoe lekas marika dateng kombali, akoe nanti kabarken

„pada toean, akoe rasa ada perloe aken bertaoeken pada toean

„ini hal sebab akoe poenja berangkat jang mendadak dari

„Vernouillet bisa timboelken toean poenja sangkahan djelek’’. Sasoedanja masoekin ini soerat dalem satoe bus, Landru sigra baringken dirinja boeat satoe djam lamanja. Kamoedian ia djalan-djalan sedikit dan pada itoe malem djoega dengen menoempang trein malem Landru soeda balik kombali ka Parijs.

Jang paling heran adalah dalem boekoe tiatetannja Landru jang ada dipegang blakangan oleh hakim, ada ditoelis ongkos-ongkos dari ia poenja kadatengan di Lyon dengen pake nama ,,Brazilie’’, nama ketjil dari njonja Labord-Linie.

Begitoelah dalem procesverbaal politie ada ditoelis:

Kanjalahan administralienja ada beres.

Ada dibikin tjatetan dari ongkos, pendapetan dan taksiran dari harganja satoe prempoean, sebagimana orang dagang bikin penaksiran pada barang dagangannja: Brapa banjak bisa didapetken kaoentoengan dari ini?

⁂

Landru poenja pertjintaän laen, adalah ditoetoerken sebagi berikoet:

Tempo njonja Cuchet masih idoep, lantaran Landru poenja advertentie-kawin, ini djahanam soeda beroentoeng bisa bikin perhoeboengan sama satoe njonja djanda jang oesianja masih moeda dan pinter, Gabrielle Nanaud namanja. Ia poenja soeami satoe luitenant, soeda binasa dalem paprangan Europa, dan salaennja barang perabotan jang berharga bebrapa riboe francs, njonja djanda itoe tiada ada poenja laen warisan.

Tempo marika soeda bertemoe satoe sama laen, Landru lantas kasi oendjoek tjintanja sembari oesap-oesap ramboetnja itoe njonja sembari berpikir tjara bagimana ia bisa poenjaken kakajahannja itoe djanda.

Dengen teroes-terang itoe djanda mengakoe, bahoewa pengidoepannja ada djelek, tapi ini tiada djadi halangan boeat Landru madjoeken permintaan kawin sama itoe djanda, jang sasoedanja tinggal diam sakean lamanja, achir achir soeda trima itoe tawaran.

,,Akoe voorstel aken lebih doeloe kaoe djoeal sadja ini barang perabotan’’, memboedjoek Landru, ,,berselang satoe boelan akoe poen soeda djoeal perabotan akoe poenja soedara prempoean dengen harga bagoes, dan kaloe kaoe djoega maoe djoeal prabotanmoe, tentoelah kaoe bisa dapet banjak oewang. Dan kaloe kaoe pertjajaken ini oeroesan pada akoe, kave nanti liat akoe bisa oeroes ini dengen berhasil bagoes’’.

Itoe djanda tinggal diam sakoetika lamanja, sebab ia merasa kaberatan boeat lepasken barang-barang jang ada djadi peninggalan soeaminja, sekalipoen di itoe waktoe betoel-betoel ia ada kaperloean dengen oewang.

Dengen tjepet Landru soeda bikin taksiran harganja itoe perabotan.

,,Oleh kerna akoe ada poenja pengartian dalem dagangan begini’’, kata Landru, ,,Maka akoe merasa ada banjak harepan jang ini perabotan bisa dapet harga sampe sapoeloeh riboe francs, aken tetapi haroeslah padakoe kaoe kasiken soerat koeasa, jang menerangken perabotan ini akoe boleh djoeal pada siapa djoega’’.

Kamoedian Landru pegangin tangannja itoe djanda dan tjioemin beroelang-oelang.

,,Tentoe sadja akoe pertjaja pada kaoe dan itoe tawaran dengen senang akoe trima baek’’.

Besokan paginja djam sembilan Landru soeda dateng lagi diroemahnja itoe djanda. Soerat katrangan tentang penjerahan itoe barang perabotan sigra diteeken oleh Njonja Nadaud, jaitoe dengen perdjandjian jang itoe barang perabotan aken tinggal sabegitoe lama dalem itoe roemah sampe ada jang beli.

Dalem lijst dari orang-orang jang telah djadi korbannja Landru, sama sekali tida ada diseboetken namanja njonja Nadaud. Perhoeboengan njonja Nadaud dengen ini pendjahat baroe katahoean, sasoedanja papreksain dalem perkaranja Landru berachir.

Hatinja Landru soeda koentjoeb boeat lantas bawa njonja Nadaud atawa njonja Labord-Linie ka Vernouillet, sebab kaloe ia berboeat begitoe tentoelah politie aken njataken herannja dengen itoe perobahan jang mendadak dalem ia poenja roemah-tangga.

Tjoba kaloe tida begitoe, tentoelah doea prampoean itoe soeda dapet nasib dibakar seperti njonja Cuchet. Dari sebab itoe, pakerdjaän boeat kasi laloe njonja Nadaud dan njonja Labord-Linie dari doenia, ia toenda doeloe sampe di laen waktoe.

Landru itoe waktoe ada perloe sekali pake oewang, maka ia lantas toelis satoe soerat pada satoe prampoean jang oesianja masih moeda, jaitoe nona Nina Langlois namanja tinggal di Grenelle Quartier, pada siapa Landru telah adjar kenal sedari tiga minggoe jang berselang dalem satoe cabaret di Montmartre.

Itoe nona ada anak prampoeannja satoe orang tani jang saderhana, tinggal di deket St. Martin-des-Champs, satoe tempat jang djaoenja kira-kira tigapoeloeh kilo-meter dari Parijs. Berselang bebrapa boelan nona ini ada trima warisan jang tida brapa besar djoemblanja dan dateng di Parijs boeat djoempaken ia poenja soedara prampoean jang soeda nikah.

Pada malem pertama dari itoe perkenalan, Landru soeda dapet taoe bahoewa nona Langlois ada poenja warisan jang berdjoembla ampat riboe tigaratoes francs, dititipken pada Parijsche Bank, maka dalem pertemoean jang kadoewa kalinja Landru lantas kasi voorstel soepaja itoe nona ambil oewangnja boeat maen speculatie.

Nona Nina Langlois soeda kena kapelet oleh kerna merasa resep dengen omongannja Landru jang bagitoe manis dan pande.

Dalem pertemoean jang katiga kali, njatalah nona itoe soeda djato di bawah pengaroenja Landru, kerna ini pendjahat soeda toelis bebrapa soerat jang sebagi madoe manisnja pada itoe nona. Soerat jang tersalin di bawah ini ada berasal dari pengadilan jang preksa perkaranja Landru, dan ini ada djadi satoe boekti bagimana djahat Landru soeda djalanken rolnja sebagi satoe penipoe dan pemikat prampoean.

,,Nonakoe jang baek boedi, ,,Kaoe poenja tindakan, kaoe poenja gerakan dan soeara jang merdoe, selaloe terasa dan terbajang-bajang, sedeng kaoe poenja mata kaoe poenja mesem, ah! hati djiwakoe, biar bagimana djoega akoe tiada nanti bisa loepaken. Akoe merasa beroentoeng sekali jang akoe soeda bisa djadi kaoe poenja sobat, aken tetapi dengen begini akoe masih belon merasa poeas. Jang akoe inginken, ada lebih dari itoe, jaitoe soepaja akoe bisa tinggal teroes djadi kaoe poenja temen hidoep sahingga mati.

,,Apakah goenanja boeat djadi kaoe poenja sobat jang tida berarti apa-apa?

,,Akoe ingin persobatan antara kitaorang ada mempoenjai satoe arti jang dalem dan jang laen orang tiada bisa artiken. ,,Ach, nonakoe jang manis, kaloe akoe inget ini, datenglah kadoekaän jang tiada bisa dihiboerken, oleh kerna merasa kwatir kaloe-kaloe kainginankoe ini tiada terkaboel.

,,Dalem ini doenia jang lebar akoe rasaken tida ada laen hiboeran salaennja kaoe, maka, oh! hati djiwakoe, kasilah djawaban jang sasoenggoenja, apatah kaoe trima sbaek boeat djadi istrikoe jang paling terijinta?

,,Datenglah, nona manis, ja, datenglah besok sore djam tiga di Rue des Petits-Champs, dan djangan bikin akoe menoenggoe lebih lama dari itoe djam.

,,Oh! Nina, djantoeng hatikoe, liatlah akoe puenja katjintaän jang meresep di antero hati dan njawa.’’

Orang jang tjintaken kaoe,
RAYMOND.

Nona Nina Langlois jang soeda mabok dengen obrolannja Landru, sigra kirim kawat berdjandji aken dateng, dan pada djam jang terseboet di atas ia soeda sampe di roemahnja itoe pendjahat.

Landru samboet kadatengannja itoe nona manis dengen roepa jang girang dan sebagi satoe katjintaän lama, Landru lantas sadja tjioemin itoe nona beroelang-oelang, hingga lantaran begitoe, nona Nina Langlois merasa pasti jang Landru tjintaken ia dengen sagenep hati.

Satengah djam kamoedian Landru bawa nona Nina Langlois dengen autonja ka Armenonville dan disini marika doedoek minoem thee sampe matahari toeroen baroelah iaorang poelang kombali.

Tatkala marika soeda sampe di roemah, Landru jang taoe bagimana ia moesti berlakoe pada saorang prampoean, soeda madjoeken lagi akalnja satindak.

Ia tjerita pada itoe nona tentang kakajahannja dan ia poenja villa di Cannes, samentara itoe nona jang soeda keresepan dengen itoe tjerita, soeda trima baek permintaännja Landru boeat djadi ia poenja toendangan.

Landru poenja oemoer jang ada banjak lebih toewa serta djenggotnja jang begitoe pandjang, sama sekali tiada dipikirken oleh nona Nina Langlois. Djoega tida bikin itoe nona djadi kaget koetika Landru dengen manis dan soenggoe-soenggoe minta itoe nona serahken oewangnja.

,,Kaoe poenja oewang di bank sekarang ini tida dapet rente, djantoeng hatikoe, maka akoe soenggoe tiada mengarti kenapa kaoe ada begitoe bodo? Sebagi saorang dagang, kaloe kaoe pertjaja, akoe sanggoep boeat bikin kaoe poenja oewang dalem tempo satoe tahon aken djadi sapoeloeh kali banjaknja. Dalem ini waktoe, sedeng banjak orang ada kakoerangan oewang, soenggoe bodo sekali kaloe orang masi maoe taro oewang pada bank jang tiada kasi boenga.’’

,,Boekan dari sebab akoe tiada mengarti bagimana oewang itoe moesti digoenaken,’’ kata nona Nina Langlois, ,,hanja akoe poenja soedara prampoean dan ipar soeda nasehatken dengen keras aken titipken itoe oewang pada bank’’.

,,Soeda tentoe marika kata begitoe, kerna iaorang boekan orang dagang’’, djawab Landru ,,kaloe samoea orang titipken oewangnja di bank, apatah nanti terdjadi dengen perdagangan? Tida, anak, pertjajalah akoe, dengen oewang kapitaal orang bisa bikin dirinja djadi hartawan, toeroetlah apa jang akoe bilang, djantoeng hatikoe. Kaoe tentoe mengarti, kapan akoe maoe oeroes oewangmoe, itoelah berarti seperti akoe moelai oeroes kakajaänkoe. Tiadakah dalem tempo jang tiada bebrapa lama lagi kitaorang menika? Soenggoe akoe merasa beroentueng sekali bahoea istrikoe jang ketjil dan boto, ada poenja simpenan sendiri jang besar djoega djoemblanja. Dan kaloe kaoe poenja oewang itoe soeda membri hasil jang bagoes di tangan akoe, apatah tida baek boeat kaoe, sebab dengen adanja itoe pengasilan kaoe djadi merdika boeat lakoeken apa jang kaoe maoe?’’

,,Tentoe sadja’’, kata itoe nona jang soeda meresep betoel dengen obrolonnja Landru, hingga dengen tiada berpikir lagi soeda moefaket sadja dengen voorstelnja itoe pendjahat.

,,Sekarang, kaloe kaoe soeda pertjaja betoel padakoe, kasikenlah akoe soerat kwasa boeat trima itoe oewang di bank terseboet, dan sasoedanja itoe akoe nanti dagangin soepaja itoe oewang dalem tempo satoe tahon djadi sapoeloeh kali banjaknja’’, kata lagi itoe pendjahat. Dengen minta itoe soerat kwasa, Landru pikir jang nona Nina Langlois tiada nanti bisa bikin pengadoean apaapa kaloe besok paginja Landru soeda bisa poenjaken itoe oewang. Sedeng begitoe, niatan boeat abisken djiwanja itoe nona poen soeda berada dalem pikirannja.

Itoe nona tinggal diam sakoetika lamanja; ia inget pada nasehat soedara prampoean dan iparnja, aken tetapi achir-achir toch ia djadi moefaket djoega dengen voorstelnja Landru dan begitoelah soerat koewasa dikasiken pada Raymond Lenoir, tinggal di Chateau des Grandes Vignes di Frocout deket Beauvais, satoe nama palsoe jang Landru dapet dari boekoe tjerita.

Landru lantas panggil satoe prampoean toewa toekang bersiken roemahnja boeat djadi saksi dalem itoe oeroesan.

,,Akoe nanti berboeat sabrapa bisa aken bikin itoe oewang djadi sapoeloeh kali banjaknja”, kata Landru aken hiboerken hatinja Nina Langlois. Boeat bikin enak hatinja ia poenja korban Landru laloe adjak Nina Langlois bersantap dalem satoe restaurant jang ada di sapoeternja Palais Royal.

Sebagimana ada djadi maksoednja Landru, kapan ia soeda dapetken itoe soerat kwasa, lantas itoe nona ia hendak singkirken ka laen doenia, soepaja ia boleh trima warisannja. Aken tetapi itoe waktoe Landru liat masi terlaloe siang boeat djalanken itoe maksoed jang kedjem.

Sasoedanja bersantap marika doedoek minoem kopi, blakangan Landru soegoeken djoega pada itoe nona satoe glas likeur, jang lantaran tiada biasa minoem-minoeman keras, maka Nina Langlois soeda djadi mabok. Dalem ka’adahan begini Landru merasa lebih gampang boeat sampeken maksoednja.

Iaorang tinggal teroes mengobrol pandjang pendek sambil tertawa, samentara itoe nona jang boto, djadi mera lantaran minoem-minoeman terseboet. Landru awasin nona itoe dan dalem hatinja menanja apatah tiada baek ia abisken djiwanja Nina Langlois di itoe malem djoega ?

Achirnja ia ambil poetoesan boeat lakoeken itoe kerdjaan dengen sigra.

Sasoedanja berdiam di-itoe cafe sampe djam satengah sapoeloeh, iaorang laloe berangkat poelang dan sasampenja di roemah, Landru lantas kaloearken satoe doos bonbons, laloe soegoeken itoe pada Nina Langlois.

Dengen tida tjoeriga Nina ambil doewa bidji, tetapi Landru paksa soepaja itoe nona ambil lebih banjak. Dalem itoe waktoe Landru selaloe kaloearken perkataän-perkataän jang manis, ia tida loepa djoega aken oendjoek tjintanja. Kadang-kadang Landru menjoebit, tarik dan tjioemin itoe nona beroelang-oelang, tapi samentara berboeat bagitoe ia selaloe perhatiken betoel kaadaännja Nina Langlois, maka ia merasa heran sekali koetika ini pendjahat liat jang itoe bonbons soeda tida bekerdja sebagimana moestinja.

Landru laloe paksa itoe nona ambil lagi itoe bonbons sembari berkata:

,,Ini malem hawa oedara ada panas sekali, ja, djantoeng hatikoe? apatah tiada baek kita djalan-djalan sabentaran dengen auto? Kamoedian akoe nanti anterin kaoe ka roemahnja kaoe poenja soedara prampoean’’.

Nina Langlois toeroetin itoe perminta’an dan satoe perampat djam kamoedian doea orang itoe soeda pasiar dengen auto di sepandjang Place de Ja Concorde.

Di itoe malem oedara ada gelap dan boelan ada tertoetoep dengen awan item, tetapi Landru djalanken autonja dengen kentjeng; di deket desa Beaumont, Landru biloekin autonja ka satoe djalanan jang ketjil dan sepi, pernanja di antara doewa soengei. Sasoedanja djalanken bebrapa meter lagi, auto itoe ia lantas brentiken.

Lampoenja itoe kandaran lantas ia pademken, samentara itoe nona ada tidoer dengen njenjak, kapalanja menjender di poendaknja Landru, sebab itoe bonbons jang beratjoen soeda bekerdja.

Sasoedanja pasang mata dan koeping bebrapa minuut lamanja boeat dapet kapastian apa di itoe tempat ada orang atawa tida, Laudru lantas ambil topinja itoe nona, boeka pakean dan mantelnja.

Pakean terseboet, begitoepoen ia poenja koffer-tangan, Landru taroh samoeanja di pinggir kali dan itoe barang-barang ia atoer begitoe roepa, hingga sasoeatoe orang jang liwat disitoe, nistjaja moesti dapet liat.

Maksoednja Landru berboeat demikian, adalah soepaja orang doega jang itoe nona soeda boenoeh dirinja sendiri dengen njeboer di kali.

Sasoedanja tjopotin ia poenja sapatoe, soepaja tida bisa didapetken tanda-tanda, Landru sigra pondong itoe nona jang sedeng pangsan, kamoedian ia berdiriken di tanah, soepaja telapakan kakinja itoe nona djadi njata di betjek.

Satelah itoe Landru pondong itoe nona ka pinggir soengei dan anjoetken dalem aer jang sedeng mengalir deres. Sasoeda seleseh kerdjaken itoe perboeatan jang terkoetoek, dengen sabar Landru doedoek kombali dalem autonja, dan dengen tida pasang lampoe lagi ia djalanken autonja. Tapi sakoetika itoe djoega doewa orang lelaki mendadak moentjoel dari tempat jang gelap dan kaokin Landru boeat brentiken autonja.

—————

BAGIAN IV.

Pertjobahan meratjoenin.

—————

Landru ada poenja satoe tabeat jang djikaloe ia hadepken satoe bahaja, kaadahannja tida djadi beroba atawa goegoep dan djoega boeat ambil poetoesan boeat bela dirinja ia ada sebet sekali.

Koetika ia dapet liat itoe doewa orang mengandang di tengah djalanan boeat tahan autonja, Landru lantas kaboerken kandarannja dan terdjang itoe doea orang jang terpaksa moesti lompat ka pinggir soepaja tida kena katoebroek.

Lampoenja auto itoe belon djoega dipasang, hingga Landru bisa laloeasa teroesken perdjalanannja zonder dapet dikenalken.

Lagi doewa kilometer sampelah Landru di djalanan besar dan dengen sebet Landru pasang lampoenja, Kamoedian kaboerken lagi itoe auto ka djoeroesan kota Parijs.

Itoe doea orang jang telah saksiken bagimana Landru lakoeken kadjahatannja dan soeda tjoba dengen tida berhasil aken tahan autonja itoe bangsat, laloe rapportken hal itoe pada politie.

Politie lantas dateng di tempat terseboet, dimana orang telah dapetken satoe tasch tangan, pakean, topi, enz. Politie dan detectief jang lakoeken papreksaän disitoe tida dapet laen boekti jang menjataken orang soeda keniaja satoe djiwa. Maka politie melinken bisa taro sangkahan bahoea orang jang tinggalken pakeannja disitoe, soeda sengadja memboenoeh dirinja sendiri, samentara itoe auto jang liwat, boleh djadi kabetoelan sadja berdjalan disitoe. Maski bagitoe politie tinggal teroes oesoet dan tjari kaloe-kaloe betoel saorang prampoean soeda memboewang diri disitoe. Ampat hari kamoedian betoel djoega politie telah katemoeken maitnja nona Nina Langlois sedikit djaoeh dari tempat dimana ia soeda dianjoetken oleh Landru.

Samentara Landru alias Raymond Lenoir tetiron di Chateau des Grandes Vignes pada ampat hari berselang, soeda dapet trima oewang warisarinja nona itoe jang ia boenoeh, banjaknja ampat riboe tiga ratoes francs.

Dengen radjin politie masih teroes oesoet tentang kamatiannja itoe nona, dan soeda dapet katerangan djoega jang itoe nona soeda perna bikin perhoeboengan dengen saorang lelaki nama Raymond Lenoir, orang lelaki mana politie tjari koeliling tempat sampe berboelan-boelan, tapi tida djoega dapet dikatemoeken. Sampe Landru ditangkep, baroelah politie bisa dapet tebak bahoea itoe Raymond Lenoir dan Henri Landru ada satoe orang.

*

* *

Di waktoe sorenja pada sasoeda trima itoe oewang warisan dari nona Langlois, Landru kaliatan sedeng riasken dirinja di kamar rias dalem ia poenja roemah di Rue des Petits-Champs, jang sebagimana orang taoe, dari Rue de la Paix orang bisa djalan menemboes ka bagian sabelah belakang dari Palais Royal.

Di kamar riasnja ini, Landru telah pake-pakean costuum warna aboe-aboe dan sembari hadepken satoe katja besar, Landru awasken dirinja, bikin rapi djenggot dan koemisnja. Sabentar sore roepanja Landru aken trima koendjoengannja satoe tetamoe jang tentoe djoega bakal datengken kaoentoengan besar padanja, maski ia moesti kerdjaken poela satoe kadosahan.

Pembatja tentoe belon loepa jang Landru masih iket keras ia poenja perhoeboengan tjinta dengen njonja djanda Labord-Linie, dan paling belang belakang pada itoe djanda dari satoe Luitenant, jaitoe Madame Gabrielle Nadaud, doea prampoean mana Landru soeda takdirken bakal mati ditangannja, tapi lantaran terhalang oleh satoe perkara, ia terpaksa oeroengken niatannja boeat abisken djiwanja itoe deoa prampoean.

Koetika itoe hari ia pergi ka Lyon, Landru tida loepa menoelis soerat pada njonja Labord-Linie, pada siapa ia kabarken dengen perkatain-perkatain manis jang oleh kerna adanja satoe lantaran, ia tida bisa lantas balik ka Parijs.

Apa jang Landru sedeng atoer dalem roemahnja ini, soenggoe ada satoe perkara jang menarik hati.

Sasoedanja klaar berias dengen perlente, Landru laloe pasang lampoe, kamoedian ia hampirken satoe lemari dalem tembok, dari mana Landru kaloearken satoe botol ketjil jang tertoetoep rapet sekali.

Isinja itoe botol ketjil, adalah ratjoen jang berbahaja sekali, barang mana Landru soeda dapet beli dari ia poenja satoe sobat bekas student ilmoe doktor jang tida bisa tamatken pladjarannja lantaran terlaloe banjak tenggak minoeman keras.

Dalem itoe lemari tembok salaennja itoe botol ketjil, Landru ada taro djoega satoe revolver, satoe kedok item dari soetra, bebrapa barang laen lagi jang biasa digoenaken oleh pendjahat-pendjahat di ini djeman.

Ini lemari dalem tembok ada dibikin oleh Landru sendiri, dan ia soeda kerdjaken itoe dengen bagitoe terliti, hingga sekali poen satoe detectief jang pande, tida gampang bisa doega bahoea dalem tembok itoe ada berisi satoe lemari ketjil jang menjimpen resia kadjahatannja Landru.

Sasoedanja kontji kombali lemari itoe, Landru laloe bawa itoe botol jang berisi barang tjaer warna koening di bawahnja satoe lampoe. Ia liat isinja botol itoe masih ada tigaperampat banjaknja. Kamoedian ia bawa botol itoe ka medja makan, dimana soeda teratoer barang hidangan boeat doea orang bersantap.

Dari atas itoe medja Landru ambil satoe tjangkir, toewang sedikit aer panas, kamoedian toewang isinja itoe botol, jang satelah djato di aer panas, minjak jang ditoewangken itoe djadi boejar menjampoer pada aer.

Soepaja oewap dari itoe ratjoen tida naek dan masoek di hidoengnja, Landru ambil satoe setangan dan toetoepin hidoeng itoe, samentara tangannja ia soeda lapisin dengen saroeng tangan. Kamoedian ia ambil satoe glas, laloe pindahken isinja tjangkir itoe ka dalem glas terseboet, toetoepin moeloetnja glas dengen satoe lembar kertas vloei.

Di atas buffet ada satoe basi besar jang berisi penoeh dengen boeah anggoer jang seger-seger dan membikin mengiler pada siapa jang liat, sedeng satoe basi lagi ada penoch dengen boeah appel jang djoega ada kaliatan seger-seger dan manis roepanja.

Doea matjem boeah itoe Landru ambil dan taro dideketnja lantas ia ambil satoe spuit ketjil, kasih masoek ratjoen jang tadi ia taro di glas, lantas meoeloetnja spuit itoe jang tadjem dan lantjip sabesar djaroem, ia toesoek pada itoe boeah, hingga dengen bagitoe ia bisa kasih masoek rajoen terseboet ka dalem boeah zonder meroesaki koelitnja boeah terseboet. Koetika oedjoengnja spuit itoe ia kasi kaloear, lantas ia ambil satoe sikat jang aloes sekali, dan dengen ini sikat ia bikin baek kombali itoe lobang bekas ditoesoek, hingga sama sekali tida kaliatan bekasnja.

Sahabisnja itoe Landru ambil sapotong koelit poehoen, masoekin koelit itoe dalem glas jang berisi aer ratjoen, dan koetika ratjoen itoe soeda njerep, lantas koelit poehoen terseboet digosokin pada sendok soep jang disediaken boeat tetamoe. Itoe aer ratjoen lantas kering sendirinja di sendok itoe, hingga tetamoenja Landru nanti goenaken itoe zonder merasa tjoeriga satoe apa.

Samoea barang-barang jang ia tadi goenaken boeat taro ratjoen terseboet, seperti glas, pompa ketjil, sikat dan itoe koelit poehoen, demikian poen itoe servet dan saroeng tangan, ia koempoelken djadi satoe, kamoedian ia lemparken ka dalem dapoer perapian.

Sasoedanja rapi atoer persadia'an dalem itoe kamar, ia laloe boeka samoeanja djendela dan pintoe, soepaja hawa oedara jang seger bisa masoek kombali.

Dengen sabar Landru laloe menoedjoe ka kamar tidoernja, dimana ia laloe tjoetji djenggot, koemis dan tangannja dengen saboen carbol.

Sapoeloeh minuut kamoedian Landru kaloear dari itoe roemah, ia menoedjoe ka djalanan Rue du Mail, dimana ia mampir pada satoe toko dan beli satoe krandjang kembang harga sapoeloe francs, lantas ia balik poelang kombali ka roemahnja, atoer kembang itoe di medja makan soepaja djadi kaliatannja menggirangken pada ia poenja tetamoe prampoean jang lagi ditoenggoe datengnja.

Djam satengah anem koki toewa, djanda dari toekang kebon nama Amelot, jang bekerdja pada Landru satiap pagi dan sore, jaitoe melinken njapoe, bersihken perabotan, tjoetji pakean dan bawa makanan, telah dateng di itoe roemah dengen bawa djoega makanan boeat Landru sebagimana biasa.

Pada baboe ini Landru berkata: „Sabentar sore aken dateng disini satoe njonja jang bakal toeroet bersantap sama akoe. Akoe serahken ini oeroesan pada kaoe njonja, dan akoe harep kaoe bisa atoer sampe rapi dan menjenangken”

Trés bien m'sieur!” djawabnja itoe baboe, jang lantaran soeda lama kerdja pada Landru, djadi ia gampang menyarti apa jang dikahendaki oleh ini pendjahat,

Dengen tida kaloearken laen-laen perkata'an, lantas itoe baboe toewa atoer barang hidangan jang ledzat-ledzat.

Koetika lotjeng mengoetaraken djam toedjoe malem, lantas di loear pekarangan ada kadengeran soearanja auto jang dibrentiken. Landru tjepet-tjepet toeroen dari tangga loear dan teroes boekain pintoenja auto, dari mana ia sangkel toeroen satoe prampoean satengah toewa jang roepanja masih tinggal imanis, jaitoe djanda dari satoe officier: Fransch jang soeaminja telah meninggal doenia dalem paprangan.

Dengen dipimpin oleh Landru, njonja itoe naek di tangga dengen roepa girang, samentara Landru jang dari tadi soeda bersadia aken berlakoe manis dan hormat, laloe berkata:

„Oh! Gabrielle, djantoeng hatikoe, njatalah kaoe pegang betoel djandjimoe. Akoe soeda djengkel menoenggoeken kadatenganmoe, kerna akoe rasaken itoe tempo jang akoe toenggoei en ada terlaloe lama, aken tetapi ach, kaoe toch sekarang: Soeda dateng, akoe merasa girang sekali. Adoeh! Gabrielle jang boto, kaoe betoel masih pande berdandan. Akoe tentoe merasa bangga pada orang-orang di Parijs djikaloe sabentar, sahabisnja bersantap, kitaorang pergi nonton Opera jang bikin pertoendjoekan di Casino de Paris Sahabisnja dari sitoe, kitaorang nanti plesir sampe poewas ..........” Sembari berkata bagitoe, iaorang soeda berdjalan naek tangga sampe di dekat kamar makan, di atas medja soeda sadia segala matjem barang hidangan jang ledzat-ledzat. Sembari peloekin djantoeng hatinja jang bakal didjadiken korban, Landru tjioemin itoe njonja djanda beroelang-oelang dan peloek dengen keras badannja orang seperti ia tida bisa terlepas lagi dari itoe djantoeng hati jang ia tjintaken bagitoe keras, satoe klakoean jang pada saban kali ia oendjoek bagitoe, hatinja prampoean lantas djadi melengket padanja.

Njonja Gabrielle biarken dirinja dipeloek dan bibirnja jang merah dengen sepoean ditjioemin beroelang-oelang, sebab itoelah jang ia maoe, maka hatinja djadi merasa girang sekali berada di hadepannja Landru, jang dalem doegaannja tentoe Landru ada tjintaken ia dengen keras.
,,Apa kaoe sasoenggoenja ingin nonton, Raymond?’’ tanja njonja djanda itoe, ,,tapi akoe tida kapingin. Akoe lebih senang tinggal disini bersama kaoe, soepaja kita dapet tempo lebih banjak aken bitjaraken kitaorang poenja oeroesan. Apa kaoe tida ada laen-laen oeroesan lagi di loear?”
,,Tida, Gabrielle,’’ djawab Landru dengen soeara manis. ,,Dan kaloe kaoe rasa baik aken tinggal sadja dalem roemah, akoe poen selaloe toeroeti kahendakmoe, kerna apa jang bisa menjenangken hatimoe, itoelah jang akoe nanti berboeat.
Koetika iaorang soeda doedoek mengadepi itoe medja makan jang soeda sarat, Landru laloe soegoeken padanja minoeman anggoer jang manis, aken tetapi Njonja Gabrille tampik dengen soeara manis, dan minta sadja aer dingin jang ia toewang sendiri dari satoe karaf. Landru tida bisa tjegah dan djoega tida brani oendjoek ia poenja rasa tida senang kerna kwatir nanti maksoednja dapet ditebak.
Persantapan laloe dimoelai. Orang moelai dahar soep lebih doeloe. Njonja Gabrielle soeda pegang itoe sendok soep jang soeda diratjoenin, samentara Landru awasin dengen hati kwatir, kaloe-kaloe itoe sendok poen ditampik dan minta ditoekar jang baroe. Aken tetapi njonja djanda itoe tida berboeat demikian, hanja teroes tempelken sendok itoedibibirnja, hingga lantaran merasa girang, Landru ampir-ampir lepas sendoknja sendiri, baik djoega ia tjepet robah sikapnja, hingga tida kentara di matanja itoe njonja djanda.
Landru merasa maksoednja tida brapa djam lagi aken terkaboel djikaloe itoe njonja dahar teroes itoe boeah-boeahan jang soeda diratjoenin, ia nanti meninggal doenia tida membri tanda soeatoe apa dibadannja, samentara doktor-doktor poen tida aken bisa menjataken apa betoel itoe njonja meninggal lantaran diratjoenin.
Kaloe itoe njonja soeda meninggal doenia, Landru kombali aken trima satoe warisan jang besar djoega.
Sebagimana dl atas soeda ditoetoerken, Landru belon brapa lama dapet bikin pertjintaän dengen ini njonja Gabrielle Nadaud, djanda dari satoe Luitenant, jang Landru soeda boedjoek hingga itoe njonja maoe serahken ia poenja soerat kwasa pada ini badjingan. Pertama kali ia berkenalan sebagi satoe soedagar, dan berhoeboeng dengen kasoesahannja itoe njonja djanda dalem oeroesan oewang, Landru soeda kasih pertoeloengan padanja, sebab liat itoe njonja ada poenja harta banda jang boleh didjadiken satoe tanggoengan.
Sasoedanja kasih itoe satoe pertoeloengan, Landru madjoe satoe tindak lagi, jaitoe tawarken dirinja boeat djadi kwasa dari sakalian harta bandanja djanda itoe. Sebab liat Landru mendeser teroes dan beroelang-oelang minta menikah padanja, maka njonja Gabrielle tida merasa kwatir lagi boeat teeken itoe soerat kwasa jang menjataken bahoea ia serahken antaro harta bandanja pada Landru. Djadi kaloe itoe njonja djanda meninggal doenia, hartanja aken djato ditangannja Landru, sebab toch njonja Magar itoe tida mempoenjai anak sebagi ahliwaris.
Iaorang masih teroes doedoek bersantap dengen hati senang, Landru tertawa sebab ia bakal dapet harta dan dapet sampeken maksoednja aken bikin itoe prampoean pinda ka laen doenia, samentara njonja Gabrielle tertawa-tertawa sebab sangka ia baka dapet satoe soeami jang berharta djoega, dan djoega tida terlaloe djelek, malah perlente dandanannja.
Lantaran pande oendjoek moeka manis, berlakoe hormat dan pande kaloearken perkataän-perkataän merdoe jang ia dapet pahamken dari boekoe sairannja Musset dan Vigny, maka tida heran kaloe saban prampoean jang Landru inginken, salaloe kasampean maksoednja. Bagitoelah soeda terdjadi dengen njonja Gabrielle jang lantaran merasa bagitoe resep dengen tingka lakoe dan omongannja ini pendjahat, soeda toeroeti sadja segala kahetndakannja.
Achir-achir iaorang soeda seleseh bersantap, tapi iaorang moesti makan boeah, maka Landru lantas boeroe-boeroe bangoen dan ambil itoe doea basi jang berisi penoeh dengen boeah appel dan anggoer jang seger-seger, laloe ia taro doea basi itoe di depannja njonja Gabrielle.
,,Marilah tjobain ini anggoer, djantoeng hatikoe!’’ kata Landru dengen soeara lemah-lemboet.
,,O! tentoe! Ai, betoel bagoes ini anggoer,’’ kata njonja Gabrielle. Dan sembari berkata bagitoe, ia soeda petik satoe rentjeng, laloe masoekin satoe bidji ka dalem moeloetnja.
,,Ja,’’ djawabnja Landru. ,,Akoe sendiri tida bagitoe soeka dengen boeah-boeahan, aken tetapi boeat kaoe poenja kasenangan, akoe soeda perloeken tjari anggoer jang begini seger dan bagoes.”
,,Kaoe baik sekali, Raymond!’’
Itoe koetika nene Amelot laloe masoek ka dalem kamar makan sembari bawa kopi, dan koetika pintoe kamar ia soeda toetoep kombali, laloe kadengeran pintoe loear di ketok. Itoe nene laloe boeroe-boeroe dateng ka loear dan dapetken saorang prampoean jang seboetken namanja njonja Juvanon.
Ini orang jang tida dioendang dateng pada waktoe malem jang bagitoe penting boeat Landru, ada mendjengkelin betoel pada ini badjingan, tapi ia lantas dapet satoe pikiran, kerna ia inget itoe njonja Juvanon ada satoe tooneelspeelster (anak bangsawan opera), jang berselang belon brapa lama Landru soeda perna bertemoe di St. Denis berhoeboeng dengen satoe oeroesan pendjoealan barang permata.
Landru pikir tida ada bahaja apa-apa aken kasih itoe doea prampoean bertemoe satoe sama laen, maka koetika njonja Juvanon masoek, ia laloe adjar kenal pada njonja Gabrielle.
,,Doedoek njonja, kaoe tentoe dateng disini boeat oeroesan dagang?’’ kata Landru.
Itoe njonja djawab betoel dan kasih oendjoek jang ia ingin berlaloe dari itoe kamar lantaran merasa koerang senang berada di hadepannja laen prampoean. Tapi Landru silaken itoe njonja doedoek, dan djandji djikaloe njonja Gabrielle soeda abis dahar kopi, iaorang nanti bitjaraken itoe oeroesan dagang berdoeaän. Tapi maskipoen moeloetnja ada kata bagitoe, hatinja kapingin soepaja ini njonja lekas pergi.
,,Apa jang akoe hendak bitjaraken, sama sekali boekan resia,’’ kata itoe njonja. Akoe melinken ingin kasih taoe pada toean, berhoeboeng dengen akoe poenja niatan berangkat dari Parijs dalem tempo tida brapa lama lagi, maka akoe ingin soepaja kaoe soeka toeloeng djoealken akoe poenja harta banda. Toean Jaques Bijard saja poenja sobat, dan toean djoega tentoe kenal padanja, ada kasih taoe pada akoe jang toean ada poenja banjak kenalan boeat toeloeng djoealken dengen lebih tjepet akoe poenja harta banda dengen harga bagoes. Akoe sengadja dateng begini waktoe boeat dapet taoe apa toean tida merasa halangan dengen permintaän akoe ini, jang djikaloe akoe soeda dapet katetepan dari toean, akoe tida tjari laen orang boeat minta pertoeloengannja".
„Dengen senang hati, njonja, akoe soeka toeloeng djoealken itoe barang-barang," djawab Landru dengen hati girang.
Landru ada kenal baek pada Jacques Bijard jang ada djadi sobatnja itoe njonja, kerna ini Jacques poen ada saorang jang dikenal baik dalem golongan pendjahat.
Sabetoelnja Landru tida brani ganggoe barang miliknja njonja Juvanon, kerna ini njonja ada poenja banjak kontjo di antara orang-orang jang soeka berglandangan malem. Tapi sekarang, oleh kerna njonja Juvanon sendiri jang tawarin hartanja pada Landru. maka ini bangsat dapet pikiran nekat aken kangkangin harta itoe.
Samentara iaorang lagi doedoek beromong-omong, mendadak ada kadengeran soearanja telefoon jang berboenji di sabelahnja itoe kamar makan. Landru tjepet-tjepet hampiri telefoon itoe.
Orang jang bitjara di telefoon ada safoe nona jang baroe sadja bertjere dengen soeaminja, Ini nona jang biasa dipanggil Marie Combes ada tinggal di Rue de Basano, belon brapa lama ia ada lamar advertentienja Landru, jaitoe advertentie tjari njonja sebagimana modelnja kita soeda terangken doeloean. Djadi ini nona ada Landru poenja toendangan jang ka lima jang soeda kena kadjebak dengen advertentienja itoe djahanam.
Pada tiga minggoe jang laloe Landru soeda boedjoekin itoe nona aken menikah, sebab ifoe nona ada poenja oewang simpenan kira-kira lima riboe francs. Sebab masih ada korban laen jang perloe moesti disingkirkan lebih doeloe, maka Landru belon ada sempet boeat lakoeken kadjahatannja pada itoe nona, tapi soepaja itoe korban tida terlepas dari tjengkeremannja, maka ia toelis satoe soerat boeat wartaken bahoea berhoeboeng dengen ia poenja oeroesan dagang, maka boeat samentara waktoe ia tida ada di roemah. Soeda berselang tiga minggoe sedari itoe nona trima soeratnja Landru, dan seperti orang jang tida sabar atawa merasa sanget aoes, itoe nona laloe telefoon ka roemahnja Landru boeat dapet katahoei apa Landru soeda balik atawa belon. Sebagimana soeda ditoetoerken, itoe waktoe Landru sendiri jang sahoetin itoe telefoon, maka koetika ia dapet bitjara pada itoe nona, ia laloe kaloearken soearanja jang aloes, dan tjeritaken jang ia baroe sadja balik dari perdjalanannja ka Brussel, kamoedian ia oendang itoe nona aken besok sore dateng ka roemahnja boeat minoem thee, oendangan mana ada ditrima dengen girang hati oleh itoe nona, maka telefoon laloe ditaro lagi sasoedanja marika bitjara sedikit boeat laen-laen oeroesan.
Sembari berdjalan ka kamar makan, Landru tjatet dalem ia poenja boekoe notitie djam brapa ia bakal trima koendjoengannja itoe nona.
Koetika Landru sampe di kamar makan, dengen sanget terkedjoet ia liat njonja Juvanon sedeng pegangin serentjeng boeah anggoer, dan dengen roepa sedikit maloe ini njonja laloe berkata pada Landru:
„Akoe harep kaoe tida goesar, tapi itoe boeah anggoer jang roepanja begitoe seger, soeda bikin akoe merasa mengiler, hingga zonder toenggoe kaoe poenja permisi akoe soeda ambil ini satoe rentjeng dan soeda dahar dengen enak."
Sakoetika lamanja Landru tida bisa berkata apa-apa, tapi boeat semboeniken ia poenja rasa kaget, ia soengging satoe senjoem di pipinja. Achir-achir ia berkata:
„Silahken njonja, makan lagi ini boeah".
Landru tida pikirken poela apa jang bakal kadjadian dengen itoe doea njonja jang soeda makan begitoe banjak boeah anggoer jang teratjoen, apa jang Landru pikirken, jalah bagimana ia moesti sadiaken djalan soepaja oewangnja itoe njonja lantas bisa djato di tangannja sabegitoe lekas marika berdoea soeda meninggal doenia lantaran teratjoen.
Maka sasoedanja bertjakepan dengen kotjak, Landru laloe oendang, njonja Juvanon dateng di laen kamar boeat bitjaraken lebih djaoe tentang itoe pendjoealan barang. Pembitjarahan itoe tida lebih lama dari sapoeloe minuut, kerna sasoedanja dapet kanjataän jang ia tida bakal dapet banjak oewang, lantas Landru bikin pendek itoe omongan, hampirken poela pada njonja Nadaud. Pada kadoea prampoean itoe Landru adjakin aken pergi nonton pertoendjoekan opera jang maen di gedong Casino de Paris, tawaran mana ditrima dengen girang hati oleh itoe doea prampoean. Koetika pertoendjoekan abis dimaenken, Landru anferken itoe doea prampoean poelang ka masing-masing tempatnja, samentara dalem hatinja berpikir, apakah ja poenja ratjoen bisa berhasil apatah tida dalem satoe minggoe jang bakal dateng.
Sahabisnja anterin itoe doea prampoean, Landru laloe poelang ka roemahnja dan masoek tidoer dengen njenjak dengen tida pikirken kadosahan jang ia soeda berboeat.
Esokan sorenja, sebagimana ia soeda djandjiken, nona Marie Combes dateng mengoendjoengi, kadatengan mana ada ditrima dengen penoeh rasa tjinta oleh Landru, jang maski poen oesianja soeda tinggi, aken tetapi itoe waktoe ia kaliatannja banjak lebih moeda lantaran dandanannja amat perlente.
Dalem pertemoean itoe Landru soeda goenaken segala daja boeat bikin itoe nona djatoh tjinta padanja, dan sebagimana jang ia harep, semoea telah terkaboel. Itoe nona jang oesianja banjak lebih moeda dari Landru, soeda peloek Landru koetika hendak perpamitan poelang.
Esokannja Landru poelang ka roemah istrinja sendiri aken liat keadaan anak-anaknja. la berdiam di roemah itoe lima hari lamanja, lantas ia balik ka roemahnja di Rue des Petits-Champs, di roemah mana ia dapetken satoe soerat jang terkirim oleh njonja Gabrielle Nadaud, boenjinja soerat itoe ada seperti begini:

*
**

„Hari Rebo akoe tida bisa dateng pada kaoe. Akoe telah dapet sakit . . . . . . . sakit pajah sekali. Doktor bilang akoe dapet demem Spanjol. Datenglah tengokin akoe — Gabrielle".

*
**

Satelah abis batja itoe soerat, Landru mesem sebagi iblis, dalem hatinja tertawa keras, kerna ternjata ia poenja maksoed kasampean djoega. Njonja Gabrielle soeda moelai diserang oleh ratjoen jang tersimpen dalem itoe boeah. Tida lama lagi tentoe itoe njonja meninggal doenia. Dan bagimana dengen njonja Juvanon? Itoe poen ada dipikirken oleh Landru. Landru pikir tida halangan aken loeloesken permintaännja njonja Gabrielle jang ampir menoetoep mata, soepaja ia poenja dateng tengoki si sakit, membri satoe djalan poela aken toetoep kadasahannja.
Dengen satoe taxi sabentaran sadja Landru soeda sampe di roemahnja njonja Gabrielle Nadaud. Satoe njonja djoeroerawat dari roemah sakit boekain pintoe dan Landru lantas menanja:
„Bagimana kawarasannja njonja?"
„Oh! njonja sakit paja," kata itoe djoeroerawat. „Sabentar doktor dateng lagi. Baroesan doktor baroe sadja berangkat. Njonja masih teroes ngatjo dan doktor larang orang dateng menengoki".
„Aken tetapi njonja sakit apatah ?" tanja Landru dengen roepa poera-poera heran dan kwatir. Njonja dapet sakit demem Spanjol jang keras sekali. Penjakit itoe soeda menjerang dalem peparoe. Ada sedikit harepan boeat njonja bisa semboeh".
Landru gojang-gojang kapala sebagi orang jang merasa amat menjesel. Dan koetika hendak berlaloe dari itoe roemah, ia pesen pada itoe djoeroe-rawat aken saban hari kasih kabar telefoon padanja. Dalem hatinja Landru merasa amat girang jang harepanja soeda deket terkaboel.
Tiga kali satoe hari Landru ketok telefoon ka roemahnja njonja Gabrielle Nadaud aken menanjaken pri-kawarasannja njonja itoe, dan saban kali njonja djoeroe rawat kabarken, penjakitnja njonja Nadaud djadi semingkin berat.
Delapan hari lamanja njonja Nadaud menanggoeng itoe sakit jang amat sengsara. Lardru saban kali dapet itoe kabar merasa amat girang. Pada hari ka sembilan, koetika Landru ketok telefoon dari roemahnja di Rue des Petits-Champs, ia dapet djawaban jang mengedjoetken dari njonja djoeroe-rawat. Njonja Nadaud jang soeda disangkaken oleh Landru bakal binasa dengen koeasanja itoe ratjoen, achir-achir moelai semboeh, dan doktor soeda kasih kapastian tida brapa hari lagi njonja terseboet aken djadi semboeh.
Landru banting itoe telefoon dan moeloetnja mengoetoek.
Landru merasa penasaran sekali jang maksoednja soeda djadi gagal. la merasa dengen berkerdja sendirian memang maksoed jang besar kabanjakan gagal. Tjoba ia ada poenja kontjo sebagi prampoean djoeroe-rawat boeat poera-poera djaga njonja Gabrielle, tapi diam-diam tambahin ratjoen pada obatnja, nistjaja maksoednja aken tida bisa gagal lagi. Tapi Landru sabaliknja pikir, kontjo itoe satoe waktoe bisa menjilakaken djoega dirinja, maka ia merasa lebih baik bekerdja sendiri. Djadi tabeatnja Landru ada laen sekali dari Charles Peace atawa Fantomas. Pendjahat-pendjahat jang terseboet belakangan ini. selaloe koempoelken kontjo boeat lakoeken kadjahatan-kadjahatan jang besar.
Sapoeloe minuut kamoedian sasoedanja trima kabar jang tida menjenangken tentang kawarasannja njonja Gabrielle jang soeda moelai semboeh, Landru lantas berangkat ka roemahnja njonja Juvanon aken tjari taoe apakah pada ini njonja poen ratjoennja tida memakan.
Koetika ia ketok pintoe roemahnja njonja terseboet, satoe prampoean jang berpakean itam laloe boekaken pintoe. Meliat itoe pakean, Landru lantas mengarti apa jang soeda kadjadian dalem itoe roemah, aken tetapi ia poera-poera tida tape dan oendjoek roepanja seperti orang berkwatir:
„Apa akoe boleh bertemoe dengen njonja Juvanon, Madame ?" tanja Landru.
Sajang sekali kaoe dateng kablakangan, tuean. Kamaren akoe poenja soedara prampoean jang kaoe hendak katemoeken sekarang, soeda meninggal doenia lantaran sakit demem Spanjol".
„Meninggal doenia? Ja, Allah. . . . . . ." dan sembari berkata begitoe Landru laloe angkat kadoea tangannja jang dirangkepin dan oetjapken bebrapa perkata'an jang tida kadengeran boeat berdaoh pada rohnja jang meninggal.
„Kasian kaoe poenja soedara," kata lagi Landru. „Apa doktor tida bisa toeloeng? Kenapa kaoe tida panggil doktor jang pande?"
„Apa kaoe tida taoe, toean? Kitaorang soeda pagggil bebrapa doktor jang pande, dan samoea tida berhasil. . . . ."
„Apa maoe dikata. . . . . ." kata lagi Landru.
Sasoedanja menjataken doekanja hati satoe sama laen, Landru laloe berpamitan pergi, samentara dalem hatinja berkata: Njonja Juvanon soeda makan lebih banjak itoe boeah anggoer, maka ia meninggal doenia dengen tida bisa tertoeloeng oleh doktor. Njonja Gabrielle tida makan banjak anggoer, maka doktor masih kaboeroe toeloeng".
Landru toenda pikirannja fatsal njonja Gabrielle, apa jang sekarang ia lagi ichtiarken, jalah daja boeat poenjaken hartanja nona Marie Combes.
Sorenja koetika abis poelang dari roemahnja njonja Juvanon Landru soeda doedoek berpeloekan dengen nona Marie Combes dalem roemahnja ini pendjahat di Rue des Petits-Champs. Landru soeda peloek dan tjioem beroelang-oelang bibirnja itoe nona jang mera manis, boleh djadi lantaran soenggoe bernapsoe pada katjantikannja nona itoe, beda pada laen-laen prampoean jang Landru melinken berlakoe birahi boeat iket hatinja itoe prampoean, samentara dalem hatinja pandang renda pada prampoean itoe. Itoe waktoe Landru ada pake ia poenja badjoe smoking jang pas betoel pada badannja jang tegep, samentara pada lobang kantjing sabelah atas, ia ada pake satoe kembang jang haroem baoenja. Ramboetnja ia beresken hingga litjin betoel, samentara koemis dan djenggotnja ia pale dengen perlente betoel. Nona Marie Combes jang tida sekali taoe bahoea Landru ada satoe badjingan, pemboenoeh prampoean dan pengeret jang sanget kedjem, soeda merasa resep betoel pada klakoean dan bitjaranja ini pendjahat jang sanget pande. Laen dari bagitoe, Marie Combes soeda pertjaja betoel pada bitjaranja Landru jang soenggoe-soenggoe aken menikah. Apakah jang membikin Marie Combes merasa halangan boeat menikah pada ini lelaki toewa, jang maski soeda banjak oemoer, tapi ada poenja banjak harta dan perlente. Apakah koerang nona-nona moeda jang tjantik soeda sengadja djoeal dirinja pada Baron-baron atawa Graaf, soepaja bisa idoep senang dengen oewang tjoekoep? Samentara Marie Combes ada pikir, Landru toch ampir tida beda dengen itoe Baron-baron dan Graafgraaf, toch kakaja'annja Landru, sebagimana ini pendjahat ada sombongken, ada bermiljoenan. Dari itoelah nona Marie Combes djadi ambil poetoesan aken loeloesken perminta'annja ini lelaki toewa boeat menikah.
Kadoea orang itoe bertjanda sampe djam sapoeloe, pada waktoe mana Landru laloe adjakin nona Combes pergi ka Grand Cafe. Disitoe marika doedoek mendengeri soearanja muziek jang merdoe. Samentara muziek sedeng kasih denger lagoe „Pelit Mari, petite femme," Landru lagi pikirken tjara bagimana ia moesti bikin abis djiwanja ini nona jang ada mempoenjai harta anem riboe francs. la poenja ichtiar boeat abisken djiwanja njonja Gabrielle soeda gagal, samentara orang jang boekan diniatken, jaitoe njonja Juvanon, soeda gantiken njonja Gabrielle poelang ka acherat, maka Landru pandang hal itoe ada sebagi satoe alamat tida baik boeat dirinja.
Landru belon sempet ambil poetoesan, tatkala mana sakoenjoeng-koenjoeng Landru bangoen dari tempat doedoeknja, bajar harganja minoeman dan lantas adjak nona Marie Combes berlaloe dari itoe tempat.
Itoe nona dengen merasa heran toeroet berlaloe dari itoe tempat, tapi Landru tida maoe bilang apa sebabnja ia mendadak berlaloe dari itoe Cafe. Tapi jang mendjadi lantaran aken Landru berangkat dengen tergoepoe-goepoe, jalah ia dapet pandang dari djaoe pada toean Friedmann, iparnja njonja Cuchet jang Landru soeda bakar maitnja.
Belon selang brapa lama toean Freidmann soeda toelis soerat pada Landru ka Vernouillet boeat menanjaken keada'annja njonja Cuchet, soerat mana oleh Chef Postkantoor di tempat terseboet soeda dikirim lebih djaoe pada adresnja Landru di Parijs. Soerat itoe baroe kamaren Landru dapet trima. Boenjinja ada sanget tida menjenangken, sebab itoe ipar soeda tida pertjaja katerangannja Landru jang njonja Cuchet soeda berangkat ka Engeland. Malah djoega toean Freidmann ada kata dalem soeratnja jang ia tida nanti brenti tjari katerangan dimana adanja njonja Cuchet, atawa kaloe ia mati, siapa pemboenoehnja.
Sebagi penoetoep dalem soeratnja, toean Freidmann ada toelis begini:

„Koendjoengannja akoe poenja istri jang paling blakang ka toean poenja villa di Vernouillet, tatkala toean tida ada di roemah, ia soeda boeka satoe koffer, dalem mana ia soeda dapetken berbagi-bagi matjem rijbewijs boeat satoe auto dengen tertoelis roepa-roepa nama. Laen dari itoe ia ada katemoeken djoega bebrapa pakean prampoean dan banjak soerat-soerat familie dari orang-orang prampoean bersama lagi satoe toempoekan soerat-soerat. Apakah artinja itoe samoea ? Akoe harep bisa dapet katerangan dari kaoe tentang hal itoe.

„Anak dan iboe soeda linjap dengen mendadak, zonder satoe manoesia dapet taoe, katjoeali kaoe saorang !

„Kaloe kaoe teroes tida kasih djawaban atas ini soerat, akoe terpaksa minta pertoeloengannja politie. Brikenlah kita katerangan jang lengkap sabelonuja liwat tiga hari.

„FREIDMANN".

BAGIAN V.

Resia kamarnja pemboenoeh.

Dalem pertandingan akal dengen moesoeh-moesoehnja, Landru haroes dibilang ada satoe tjabang atas jang brani betoel. Satiap kali berada di satoe podjok lantaran terdeser oleh orang-orang jang djadi satroenja, satiap kali djoega Landru dapet akal seperti kilat aken tangkis serangan moesoehnja itoe, hingga maski poen dirinja soeda berada di podjokan, toch ia tida bisa dikalahken oleh moesoehnja itoe.
Maski poen soeda berhadepan dengen bahaja, toch parasnja Landru belon perna djadi berobah. Salaennja bagitoe, ketjerdikannja belon perna djadi poentoel, maka itoelah sebabnja, ini pendjahat saban-saban bisa bikin kliroe doega'annja politie atawa orang-orang jang djadi satroenja. Orang-orang jang tadinja bagitoe marah, bagitoe bentji dan bagitoe menantang dalem permoesoehannja, toch dengen meliat tingka lakoenja Landru, denge lantaran mendenger bitjaranja ini pendjahat, achir-achir itoe orang tarik kombali sangkahannja jang djelek dan minta maäf pada Landru.
la poenja katjerdikan dan soeka berhati-hati dalem segala perkara, demikian poen ia poenja klakoean seperti saorang jang berhati djoedjoer dan satia, banjak kali loepoetken dirinja dari tjekelannja politie. Tjoba Landru tida poenja itoe pengasih boeat djadi pendjahat, atawa lebih teges tida poenja itoe katjerdikan, tentoe soeda lama Landru diboenoeh oleh moesoeh-moesoehnja, atawa ditjekel oleh politie aken didjebloesken dalem pendjara. Satoe boekti begimana besar adanja Landru poenja njali, bisa ternjata dengen hal jang ditoetoerken di bawah ini:
Satelah dapet trima soeratnja toean Freidmann, iparnja njonja Cuchet, Landru soeda doega jang itoe oeroesan aken berboentoet pandjang. Koetika itoe malem ia dapet liat toean Freidmann di roemah minoeman, sedeng Landru berada sama satoe prempoean laen, ia senantiasa merasa tida senang djikaloe belon bisa selesehken itoe hal, sebab dengen lantaran katakoetan di liat oleh laen orang, ia poenja kamerdikaän djadi tida laloeasa lagi. Dari sebab itoe, satelah berselang satoe hari sadari ia trima itoe soerat, ia lantas dateng koendjoengi roemahnja toean Freidmann.

Satelah bertemoe moeka, Landru lantas njataken ia poenja rasa menjesel jang lantaran ada oeroesan dagang, ia soeda berangkat ka Lyon dan baroe tadi ia trima itoe soerat.

Bahoea toean Freidmann tinggal teroes tekoek moeka dan kaloearken perkataan-perkataän jang menjataken ia poenja tida senang hati, itoelah orang bisa doega, kerna omongannja Landru dan ia poenja oetjapan minta maaf, sama sekali tida bisa linjapken sangkahannja toean Freidmann, sebab toch Landru belon tjeritaken kamana perginja njonja Cuchet dan anaknja. Sahandenja Landru tjeritaken itoe samoea, brangkali toean Freidmann tida gampang pertjaja, kerna toean Freidmann soeda denger sendiri dari istrinja, begimana boesoek perboeatannja Landru, dan brapa kali njonja Freidmann soeda tjoba aken poetoesken perhoeboengannja ia poenja soedara prampoean dengen Landru.

Landru djoega taoe hal itoe, maka dengen goenaken itoe sebab, ia sekarang tjoba aken lolosken dirinja dari sangkahan djelek. Dengerlah apa jang ini pendjahat bilang di hadepannja toean Freidmann:

„Kaoe tentoe mengarti, toean, bahoea kaoe poenja soerat jang boenjinja sanget tida enak, bikin akoe merasa koerang senang. Njonja Cuchet dan Andre telah berangkat ka London, dan akoe mengarti bahoea itoe soerat jang kaoe toelis pada akoe, ada menoeroet kainginannja kaoe poenja istri jang ada bagitoe bentji padakoe. Njonja Cuchet dan Andre soeda tinggalken akoe sendirian, dan akoe tida taoe apa jang akoe moesti berboeat. Apa brangkali kaoe tida bisa rasaken begimana sedih dan hantjoer rasanja hati sang soeami dan ajah djikaloe ditinggal dengen mendadak oleh istri dan anaknja jang soeda bagitoe lama hidoep manis dalem satoe roemah. Ja, roepanja kaoe tida bisa pikir dan tjoba rasaken dalem pikiran pait getirnja akoe poenja pengidoepan di ini waktoe, hingga kaoe brani berlakoe begitoe kedjem dan tida taoe maloe aken toedoeh akoe ini saorang jang berklakoean tida baek. Kaoe toelis bahoea kaoe poenja istri selagi berada dalem roemahkoe soeda dapetken banjak soerat katerangan rijbewijs dalem akoe koffer? Tapi apakah kaoe tida taoe jang akoe ini ada soedagar auto ? „Tapi itoe pakean prampoean dan. . . . .?" tanja toean Freidmann.

„Saban hari akoe ada beli banjak barang-barang, antara mana ada banjak pakeannja orang-orang prampoean. Sasoeatoe soedagar ada poenja koffer-koffer jang penoeh dengen pakean-pakean prampoean", djawab Landru dengen lantjar dan lakoe jang sombong.

„Tapi bagimana dengen itoe soerat-soerat familie ? Djoega itoe soerat-soerat jang istrikoe soeda kasih liat pada njonja Cuchet?"

„Itoe soerat-soerat tida bikin njonja Cuchet goesar padakoe. Banjak kali akoe trima soerat-soerat begitoe, berhoeboeng dengen banjak orang prampoean jang djoeal barang-barangnja boeat samentara waktoe atawa boeat salama-lamanja. Maka kanapatah bikin kaoe dan istrimoe djadi heran atas kadatengannja soerat-soerat demikian?"

„Toean, lebih baek sekarang kaoe bitjara tentang hal njonja Cuchet, sebab djikaloe betoel ia pergi ka London, sebagimana kaoe telah bilang baroesan, tentoe sekali anak dan iboe tida loepa aken toelis soerat pada kitaorang disini. Bagimanatah bisa djadi njonja Cuchet bisa loepaken ia poenja soedara prampoean, maski poen ia ada di laen negri ?"

„ltoelah akoe tida bisa doega sama sekali dan akoe poen rasa njonja Cuchet tida nanti berlakoe bagitoe", djawabnja itoe badjingan. „Aken tetapi djikaloe kaoe taoe, toean, tentoe kaoe tida aken merasa heran. Njonja Cuchet dateng ka London dengen memangkoe djabatan Contra-spionnagedienst. Sapoeloe hari sabelonnja ia berangkat, ia soeda kasih akoe taoe ini resia dan ia minta djoega akoe djangan tjeritaken ini hal pada siapa djoega, tapi pada kaoe akoe rasa tida ada halangan. Lebih djaoe akoe maoe terangken, toean, soepaja kaoe djangan simpen itoe toedoehan djelek lebih lama atas dirikoe, bahoea berangkatnja njonja Cuchet ka London ada berhoeboeng dengen titahnja Departement van Oorlog, jang titahken itoe iboe dan anak boentoetin satoe spion prampoean jang itoe waktoe ada bikin perdjalanan ka London. Boleh djadi ia poenja kwadjiban nanti seleseh tida brapa lama lagi, dan boleh djadi ia nanti balik kombali ka Parijs sasoedanja lakoeken itoe satoe pakerdja'an".

Dalem itoe pertjakepan hatinja toean Freidmann moelai djadi sangsi, kerna semingkin Landru bitjara banjak, semingkin tida ada tanda-tanda jang bisa menoendjoeki dosanja ini pendjahat. Siapa djoega tentoe nanti bilang bagitoe, sebab klakoeannja Landru sebagi saorang jang berhati poetih bersih, djoedjoer dan teroes terang, samentara ia poenja bitjara jang tetap dan lantjar, sama sekali ada menoendjoeki jang dirinja sebagi saorang jang tida berdosa satoe apa. Dari sebab. bagitoe, toean Freidmann terpaksa pandang Landru sebagi saorang jang terhormat dan tarik kombali ia poenja toedoehan, malah djoega ia minta maaf jang ia soeda berlakoe bagitoe gegaba aken sangka djelek dirinja itoe badjingan.

Meliat begitoe, tentoe sekali Landru djadi merasa amat girang dan lantas kasih tabe aken berlaloe dari hadepannja toean Freidmann jang Landru pikir tida perloe lagi aken diboeat kenalan atawa sobat.

Esokan paginja Landru pergi ka Mantes dan koêndjoengi kantoor politie disitoe, hatoerken ia poenja maäf jang sakian lama ia tida dateng di hade pannja itoe pembesar politie boeat kasih katerangan fatsal itoe asep jang kaloear di roemahnja di Vernouillet. Maka oleh kerna demikian, Landru njataken lagi bahoea sekarang ia sengadja perloeken dateng boeat itoe oeroesan, kaloe-kaloe pembesar politie ada perloe dapet katerangan jang lebih loewas.

Ini poen ada menoendjoeki bagimana tabah hatinja Landru dalem hal membelaken diri dengen daja selimoetken matanja politie.

Pembesar politie lantas njataken bahoea oeroesan itoe ia soeda bikin abis, oleh kerna tida ada boekti-boekti jang bisa di dapetken.

Dengen hati senang Landru laloe pergi ka ia poenja villa di Vernouillet, ia masoek ka kamar makan dimana ia dapetken kembang jang tertantjep di vas soeda djadi kering, sedeng kekabang soeda moelai tebar djalanja di koeliling tembok. Dengen tida pikirken apa jang doeloe-doeloe ia soeda berbotat disitoe, Landru lantas sadja boeang itoe kembang mati ka dalem kebon, ambil sesapoe dan keboetan, lantas ia moelai bikin bersi itoe kamar, dan djoega laen-laen kamar, kerna tida brapa lama lagi ia aken trima tetamoe baroe jang aken didjadiken korban.

Sasoedanja tjoeatja djadi gelap, Landru baroe seleseh lakoeken kerdjaännja sebagi djongos. Ia lantas tinggalken itoe roemah dan berangkat poelang ka roemah istrinja di Neuilly, berdiam disitoe bersama anak-anak dan istrinja.

Ampat hari lamanja ia menginep di roemah istrinja, kamoedian ia permisi pada istrinja dengen alesan boeat oeroesan dagangan ia moesti berangkat ka Biarritz, tapi sabetoelnja ia balik kombali ka Vernouillet.

Sekarang Landru tida pikirken lagi tentang penjampoerannja orang politie, djoega tida kwatir dari fihaknja toean Freidmann, maka dalem kamerdikaän jang bagitoe senang, Landru lantas pikir soeda sampe waktoenja boeat trima koendjoengannja njonja Labord-Linie atawa diseboet djoega njonja Brazillie -- sebagimana Landru ada tjatet nama itoe dalem boekoe tjatetannja.

Berselang satoe minggoe sedari ia koendjoengi villanja di Vernouillet, Landru laloe dateng ka roemahnja njonja Labord-Linie, dan sebagi satoe toendangan jang sanget ditjinta, Landru laloe adjakin itoe njonja djalan-djalan naek auto ka Fonteinebleau, di tempat mana iaorang laloe toeroen dan doedoek minoem kopi di Hotel de France, kamoedian iaorang djalan-djalan di taman pada sampingnja astana jang ada disitoe.

Landru saban-saban njataken tjintanja jang amat besar pada ini njonja, dan saban-saban iaorang katemoe gombolan poehoen jang lebet, Landru peloek dan tjioemin moeloetnja njonja Labord-Linie, samentara njonja djanda itoe poen bales itoe katjinta'an dengen sapenoehnja hati, kerna njonja Linie kenal ini toean Cuchet ada saorang hati baik dan hartawan.

Landru soeda goenaken itoe, nama Cuchet sedari ia berkenalan dengen ini njonja, dan tida saorang bisa mengarti kenapa Landru pake itoe nama dari itoe prampoean jang ia boenoeh.

Esokan paginja Landru oendang itoe njonja dateng ka roemahnja di Rue des Petits-Champs. Disinilah Landru soedagoenaken boedjoekannja soepaja itoe njonja maoe serahken hartanja boeat didjoeal, kerna Landru ada kasih kapastian jang harta itoe bisa dapet harga mahal djikaloe didjiwal di itoe waktoe. Njonja Labord-Linie jang soeda djadi tergila-gila dengen ini lelaki, lantas pertjaja sadja apa jang dikataken oleh itoe pendjahat. Demikianlah itoe njonja djanda laloe serahken hartanja aken didjoeal, terdiri dari barang mas-inten, prabotan roemah dan pakean-pakean jang berharga mahal.

Doea hari kamoedian Landru soeda djoeal sakalian barang itoe pada satoe soedagar di Batignolles.

Esokannja tanggal 15 Juni, Landru laloe silaken njonja Labord-Linie dateng di villanja di Vernouillet.

Esokannja lagi, jaitoe di tanggal 16 Juni, njonja Labord-Linie sakoenjoeng-koenjoeng linjap dari itoe roemah, dari kota Parijs, dari negri Fransch, atawa lebih teges linjap dari doenia.

Kamana linjapnja?

Tida saorang taoe, tida saorang dapet tanda-tandanja, tida saorang ada denger soearanja waktoe maoe berpisah dengen ini doenia jang fana.

Tapi Landru, dengen linjapnja itoe njonja djanda, soeda dapet tambah kakaja'annja dengen óewang pendjoealan itoe harta banjaknja ampatblas ratoes francs !

Saja William le Queux, pengarang dari ini boekoe, soeda tjoba selidiki tjara begimana Landru soeda lakoeken itoe pemboenoehan atas dirinja itoe prampoean djanda, tapi dengen menjesel saja tida bisa toetoerken dengen terang djalannja itoe pemboenoehan.

Menoeroet boenjinja soerat-soerat katerangan jang dikoempoelken oleh politie, saja dapet kanjatahan bahoea Landru ada katarik hati pada katjantikannja ini prampoean, lantaran apa maka Landru soeda tinggalken itoe prampoean idoep sakian lama, satoe hal jang djarang terdjadi pada laen-laen prampoean jang djadi korbannja Landru.

Menoeroet doegaän dan djoega berhoeboeng dengen adanja bebrapa boekti, njonja Labord-Linie soeda diboenoeh ampir tida berbedaän dengen nona Nina Langlois. Lebih doeloe njonja Labord-Linie dikasih makan bonbons beratjoen, satelah itoe njonja djadi pangsan, lantas Landru boenoeh dengen laen sendjata. Malemnja djam doewa orang ada liat doewa lentera auto kaloear dari pekarangan roemahnja Landru, menoedjoe ka desa Oise.

Ampir berselang satoe tahon sedari terdjadinja perkara jang ditoetoerken di atas, lima mijl lebih djaoe dari desa Oise orang teleh dapetken satoe mait prampoean jang soeda tinggal tengkoraknja sadja dan oleh pendoedoek itoe desa laloe dikoeboer sebagi saorang jang tida terkenal. Koetika Landru ditoentoet di pengadilan, tida didapetken katerangan apa-apa tentang itoe perkara pemboenoehan. Katerangan jang dimadjoeken oleh saksi-saksi ada sanget bertentangan satoe sama laen. Melinken ada satoe hal sadja jang Landru tida bisa poengkir, jalah pada sasoedanja djoeal barang-barang miliknja itoe njonja djanda, Landru ada simpen dengen hati-hati sekalian soerat-soerat familie kapoenja'annja itoe njonja. Dengen maksoed apa ia berboeat demikian, itoelah ada satoe hal jang soesa ditebak.

Kita sekarang tinggalken itoe resia pemboenoehan jang gelap dan tengok apa jang Landru berboeat selagi ia masih bertoendangan dengen njonja Labord-Linie.

Sabelonnja njonja Linie di diboenoeh, Landru soeda bikin lagi satoe pertoendangan dengen satoe njonja djanda jang oemoernja lebih toewa dari njonja Labord-Linie. Namanja ini njonja djanda toewa ada Madame Guillin.

Dalem satoe soerat kabar jang terbit di Parijs Landru ada masoekin satoe advertentie tjari toendangan jang boenjinja seperti begini:

Satoe toean jang belon perna menikah, oemoer ampat poeloeh lima tahon, mempoenjai pengasilan kira-kira sapoeloe riboe francs satahon, ingin menikah dengen satoe njonja jang adatnja sabar, pande oeroes roemah tangga dan djoega ada poenja pengasilan jang sama banjaknja seperti di atas.

Njonja Guillin, jang soeda lamar itoe advertentie, ada satoe prampoean djanda jang soeda beroesia lebih limapoeloe tahon. la soeda lamar itoe itoe advertentie maski poen keadaännja tida bisa mengaboelken perminta'an jang tertoelis dalem advertentieitoe, kerna ia tida mempoenjai harta jang membri pengasilan 10.000 francs satahon, hanja melinken ada poenja simpenan kira-kira 20.000 franes jang ia telah dapetken itoe dari persenannja satoe familie di Melun lantaran ia soeda berkerdja disitoe bertahoen-tahoen dengen baek sebagi satoe pengoeroes roemah tangga.

Baroe sadja bertemoe satoé kali dalem perkenalannja dengen. Landru, lantas njonja Guillin soeda djadi amat soeka pada kalakoean dan omongannja. itoe pemikat prampoean jang mempoenjai koemis dan djenggot pandjang.

Itoe pertemoean soeda dibikin dalem roemahnja njonja Guillin sendiri di Rue Crozatier dan esokannja njonja Guillin bales mengoendjoengi roemahnja Landru di Rue des Petits-Champs.

Dalem boekoe tjatetannja, Landru namaken ini prampoean djanda toewa dengen pseudoniem „Crozatier" seperti ia soeda tjatet djoega namanja njonja Labord-Linie dengen perkata'an „Brazilie".

Landru jang soeda dapet niatan aken lakoeken poela satoe pemboenoehan atas dirinja ini prampoean djanda toewa, soeda kaloearken kadjoesta'annja boeat pikat itoe prampoean. Selagi doedoek berendeng di satoe korsi pandjang jang mengadepi pada djendela, dari mana orang bisa pandang pada pekarangan kebon jang tida ada toemboe tetaneman poehoen apa-apa, Landru toetoerken pada Madame Guillin jang ia ada trima banjak sekali bintang-bintang kahormatan dari pamarenta Fransch berhoeboeng dengen ia poenja bebrapa djasa jang ia soeda berboeat goena tanah aer selagi melakoeken djabatan di tanah sabelah Oetara dari Frankrijk, oleh kerna djasa mana maka pamarenta soeda angkat ia djadi Consul Fransch di Australie, hingga tida lama lagi ia aken berangkat ka itoe negri.

Madame Guillin jang berpikiran saderhana, belon perna bergaoelan dengen koertjatji jang banjak akal, salama hidoepnja ada tinggal di antara familie-familie hartawan jang belon perna omong djoesta, soeda lantas pertjaja sadja pada omongannja Landru, maka tidalah heran kaloe tida brapa hari lagi sedari marika bikin pertemoean, kadoea orang toewa itoe soeda bertoendangan.

Njonja Guillin jang soeda meresep dengen omongan dan klakoeannja itoe badjingan, telah merasa beroentoeng jang ia soeda dapet satoe lelaki begitoe pinter dan banjak harta, hingga rasa tjintanja pada ini lelaki soeda tida bisa dikata lagi.

Koetika njonja Guillin dateng ka Melun, satoe tempat jang pernahnja tida brapa djaoe dari Parijs, ia soeda tjeritaken tentang kaberoentoengan dirinja jang soeda bertoendangan dengen satoe toean hartawan jang ia poedji, baek dan pinter. Djoega ia tjeritaken tentang ia poenja berangkat ka Australie tida brapa lama lagi sebagi istrinja Consul Fransch. Soeda tentoe itoe tjerita membikin girang dan senang hatinja ia poenja sobat-sobat dan familie atawa membikin ngiri hatinja ia poenja saingan dalem pakerdjahan.

Njonja Guillin sebagimana soeda dibilang, oesianja soeda limapoeloe doea tahon, dari ketjil tida pernah dapet didikan, dan djoega ia tida dapet pladjaran dalem sekolahan, maka soeda tentoe dengen gampang sekali ia soeda kena boedjoekannja itoe badjingan. Landru, apalagi hatinja soeda djadi katarik dengen auto dan roemabnja Landru di Vernouillet jang bagitoe indah.

„Djantoeng hatikoe jang manis", kata Landru sembari peloeki badannja njonja Guillin, „apatah tida baek boeat satoe minggoe lamanja kaoe nginep disini ? Ini boelan hawa oedara di Parijs ada panas sekali, maka kaloe kitaorang berdiam disini, nistjaja kitaorang terbebas dari ganggoeannja hawa oedara jang djelek".

Bahoea oendangan itoe tida perloe dioelangken kadoea kalinja, itoelah tentoe orang bisa kira sendiri, kerna saorang prampoean satengah toewa sebagi njonja Guillin, maoe toenggoe kapantah lagi boeat tjobaken kasenangannja bersoeami istri salaennja itoe waktoe? Laen dari bagitoe, apatah hatinja tida ngiler liat kabagoesannja itoe villa, kabaikannja itoe lelaki jang peloeki ia sebagi satoe lelaki jang menjinta dengen sapenoeh hati ?

Demikianlah, berselang bebrapa hari, jaitoe di tanggal 2 Augustus 1915, dengen satoe auto jang penoch dengen koffer-koffer besar njonja Guillin laloe dateng kombali ka itoe villa, sebab ia soeda ambil poetoesan aken pinda disitoe, sampe nanti dateng waktoenja aken berangkat ka Australie. Itoe koffer ia soeda bawa ka itoe villa menoeroet nasehatnja Landru, soepaja katanja djadi gampang kapan iaorang maoe berangkat ka Australie.

Tentoe samoea sanak-familie dan kenalannja itoe njonja djanda toewa, kira njonja Guillin soeda hidoep senang sebagi njonja Consul Fransch di Australie. Tapi sabetoelnja sedari itoe hari njonja Guillin tida ada lagi di doenia.

Kamana linjapnja njonja Guillin ? Tida saorang taoe !

Tapi kita, pengarang dari ini boekoe, soeda beroentoeng dapetken tanda-tandanja tjara begimana ini pendjahat soeda boenoeh itoe prampoean djanda, sebagimana sekarang kita hendak toetoerken di bawah ini.

LANDRU 5.

Pada itoe hari jang njonja Guillin dateng pindah ka villa terseboet, sorenja iaorang berdoea djalan-djalan di kebon, kamoedian doedoek minoem thee di plataran.

Kerna tida dapet liat boedjang jang merawatken itoe roemah dan bersihken kebon, maka njonja Guillin laloe menanja pada Landru dengen merasa sedikit heran:

„Apatah kaoe tida ada poenja boedjang, Henri ?"

„Ada, dan ia ada satoe boedjang jang baek sekali, djantoeng hatikoe". Sahoetnja Landru dengen soeara lemah lemboet, „Namanja Bricourt, sedari bebrapa hari ia soeda permisi aken tida kerdja, lantaran anaknja jang toeroet di medan perang, telah dapet loeka dan sekarang ada dirawatin di roemah sakit di Rouaan. Akoe soeda kasih ia permisi sabagitoe lama jang ia soeka, lantaran akoe inget bahoea anaknja jang joema satoe, soeda, dapet loeka lantaran belaken kitaorang poenja tanah aer jang tertjinta. Ini njonja Bricourt ada tinggal di oedjoeng itoe djalanan. la ada satoe prampoean jang satia dan radjin. Kaoe nanti merasa senang sekali aken trima dalem rawatannja djikaloe nanti ia soeda masoek kerdja lagi."

Njonja Guillin merasa senang dengen itoe katerangan, dan hatinja semingkin tjinta pada itoe lelaki jang ada poenja pengrasaän tjinta bagitoe penoeh pada tanah aernja. Sama sekali ia tida doega kaloe itoe lelaki jang alim soeda djoestaken ia bagitoe djaoe dalem perkara jang bagitoe ketjil sadja.

Pertama Landru ada pikir bahoea tida terlaloe perloe aken ia abisken djiwanja ini prampoean dengen terboeroe-boeroe, sebab ia taoe bahoea harta bandanja prampoean ini soeda ada dalem tangannja, aken tetapi berhoeboeng dengen terdjadinja satoe perkara, Landru djadi dapet satoe firasat jang tida baek, maka ia lantas ambil poetoesan boeat abisken djiwanja prampoean itoe pada kabesokan harinja.

Tatkala Landru bawa satoe soerat ka post, soerat mana ada boeat satoe prampoean laen jang lamar advertentienja ini badjingan, njonja Guillin lantaran iseng, soeda djalan-djalan ka kamar-kamar samping dari itoe villa. Di antara banjak kamar-kamar ia dapet liat ada satoe kamar jang pintoenja terkoentji. Kerna iseng, djadi ia kapingin taoe apakah jang ada di'isiken dalem kamar itoe. Ia laloe pasang matanja di lobang kontji, dan dari terangnja genteng katja, ia bisa liat isinja itoe kamar. Di satoe podjokan ada bersoesoen bebrapa koffer dan perkakas besi jang ia tida dapet tape apa kagoenaännja, di atas tembok ada digantoeng pakean-pakean orang prampoean. topi-topi, dan di djoebin ada mengletakan spatoe-spatoe orang prampoean jang bekas dipake." Samentara di laen podjokan, ada disoesoen barang-barang linnen dan laen-laen barang lagi. Samoea itoe ada miliknja orang-orang prampoean jang soeda djadi korbannja ini pendjahat.

Oleh kerna merasa heran jang dalem roemahnja satoe djanda lelaki ada tersimpen bagitoe banjak pakean orang prampoean, maka tatkala Landru poelang, njonja Guillin soeda tanjaken hal itoe dengen melit. Maski djoega njonja Guillin kaloearken pertanjaän-pertanjaän itoe dengen soeara sabar dan tida oendjoek roepa jang tjemboeroean, toch dalem hatinja Landru soeda djadi tida enak. Tapi boeat semboeniken ia poenja pengrasaän itoe, dan djoega aken bikin ilang katjoeriga'annja njonja Guillin, Landru laloe berkata :

„Oh ! djantoeng hatikoe, brangkali kaoe ada kira itoe ada pakeannja orang-orang prampoean katjinta'ankoe. Tapi tida. Itoe samoea ada barang miliknja akoe poenja iboe jang telah marhoem. Djikaloe akoe inget pada iboekoe jang tertjinta, biasanja akoe masoek ka dalem kamar itoe dan pandang segala barang peninggalannja. Disitoelah akoe lantas djadi sedih dan koetjoerken banjak aer mata. Banjak kali djoega akoe berloetoet dan tjioemi roknja iboekoe jang ada tergantoeng di tembok sebagi djoega akoe ada di hadepannja iboe itoe jang tertjinta dan jang sekarang ada bersenang di tempat bakah. Maka djikaloe tida ada perloe apa-apa, djanganlah kitaorang hampirken kamar itoe, dan djangan sekali boeka kontjinja. Pakean-pakean itoe akoe simpen boeat salama-lamanja sebagi peringetan pada iboekoe".

„Njatalah kaloe bagitoe kaoe ini ada satoe anak jang berbakti, Henri, satoe anak jang haroes dapet berkahnja orang-orang aloes jang disoedjoetken oleh kaoe!" kata njonja Guillin dengen hati senang dan tambah tjintanja pada itoe pendjahat, sebab ia kira dengen sabetoelnja jang Landru ada baktiken iboenja bagitoe sanget, satoe hal jang djarang sekali kadjadian pada anak-anak djeman sekarang. Tapi maski djoega njonja Guillin soeda kasih liat jang ia tida menaro katjoerigaän lagi atas dirinja Landru, tapi toch ini pendjahat tetap pikir, bahoea datengnja itoe pertanjaän ada mendjadi satoe alamat jang tiada baik boeat dirinja. Kenapa ia ada berpikir bagitoe, jalah lantaran ia kwatir kaloe-kaloe ini njonja aken omongken itoe hal pada laen orang, maski poen omongan itoe ada satoe poedjian boeat dirinja, tapi itoe kamar resia. . . . . . . . . tetap tida boleh dikatahoei oleh laen orang salaen dirinja sendiri.

Pada itoe saät djoega Landru lantas ambil poetoesan boeat abisken djiwanja ini njonja djanda toewa, maka dengen mesem jang amat manis, ia laloe berkata:

„Harganja segala matjem barang-barang di Parijs tingginja sekarang tida bisa dikata lagi. Berhoeboeng dengen kitaorang poenja berangkat, maka akoe maoe tanja kaoe poenja pikiran, djantoeng hatikoe, apatah tida baek djikaloe kaoe djoeal sadja sakalian barang-barangmoe jang tida perloe dibawa dalem pelajaran? Salaennja kita aken terbebas dari penjewa'an vracht kapal, disini poen kita bisa dapet banjak oentoeng lantaran naeknja harga barang-barang. Kabetoelan sekali akoe ada kenal satoe soedagar jang djoedjoer, maka djikaloe kaoe ada pertjaja, biarlah akoe serahken padanja boeat toeloeng djoealken barang-barang kaoe".

„Betoel sekali Henri!" djawabnja njonja Guillin jang tida sekali merasa dirinja lagi ditipoe.

„Djadi kaoe moefakat dengen nasehatkoe?" tanja lagi Landru boeat dapet kapastian jang lebih tetap. „Marilah kita masoek ka dalem, sebab kaoe moesti bikin satoe soerat kwasa, soepaja si toekang djoeal boleh trima barang-barang dengen mengarti asal-oesoelnja".

Njonja Guillin toeroeti sadja kahendakannja Landru, iaorang laloe masoek ka kamar toelis, dan Landru toelis sendiri itoe soerat kwasa, laloe diteeken oleh njonja Guillin. Dalem soerat kwasa itoe ada menerangken jang Landru dibriken samoea kakwasaän boeat djoeal barang-barang pakean, perabotan roemah, mas inten dan soerat-soerat, aandeel jang ada tersimpen di Bank atas namanja njonja Guillin. Saorang prampoean sebagi njonja Guillin jang tida dapet pladjaran di roemah sekola, tida bergaoelan dengen orang-orang pinter, tentoe sadja gampang kena boedjoekannja satoe badjingan jang bagitoe pande sebagi Landru.

Sembari taro sabelah tangannja di poendak njonja Guillin, Landru-hiboerken hatinja njonja itoe dengen berbagi-bagi omongan manis, seperti ia tjeritaken bagimana enak dalem pelajaran kapal di klas satoe dari Frankrijk ka Australie, bagimana bagoes dan rame kota-kota di Australie, bagimana senang adanja ia poenja pengidoepan sebagi Consul di Australie dan njonja Guillin sebagi njonja consul. Brapa agoeng iaorang nanti rasa djikaloe sasampenja di Australie, iaorang aken disamboet dengen oepatjara oleh pembesar-pembesar di itoe negri, Lebih djaoe Landru tjeritaken lagi sekali tentang ia poenja djasa-djasa pada pamerenta di Frankrijk, hingga ia dapet itoe keangkatan Consul. Pendeknja banjak sekali jang Landru obrolken itoe waktoe. Ini bangsat memang ada poenja satoe kabiasaän, jang djikaloe ia maoe abisken djiwa korbannja, ia selaloe berdaja aken senangin hati korbannja dengen berbagi-bagi tjerita jang sedep dan manis.

Djaroem lotjeng berkiser sedikit-sedikit ka sabelah atas, dan dengen tida terasa lagi lotjeng itoe mengoetaraken djam sabelas malem.

„Besok malem kita nanti djalan-djalan dengen auto, djantoeng hatikoe," kata Landru. „sinar boelan di ini malem ada amat terangnja, tapi sajang soeda laat sekali. Kaloe sadja besok tjoeatja di langit tida diganggoe oleh pedoet item, brapa senang kitaorang nanti rasaken hawa oedara jang sedjoek di taman Bois de Bologne. Ja, kitaorang moesti rasaken boeat pengabisan kali kasedepannja pengidoepan kota Parijs, kerna tida lama poen kitaorang nanti tinggalken ini negri jang tertjinta dengen kitaorang poenja doah soepaja tatah laloehoer kita ini dilindoengi Allah dan dapet kamenangan dalem paprangan."

Itoe omongan jang bagitoe manis, jang membajangken adanja kasenangan di hari esok, siapakah bisa taoe kaloe ada poenja arti laen, kaloe itoe ada mengandoeng antjeman bahaja maoet atas djiwanja njonja Guillin? Maka ini njonja djanda, sebagimana soeda dibilang, lantaran pikirannja saderhana, soeda lantas sadja trima adjakan itoe dengen girang hati dan tida menaro katjoeriga'an satoe apa. „Oh ! kaoe ada baek sekali, Henri. Akoe merasa senang aken trima adjakan kaoe. Soenggoe sajang sekarang soeda laat". katanja njonja Guillin.

„Ja, tapi tida terlaloe lama kaloe kita menoenggoe sampe besok," kata lagi Landru. „Dan sekarang, sabelonnja kitaorang masoek tidoer, kita moesti minoem doeloe sedikit limonade", sembari kata bagitoe, Landru laloe bangoen dan hampiri medja buffet, dari mana ia ambil satoe botol limonade dan doea glas. Sakoetika lamanja Landru awasin pada itoe satoe glas, kamoedian ia taro glas itoe di hadepannja njonja Guillin, samentara satoe glas lagi ia taro di hadepannja.

Koetika itoe limonade soeda di'isiken di glas, lantas andru silaken njonja Guillin minoem, oendangan mana lantas di toeroet oleh ini njonja. Landru awasin itoe njonja minoem sampe abis satengah glas, kamoedian baroe ia minoem sendiri.

Tida brapa lama lagi, njonja Guillin, brangkali lantaran aoes, soeda minoem lagi itoe limonade sampe katinggalan saperampatnja, sama sekali ia tida rasaken apa-apa jang berbeda. Samentara itoe njonja masih sadja mengobrol, Landru sambil ladenin bitjara, ada perhatiken djalannja lotjeng, jang itoe waktoe soeda menoendjoeki poekoel sabelas koerang lima minuut. Semingkin djaroem pandjang dari itoe lotjeng menghampiri pada djam sabelas, kapalanja njonja Guillin semingkin ia rasaken berat, boeloe matanja tergantoeng, samentara pada pipinja jang soeda moelai sedikit kempot, ada kaliatan titik mera dan poetih.

„Eh! Henri, akoe rasaken badankoe tida enak".

„Begimana rasanja?"

„Badankoe moelai dingin !"

„Brangkali kaoe minoem itoe limonade terlaloe banjak".

„Tapi matakoe berkoenang-koenang, peroetkoe sakit dan. Oh! toeloeng Henri ! . . . . Henri ! . . . . toeloeng !" Lagi sekali njonja Guillin bertreak, tapi melinken bisa kaloearken perkataän: „Bang. . . ."

Moeloetnja lantas maoe terkantjing, tangannja mengepel keras, ia rebah dan bangoen lagi dari korsi pandjang, matanja mengawasi hingga melotot pada Landru, tangannja jang terkepel memoekoel kasana sini. Pemandangan ada ngeri sekali. Moeloetnja soeda penoeh boesa, samentara badannja bergoemeter, tida lama lagi badan itoe djadi lemes, sapoeloe minuut kamoedian djadi kakoe.

Njonja Guillin soeda djadi mait.

Landru awasken itoe samoea kadjadian dengen hati adem, dan koetika ia liat njonja Guillin djato tergoeling di oebin dengen menglisahan, ia tinggal mesem dengen peloek tangan, hingga kaloe kita inget, jang ini manoesia ada mempoenjai hati sama seperti kitaorang, tentoelah kita maoe bilang bahoea hatinja itoe mempoenjai darah boeas dan kedjem sebagi binatang oetan.

Siapa djoega jang liat njonja Guillin tergoeling-goeling mengglisahan lantaran menanggoeng itoe sakit jang heibat, nistiaja merasa ngenes dan tida tahan aken tida mengaloearken aer mata dengen deres. Aken tetapi ini binatang Landru tida sekali berobah paras moekanja.

Bebrapa saät kamoedian koetika maitnja itoe njonja soeda moelai dingin, Landru laloe angkat dan pondong masoeken dalem itoe kamar jang kamarennja njonja Guillin ada liat banjak tersimpen pakean prampoean.

Landru lemparken mait terseboet di kamar itoe, lantas ia kontji lagi pintoenja kamar dan teroes ia balik lagi ka kamar makan. Itoe doea glas bekas tadi iaorang minoem limonade, ialantas tjoetji dengen hati-hati. Sahabisnja kasih ilang segala tanda-tanda dari ia poenja perboeatan, ia lantas balik kombali ka dalem itoe kamar dimana maitnja njonja Guillin ada terletak di tempat gelap. Disitoe ada satoe koffer besar, jang berselang bebrapa hari njonja Guillin ada bawa boeat moeatin ia poenja barang-barang. Sekarang koffer itoe Landru boeka dan isiken maitnja njonja Guillin ka dalem koffer terseboet. Ia kontji koffer itoe dengen rapi, kamoedian ia berdiri boeat tjari pikiran. Koetika ia soeda dapet satoe pikiran jang baek, ia lantas kontji lagi itoe kamar dan dengen satoe auto ia lantas berangkat ka Parijs dan masoek di restaurant „L'Abbey," dimana ia laloe isiken peroetnja dengen berbagi-bagi makanan jang ledzat dengen ditemenin oleh bebrapa prampoean boengah rajah.

Seperti ia soeda djandji, bagitoelah besok malemnja Landru soeda dateng kombali ka Vernouillet aken adjak maitnja njonja Guillin naek auto: Landru ambil itoe koffer besar jang berisi maitnja njonja Guillin, naekin ka dalem auto, dan di loear koffer itoe ia tempelken satoe adres seperti : „NJONJA JACQUES

Station Arcachon,

Aken diambil sendiri.

Biasanja pada djam sabelas doea politie agent aken djalan meronda di itoe tempat. Landru tida maoe berangkat pada sabelonnja itoe doea politie liwat di depan pekarangannja, maka sasoedanja liat itoe doea politie agent liwat dan tida kaliatan lagi, Landru jang itoe waktoe soeda seleseh berdandan seperti chauffeur, jaitoe pake badjoe gombrang, pet jang pake merk auto, koemis dan djenggotnja jang ia koesoetin, lantas kaloearken autonja dari kamar garage, teroes berangkat dengen tida ada jang liat, menoedjoe ka djoeroesan Neuilly. la sampe di ini tempat pada djam poekoel toedjoe pagi.

Dengen tida kwatir nanti ada jang kenalin, Landru laloe bawa itoe koffer besar ka station Quai d'Orsay, dimana ia toenggoeken sampenja trein penoempang jang aken berangkat ka Biskaye. Sasoedanja ia kirim itoe koffer dan liat koffer itoe dinaekin ka atas wagen, ia laloe berangkat poelang dengen hati senang.

Apa jang orang dapetken dalem itoe koffer di station Biskaye, itoelah tentoe pembatja soeda taoe. Sampe Landru di hadepken pada pengadilan, baroelah ini resia djadi terboeka.

Orang taoe pada esokan paginja dengen pakean jang perlente Landru soeda dateng di Bank, dimana dengen kasih oendjoek ia poenja soerat kwasa, ia soeda dapet trima oewang simpenan dan soerat-soerat aandeelnja njonja Guillin. Itoe waktoe djoega Landru lantas djoeal kombali soerat-soerat aandeel terseboet dengen harga bagoes.

Dengen oewang pendapetan memboenoeh dan merampas seperti ditoetoerken di atas, Landru laloe berangkat poelang ka roemah istrinja dan berdiam disitoe sakoetika lamanja, tapi dengen tida poetoesken kerdja'annja boeat dapet poela korban-korban baroe.

Istrinja tentoe sadja tida taoe dari mana ini soeami soeda bisa gondol oewang bagitoe banjak, ia melinken taoe soeaminja ada satoe soedagar jang pande, jang mempoenjai peroentoengan bagoes aken saban-saban bawa poelang banjak oewang dari oentoeng berdagang. Tjoba ini istri taoe jang sang soeami ada satoe pemboenoeh, satoe djahanam jang paling kedjem, brangkali ia nanti boenoeh samoea anak-anaknja dan boenoeh djoega dirinja, soepaja dirinja tida dapet noda dan anak-anaknja tida katjepretan darah bangsat dan pemboenoeh.

Itoe advertentie jang soeda tarik njonja Guillin djadi korbannja ini bangsat, dan jang tjontonja sebagimana di atas kita soeda moeatken, masih teroes dimoeat dalem soerat-soerat kabar, dan koetika sampe sakian lama tida dateng lamaran lagi dari njonja- njonja hartawan, maka boenjinja ia robah lagi. Dalem ini advertentie jang baroe Landru seboetken dirinja ada satoe toean tanah (Landheer) jang belon beristri, ingin bikin kenalan dengen satoe djanda bekas istrinja officier-officier jang mempoenjai sedikit pentjarian, blakangan djikaloe satoe sama laen soeda tjotjok, iaorang nanti menikah.

Dengen ini advertentie, betoel djoega akalnja Landru djadi berhasil, kerna tida lama ia lantas trima soerat lamaran dari satoe njonja djanda, Elise Laporte namanja, satoe prampoean moeda jang tjantik djoega dan belon brapa lama ditinggal mati oleh soeaminja, satoe officier jang meninggal doenia dalem paprangan di Elzas dan ada tinggalken kakajaän pada istrinja kira-kira doearatoes riboe francs.

Pertemoean pertama jang Landru bikin pada ini njonja djanda, jalah di kamar-makan dari Grand Hotel de Paris.

Parasnja ini njonja djanda jang tjantik dan oesianja jang masih moeda, sama sekali tida di perdoeliken oleh Landru, hal jang diperhatiken, jalah tentang oewangnja ini prampoean, jang djikaloe Landru bisa dapetken, ia pikir kakajaännja aken bertambah bebrapa tingkatan. Kabetoelan sekali itoe waktoe kantongnja Landru soeda kempes, lantaran oewang jang ia dapetken dari hartanja njonja Guillin soeda djadi moesna di medja djoedi dan di tempat-tempat plesiran. Maka haroes dibilang Landru soeda moelai merasa aoes lagi dengen oewang darah.

Dari sebab merasa pentingnja pengidoepan dengen oewang di itoe waktoe, maka Landru soeda berdaja lebih-lebih dari jang soeda boeat pikat hatinja ini njonja djanda. Dalem ia poenja bitjara, dalem hal berlakoe di hadepannja ini njonja, Landru salaloe berdaja boeat oendjoek jang ada satoe toean sopan, satoe toean jang biasa idoep di antara orang-orang bangsawan, satoe toean jang berhati djoedjoer, teroes terang dan moerah hati. Dari sebab ini badjingan betoel-betoel pande sekali boeang tingka, maka tidalah heran kaloe njonja Laporte jang soeda rasaken tida enaknja hidoep sendirian, djadi merasa katarik hati dengen ini lelaki toewa, tapi rasanja boleh di boeat temen hidoep.

Tida berselang lama lagi sedari Landru bikin itoe pertemoean jang pertama, Landru lantas oendang ini njonja dateng di ia poenja „Sarang Pertjinta'an" di Vernouillet dan di ini roemah, marika laloe doedoek makan sore, malemnja iaorang plesir nonton opera di Schouwburg jang termashoer.

Tempo baek boeat kasih laloe ini prampoean berharta, belon djnega didapetken oleh ini badjingan, sedeng oewangnja soeda moelai djadi abis. Maka pada tanggal 15 October, sebab kapoetoesan akal dari mana ia bisa dapetken oewang, Landru telah dateng ka roemahnja njonja Guillin almarhoem.

Prampoean toewa jang djadi djoeroe-pendjaga roemahnja njonja Guillin, soeda tanjaken dengen melit kemana adanja ia poenja njonja, pertanjaän mana didjawab dengen pande oleh Landru :

„Kaoe tanjaken njonjamoe dengen bagitoe melit, njatalah kaoe ada satoe hamba jang satia. Njonjamoe ada dalem kaslamatan, tida kakoerangan soeatoe apa. la minta akoe sampeken trima kasihnja pada kaoe dan kirimken djoega ini sedikit oewang aken goena kaoe membeli sedikit pakean", dan sembari berkata bagitoe Landru laloe kaloear sedikit oewang dari kantongnja dan serahken itoe pada si prampoean, jang trima oewang itoe dengen mengoetjap banjak trima kasih. „Brangkali kaoe belon dapet taoe jang kaoe poenja njonja aken menikah dengen satoe Consul jang tida brapa hari nanti berangkat bersama-sama soeaminja itoe ka Australie. Itoelah djoega lantarannja maka akoe dateng kamari aken ambil ia poenja barang-barang perabotan soepaja waktoe berangkat ia tida djadi ripoeh lagi".

Sebagi djoega ia poenja roemah sendiri, dengen tida kwatir apa-apa Landru masoek ka dalem dan preksaken barang-barang perabotannja sama sekali. Selagi ia memereksa bagitoe, jang poenja roemah sewahan laloe dateng dan menagi oewang sewa roemah jang belon dibajar. Kerna Landru taoe kaloe ia tida bajar itoe oewang sewa roemah nistjaja ia tida nanti bisa angkoet itoe barang-barang, maka ia lantas bikin beres itoe oetang, panggil satoe vracht-auto dan teroes angkoet barang-barang perabotan roemah itoe. Antara barang-barang perabotan itoe, Landru ada dapetken satoe peti jang berisi bebrapa doos barang bingkisan jang terbikin dari mas dan perak, jaitoe miliknja njonja Guillin jang terboenoeh, atawa jang ia dapet dari anteran familienja koetika ia bikin hari tahon atawa bekas bingkisan waktoe ia menikah. Koetika Landru kamoedian ditangkep, itoe souvenier masih ada katinggalan bebrapa doos, berikoet satoe pak ramboet palsoe jang orang kenalken ada djadi miliknja njonja Guillin.

Demikianlah asal-oesoelnja maka orang taoe bahoea linjapnja njonja Guillin jang sakoenjoeng-koenjoeng, ada berhoeboeng dengen kadjahatannja ini bangsat, kerna adanja itoe boekti-boekti ramboet palsoe dan souvenier miliknja itoe njonja.

Itoe barang perabotan jang Landru angkoet, lantas dibawa ka tempat lelang, dimana Landru soeda dapet banjak oewang dari pendapetannja lelang, sebab itoe waktoe segala matjem barang ada naek harga.

Djadi Landru soeda abisken boekan sadja djiwanja njonja Guillin, tapi djoega harta banda dan oewangnja itoe njonja.

Sedeng Landru ada bagitoe beroentoeng dalem kadjahatannja dengen lakoeken itoe pemboenoehan pada njonja Guillin, adalah dajanja boeat abisken djiwanja njonja Laporte dan rampas miliknja tida berhasi malah djoega dirinja Landru ampir-ampir diseret oleh politie ka dalem pendjara. Antara kadjahatan-kahadjahatan jang dilakoeken oleh Landru, ia rasaken dalem oeroesannja njonja Laporte ada paling berbahaja.

Sigra djoega pembatja nanti bisa dapet taoe kadjadian itoe dengen apa jang kita toetoerken di laen bagian dari ini hikajat.


Bagian 6

BAGIAN KA VI.

Tipoenja njonja Heon.

———

Boeat djalanken ia poenja lelakon sebagi satoe pengeret prampoean, pemboenoeh dan perampas, serta boeat bikin orang melinken kenalken padanja dengen samar-samar sadja, Landru senantiasa pindah dari satoe tempat ka laen tempat dengen tida brentinja toekar djoega ia poenja nama serta pakerdjaän.

Pada soeatoe hari koetika njonja Laporte dateng koendjoengi padanja di Rue des Petits-Champs, Landru ada berkata :

„Tida lama lagi kitaorang aken pindah dari ini roemah, sebab jang poenja roemah soeda naekin oewang sewa roemahnja."

„Apa kaoe soeda dapet laen roemah?" tanja njonja Laporte.

„Soeda.“

„Dimana ?"

„Di Montmatre. Kamaren akoe soeda liat itoe roemah dan akoe soeda satoedjoe. Satoe antara sobat-sobatkoe jang kabetoelan hendak pindah dari Parijs soeda tawarken boeat ambil over itoe roemah jang pernanja ada di Place Dancourt, satoe tempat jang bagoes dan tida djaoe dari Boulevard de Clichy. Apa kaoe kenal itoe tempat ?"

„Tentoe sekali," djawabnja njonja Laporte, sebab ia poen ada orang kalahiran kota Parijs. „Akoe kenal Chope Dancourt dari depan sampe ka oedjoeng dan itoe tempat Cinema Montmatre doeloe ada mendjadi akoe poenja tempat tinggal."

„Betoel. Dan kaloe kaoe soeka, marilah kitaorang tinggal disana boeat bebrapa hari djikaloe oeroesan pindah soeda djadi beres," kata lagi Landru.

Place Dancourt letaknja dekat pada djalanan Boulevard de Clichy, satoe wijk dari kota Parijs jang besar dan inilah ada satoe antara tempat-tempat jang tersohor rame dengen penoeh cafe-cafe biasa dikoendjoengi oleh orang-orang jang koerang baek namanja dan terlaloe banjak berdjedjel koepoe-koepoe malem. Itoe roemah ketjil jang disewa oleh Landru ada berhadepan dengen satoe toko tembako, sedeng pada lempengan djendelanja ada berhadepan dengen post-politie, jang siang dan malem ada didjaga.

Di pemandangan laen-laen bangsat tentoe anggep bahoea pernanja itoe roemah jang berhadepan pada postpolitie dan letaknja di tempat rame, ada mendjadi satoe halangan besar boeat lakoeken segala matjem kadjahatan, sekali poen satoe kadjahatan ketjil, atawa djikaloe orang brani djoega lakoeken kadjahatan disitoe, njatalah orang itoe ada satoe bangsat kapala obi jang sanget brani mati. Aken tetapi di pemandangannja Landru hal itoe ada sabaliknja. la anggep itoe roemah ada soeatoe tempat jang sama sekali tida didoega orang bisa lakoeken soeatoe kadjahatan. Landru anggep jang ia nanti djadi saorang lebih pinter dari itoe sakalian politie djikaloe ia bisa lakoeken soeatoe kadjahatan di itoe roemah zonder dapet diendoes oleh itoe orang-orang politie.

Maka ia lantas moelai atoer maksoednja. Sakalian perabotan roemah tangga dari Rue des Petits-Champs, sama sekali ia angkoet ka Place Dancourt. Sebagitoe lekas ia pindah ka sitoe, lantas djoega ia bikin persobatan dengen itoe orang-orang politie jang mendjaga di sapoeternja Place Pigalle.

Satelah seleseh atoer ia poenja barang-barang perabotan dan riasken roemah itoe sabrapa ia bisa, lantas ia kirim kabar pada njonja Elise Laporte, oendang itoe njonja dateng ka ia poenja roemah baroe, serta tida loepa djoega kasih kabar jang sorenja iaorang nanti bersantap di restaurant dan malemnja plesir. . . .

Njonja Laporte tida tampik lagi itoe oendangan, itoe hari djoega ia lantas dateng dan oendjoek rasa senangnja dengen itoe tempat baroe dimana ia pikir bakal tinggal bersama Landru sebagi soear istri.

Landru trima kadatengannja njonja Laporte dengen manis boedi dan adjak ini njonja ka pekarangan blakang dari itoe roemah dimana ada toemboe banjak poehoen kembang jang bisa hiboerken hati. Sembari oendjoeki satoe-șatoe roepanja kembang, Landru menjanji dan kaloearken bebrapa sairan dari Musset jang menarik hati, hingga njonja Laporte jang dapet banjak pladjaran djoega dari sekolahan, merasa kagoem pada kapinterannja ini bangsat jang lantaran bagitoe pande kaloearken sair-sair bagoes, soeda kira ini badjingan ada satoe orang terpladjar tinggi.

Sahabisnja djalan-djalan dalem itoe kebon ketjil, Landru laloe adjak masoek ka dalem roemah dan koetika soeda doedoek berendeng di satoe bangkoe pandjang dari beloedroe jang aloes, Landru laloe berkata:

„Di sinilah djantoeng hati, akoe baroe bisa trima kadatengan kaoe sebagimana pantesnja. Disinilah djantoeng hatikoe, kitaorang bisa hiboerken hati sabagitoe banjak jang kita soeka." dan sembari berkata bagitoe. Landru laloe tjioemin moeloetnja njonja Laporte jang moengil sampe beroelang-oelang, samentara ini njonja jang soeda mabok tjinta, bales itoe tjioeman sama kerasnja

Koetika hari soeda moelai djadi sore, Landru adjak njonja Laporte pergi ka Cafe Leonac di Boulevard de Clichy jang pernanja tida berdjaoehan dengen Cigale.

Marika doedoek dan minoem dengen hati girang dan tertawa-tertawa, samentara Landru dengen isep satoe sigaret laloe moelai toetoerken hikajatnja jang ia karang sendiri. Antara laen-laen Landru kata, bahoea ia ada saorang jang soeda banjak sekali bikin perdjalanan, la tjeritaken hikajatnja koetika masih anak-anak, ia tjeritaken kakaja'annja dan tanah-tanahnja jang ada di deket Tonneins di Lot-et-Garonne. la sombongken dirinja jang ia namaken Raoul Dupont, satoe burger jang soeda berdjasa banjak pada negri. Dan ini nama Raoul Dupont ia pasang di depan roemahnja itoe jang baroe.

Lebih djaoe ini bangsat tjeritaken bagimana senang djikaloe ia dapet tempo aken dateng ka tanahnja, dimana salaennja bisa dapet hawa oedara jang bagoes, djoega ada amat enak boeat memboeroe binatang boewas, atawa poen bikin plesiran dengen bawa makanan ka oetan-oetan.

Sebagi penoetoep dari ia poenja dongeng kosong. Landru laloe berkata :

„Oleh kerna akoe sandiri tida sanggoep oeroesken itoe tanah-tanah jang loewas, maka sedari bebrapa tahon laloe akoesoeda sewaken pada saorang Amerikaan dengen harga mahal. Tapi maski kita soeda kasih sewa, kita masih tetep mempoenjai. kamerdika'an boeat dateng dan tetira disitoe sabrapa lama jang kitaorang soeka. Tida brapa lama lagi akoe bakal koendjoengi itoe tanah-tanah berhoeboeng dengen satoe oeroesan. Maka kapan kaoe soeka toeroet, baekłah kitaorang berangkat sama-sama."

„Oh ! akoe girang sekali, Raoul," sahoetnja njonja Laporte jang sama sekali tida doega ia soeda didjoestaken bagitoe djaoe. ,,Kapan kaoe bakal berangkat ka itoe tempat jang kaoe poedjiken bagitoe enak ?"

„Akoe nanti kabarken lagi pada kaoe."

Koetika iaorang soeda dahar kenjang, iaorang laloe menoedjoe ka satoe tempat pertoendjoekan jang tida berdjavehan disitoe, dan waktoe tengah malem Landru anter njonja Laporte sampe di pintoe tempat penginepannja njonja itoe.

Sampe di itoe malem njonja Laporte masih anggep Landru ada saorang hartawan dan saorang sopan jang berharga boeat djadi soeaminja. Tapi sial soenggoe boeat Landru kapertjajaännja njonja Laporte itoe tida sampe lama. Hal itoe ada berhoeboeng dengen terdjadinja satoe perkara.

Di hari besokannja njonja Laporte kabetoclan djalan-djalan dengen naek taxi bersama satoe temennja jaitoe njonja Picard, satoe prampoean djanda jang soeda perna diboedjoek oleh Landru, tapi oleh kerna litjinnja, tida bisa didjebak. Koetika taxi di djalanin sampe di djalanan Rue de Royale, njonja Laporte tjepet-tjepet oendjoek dengen djeridjinja bahoea itoe toean jang djalan di sebrang djalanan dan koemis serta dienggotnja bagitoe bagoes, ada itoe orang jang bakal djadi soeaminja. Njonja Laporte seboetken namanja itoe toean ada Raoul Dupont.

„Kaoe kliroe, sobat," kata njonja Picard, „kerna itoe boekan toean Dupont. Akoe poen ada kenal itoe toean. Satoe atawa doea boelan jang laloe, akoe soeda perna berkenalan padanja di Metro dan sedari itoe waktoe kitaorang sering bertemoe satoe sama laen."

„Siapa namanja jang betoel ?"

„Henri Mignot"

„Brangkali itoe ada laen orang," kata njonja Laporte jang merasa sangsi aken orang djelekin namanja itoe lelaki pada siapa ia soeda djato tjinta. „Tida sobat. Akoe liat betoel orang jang kaoe toendjoeki ada itoe toean jang seboetken dirinja padakoe dengen nama Henri Mignot. la soeda perna oendang padakoe dateng ka roemahnja di Rue des Petits-Champs. Satoe kali akoe soeda ikoet ia ka itoe roemah tapi koetika ia tanjaken dengen melit apa akoe ada poenja oewang simpenan, akoe lantas tampik ia poenja oendangan jang kadoea kali, kerna akoe kwatir nanti dirikoe dirampok di itoe tempat sepi".

„Inilah ada satoe perkara jang kabetoelan sekali," kata njonja Laporte, „aken tetapi kita belon bisa pastiken apakah itoe ada satoe crang djoega."

Njonja Picard jang tjoekoep terpladjar dan beroentoeng soeda lolos dari djebakannja Landru, laloe toetoerken lebih djaoe tentang pertemoeannja dengen i'oe lelaki, ia loekisken tampang moekanja lelaki itoe, petaken tingka lakoenja, loekisken keadaän dalem roemahnja itoe lelaki di Rue des Petits-Champs. la poenja loekisan itoe ada bagitoe terang, hingga njonja Laporte djadi terpaksa pertjaja bahoea itoe Henri Migont kaloe bagitoe ada satoe orang djoega dengen Raoul Dupont jang ia bagitoe tjintaken.

Aken tetapi toch tjintanja njonja Laporte pada ini badjingan ada bagitoe keras, hingga sekali poen ia soeda dapet kanjatahan jang teges sekali, ia tetap sangkal dalem hatinja bahoea brangkali hal itoe soeda ditoetoerken dengen kliroe oleh njonja Picard.

Maski poen hatinja berasa sangsi, tida loepoet in ia moelai berlakoe hati-hati, kadang-kadang ia tanja djoega pada diri sendiri, apakah ini Raoul Dupont boekan ada satoe setan jang biasa berglandangan malem aken tjari korban di antara orang-orang prampoean?

Pada besokannja di waktoe lohor djam doeabelas, njonja Laporte ada trima satoe soerat dari Landru, boenjinja soerat itoe ada begini:

„Djantoeng hatikoe,

„Kaoe poenja pergi dari dampingkoe, ada saoepama praoe jang ditinggal kamoedi. Akoe senantiasa djadi merasa sala, doedoek sala bangoen poen sala.

„Akoe merasa tida sanggoep loekisken pengrasaän tjintakoe pada kaoe. Kaoe poenja roepa jang manis senantiasa terbajang-bajang di depan matakoe. „Trimalah akoe poenja kiriman kembang jang berikoet dengen soerat ini, dan kapan kase tiioem kembang ini, ingetlah padakoe.

„Lebih djaoe akoe harep kaoe djangan loepa djandjimoe, jang sabentar malem kitaorang aken bertemoe lagi satoe sama laen.

„Tertinggal tjioem jang manis dari kaoe poenja ka tjinta'an

„Raoul".

Sedeng njonja Laporte batja soerat terseboet dengen hati moendoer madjoe, adalah Landru sedeng berdiam dalem satoe roemah di doesoen Sorbonne.

Satoe orang Italie moeda jang parasnja poetjat dan badannja koeroes ada doedoek di hadepannja Landru.

Ini anak moeda bangsa Italie tentoe pembatja masih inget bahoea ia ada student ilmoe doktor jang telah loepoet boeat tamatken pladjarannja lantaran soeda terseret oleh ratjoen alcohol. la telah djadi sobatnja Landru, sebagimana ternjata dengen ia poenja pertoeloengan soeda briken Landru ratjoen-ratjoen jang sanget berbahaja. Sering-sering iaorang bertemoe satoe sama laen di Cafe Boul Mich. Banjak kali djoega, djikaloe Landru kabetoelan ada simpen banjak oewang, ia kasih pindjem oewangnja itoe pada ini anak moeda jang soeda roedin, sampe itoe orang Italie merasa jang ia ada tanggoeng boedi besar sekali pada ini badjingan, maka tida poen heran djikaloe ia soeda briken segala apa jang ada diminta oleh Landru.

„Kaoe tentoe masih inget, berselang belon brapa minggoe kaoe ada tjeritaken padakoe jang kaoe ada dapetken saroepa pendapetan model baroe, dan tjontonja pendapetan itoe kaoe bilang hendak kasihken padakoe," kata Landru. „Tjobalah kasih akoe liat bagimana matjemnja pendapetan itoe."

„Ja, barang itoe sampe sekarang akoe masih simpen dengen baek", djawabnja itoe anak moeda. „Tapi apa kaoe taoe? ini ada satoe pendapetan jang soesah sekali. Banjak tempo akoe soeda goenaken, dan achirnja akoe beroentoeng soeda dapetken koetoe-koetoe toelen jang masih hidoep." Sahabisnja kata bagitoe, ia laloe kaloearken satoe boengboeng glas warna
biroe toewa, toetoepnja jang dari prop, dilapisin dengen lilin „Isinja boengboeng ini, adalah tersimpen akoe poenja pendapetan dari saroepa ratjoen jang amat berbahaja, orang jang kena makan ratjoen ini dengen pasti ia meninggal doenia zonder bisa ditoeloeng lagi, samentara doktor-doktor jang aken preksa itoe mait, tida nanti bisa terangken apa sasoenggoenja itoe orang meninggal doenia lantaran kena ratjoen, kerna ratjoen ini tida tinggalken bekas-bekas pada badan jang mati, hingga orang jang goenaken ini barang berbahaja tida oesah kwatir nanti ditjekel oleh politie atawa poen terseret oleh boentoetnja perkara boenoeh".

„Aken tetapi kaoe tentoe tida maoe terangken bagimana itoe moesti digoenaken, kerna. . . . . . . ."

„Kerna akoe takoet pikoel dosa. . . . . ." djawab itoe anak moeda, Morganti namanja, ,,kerna kaoe banjak oewang, hingga akoe nanti kasih taoe djoega resianja." Dan sambil berkata bagitoe Morganti laloe serahken pada Landru boengboeng ratjoen jang berbahaja itoe, sambil berkata lagi:

„Trimalah ini dan toeloenglah akoe oewang banjaknja 150 francs boeat ini sore, kerna akoe dioendang dalem pestanja satoe sobat."

„Ja, tapi kaoe belon tjerita abis begimana ratjoen ini dipakenja," kata lagi Landru.

„Tida soesa, sobat. Ambil sapotong benang jang aloes sekali, masoekin oedjoengnja benang itoe ka dalem ini boengboeng, kamoedian benang itoe jang soeda djadi basa dengen ratjoen, lantas tempelin pada barang makanan, siapa djoega jang kena dahar itoe makanan, lantas ia djadi mait. Satoe botol ini kaoe bisa boenoeh sariboe djiwa manoesia."

„Brapa lama orang binasa dari lantaran ini ratjoen?"

„Doeapoeloe ampat djam dan lima hari. Itoe bergantoeng dengen kakoeatan badannja orang jang teratjoen. Tapi ia moesti binasa, itoelah ada djadi kapastiannja ratjoen ini."

Sajang sekali ratjoen ini membinasaken terlaloe lekas," kata lagi Landru.

„Ja, aken tetapi, djoestroe lantaran bagitoe, orang jang teratjoen djadi tida dapet tempo lagi aken minta pertoeloengannja tabib, samentara moeloetnja tertoetoep boeat politie."

„Ja, betoel sekali katamoe," sahoetnja Landru jang laloe kasih masoek boengboeng itoe dalem sakoenja dengen hati senang. „Disini ada oewang 200 francs. Kaoe boleh bikin lebih loijar 50 francs dari sebagimana jang kaoe inginken."

„Tapi kaoe toch aken tambah lagi sabagitoe banjaknja djoega kapan kitaorang bertemoe lagi."

„Itoelah pasti."

Landru soeda beli itoe ratjoen boeat ampat ratoes francs, kern ia soeda itoeng bakal dapet kakajaän banjaknja doearatoes riboe francs dari hartanja njonja Laporte.

Henri Landru, sebagimana soeda dibilang ada saorang jang koerang pladjarannja, banjak hal jang ia melinken kenal sedikit sadja, jaitoe oepamanja tentang kawat oedara, ilmoe pisah, bacteriologie, fotografie, enz. Tapi toch boeat orang jang tida taoe keadaännja nanti bilang Landru ada saorang jang terpladjar tinggi.

Sebagimana soeda dioendang oleh Landru, njonja Laporte telah dateng koendjoengi roemahnja ini badjingan dengen hati penoeh kasangsian. Koetika ini njonja sampe di roemah terseboet dan disamboet dengen manis boedi oleh Landru, lagi sekali njonja Laporte perhatiken barang perabotan dan keadaännja kamar dimana sekarang ia diadjak doedoek oleh itoe badjingan, dan samoea perabotan itoe betoel tjotjok sebagimana katanja ia poenja sobat kamaren sore. Lebih djaoe njonja Elise Laporte jang soeda kapintjoek dengen boedi manis dan boedjoekannja Landru, perhatiken omongan dan klakoeannja ini pendjahat, tapi dalem perhatiannja itoe, tida sekali ada kanjatahan jang Landru ada poenja sifat-sifat djahat.

Dalem pertemoean ini, boekan kadjahatan jang tertampak di matanja njonja Laporte, tapi adalah pengrasaän tjinta jang menambah pada hatinja lantaran klakoean jang manis dan omongan jang pinter terdenger dioetjapken dari moeloetnja Landru.

Itoe malem njonja Laporte dapet hiboeran jang senang sekali di roemahnja Landru, teroetama koetika Landru oetjapken bebrapa patah sair jang merdoe dan dalem maksoednja, terpetik dari boekoe-boekoe sair jang ternama, sair-sair mana memang ada amat disoeka oleh orang-orang prampoean pada waktoe bikin pertjintaän dengen satoe lelaki jang disoeka. Itoelah djoega ada djadi sendjatanja Landru boeat pikat hatinja orang-orang prampoean, seperti Raspoetin soeda pikat orang-orang prampoean dengen ia poenja berbagi-bagi oetjapan agama jang memaksa orang pertjaja pada kasaktiannja, hingga tida poen heran kaloe sampe Keizerin dari Rusland toeroet kapintjoek dengen akalnja Raspoetin itoe.
Samentara Landru ada lebih djahat lagi. la pikat bagitoe banjak prampoean, boekan sadja ingin poeasken napsoenja tapi ingin rampas hartanja dan boenoeh korbannja.
Njonja Laporte soeda nginep di roemahnja Landru pada itoe malem dan bangoen sampe siang hari dengen badan lesce, samentara Landru soeda berdandan. Ini badjingan laloe hatoerken ia poenja maaf, kerna besok malem ia belon tentoe bisa bertemoe pada itoe njonja, kerna ada satoe oeroesan jang Landru hendak beresken.
Njonja Laporte jang tjoema kira Landru ada poenja banjak oeroesan satiap hari dalem oeroesan dagang, soeda tida perhatiken lebih djaoe pada omongannja Landru.
Tapi sabetoelnja oeroesan apakah jang di iboeki oleh ini badjingan, toekang berglandangan jang tida poenja pentjarian satoe apa salaennja pikat orang-orang prampoean jang berharta? Itoe oeroesan jang diseboetken olehnja, adalah berhoeboeng dengen satoe soerat lamaran pada advertentienja, satoe soerat lamaran dari satoe djanda berharta dan poenja pentjarian.
Siapakah adanja prampoean itoe?
Namanja diseboet sadja njonja Heon. satoe djanda jang ada poenja roemah di Parijs dan satoe anak prampoeannja jang djoega djadi djanda, poen ada poenja satoe, roemah di Ermont dekat Seine et Oise.
Koetika ia kirim itoe soerat lamaran pada adresnja Landru, njonja Heon ada menoempang di roemahnja ia poenja satoe sobat, sedeng pertemoean jang hendak dibikin pada Landru, ia djandjiken di Cafe de l' Univers di Place du Louvre.
Dalem soeratnja itoe, njonja Heon ada bilang: „Akoe nanti pake satoe topi warna biroe dan pada djam ampat akoe soeda doedoek di depan Cafe. . . . . .“
Itoe lamaran ada sanget menarik hatinja Landru, teroetama pada tempat di mana pertemoean aken dibikin. Ia taksir sedikitnja ini njonja aken mempoenjai oewang satoe ton. Maka ia ambil poetoesan aken beresken ini perkara dengen lekas.
Pada waktoe jang telah diminta, Landru soeda dateng di Cafe terseboet, aken tetapi koetika ia dapet liat itoe njonja jang pake topi biroe, lantas moendoer bebrapa tindak lantaran amat terkedjoet.

Apakah sebabnja?

Itoe prampoean jang ada taksiran bakal ditrima lamarannja oleh Landru, dan jang Landru kira ada satoe nona manis, njatalah ada satoe nene-nene jang oemoernja koerang lebih anempoeloeh tahon.

„Demi iblis!" kata Landru dalem hatinja sendiri. „Apa ini nene maoe dari akoe. Tapi tida soesah boeat gorok lehernja ini nene jang soeda ilang tenaganja tiga perampat."

Landru tida merasa halangan aken doedoek pasang omong dengen ini nene dan boeat soempoetken ia poenja pengrasaän djenga, ia sengadja pasang moeka manis, laloe hampirken nene ini dan boeka topi hoendjoek hormatnja dengen tandes. la kenalken dirinja dengen nama Petit de Haymond, lantas doedoek di hadepannja itoe nene.

Ini nene poen laloe kenalken dirinja sebagi njonja Heon, tjeritaken dengen teroes-terang brapa banjak adanja ia poenja oewang simpenan, hal mana ada amat menggirangken pada Landru, ternjata dari kalakoeannja ini bangsat jang djadi semingkin getol gosok omong dengen ini nene, pada siapa dengen sedikit-sedikit Landru oendjoek birahinja seperti itoe nene ada satoe nona jang tjantik. Bahoea ini nene Heon djadi sanget soeka pada kalakoeannja Landru dan pada omongannja begitoepcen pada roepanja, itoelah tida oesah dikata lagi, kerna siapatah ada orang lelaki kadoea jang nanti tida tampik aken oendjoek tjintanja pada satoe nene kolot kaloe boekannja ini badjingan jang senantiasa aoes dengen oewang?

Sekarang Landru seperti orang jang sedeng pasang doea djebakan, satoe djebakan soeda dipasang dan ampir kena, samentara laen djebaken lagi ia sedeng atoer maski jang bakal didjebak ada satoe nene kolot. la pikir sahandenja satoe djebakan lolos ada satoe lagi.

Sendjata boeat binasaken djiwanja itoe korban-korban sampe sariboe djiwa poen sekarang soeda ada sadia dalem kantongnja, kaloe sadja halangan tida terlaloe besar boeat singkirken máitnja itoe korban-korban jang terboenoeh, nistjaja pakerdja'annja Landru saban-saban bisa diselesehken dengen tjepet. Tapi Landru tida koerang akal, maka ia soeda ambil poetoesan aken bikin ini nene djadi korbannja.

Koetika iaorang hendak berpisah, Landru soeda tida tampik aken loeloesken perminta'annja nene Heon aken bikin pertemoean jang kadoea kali di hari Selasa.

Dalem boekoe tjatetannja Landru, ia seboet nene Heon dengen tanda „Havre," jaitoe nama tempat dimana ia soeda bikin itoe pertemoean.

Pada malemnja Landru doedoek bersantap dengen njonja Laporte. Sabagitoe lama Landru masih belon djoega dapet satoe djalan aken singkirken djiwanja ini njonja moeda ka laen doenia, sedeng hatinja ingin sekali lekas dapet poenjaken itoe harta jang berdjoembla doearatoes riboe francs.

Menoeroet kainginannja, adalah pernikahan dengen njonja Laporte traoesah dibikin dengen oepatjara, tapi njonja Laporte jang mempoenjai banjak kenalan di antara orang-orang jang ternama, soeda minta itoe dengen keras, samentara Landru masih berpikir sangsi, dan ia merasa soesa sekali kaloe tida loeloesken permintaännja njonja itoe. Maka koetika iaorang lagi doedoek di Boulevard de Clichy, sambil pegangin tangannja njonja Laporte, Landru laloe tanja kapan njonja Laporte maoe tetapken tanggal dan harinja boeat iaorang poenja pernikahan.

„Akoe ada niatan," kata lagi Landru, jang pada sahabisnja kitaorang menikah, kitaorang nanti bikin perdjalanan ka Italie, kamoedian, waktoe poelangnja, kitaorang mampir djoega ka Engeland. Dari itoe baiklah kitaorang bikin ini pernikahan dengen lebih lekas, soepaja kita bisa lantas berangkat dari ini negri, sebab disini senantiasa ada riboet dan kakwatiran."

Njonja Laporte djadi inget pada penjerangan-penjerangan bom jang heibat dari fihaknja kapal-kapal terbang Duitsch, dan ia inget djoega bagimana soedara prampoeannja soeda djadi binasa lantaran meletoesnja satoe bom jang didjatohken dari kapal terbangnja orang Duitsch di betoelan poesatnja kota Parijs.

Menginget hal itoe njonja Laporte laloe kata :

„Memang hal itoe ada dipikirken djoega olehkoe. Maka hal kitaorang poenja hari nikah, atoerlah kaoe sendiri, lebih lekas ada lebih baek."

Landru ingin sekali bisa bawa njonja Laporte ka Vernouillet, dimana djiwanja njonja ini gampang sekali dibinasaken dan maitnja dibakar, aken tetapi hatinja soeda djadi keder dengen itoe tempat, kerna sekarang, sakalian orang politie, demikian poen sakalian tetangganja, senantiasa ada pasang mata pada itoe roemah jang mempoenjai semprong asep tinggi.

Kapan Landru pikirken hal itoe, ia djadi tida bisa tidoer, ia moesti kaloearken satoe akal boeat bikin ilang sama sekali orang poenja sangkahan djelek atas dirinja, soepaja itoe roemah bisa digoenaken lagi dengen tida ada jang sangka apa-apa.

Dari sebab itoe, besokannja sedari ia bitjaraken itoe oeroesan nikah dengen njonja Laporte, Landru laloe dateng ka Vernouillet. la masoek ka dalem kamar dimana ia ada simpen pakean-pakean toewa, atawa pakean bekas korban-korbannja, sama sekali ia angkoetin kaloear, toempoekin di satoe ploksok dari ia poenja kebon, dan sasoedanja itoe pakean bertoempoek seperti satoe boekit pasir tingginja, ia lantas toewangin minjak tanah. Di atas itoe pakean jang soeda menjala berkobar-kobar, Landru lemparken satoe koffer toewa. Asep item kaloear bergoeloeng-goeloeng dari itoe taboenan, samentara baoe sangit, seperti bangke dibakar, ada menjiarken baoenja sampe bebrapa roemah djaoenja.

Meunier, itoe toekang djaga jang doeloe soeda bikin pengadoean pada politie dengen satoe sangkahan djelek atas dirinja Landru, soeda djadi riboet sebab dialah ada tetangga jang paling dekat dengen Landru. Seperti djoega doeloe ini kali poen Meunier sangka Landru ada bakar lagi mait manoesia. Maka zonder pikir lagi, ia lantas rapport pada politie, jang sebentaran sadja dalem pekarangannja Landru soeda berkoempoel banjak orang politie dan pendoedoek doesoen.

Politie lantas tanja pada Landru baoe apa jang soeda tersiar dari roemah itoe, dan atas pengadoeannja banjak pendoedoek, maka ia orang perloe aken bikin papreksaän.

Dengen klakoean sabar dan merasa amat geli di hati, Landru laloe silaken itoe orang-orang politie masoek ka dalem roemah.

„Kombali satoe pengadoean", kata Landru koetika itoe orang politie naek di tangga roemah. „Sasoenggoenja di oedik-oedikan gampang sekali orang bikin soesa pada politie. Tapi akoe girang sekali jang toean soeda lantas dateng disini. Toean tadi ada tanja apa akoe soeda bakar dalem pekarangankoe. Itoe akoe bisa kasih katerangan dengen silaken djoega toean liat itoe toempoekan pakean toewa dan koffer. Tida brapa lama lagi akoe nanti pindah dari ini roemah, dan sebab akoe tida maoe bajar ongkost grobak boeat barang tetek bengek, maka akoe soeda bakar sadjoembla pakean-pakean toewa dan bebrapa koffer. Asep dan baoenja itoe barang toewa brangkali ada mendjadi lantaran hingga kaoe toean-toean dioendang kasini".

Kamoedian iaorang soeda sampe di kebon, toempoekan pakean jang soeda djadi aboe laloe dikorek-korek, brangkali iaorang kira bisa dapetken tengkorak manoesia, tapi apa jang didapetken, jalah tehgkorak koffer koelit. Sasoedanja mendapet kanjatahan apa jang dikataken oleh Landru samoea ada betoel, itoe sarombongan hamba-wet sigra berlaloe dari itoe roemah dengen hatoerken maäfnja lagi sekali pada Landru.

laorang lantas bri tane pada Meunier jang ini toekang djagal soeda doewa kali bikin kakliroean dalem hal menjangka orang, kerna apa jang Landru bakar melinken ada pakean dan koffer toewa.

Berselang satoe minggoe dari kadjadian di atas, telah dateng ka itoe villa satoe vracht auto besar jang lantas moeatken sakalian barang perabotan dari itoe roemah, kamoedian angkoet ka dalem satoe goedang jang pernanja dekat pada Porte de Bagnolet. Dalem boekoe register dari kantoor kawin (Burgerlijken Stand) di Dyon ada tertjatet bahoea doea penganten soeda disahken nikahannja di itoe kantoor, penganten prampoean bernama Elise Laporte dan penganten lelaki bernama Raoul Dupont, dan pada sahabisnja iaorang menikah, itoe hari djoega iaorang soeda berangkat bikin perdjalanan ka Italie.

Di ini negri iaorang soeda tinggal dalem kota Turijn, kamoedian iaorang pindah tinggal di Milaan, lantas iaorang teroesken perdjalanannja ka Genua.

Dalem perdjalanan iaorang dapetken berbagi-bagi kasenangan, teroetama njonja Laporte, jang senantiasa tilik segala gerakannja Landru, soeda dapet kanjataän bahoea ini orang sasoenggoenja ada saorang djoedjoer dan berhati baek. Soeda tentoe itoe samoea klakoean Landru soeda oendjoek dengen poera-poera dan bertentangan dengen ia poenja pengrasahan hati sendiri. Sebab soeda pertjaja sampe abis keadaän hatinja itoe soeami, maka njonja Laporte njataken kainginannja aken koendjoengi kota Rome. Sabetoelnja Landru soeda tida ingin bikin perdjalanan lebih djaoe, ia poenja kainginan, jalah balik kombali ka Parijs, aken tetapi njonja Laporte ingin sampeken djoega kota Rome, maka boeat senangken hatinja ini njonja, Landru toeroetin sadja kahendakannja. laorang berangkat ka ini kota jang rame dan indah, laloe ambil tempat dalem satoe kamar dari satoe hotel ketjil, tapi indah dan pernanja djoega dekat station.

Pengidoepannja kadoea orang itoe satiap hari tida laen dari pada plesir, koendjoengi tempat-tempat pemandian jang termashoer dan malemnja iaorang menonton di Schouwburg. Pada soeatoe malem sapoelangnja dari Opera, iaorang doedoek dalem kamarnja di hotel sembari omong-omong. Samentara Landru, sebagimana biasa satiap hari selaloe peloeki dan tjioemin istrinja, seperti badannja kadoea orang itoe soeda mendjadi satoe. Landru soeda liat betoel jang njonja Laporte soeda djadi lengket padanja, maka ia mengarti bahoea temponja boeat eret ini prampoean soeda sampe, maka ia laloe berkata dengen soeara aloes:

„Istrikoe jang manis, akoe pikir kita moesti beli satoe roemah. Dimana ini roemah kita moesti beli, itoelah kita berdoea moesti pikirken dari sekarang, soepaja pada waktoe kitaorang balik ka Frankrijk, kita lantas boleh moelai atoer itoe oeroesan. Doeloean kaoe ada bilang pada akoe, jang kaoe soeda tida betah tingggal di kota Parijs, tapi kaloe kita soeda balik, kita nanti bikin perdjalanan ka sapoeternja itoe kota, soepaja kita bisa dapet pilih satoe tempat di desa jang bagoes dan njaman".

Sabelonnja njonja Laporte menjaoet, Landru soeda teroesken lagi bitjaranja:

„Akoe tida taoe bagimana kaoe poenja pikiran. Dan djoega akoe tida taoe apa kaoe soeda pikir tentang kitaorang poenja harta. Sebagimana haroesnja, kitaorang poenja harta moesti didjadiken satoe, seperti kitaorang poenja badan berdoea sekarang soeda teriket mendjadi satoe soemanget."

„Tapi itoelah akoe belon dapet pikir Raoul," djawab njonja Laporte.

„Kaloe bagitoe," kata lagi Landru, „akoe pertjaja kaoe tida merasa kaberatan boeat bikin satoe soerat, dimana kaoe haroes boeboehi tanda tangan. Dalem soerat itoe aken menerangken jang kaoe poenja oewang simpenan jang masi tersimpen di Bank Credit Lyonnais, haroes didjadiken satoe, dan selandjoetnja aken mendjadi kapoenjaän kita berdoea."

„Samentara njonja Laporte masi berpikir, Landru soeda berkata lagi:

„Akoe sendiri nanti taro sadjoembla doeapoeloe riboe francs atas kaoe poenja nama, dan maski poen ini pengasihan tida besar, tapi toch kaoe soeka trima dengen senang hati. Oewang ini ada djadi kaoe poenja hak, kaoe boleh pake dan kaoe boleh abisken boeat kaoe poenja kasenangan. Maka dari itoe, persatoean dari kitaorang poenja harta perloe sekali dibikin, soepaja di blakang hari, apabila sala satoe antara kitaorang meninggal, itoe oewang aken mendjadi bagiannja jang masih idoep. Maka lagi sekali akoe menanja, apakah kaoe tida merasa halangan aken bikin itoe soerat sekarang djoega, soepaja besok pagi akoe bisa kirim soerat itoe ka Parijs boeat disahken?

Memang djoega, menoeroet atoeran oendang-oendang nikah di negri Barat, sasoeatoe perkawinan jang oemoem, haroes diberikoetken dengen persatoean harta, maka tentoe sekali, njonja Laporte jang merasa soeda idoep beroentoeng dengen ini lelaki, tida merasa halangan lagi boeat bikin itoe soerat.

Landru lantas bangoen dari tempat doedoeknja, angkat djanggoetnja njonja Laporte dan tindes bibirnja itoe djantoeng hati sebagi satoe tanda girang. laorang laloe hampirken satoe medja toelis dan Landru lantas toelis doewa acte jang boenjinja dengen tida salah ada diinget oleh ini badjingan. Doewa acte itoe soeda klaar dan Landru lantas berkata lagi:

„Boeat ini oeroesan ketjil akoe harep tida bikin pegal hatimoe, djantoeng hati," dan Landru laloe bangoen, peloek njonja Laporte dan tjioemin lagi moeloetnja itoe njonja jang masih bisoe aken djawab samoea bitjaranja ini badjingan. Kamoedian Landru landjoetken lagi omongannja: „Sabetoelnja akoe poen merasa tida perloe aken rewelken ini perkara harta, tapi kita moesti berlakoe menoeroet maoenja oendang-oendang negri, soepaja tida ada kasoesahan di blakang kali. Tjoba kita boleh persetan sama itoe oendang-oendang, tjoba kita boleh traoesah kwatirken pada karewelannja Weeskamer, tentoe kita troesa omongken ini perkara harta. Boekantah kitaorang menikah boeat katjintaän dan boekan boeat harta? Tapi djantoeng hatikoe jang manis kaoe toch tjoekoep mengarti apa jang akoe baroesan soeda terangken, maka perloe sekali kaoe teeken itoe soerat sekarang djoega soepaja besok pagi akoe boleh lantas kirim ka Parijs boeat disahken disana."

Njonja Laporte masih djoega tinggal awasken dengen bengong pada itoe doewa soerat jang terletak di atas medja. Ia sekarang moelai koempoelken pikirannja, dan moelai inget boekti apa jang ia telah alamken. Belon berselang bebrapa hari ia soeda denger tentang halnja ini pendjahat jang senantiasa ada ditjari oleh politie, tapi waktoenja aken boeka ia poenja resia masih belon djoega sampe, maka njonja Laporte soeda bersabar sampe nanti Landru maoe minta didjadiken satoe ia poenja oewang. Djoestroe sekarang adalah waktoenja aken ia boeka itoe resia.

Koetika Landru maoe boeka soeara lagi, njonja Laporte lantas berkata :

„Akoe nanti teeken itoe doewa acte, Raoul, dan kaoe pertjaja akoe boekan ada satoe prampoean jang soeka berdjoesta, tapi . . . . . . .

„Tapi," bales kata Landru dengen hati kwatir.

„Tapi dengen satoe perdjandjian

„Dan perdjandjian itoe?"

„Kaoe moesti serahken padakoe kaoe poenja koffer jang sekarang ada dalem itoe lemari dengen salamanja terkontji."

„Apakah jang kaoe maksoedken dengen ini perminta'an ?" tanja Landru dengen merasa amat tida enak dan heran.

„Akoe maksoedken", kata lagi njonja Laporte dengen brani, „jang akoe merasa sangsi bagi kaoe poenja kadjoedjoeran".

„Kaoe nanti menjesel jang kaoe soeda berkata begitoe". kata lagi Landru aken gertak ini prampoean jang ia kira bodo, tapi tjerdik sekali.

„Betoel. Akoe nanti menjesel kaloe tida oendjoek kaoe poenja kapalsoean, kerna akoe sekarang soeda taoe jang kaoe sering sekali toekar nama. Siapa sabetoelnja kaoe? Itoe akoe maoe taoe dan akoe nanti tjari taoe kendati akoe moesti minta pertoeloengannja politie. Di hadepannja akoe poenja sobat, Henriette Picard, kaoe mengakoe bernama Henri Mignot, advocaat, sedeng pada akoe kaoe mengakoe bernama Raoul Dupont, rentenier zonder ada poenja oewang satoe peser dan tida poenja kakaja'an, tapi dengen brani mati tadi kaoe bilang maoe taro doeapoeloe riboe francs atas acte kawin dari kitaorang poenja persatoean harta. Satoe bitjara jang bagoes sekali".

Landru dengerken bitjaranja njonja Laporte dengen hati panas dan gergetan. Ia rasaken di bawah kakinja sakoenjoeng-koenjoeng tanah djadi ambles dan terboeka satoe lobang jang amat dalem aken sadia terdjoenken ia. Tapi ia masih tinggal sabar, ia peloek tangannja di dadah dan kasih njonja Laporte bitjara lagi :

„Sasoedanja kitaorang menikah, akoe soeda bikin papreksaän, dan sekarang tjoekoeplah apa jang akoe ingin taoe. Dari itoe, serakenlah padakoe itoe koffer jang menjimpen bagitoe banjak kaoe poenja resia-resia, dan jang sedari kitaorang menikah belon perna satoe kali kaoe brani boeka di hadepankoe, atawa pertjajaken kontjinja padakoe. Bilanglah apa jang kaoe soeda simpen dalem koffer itoe. Apakah isinja dalem itoe boengboeng biroe jang kaoe simpen dalem satoe doos bagitoe rapi? Marilah serahken itoe ratjoen, atawa akoe nanti panggil politie boeat rampas itoe."

Moekanja Landru djadi poetjat dan sabentar lagi djadi mera, ia meremken matanja, dan angkat dadanja, sebagi satoe orang jang tida berdosa ditoedoeh boeta toeli. Kamoedian ia denger njonja Laporte berkata lagi:

„Kaoe soeda djoestaken akoe. Tapi kaoe poenja tipoe tida bisa mempan dan sabaliknja lilit lehermoe sendiri, ja, tipoe itoe soeda djiret leher kaoe, pemikat prampoean jang paling pande. Njatalah kaoe poenja perkataän-perkataän manis dan klakoean jang begitoe menjinta samoea ada palsoe, samoea pikatan jang boleh dioepamaken sebagi ratjoen! Ja, kave ini poen boleh dikata ada djadi radja ratjoen!"

Sahabisnja kenjang damprat itoe lelaki jang tadinja ia bagitoe tjinta, njonja Laporte laloe tertawa dan ia tertawa dengen sengit.

„Kaoe poenja nama boekan Dupont," kata lagi njonja Laporte. „dan djoega boekannja Henri Mignot. Kaoe ini ada satoe orang pelarian jang lagi ditjari oleh politie di Parijs, sebab kaoe soeda tipoe dan kaniaja pada banjak djiwanja orang prampoean. Kamaren akoe soeda dapetken bebrapa boekti dari kaoe poenja kadjahatan. Sabagitoe djaoe akoe soeda tinggal diam, kerna akoe ingin dapet taoe apa kaoe hendak berboeat pada dirikoe. Dan baroesan ternjatalah kaoe maoe akoe poenja oewang lebih doeloe, kamoedian aken abisken djiwakoe dengen ratjoen atawa dengen. . . . . . Ach ! betoel dengen ratjoen, sebab kaoe ada simpen itoe boengboeng biroe jang terboengkoes dalem doos fluweel."

„Oeler! Dari mana kaoe dapet taoe itoe?" treak Landru dengen koenjoeng-koenjoeng.

„Dari mana akoe dapet taoe? Lebih baek kaoe bilang dimana sekarang kaoe ada simpen itoe barang berbahaja!" kata lagi njonja Laporte jang roepanja sekarang tida bisa digertak lagi,"

„Kaoe soeda boeka akoe poenja koffer, tentoe selagi akoe berpegian. . . . . . . ." kata Landru dengen roepa goesar dan gergetan. „Setan alas! njatalah kaoe ini ada satoe oeler, satoe prampoean doerdjana jang tida satia, sekali poen akoe ada tjintaken kaoe dengen sagenap hati dan djiwa!"

„Betoel. Akoe soeda boeka kaoe poenja koffer, sebab akoe maoe taoe kaoe poenja resia, sebab Henri Mignot ada ditjari oleh politie di Parijs. sebab akoe tida maoe dipanggil lagi njonja Dupont, sebab tanah aerkoe tida boleh kasih merdika lebih lama lagi pada satoe pendjahat, satoe penipoe dan satoe pemboenoeh. Heh! oentoeng sekali akoe belon kena kaoe poenja boedjoekan aken taro tanda tangan di itoe kertas, tjoba akoe soeda berboeat bagitoe, tentoe akoe soeda teeken djoega vonnis kamatian bagi dirikoe sendiri."

Landru menggereng sebagi satoe singga jang lapar. la masih bisa tahan marahnja, kerna ia taoe disitoe boekan ada tempat aken remes batang lehernja ini korban.

la tida sekali kira ini prampoean ada lebih pande maen komedie dari pada dirinja sendiri, ia tida kira ini prampoean jang tadinja ada di bawah ia poenja pengaroe, dan bagitoe tjinta pada dirinja, sekarang berbalik djadi moesoehnja jang sanget berbahaja.

Landru masih bingoeng begimana ia moesti bikin brenti bitjaranja ini prampoean jang mengandoeng bagitoe banjak kagetiran bagi pendengerannja, tapi sabelonnja ia dapet pikir satoe akal, sakoenjoeng-ko enjoeng njonja Laporte soeda hampirken itoe medja toelis dan sembat itoe doea soerat acte, teroes lari menoedjoe ka pintoe.

Sebagi kilat menjamber Landru djadi terkedjoet kerna ia taoe kaloe itoe doewa soerat sampe djato di tangan politie, tentoe tida ada ampoen lagi boeat kadosahannja. Maka dengen sebat dan penoeh kasengitan, Landru lantas oeber ini prampoean, sentak tangannja dan kasih satoe djotosan di bawah djanggoetnja. Itoe djotosan ada keras sekali dan katambahan tjintjinnja Landru bantoe kakoeatan, hingga njonja Laporte djadi roeboeh lantaran itoe loeka jang mengaloearken banjak darah dari bawah djanggoetnja. la pangsan dengen rebah tida berkoetik.

Landru taoe kamerdikaännja tida santousa lagi di itoe tempat, satoe perkataän sadja dari itoe prampoean soeda tjoekoep aken bikin politie kota Rome kerdja keras aken tangkep dirinja, maka sasoedanja dapet rampas itoe soerat dari tangannja njonja Laporte, ia lantas masoek ka laen kamar dimana ada tersimpen barang- barangnja, lantas ambil bebrapa barang jang perloe dari koffernja, masoekin ka dalem sakoenja, berikoet djoega itoe ratjoen, lantas pasang satoe cigaret dan seperti tida ada kadjadian apa-apa, Landru lantas berdjalan kaloear dari Hotel dengen satoe toengkat di tangan. Orang jang liat tjoema kira Landru sedeng pergi boeat djalan-djalan aken dapet hawa oedara jang njaman.

Sasampenja di djalanan besar Landru bikin tindakannja dengen tjepet menoedjoe ka station. Djoestroe satoe sneltrein ampir berangkat. la lantas beli satoe kaartjis klas satoe boeat ka Ventimiglia. Doewa minuut kamoedian trein berangkat, tinggalken kota Rome bersama prampoean jang oeroeng djadi korbannja.

Lima djam belakangan, djoega dari itoe station ka djoeroesan jang Landru djalanin, ada menoempang dalem trein expres njonja Elise Laporte dengen loeka di bawah djanggoet jang masih dibebet.

Ini njonja jang hatinja masih panas sebagi bara, soeda taro soempa jang ia maoe bikin pembalesan pada itoe lelaki pemboenoeh, dan kapan ia soeda sampe di Parijs ia nanti boeka kedoknja lelaki itoe.


Bagian 7

BAGIAN KA VII.

Tjari korban baroe.

———

Sasoedanja terbebas dari bahaja kamatian di tangannja itoe badjingan Landru, dan dengen naek kreta api jang berdjalan siang malem dari Italie ka Frankrijk, satoe perdjalanan jang amat djaoe, achir-achir njonja Elise Laporte sampe di kota Parijs dengen badan lelah pada djam sabelas malem.

Dengen mengandoeng maksoed jang keras aken membales sakit hati pada itoe lelaki djahanam, njonja Elise Laporte dari station laloe berangkat poelang ka roemahnja dengen pikiran besok harinja ia nanti kasih rapport pada politie. Tjoba itoe malem badannja tida terlaloe tjape, tentoe ini prampoean soeda dateng pada politie.

Pada satengah djam kamoedian sedari sampenja trein jang didoedoeki oleh njonja Laporte, djoega sampe di itoe station satoe trein dari Marseille jang bawa dateng itoe badjingan Landru. Ini bangsat telah dapet katahoei jang ia di-ikoetin oleh moesoehnja, maka ia singga di Marseille, kamoedian ia sendiri jang berbalik koentitin itoe prampoean.

Satelah sampe di Parijs Landru tida brani oendjoek moekanja pada orang banjak, saban kali katemoe orang politie ia selaloe lengosken moekanja. Ia pikir djalan jang paling baek, jalah semboeniken diri sakoetika lamanja sampe nanti dateng koetika jang baek aken tjari korban baroe.

Satelah kaloear dari station, Landru lantas menoedjoe ka satoe roemah barang lelang di Montrouge dimana ada berdiam ia poenja satoe sobat nama Caillard, soedagar barang lelang atawa toekang tada barang tjoerian, jang soeda banjak djoega beli barang-barang demikian dari tangannja Landru. laorang ada kenal baek satoe sama laen. Koetika Landru mengetok pintoe roemahnja ini soedagar di waktoe malem, ia ini merasa haran dan terkedjoet djoega jang Landru soeda dateng bagitoe terkoenjoeng-koenjoeng. „Ja, kaoe djangan kaget, sobat, akoe dateng begini malem sebab berada dalem satoe kasoesahan. . . . . ."

„Ach! . . . . ."

„Denger doeloe, sobat. . . . ."

„Akoe harep. . . . . ."

„Ja, akoe taoe, kaoe tentoe harep tida karembet-rembet atas itoe kasoesahan jang terdjadi pada dirikoe".

„Itoelah betoel".

„Tida, malah kaoe aken dapet oentoeng dari akoe".

„Tjeritakenlah".

„Akoe sedeng dioeber-oeber oleh satoe prampoean jang hendak membales sakit hatinja. Akoe doega ia ada minta pertoeloengannja politie, maka akoe pertjaja politie tentoe soeda berkerdja boeat tangkep padakoe, dan akoe brani pastiken bebrapa orang politie tentoe soeda djaga akoe poenja roemah jang akoe baroe sewa di Place Dancourt. Kaoe tentoe kenal itoe roemah dan djoega kaoe tentoe taoe brapa banjak akoe soeda prabotken itoe, sebab antara barang-barang jang akoe pake boeat perhiasan roemah itoe, sabagian ada dari kaoe djoega. Akoe poenja dateng disini, 'jalah aken tawarken pada kaoe boeat beli kombali saantero perabotan jang ada dalem itoe roemah. Nah! tjoba kaoe bilang, brapa kaoe brani bajar itoe?"

Ini soedagar jang tjerdik dan taoe Landru sedeng perloe pake oewang, sengadja kasih liat roepanja sedeng kakoerangan oewang, dan merasa tida perloe aken beli barang-barang lagi. la angkat poendaknja dan gojang kapalanja sembari berkata:

„Ach! sajang akoe sekarang tida ada sadia oewang".

„Kaoe djangan djoesta sobat, akoe sampe mengarti kaoe poenja akal. Bilang sadja teroes terang brapa kaoe maoe bajar boeat itoe samoea barang perabotan".

„Tapi, bilang sendiri brapa kaoe maoe minta", bales menanja itoe soedagar.

Landru laloe seboetken satoe djoembla dan sigra djoega iaorang berdoea tawar menawar, jang achirnja Landru djadi djoeal itoe barang perabotan jang baroe dipake di Place Dancourt dengen harga 2500 francs. Oewang itoe lantas dikasihken pada Landru, samentara Landru laloe teeken satoe kwitantie dengen pake nama „Raoul Dupont". Dengen trein pagi Landru laloe berangkat ka Enghien, dimana ia ambil satoe tempat menginep di satoe pension ketjil dengen pake nama „Henri Fevard." Di ini tempat Landru mengoempet dengen tida saorang kenal padanja. Ia poenja barang perabotan dari roemahnja di Vernouillet ada tersimpen dalem satoe goedang sewahan, dan barang perabotan dari roemahnja di Place Dancourt ia soeda djoeal pada itoe soedager, hingga ia sekarang tida ada sangkoetan apa-apa lagi, melinken menoenggoe waktoe.

Besokan paginja, koetika Caillard, itoe soedagar barang-lelang dateng di Place Dancourt boeat angkat antero barang perabotannja Landru, ia dapetken disitoe bebrapa orang politie jang lagi djaga roemah itoe. Njatalah njonja Laporte soeda kasih pengadoean pada politie.

Toean Caillard jang dapet tjegahan dari politie aken boeka itoe roemah laloe kaloearken satoe kwitantie jang ia dapet trima dari „Raoul Dupont, kwitantie mana sengadja diboeboebi tanda tangan tiga hari lebih doeloe, hingga dengen adanja ini kwitantie itoe orang-orang politie tida bisa bikin tjegahan soeatoe apa, kerna barang-barang perabotan dari itoe roemah sekarang soeda djadi kapoenjaään jang sah dari ini soedagar. Pertanjaännja politie soeda didjawab olehnja:

„Ini barang perabotan akoe soeda beli dari satoe toean jang lebih doeloe akoe belon perna bertemoe. Tiga hari jang berselang ia dateng padakoe dan tawarken akoe ia poenja barang-barang perabotan, kerna ia aken berangkat ka Belgie. Akoe soeda beli ini samoea dan djoega soeda bajar oewangnja dengen beres, sebagimana adanja ini kwitantie jang mendjadi boekti".

Di Enghien Landru tida bisa berdiam lama, berselang doewa hari ia laloe pinda ka Beauvais, bebrapa minggoe kamoedian, dengen braniken hati ia laloe balik lagi ka Parijs dan poelang ka roemah istrinja.

Dengen bagitoe Landru soeda beroentoeng terbebas dari tangkepannja politie, sebab tida saorang ada taoe perhoeboengan apa ada antara Raoul Dupont atawa Henri Mignot dan Henri Desire Landru. Samentara di roemah-istrinja, ia melinken terkenal sebagi satoe ajah jang tjinta anak-anaknja dan sajang istrinja, sedeng di antara tetangganja, ia terkenal sebagi satoe soedagar jang banjak beroentoeng dalem dagangannja.

Berselang bebrapa minggoe sedari politie tjari katerangan dengen giat, aken tetapi tida berhasil boeat dapetken boekti-boekti atas pengadoeannja njonja Laporte, pendjagaän atas dirinja Landru tida dipegang keras lagi, hingga ini djahanam jang moelai dapet soesa lagi dalem oeroesan oewang dan idoep dengen mengoempet di antara istri, dan anak-anaknja, perlahan-perlahan moelai tongolken lagi kapalanja di kota Parijs.

Landru jang merasa dirinja telah slamat dari tjekelannja politie moelai pikir poela dengen djalan begimana sekarang ia moesti tjari korban-korban baroe, sebab toch boeat laen pakerdjaän ia tida mampoe.

Pada soeatoe hari, jaitoe di awalnja boelan November, dengen berkandaran auto dari Parijs Landru pergi ka Houdan, jaitoe satoe district ketjil dimana ada berdiri satoe astana toewa jang dibikin pada abad ka sembilan belas, dan sekarang astana ini soeda didjadiken gredja.

Houdan letaknja kira-kira ampatpoeloe mijl dari kota Parijs, pernanja di tengah-tengah Forest de Dreux dan Rambouillet. Dalem ia poenja perdjalanan Landru sengadja mampir di Hotel de Plat d'Etain dan doedoek minoem kopi disitoe sembari denger-denger brangkali di itoe tempat ada satoe roemah kosong jang maoe disewaken. Poelangnja Landru sengadja ambil djalan di oetan Rambouillet dan koetika ia sampe di desa Maulette, jaitoe satoe desa jang amat sepi, melinken ada berdiri satoe gredja ketjil pada djalanan sebelah kiri dan satoe villa bebrapa poeloe depa djaoenja di pinggir djalanan sebelah kanan. Di depan pintoe dari itoe villa ada ditempelin satoe papan jang menjataken bahoea itoe villa hendak disewaken. Landru liat di itoe tempat tida ada laen roemah jang lebih baek dari pada itoe villa, maka sasoedanja kiterin lagi itoe tempat sampe doewa kilometer djaoenja, Landru balik kombali aken tjari katerangan tentang itoe villa. Roemah ini letaknja betoel di pinggiran djalan besar, depan dan belakangnja ada dikoeroeng dengen pekarangan kebon jang loewas djoega, samentara satoe kamar auto jang besar ada didiriken di blakang roemah terseboet. Sasoedanja bikin papreksaän sakoetika lamanja, Landru merasa penoedjoe sekali dengen ini roemah, kerna djoestroe roemah jang begitoelah ada diinginken oleh ini djahanam jang masih teroes genggem maksoed-masoed kedjem dan temaha.

Ini villa njatalah ada dibri nama „Hermitage" atawa tempatnja pendita menedoeh. Salaennja itoe satoe gredja ketjil, di sapoeternja ini villa tida ada laen roemah, maka inilah memang ada roemah jang sanget diinginken oleh Landru jang hendak goenaken itoe boeat ia poenja sarang pertjintaän. Di itoe malem djoega lantas Landru pergi pada toean Tric, eigenaar dari roemah itoe, pada siapa Landru laloe minta sewa itoe roemah dengen satoe soerat contract dan briken oewang sewa roemah boeat tiga boelan.

Pada toean Tric Landru mengakoe ada djadi satoe ingenieur jang pegang pakerdjaän di Parijs dan ini ingenieur ternjata ada bajar oewang sewanja roemah dengen betoel.

Sapoeloe hari berselang sasoeda ia teeken itoe soerat contract, Landru laloe angkoet ia poenja barang perabotan roemah tangga bekas ia pake doeloe di Vernouillet dan jang koetika ia hendak berangkat ka Italie ia ada kirim di satoe goedang. Satoe prampoean toewa jang Landru bawa dari Parijs ada bantoe bersiken itoe barang perabotan, dan sasoedanja tinggalken tempat itoe ampatbelas hari lamanja orang tida dapet liat lagi pada Landru. Pada baroe-baroe pinda Landru ada ambil kabiasa'an aken dateng di hari Saptoe sampe di hari Senen, dalem waktoe mana ia oeroes sendiri makanannja dan pakeannja.

Landru ada perhatiken betoel keadaannja ia poenja kebon jang ada diblakang itoe gedong, hingga tida ada soeatoe podjokan dari kebon itoe jang Landru tida indjek.

Sasoedanja mempoenjai itoe roemah, Landru moelai tjari korban-korban baroe. la poenja perhoeboengan dengen njonja Heon jang boeat sakoetika lamanja soeda djadi poetoes. Landru samboeng poela dengen lebih manis, hal mana ada menggirangken hatinja itoe djanda toewa jang dengen gampang sekali soeda djato tjinta pada Landru. Itoe waktoe njonja Heon ada tinggal di Rue de Rennes nomor 165.

Kerna njonja Heon soeda djato tjinta pada itoe badjingan, maka tida soesa aken Landru bawa ini korban kolot ka Hermitage atawa Landru poenja Gedong pertjintaän.

Roemahnja Landru di Vernouillet ada dikiteri oleh roemahroemah kampoeng jang banjak pendoedoeknja, samentara roemah Landru di Gambais ada berdiri sendiri di satoe lapangan lebar, dikoeroeng oleh pekarangan jang loewas, maka soeda tentoe Landru merasa lebih laloeasa aken berboeat apa-apa disitoe.

Njonja Heon jang sabenarnja soeda ampir masoek ka lobang koeboer, merasa beroentoeng sekali dapetken satoe lelaki jangsoeka adjak ia ka taman plesiran, maka ada apakah lagi jang njonja Heon merasa sajang boeat kasih pada Landru, dan ada halangan apakah boeat ia loeloesken oendangannja Landru ka itoe Sarang Pertjintaän?

Begimana ini nene poenja gila tjinta pada Landru bisa ternjata dari ia poenja omongan koetika lagi beromong-omong dengen Landru. Ia njataken dengen tida merasa maloe lagi tentang pengrasaännja. la kata sedari anak prampoeannja meninggal doenia berselang belon brapa lama, hatinja senantiasa djadi merasa doeka, ampir tida ada apa jang bisa hiboerken kadoeka'annja itoe, tertamba lagi Landru soeda tinggalken padanja ka Italie sedeng Landru ada djandjiken perkara nikah. Oleh kerna demikian, boeat toeroetken hatinja jang djengkel, ia soeda pake banjak oewang dengen tida pikir-pikir lagi, hingga oéwang simpenannja jang memang tida sabrapa banjak soeda djadi abis. Hal itoe sama sekali ia tida pikirken, jang ia pikirken siang hari malem adalah Landru saorang jang ia begitoe tjinta. Apa jang masih katinggalan sebagi m'liknja, adalah barang perabotan roemali jang ada di roemahnja dan di roemah anak prampoeannja jang telah marhoem.

Laudru lantas berkata:

„Djantoeng hatikoe, itoe perkara djangan dipikirken lagi. Kaloe kitaorang soeda menikah tentoe kaoe tida perloe lagi dengen itoe barang perabotan, sebab di roemahkoe soeda sadia perabotan jang lengkap, maka lebih baek itoe perabotan jang ada di roemah kaoe dan roemah kaoe poenja anak, kasih satoe soedagar beli dengen harga bagoes. Akoe ada kenal satoe soedagar barang lelang jang bisa beli itoe barang-barang dengen harga bagoes sebab ia ada djadi akoe poenja sobat."

Njonja Heon jang tida inget laen dari pertjinta'an, tida perhatiken lagi dengen itoe hal, lantas sadja trima voorstelnja Landru.

Sebagi saorang jang merasa bangga dengen itoe pertoendangan, njonja Heon senantiasa oendjoek pada kenalan dan sobat-sobatnja tentang keada'annja Landru jang bakal djadi ia poenja soeami, dan lebih djaoe ia tjeritaken djoega jang djikaloe iaorang soeda menikah, marika aken berangkat ka Tunis dimana iaorang aken berdagang.

Kaloe ada perkara bertoendangan, Landru selaloe pake akal hendak bikin perdjalanan ka tempat-tempat jang djaoe. Maksoednja, jalah aken padajaken politie, dan laen dari bagitoe, sebagi djoega ia hendak cendjoek jang dirinja ada saorang hartawan, mampoe borosken oewang boeat bikin itoe perdjalanan.

Sasoedanja berselang satoe minggoe sedari Landru bawah njonja Heon ka Gambais, Landru laloe beli satoe dapoer jang ampat pasegi dan areng ampat keranjang.

Keadaännja njonja Heon jang tida mempoenjai vewang, ada mendoekaken pikirannja Landru, tapi oleh kerna soeda katelandjoer, Landru moesti merasa girang aken dapet oewang pendjoealan dari barang-barangnja itoe njonja.

Laen dari pada itoe, njonja Heon soeda bikin mendongkolnja Landru, sebab dalem ia poenja kabanggaän, njonja Heon soeda berkenalken Landru pada ia poenja sobat-sobat dan kenalan sebagi ia poenja soeami jang baek, pinter, tjerdik dan har awan.

Di awalnja boelan December Landru adjak njonja Heon djalan-djalan dari Parijs ka Garancieres, satoe station jang pernanja dekat dengen Gambais. Dalem ia poenja boekoe tjatetan Landru ada toelis onkost-onkost boeat itoe djalan-djalan. Dari Garancieres marika pergi plesiran dengen berkandaran. Malemnja iaorang poelang ka Gambais. Njonja Heon mergeloeh lantaran katjapean dari itoe djalan-djalan. Sabelonnja masoek tidoer iaorang berdoea doedoek makan doeloe pada djam poekoel sapoeloe malem.

Di atas buffet dari kamar makan ada disoesoen boeah sina as-appel pada atasnja satoe piring. Roepanja appel itoe ada seger dan timboelken napsoe boeat didahar. Sahabisnja bersantap njonja Heon laloe djoempoetisatoe appel itoe, teroes di koepas dan di dahar, samentara Landru awasken appel itoe dimakan.

,,Akoe ada ingetan besok maoe pergi djalan djalan ka oetan-oetan, apa kaoe soeka toercet, djantoeng hatikoe? Tapi ini malem kaoe moesti tidoer lebih siang. Kita poenja boedjang prampoean selama kitaorang berpegian soeda atoer beres kaoe poenja kamar".

„Ja, baroesan akoe poen soeda tengok itoe kamar tidoer, samoea ada rapi dan bagoes".

„Ambil lagi satoe ini appel, djantoeng hatikoe", berkata lagi Landru dengen sedikit memaksa dan sodorken teroes itoe piring boeah. „Ini boeah ada manis dan enak sekali. Bagimana kaoe rasa ?"

„Ja, sasoenggoenja manis sekali", dan sembari berkata bagitoe njonja Heon djoempoet lagi satoe dan teroes dahar.

Sembari awasken itoe appel masoek dalem moeloetnja njonja Heon, Landru menanja diri sendiri, apakah itoe ratjoen dari doktor Morganti aken berkerdja sebagimana moestinja. Tapi ini ada pertjobaän jang pertama, maka Landru moesti djaga dan perhatiken bagimana kasoedahannja itoe ratjoen.

Satengah djam kamoedian, itoe prampoean jang Landru djandjiken hendak kawin dan tanda tangan siapa Landru ada simpen dalem soerat-soerať jang dikirimken pada adresnja. laloe berpamitan dengen peloek tjioem pada Landrn, kamoedian naek ka loteng masoek ka kamar tidoernja.

Landru tinggal menoenggoe di bawah loteng sembari pasang koepingnja boeat denger apa-apa. Sembari menjenggoeken waktoe, Landru toewang cognac ka satoe glas, minoem itoe, kamoedian rebahken dirinja di satoe korsi males. la rebah dengen tida merem, koepingnja ia pasang terang-terang boeat denger kaloe ada soeara apa-apa jang dateng dari kamarnja njonja Heon.

Pintoe kamar makan dimana sekarang Landru ada rebah tinggal terboeka, aken. tetapi sampe satoe djam lamanja Landru tida denger soeara apa-apa salaennja soeara tindakan kakinja njonja Heon fang belon djoega naek ka pembaringan, hanja djalan moendar-mandir sebagi orang merasa badannja kapanasan. Zenuwnja Landru bergerak keras, ia menoenggoeken kamatiannja njonja Heon dengen tida sabar, tertamba lagi kapalanja soeda kamasoekan alcohol bagitoe keras, hingga dengen tida merasa lagi ia soeda poeles njenjak di atas itoe korsi males, hingga pada djam poekoel toedjoe pagi baroe ia mendoesin.

la lantas sadja bangoen dari korsi itoe, laloe menoedjoe ka kamarnja njonja Heon. la dapetken pintoe kamar masih tertoetoep. la ketok pintoe itoe dan tida dapet penjahoetan, maka ia laloe boeka dan masoek. Ia dapetken njonja Heon tjelentang di pembaringan dengen badan melintang dan badjoe pada bagian dadahnja terboeka.

Njonja Heon soeda kakoe dan antero badannja dingin. la soeda poetoes djiwa lantaran itoe ratjoen jang ditaroken dalem appel.

Landru merasa girang sekali, sebab prampoean jang mendjadi halangan boeat ia poenja pakerdja'an, sekarang soeda bisa disingkirken. Pikirannja ini bangsat soeda lega dan kadosahan apa ia soeda berboeat, itoelah sama sekali ia tida pikir. la sedoe kopinja dan minoem itoe dengen sabar. Sasoedanja berdandan, ia laloe kontji samoea pintoe dan teroes berangkat ka Houdan sampe kabesokan harinja.

Djam anam pagi ia balik kombali ka Hermitage dan moelai kasih laloeh samoea tanda-tanda dari kadjahatannja. Itoe dapoer ampat pasegi besar jang doeloe ia beli, ia laloe njalahken. Lima djam lamanja Landru berkerdja di dapoer aken bikin njalah itoe api sabagitoe kera: sebagimana jang ia inginken. Sampe waktoe tengah malem, api itoe soeda njala keras dengen kasih denger soearanja jang menggereng.

Landru lantas naek ka loteng; panggoel toeroen maitnja njonja Heon jang soeda kakoe dan biroe. la taro mait ini di atas satoe lembar karoeng, di atas mana soeda ada sedia satoe talenan besar. Perkakas kampak jang amat tadjem dan gergadji kajoe, samoea soeda sadia. Dengen itoe perkakas maitnja njonja Heon laloe dipotong-potong dan digergadji oleh ini badjingan jang tida ada lagi bandingannja dalem doenia dari ia poenja kakedjeman. Satoe-satoe keping mait itoe dilemparken ka dalem dapoer, jang dengen sakedjepan sadja bikin daging-daging dan toelang-toelang jang dilemparken, mendjadi aboe.

Di Vernouillet tetangganja Landru salaloe intip ia poenja perboeatan, tetapi di Hermitage jang sapoeternja ada lapangan sepi, tida ada satoe manoesia atawa iblis jang perdoeliken perboeatannja jang terkoetoek, dan tida ada satoe setan alas atawa beboeronan jang tjioem baoenja asep dari pembakaran mait itoe.

Antero malem Landru berkerdja aken bikin abis mait itoe di api, hingga besokan sorenja mait itoe tida katinggalan lagi barang sapotong, samoea soeda djadi satoempoekan aboe.

Malemnja itoe aboe jang roepanja mirip dengen kapoer aloes, dibawa oleh ini badjingan ka blakang gedong, dimana ada terdapet tanah betjek dan lembek. la toewang aboe itoe dan indjek-indjek sampe djadi saroe dengen tanah biasa.

Besokan sorenja djam tiga ia berangkat dengen kreta post ka Garancieres dan naek spoor poelang ka Parijs di roemah istrinja. Pada istrinja ia tjeritaken boeat kaperloean dagang ia soeda moesti berangkat ka Arcachon.

Besokan paginja Landru dateng ka roemah njonja Heon dan ka roemah anak prampoeannja njonja itoe, dimana ia laloe djoeal samoea perabotan apa jang ada disitoe pada toean Caillard. Barang jang melinken katinggalan padanja, jalah satoe kraag leher dan gaetan, barang mana orang dapetken dalem ia poenja kamar auto, samoea soeda ampir antjoer.

Kerna meliat gampangnja ia lakoeken itoe kadjahatan di Gambais dengen tida membahajaken pada dirinja, membikin ini badjingan djadi tambah brani.

Selagi berdaja aken abisken djiwa dan maitnja njonja Heon, Landru soeda ada poenja lagi doea korban baroe. Jang satoe ada njonja Buisson dan jang laen ada njonja Collomb. Antara ini doea korban, Landru lebih katarik hati pada njonja Collomb. Bagimana Landru bisa berkenalan dengen njonja Collomb, kita bisa toetoerken seperti di bawah ini:

Dengen pake nama FREMINET Landru ada sewa satoe kamar di Rue de Chateaudun di Parijs, pada satoe soerat kabar ia ada moeat satoe advertentie pembrian taoe jang ia maoe beli perabotan bekas pake. Dari advertentienja itoe ia trima satoe soerat lamaran dari njonja Collomb tinggal di Rue Rodier no. 15. Satrimanja itoe soerat Landru lantas koendjoengi njonja terseboet dan sasoedanja liat itoe barang perobatan, ia njataken maoe beli.

Njonja Collomb ada satoe djanda oemoer kira-kira 43 tahon, tapi pada Landru ia mengakoe oemoer 39 tahon. la ada satoe prampoean tjerdik, parasnja masih tinggal seger. Di waktoe masih gadis ia ada menikah sama satoe soedagar di Guatemala, tapi soeaminja itoe telah meninggal doenia di tempat terseboet, dan dengen bawa sedikit kakajaän dari soeaminja itoe, njonja Collomb balik poelang ka Parijs dengen maksoed aken berkerdja pada satoe kantoor assurantie.

la poenja oewang simpenan ada kira-kira anam riboe francs jang ia ada titipken dalem Bank di Parijs. Sebagi djoega laen-laen prampoean djanda jang merasa kasepian idoep sabatang karang, bagitoe djoega njonja Collomb soeda ambil satoe sobat lelaki moeda nama Bernard.

Landru djoega taoe adanja itoe tali persobatan antara njonja Collomb dan Bernard, aken tetapi ia poera-poera tida taoe. Sering-sering ia sengadja dateng bawa kembang pada njonja Collomb, atawa sering-sering kirim soerat jang merdoe boenjinja.

Lama kalamahan hatinja njonja Collomb djadi katarik pada ini badjingan, sekali poen bermoela ini djanda tida bagitoe soeka pada Landru lantaran djenggotnja jang itam ia anggep sebagi satoe tanda jang tida baek. Tapi Landru bisa sekali oendjoek tingka lakoe dan bitjara dengen manis di hadepannja ini njonja, dan laen dari bagitoe, Landru banjak kali oendjoek jang dirinja ada saorang hartawan, maski ia melinken ada satoe soedagar jang biasa beli barang perabotan bekas pake. Tentang barang-barangnja njonja Collomb, sabagitoe lekas soeda djadi dibeli dan diangkoet, lantas Landru bajar saparo oewang harganja sebagi voorschot, tapi dalem satoe kwitantie dimana njonja Collomb moesti taro tanda tangannja, ada diseboetken bagitoe roepa, hingga ini njonja tida dapet taoe jang di belakang kali kaloe itoe njonja tida bajar kombali itoe voorschot pada Landru, ia poenja antero barang-barang perabotan aken djadi miliknja Landru.

Tapi jang di'ingin betoel oleh Landru adalah oewangnja itoe djanda, boekanlah itoe barang perabotan jang tida sabrapa besar djoemblanja.

Pada maleman Kerstmis dari tahon 1916, Landru ada berdiam antero malem di roemanja itoe njonja, pada waktoe mana Landru ada bitjaraken oeroesan kawin.

Tawaran boeat nikah tida ditampik lagi oleh njonja Collomb jang itoe waktoe soeda merasa resep betoel dengen kalakoean dan omongannja Landru, apa poela ini njonja memang soeda sering kali toelis menoelis pada Landru, dimana ia njataken trima kasihnja boeat itoe badjingan poenja kiriman kembang dan boeahboeah. Pada saban kali menoelis soerat, Landru salaloe petik dari boekoe pertjintaän bebrapa perkataän jang sedep dan merdoe, sebagimana ia soeda goenaken dengen berhasil pada njonja Cuchet. Soerat-soerat itoe telah didapetken oleh politie koetika Landru soeda ditangkep.

Sasoedanja tetap dalem iaorang poenja perdjandjian nikah, esokannja Landru bawa ia poenja korban ka gedong Hermitage di Gambais. laorang berangkat di waktoe tjoeatja soeda petang, dan oedara itoe waktoe kabetoelan ada gelap, hingga sakalipoen prampoean toekang djaga pintoe tida taoe tentang berangkatnja itoe doea orang.

Di tengah perdjalanan iaorang soeda mampir di satoe hotel di St. Cyr, dimana iaorang doedoek bersantap. Njonja Collomb jang sama sekali tida taoe kaloe dirinja sedeng mengadepi bahaja maoet, doedoek bersantap di sampingnja Landru dengen girang dan goembira. Samentara Landru, tida brenti-brenti bikin senang hatinja ini korban dengen omongan-omongan merdoe. la tjeritaken segala matjem kaenakan dan kasenangan di hari kamoedian kapan iaorang soeda menikah dan tinggal di villa Hermitage.

Njonja Collomb dengerken dan samboet pembitjaraän itoe dengen soeara tertawa bergelak-gelak. Tiada lama lagi iaorang lantas abis bersantap dan naek kombali ka dalem autonja, teroes didjalanken menoedjoe ka villa Hermitage. Auto jang distir sendiri oleh Landru laloe dimasoeken ka dalem pekarangan. Koetika Landru boeka pintoenja auto aken pimpin toeroen njonja Collomb, ia lantas atoerken maäfnja sembari berkata:

„Kaoe tentoe soeka maafken, djantoeng hatikoe, jang kaoe poenja kadatengan disini tida ada satoe manoesia laen jang dateng samboet, kerna kaoepoen tentoe taoe, roemahnja saorang piatoe dan tida mempoenja istri, salaloe berada dalem kasoenjian. Laen dari bagitoe sekarang soeda deket tahon baroe, sebagimana biasa, boedjang-boedjang moesti dikasih vrij sampe abis tahon baroe. Akoe poenja boedjang prampoean jang soeda banjak oemoer, poen akoe kasih permisi balik ka kampoengnja sampe abis tahon baroe, djadi kitaorang disini moesti toeloeng diri sendiri dalem segala apa. Tapi akoe harep di lemari masih ada apa-apa jang boleh dimakan." Sembari berkata-kata bagitoe Landru soeda njalaken satoe lampoe batterij, djalan sembari peloeki badannja njonja Collomb. laorang liwati lagi satoe pintoe hek. laloe boeka pintoe besar. Lampoe besar laloe dinjalaken, sabagitoe lekas djoega njonja Collomb dapet kanjatahan jang roemah itoe ada enak sekali dan djoega ada sampe loewas, maski poen pernanja ada di tempat amat sepi.

Baroe berselang tiga Minggoe jang laloe kitaorang taoe njonja Heon soeda kena kadjebak masoek ka dalem itoe Sarang Pertjintaan dan tida bisa kaloear lagi, sekarang soeda masoek lagi korban jang kadoen.

Toean Freminet tetiron alias Landru anter korbannja masoek ka dalem kamar dimana doeloe njonja Heon poetoes djiwanja dengen menanggoeng kasakitan dari heibatnja itoe ratjoen. Landru tida loepa djoega bawa taschnja ini korban baroe ka dalem kamar terseboet.

„Apa kaoe soeka dahar apa-apa, djantoeng hatikoe," tanja Landru dengen soeara merdoe, „bilanglah itoe padakoe, dan bikinlah disini seperti roemah kaoe sendiri."

Njonja Collomb kasih djawaban jang ia sekarang belon ingin dahar apa-apa. Landru laloe toeroen ka bawah loteng aken pasang lampoe dalem kamar makan. Ini kamar makan ada terpisah dengen roewangan depan.

Koetika njonja Collomb toeroen dan masoek dalem itoe kamar makan, Landru soeda seleseh atoer kamar toe. Disana-sini ada terdapet kembang-kembang jang haroem. Di tengah-tengah medja ada berdiri satoe vaas dengen kembang-kembang jang bagoes dan masih seger, di satoe djendela ada ditaroken satoe pot jang djoega ada toemboe poehoen kembang. Pada ampat podjokan kamar djoega ada berdiri pot-pot jang bagoes, dimana poen ada terdapet poehoen-poehoen kembang jang haroem dan roepanja baroe sadja diambil dari lataran dan ditaro disitoe.

Sebagi satoe pendjahat jang tjerdik, Landru taoe bahoeasam oea orang prampoean soeka sama kembang, maka maski poen soeda djaoe malem, Landru-perloeken bawa lampoe pergi ka pekarangan kebon, petik bebrapa tjabang kembang jang bagoes-bagoes, dan gotong masoek bebrapa pot kembang jang seger-seger. Doegaännja ini pendjahat tida sekali salah, kerna koetika njonja Collomb masoek ka kamar itoe, ia ini kaloearken soeara treakan girang dan boeroe peloek pada Landru dan tjioemin ini lelaki sebagi ia poenja tanda tjinta. Kadoea pasangan itoe laloe doedoek di atas korsi pandjang jang terales dengen beloedroe dan sembari berpeloekan Landru lantas moelai kaloearken kapandeannja dengen sair-sair pertjintaän jang terkenal dan jang ia dapet pahamken dari boekoe boekoe pengarang jang ternama. Sabansaban patah Landru berikcetken dengen satoe tjioeman di bibirnja njonja Collomb jang trima itoe sebagi madoe manisnja, sama sekali ia tida taoe kaloe tjioeman itoe ada berarti satoe kamatian pada dirinja. Koetika njonja Collomb poen bales menjioem pada Landru, ini badjingan berkata :

„Adoeh! hati djiwakoe, akoe merasa beroentoeng sekali jang kitaorang soeda djadi satoe pasangan dan akoe berdoah kapada Toehan Jang Maha Kwasa, biarlah kitaorang tida dipisahken lagi sampe pada kitaorang poenja adjal bersama-sama." Boeat bikin tambah manis bibirnja njonja Collomb jang soeda menjamber pada bibirnja Landru, ini badjingan laloe ambil chocolade jang terisi dalem doos bagoes dari soetra, makanan mana Landru laloe soegoeken pada itoe korban.

Satoe djam kamoedian, koetika ini njonja masih berada dalem peloekannj Landru, ada kadengeran soeara treak jang ngeri. . . . . . .

Ratjoen jang heibat soeda menjerang keras pada paroe-paroe dan antero peroetnja njonja Collomb, hingga ini njonja rasaken tenggorokannja terbakar, antero bibirnja djadi biroe dan matanja mera sebagi bara.

Landru biarken itoe prampoean jang sedeng bertjilaka bertreak-treak sakoeatnja, sebab Landru toe, pada waktoe tengah malem bagitoe, tida nanti ada satoe iblis atawa pedjadjarasi jang maoe denger soeara ratapan jang sedin itoe.

„Ampoen, Fieminet! toeloengin akoe ambil satoe gelas aer dingin, toeloeng lekas! leherkoe terbakar! peroetkoe angoes! Oh! Allah! ja robi! apakah kaoe bikin pada dirikoe, Freminet! Oh! Freminet! apa kaoe ratjoenken akoe! Ja, Allah! kaoe boenoeh akoe sebab kaoe ingin hartakoe! Adoeh! toeloeng.

Dengen sakoeat tenaganja, njonja Collomb tjoba bangoenken dirinja aken hampirken satoe karaaf dimana ada tersimpen aer dingin, tapi baroe sadja kakinja toeroen dari korsi itoe, lantas ia roeboeh sebagi satoe kadebong pisang, badannja berkledjetan, moeloetuja kaloear boesah, matanja mendelik.

Landru tinggal mesem, ia awasken itoe kadjadian dengen hati penoeh kakedjeman.

Samentara ia lagi pikirken apa kamoedian ia moesti bikin dengen maitnja itoe korban, sakoenjoeng-kbenjoeng Landru ada denger soeara orang bitjara di depan pintoe roemahnja, dan tida lama Landru denger pintoe depan di ketok dan bel berboenji dengen njaring!

Landru terkedjoet. . . . . .

Di hadepan iioe mait ini badjingan jang njalinja besar tida bisa bergerak. . . . .

Dari djidatnja jang poetjat ada mengetel karinget dingin.

Siapa jang ketok pintoe?

Ada samboengannja.


Bagian 8

BAGIAN VIII.

Boekoe Itemnja Landru

———

Itoe waktoe soeda djam poekoel tiga pagi, sapoeternja gedong Hermitage di Gambais ada soenji, soearanja itoe pintoe jang diketok ada kadengeran njata sekali di antara boenjinja djangkrik dan laen-laen binatang aloes.

Tida ada laen manoesia jang denger itoe soeara ketokan pintoe salaennja Landru sendiri, samentara njonja Collomb jaug terletak di hadepannja soeda djai mait. Kaloe saorang laen jang berdiri di hadepan mait itoe dan dapet denger itoe soeara ketokan pintoe jang tida terdoega, tentoe djoega itoe waktoe ia soeda katakoetan satengah mati, aken tetapi Landru ada satoe badjingan oeloeng jang belon perna merasa keder boeat segala matjem antjeman, katjoeali terkasiap sedikit.

Soearanja bel pintoe berboenji lagi. Landru pikir ia tida boleh tinggal diam sadja aken poera-poera itoe roemah tida orangnja, sebab dari loear orang bisa liat di roewangan dalem ada kaliatan sinarnja lampoe.

Dalem hatinja Landru menanja: Apakah marika ada orang-orang politie. Dan kaloe betoel orang politie, apakah marika soeda liat apa jang soeda kadjadian dalem itoe kamar dan sekarang dateng hendak tangkep padanja?

Dalem hatimja ia mengoetoek, tapi lantas djoega hati itoe djadi tetap kombali. la lantas ambil poetoesan aken samboet datengnja itoe orang, maka sasoedanja beresken pakeannja, lantas ia menoedjoe ka roewangan depan. Pintoe salon dimana maitnja njonja Collomb ada terletak, ia kontji dari loear, kontjinja ia masoeken dalem sakoenja, kamoedian ia hampirken pintoe depan bersadia boeat hadepken apa djoega jang bakal terdjadi.

Sabelonnja pintoe di boeka ia lantas menanja :

„Siapa disana?" Tangannja sabelah ia masoeken dalem kantong tjelana, genggem satoe browning dengen pelornja. la soeda bersadia aken melawan kaloe sahandenja betoel jang dateng ada orang-orang politie.

Dari loear tida ada penjaoetan, melinken soearanja orang berbisik.

Hatinja Landru djadi semingkin keras bertjoeriga.

„Siapa kaoe?" tanja lagi Landru dengen soeara lebih sengit. Kasih djawaban atawa akoe tida nanti boeka ini pintoe."

„Kitaorang kaabisan benzine, toean," sahoet itoe orang di locar. ,,Kaoe ada poenja garage disini, apa kaoe bisa bagi benzine pada kita ?"

Landru mengelah napas legah.

Tapi Landru lantas berpikir lagi, apakah itoe penjaoetan. boekan ada satoe akal boeat bisa dapet masoek ka dalem roemah?

Aken tetapi Landru tida maoe berpikir lama, akal atawa boekan akal ia maoe liat djoega siapa adanja itoe doea orang di loear.

la lantas boeka pintoe, di loear ada berdiri doea toean-toean dengen pake jas pandjang jang tebel.

Toean jang toewa'an kasih katerangan pada Landru, baboea iaorang berkandaran dengen auto dari Maintenon hendak pergi ka Mantes aken ambil satoe tabib goena istrinja, aken tetapi perdjalanannja tida bisa dilandjoetken lantaran sampe di antara Maulette dan Hermitage ia soeda kapoetoesan benzine.

„Perkara jang kitaorang sedeng lakoeken, adalah boeat menoeloeng djiwanja satoe prampoean. Djikaloe kaoe bisa briken kitaorang satoe kaleng benzine, kitaorang tida abisnja njataken soekoer".

Landru dengen tida banjak bitjara lagi laloe toetoep pintoe roemahnja, djalan di depannja itoe doea orang ka garage, laloe kasih pada marika satoe kaleng benzine dengen lakoe jang angkoel. Itoe doea orang oetjapken marika poenja trima kasih dan Landru laloe balik ka roemahnja dengen hati legah sebab pikirannja ia soeda menoeloeng djiwanja satoe prampoean.

la balik kombali ka kamar salon di mana ada terletak ia poenja korban, angkat itoe mait dan panggoel ka loear. Ia lempar itoe korban di atas toempoekan batoe sabelah podjokan kiri dari ia poenja kebon, dan dengen goenaken ia poenja lentera kantong. ia laloe toetoepin mait itoe dengen bebrapa karoeng toewa dan roempoet-roempoet kering. Sahabisnja itoe ia laloe kontji pintoe dengen hati-hati dan masoekin kontjinja ka dalem kantong. Sahabisnja itoe ia laloe naek ka atas pembaringan, dan dengen sabentaran sadja ia soeda djadi poeles dengen njenjak, djam toedjoe pagi baroe ia mendoesin, lantas ia masak aer dan sedoe kopi, sahabisnja dahar pagi ia laloe berangkat ka Parijs dengen menoempang kreta post.

Samentara njonja Collomb belon diboenoeh, Landru memang soeda ada poenja satoe sobat laen, jaitoe njonja Buisson, tapi persobatannja itoe ia belon maoe iket lebih kekel, sebab masih ada njonja Collomb jang mendjadi halangan, maka koetika njonja Collomb soeda linjap dari doenia, Landru merasa merdika kombali dirinja boeat lakoeken laen lelakon.

Bagimana Landru soeda tarik hatinja njonja Buisson, bisa ternjata dari boenjinja ia poenja soerat jang kita salin di bawah ini menoeroet apa jang orang soeda hadepken di pengadilan:

„Djantoeng hatikoe,"

„Kaoe tentoe soeka maäfken jang sakian lamanja akoe tida menoelis soerat pada kaoe. Berhoeboeng dengen satoe oeroesan dagang akoe soeda moesti berpisah dengen kaoe sampe bagitoe mendadak. Tapi kaoe tentoe pertjaja jang hatikoe senantiasa inget sadja pada kaoe sekali poen ada di laen tempat.

„Sedari berpisah akoe rasaken pengidoepankoe soenji dan soerem, melinken kaoe poenja roepa sadja jang amat manis ada djadi matahari jang sinarken pada pengidoepankoe. Kaoe poenja mesem jang manis dan kaoe poenja tertawa jang merdoe, soenggoe ada djadi akoe poenja muziek jang membikin akoe beroentoeng senantiasa. Satiap hari dan malem akoe pikirken sadja pada kaoe dan ingin tinggalken dengen lantas pada dagangankoe soepaja bisa lekas bertemoe pada kaoe. Ja, kaoe poenja sapasang mata jang bersinar bagitoe bagoes, ada tinggalken bajangannja di hadepankoe.

„Seperti sekarang kaoe soeda taoe begimana besar adanja akoe poenja rasa tjinta, maka timbanglah dengen baek soepaja kitaorang bisa djadi soeami-istri dan idoep kekal boeat salama-lamanja.

„Rebo malem djam anem akoe nanti dateng koendjoengi kaoe, dan akoe harep kaoe ada dalem kasehatan.

„Tertinggal akoe poenja tjinta. — André".

Pada njonja Buisson Landru mengakoe bernama André Charcroix, satoe nama jang bagoes sekali. Njonja Buisson, sebagi djoega soeda terdjadi pada laen-laen prampoean, dalem sedikit tempo sadja soeda djato tjinta pada Landru jang bagitoe pande memboewang tingka, bitjara sebagi orang terpladjar, berlakoe sebagi satoe orang bangsawan. Oleh kerna demikian, tidalah heran kaloe pada malem jang ada diseboetken dalem soeratnja Landru, njonja Buisson ada menoenggoeken kadatengannja itoe lelaki ja g tertjinta dengen hati tida sabar.

Oewangnja njonja Collomb, berikoet soerat-soerat effect bisa diambil oleh Landru dengen gampang sadja, sebab itoe samoea soeda di atoer lebih doeloe sabelonnja njonja terseboet diboenoeh. Aken tetapi maitnja itoe korban masih diiboeki oleh Landru bagimana moesti dikasih laloe.

Datengnja itoe doea orang jang naek auto aken minta benzine ada mendjadi satoe sebab hingga Landru tida brani singkirken maitnja njonja Collomb sebagimana doeloe ia soeda berboeat dengen maitnja njonja Heon jang dibakar, sebab kaloe ia berboeat lagi bagitoe, dan kabetoelan ada orang dateng lagi minta benzine atawa laen-laen pertoeloengan, nistjaja itoe pakerdjaän jang kedjem nanti bisa katahoean.

Aken tetapi Landru poenja pikiran jang diberikoetken dengen segala kakedjeman, soeda dapet poela akal baroe boeat kasih laloe maitnja njonja Collomb dengen tjara jang lebih kedjem dari sebagimana jang ia soeda berboeat dengen maitnja njonja Heon.

Esokan paginja orang ada liat Landru koendjoengi bebrapa toko di Boulevard de Clichy, dimana ia beli satoe piso besar jang biasa dipake oleh toekang-toekang potong heiwan, satoe kampak jang tadjem dan satoe gergadji, sebab perkakas jang doeloe ia pake boeat antjoerken maitnja njonja Heon soeda gompal dan poentoel. Kamoedian ia pergi di toko-toko barang kotoran, beli doea karoeng kotor bekas goela. Dari sitoe ia mampir lagi di satoe toko obat, beli satoe botol aer keras, barang mana santoeanja ia laloe moeatken ka dalem autonja.

Dengen itoe barang-barang tadjem dan berbahaja Landru laloe berangkat dari Parijs dengen liwati Versailles dan St. Cyr ka Houdan. Itoe waktoe langit ada mendoeng, angin ada menioep dengen keras, hawa oedara ada dingin sampe menjerap ka toelang-toelang. Di doesoen Houdan Landru laloe biloek di satoe djalanan ketjil, kamoedian dengen liwati satoe oetan ketjil ia bisa sampe di Gambais dan pada djam lima sore ia soeda sampe di gedong Hermitage.

Itoe waktoe oedara soeda gelap, oedjan jang deres soeda moelai toeroen diberikoetken dengen kilap dan goentoer jang menjamber dengen heibat di ampat pendjoeroe oedara, soearanja menggeterken pada ram-ram katja. Roemahnja Landru jang soenji di dalem gelap goelita, sabentar-bentar disinarken oleh tjahianja kilap, roepanja sebagi iblis-iblis jang bertjanda dengen api.

Koetika Landru masoekin kontjinja pintoe, ia dapet denger dengen teges soeara barang-barang bergerak di dalem roemah, Landru tjaboet kombali itoe kontji dan moendoer bebrapa tindak sembari berpikir apakah setan-setan dari orang jang ia boenoeh lagi semboeni dalem roemah, atawakah bebrapa bangsat lagi goenaken tempo jang soenji aken angkoet ia poenja barang perabotan.

Tapi Landru boekan ada satoe manoesia pengetjoet, djbega ia boekan ada manoesia jang pertjaja tachajoel, maka sasoedanja tetapken hatinja, ia lantas boeka itoe pintoe dengen gaga, tangannja mengepel satoe browning. Setan atawa manoesia, kaloe sadja ia hadepken, ia nanti boenoeh seperti ia biasa boenoeh pada bebrapa poeloe prampoean.

Di samoea ploksok Landru soeloeken, di samoea kamar Landru preksa, dan selagi Landru singkap pe dengan pintoe, sakoenjoeng-koenjoeng ada kadengeran soeara gabroek jang keras sekali, hingga Landru jang taba moesti terkasiap satengah mati. Angin lantas masoek ka dalem roemah dan mengamoek pada kaen-kaen kalamboe dan sakalian perabotan enteng. Kagetnja Landru melinken sabentaran sadja, kerna ia lantas mengarti bahoea soeara jang keras itoe adalah melinken dari pintoe cijendela jang tertioep angin dengen keras.

„Satoe penggodaän" berkata Landru dalem hatinja.

Boeat tabahken kombali hatinja jang soeda dibikin bagitoe kaget oleh berkerdjanja natuur, Landru laloe masoek ka kamar makan, toewang satoe glas cognac dan minoem kering.

Beda dengen di Vernouillet, dimana Landru ada poenja banjak tetangga jang soeka bermoesoeh, adalah di Giambais Landrut mempoenjai banjak sobat di antara pendoedoek kampoeng jang djaoenja bebrapa ratoes depa dari roemahnja. Antaranja adalah Papa Villroy, toekang spatoe, pada siapa Landru soeda briken sapasang spatoe jang masih ada harga. membikin ini orang toewa djadi girang, dan anggep Landru ada saorang baik hati. Djoega Landru ada poenja satoe kenalan njonja Fleury namanja, eigenares dari satoe cafe ketjil di Les Noues, satoe tempat jang djaoenja satoe kilometer dari roemahnja, dan lagi satoe orang doesoen nama Bonnot. Kadang-kadang Landru dateng bergaoel pada marika dengen kaloearken dongengan-dongengan kotjak, hingga tida poen heran kaloe iaorang djadi bagitoe soeka pada Landru dan anggep Landru ada saorang berboedi.

Itoe anggepan memang ada diinginken oleh Landru, soepaja segala perboeatannja jang kedjem tida tersangka oleh itoe orang-orang pedoesoenan jang banjak kali liwat di depan roemahnja.

Tida lama lagi oedjan jang keras moélai brenti. Landru laloe ambil itoe bebrapa perkakas tadjem dari dalem autonja jang ia tinggal di pekarangan loear. Dengen itoe perkakas ia laloe menoedjoe ka roemah batoe jang ada di belakang kebonnja, dimana maitnja njonja Collomb ia soeda lemparken.

Satoe goeloeng kertas jang ia ada bawa lantas ia gelarken di tanah boeat tatakan darah. Kamoedian ia goeloeng tangan badjoenja, tarik tjelananja ka atas, dan dengen penerangannja satoe lentera ketjil, ia lantas moelai berkerdja. Pertama ia angkat maitnja njonja Collomb jang soeda dingin, lemparken di atas itoe kertas jang tadi ia gelarken. la ambil tjintjin dan medalion dari badannja itoe mait dan sasoedanja telandjangin mait itoe, toempoek pakeannja di satoe podjokan boeat dibakar, ia lantas ambil itoe kampak besar. Dengen ini sendjata ia koetoengken lehernja itoe mait, bersama lagi doea lengen tangannja dan doea betis kakinja. Sahabisnja itoe ia toewang itoe aer keras ka dalem satoe paso tanah, lemparken anggota-anggota jang koetoeng itoe ka dalem paso terseboet. Dalem sedikit waktoe sadja itoe samoea badan jang terpisah dari badan, soeda djadi angoes dan tida nanti orang bisa kenalken lagi mait siapa adanja itoe.

Samentara kapala, tangan dan kaki itoe lagi diremdem, Landru moelai dengen kerdja'annja jang laen. la ambil itoe gergadji, koetoengken kaki mait itoe sawates dengkoel, kamoedian sawates paha, pinggang dan dadah. hingga dengen sabentaran eadja mait itoe soeda djadi bebrapa potong. Potongan-potongan itoe lantas ia masoeken dalem itoe karoeng kotor bekas goela, berikoet djoega dengen itoe kapala, kaki dan tangan jang tertjelap dalem aer keras jang sekarang soeda angoes seperti areng itemnja.

Sasoedanja itoe Landru moelai bikin beres segala apa jang bekas dipake. la bikin satoe taboenan, bakar itoe pakean bekas njonja Collomb, bersama itoe kertas jang penoeh dengen darah, bersama djoega pakeannja sendiri.

Sasoedanja samoea tanda-tanda mendjadi bersih dan liat koeliling tempat ada gelap. tida ada kadengeran soeara laen dari boenjinja kodok, Landru laloe panggoel karoeng itoe dan naekin ka dalem autonja. Kamoedian ia balik kombali ka dalem kamar pakean dan lantas berdandan, samoea pintoe ia kontjiken lagi, dan itoe waktoe djoega ia lantas kandarken autonja dengen melintasi sapandjang djalanan sepi menoedjoe ka Evreux.

Oedjan kombali toeroen dengen deres, diberikoetken dengen. angin jang keras, tapi Landru jang tida kenal takoet, djalanken teroes autonja dengen perlahan, sabentar-bentar ia membiloek di pinggiran djoerang jang sempit, tapi Landru ada satoe chauffeur auto jang pande sekali, hingga maski poen auto itoe moesti melaloei djalanan-djalanan djoerang jang sempit dalem gelap goelita, rodanja auto selaloe ambil djalanan betoel. Achirnja ia sampe di kampoeng toekang tangkep ikan, jaitoe boekit jang dipanggil Veulettes, watesnja tepi laoetan jang djoerang.

Pernanja Veulettes ada di tengah-tengah Fécamp dan St. Valery. Auto moesti menandjak di boekit aken teroes ka Les Petites Dalles, dimana ombak-ombak besar dari kanaal Inggris saban-saban memoekoel keras pada wadas-wadas jang ada di sapandjang djalanan besar. Di djalanan paling oedjoeng dari itoe boekit, pinggiran djalanan mana ada berpipisan dengen toebir laoetan, Landru laloe brentiken autonja. Dengen ia poenja lentera kantong, ia soeloeken pada djoerang itoe dan oleh kerna amat gelap, dan djoega dari lantaran kerasnja angin jang menioep, ampir-ampir sadja Landru indjek lobangnja djoerang, di bawah mana ada kadengeran lapat-lapat menamparnja ombak jang besar pada batoe-batoe wadas. Sasoedanja dapet kanjataän di tempat terseboet tida nanti didapetken orang, dan djoega perboeatannja jang kedjem tida diliat oleh manoesia, Landru laloe ambil itoe karoeng jang berisi potongan mait dan lantas lemparken itoe ka dalem djoerang.

Sasoedanja itoe Landru lantas naek kombali ka dalem autonja, teroesken perdjalanannja ka sabelah selatan dengen pengharepan aken bisa sampe di Parijs pada esokan paginja.

Salama bersobatan, Landru taoe njonja Collomb tiada ada poenja sobat-sobat dan familie, maka ia pikir perboeatannja tinggal teroes slamat, sebab tida ada orang jang nanti maoe tjari taoe kemana linjapnja njonja Collomb, katjoeali itoe djedjaka nama Bernard, penggawe dari peroesahan electrisch di Lagny.

Landru taoe lama atawa lekas itoe karoeng berisi potong-potongan badan nanti terdampar ombak ka tepi laoetan dari kampoengnja toekang-toekang tangkep ikan, maka itoelah sebabnja ia sengadja soeda rendem lebih doeloe kapala, tangan dan kakinja mait itoe ka dalem aer keras, soepaja sekali poen orang dapetken itoe karoeng, orang tida nanti kenaiken mait siapa adanja itoe.

Lagi poen koetika maoe lemparken itoe karoeng, Landru soeda sengadja boeka lebih doeloe tali iketannja, maka dengen kerasnja ombak, itoe potong-potongan nanti kaloear dari karoeng dan terpentjar kasana-sini dibawa oleh ikan-ikan besar aken djadi barang hidangannja.

Dalem perdjalanan ka Parijs, oleh kerna tjoeatja ada gelap, Landru soeda djadi kasasar di kampoeng Giscors, di tempat mana dengen badan amat lelah ia mampir dalem hotel Trois Poissons, satoe roemah penginepan jang koeno, dan disitoe ia isi peroetnja jang sanget kalaparan.

Selagi doedoek isep cigaret di kamar roko, iseng-iseng Landru ambil satoe soerat kabar Martin jang terbit pagi, laloe boelakbalik meliat isinja. la djadi katarik dengen satoe toelisan, dan koetika ia batja itoe artikel hatinja ia rasaken berdebar-debar.

Dalem toelisan itoe ada diterangken bahoea toean Freidmann, soeami dari soedaranja njonja Cuchet, lantaran penasaran dengen linjapnja njonja Cuchet dan anaknja lelaki, Andre, soeda kasih katerangan hal itoe pada politie dan sekarang politie di Parijs dengen radjin lagi tjari saorang jang terkenal dengen nama Raymond Diard.

Roepanja Landru, ia poenja sikap dan potongan badan, samoea ada diseboetken dalem itoe toelisan. Lebih djaoe itoe soerat kabar terangken bahoea menoeroet papreksaännja politie, belon berselang bebrapa lama sedari linjapnja itoe doea orang jang bertjilaka, Diard poen soeda maboer dari Vernouillet dengen tida katahoean kamana perginja. Orang ada taro sangkahan bahoea itoe Diard ada satoe nama palsoe dari satoe badjingan jang mengoembara dan jang dengen goenaken banjak nama soeda lakoeken berbagi-bagi kadjahatan dan penipoean

Lebih djaoe dalem itoe soerat kakar ada ditoelis: „Perkara ini ada terbitken banjak omongan di antara pendoedoek kampoeng Vernouillet. Itoe toean Diard soeda tjerita pada familie orang jang linjap bahoea njonja Cuchet bersama anaknja lelaki soeda berangkat ka London aken tetapi atas papreksa'annja detectief dari Scotland Yard, ternjata itoe omongan djoesta adanja. Sampe ini hari tida ada satoe antara iboe dan anak ada dikatemoeken, tida satoe manoesia ada taoe dimana adanja itoe doea orang.

Apa jang menerbitken ketjoeriga'annja orang banjak, dan djoega politie, adalah barang-barang miliknja njonja Cuchet soeda dipoenjiken samoea oleh itoe Diard dan kamoedian soeda ditoekarken dengen oewang. Soeda terang sekali Diard itoe ada satoe penipoe jang dengen goenaken akal hendak kawin, soeda rampas barang orang.

„Ini perkara sabagitoe djaoe masih tinggal gelap, aken tetapi toean Freidmann, familie dari njonja Cuchet jang banjak taoe halnja Diard, soeda dateng pada politie dan kasih katerangan dengen sabenarnja. Politie ada minta bantoeannja orang banjak, soepaja djikaloe ada berdjoempa pada saorang jang roepa dan potongannja sama sebagimana ada ditoelisken di atas soeka lantas kasih kabar pada kantoor politie." Sampe tiga kali Landru batja itoe toelisan dan pengabisannja ia tertawa sendirian. Ini badjingan soeda goenaken bagitoe banjak nama sampe ia sendiri tida bisa inget, kerna saban kali ia pinda ka laen roemah, lantas djoega ia toekar namanja, toekar pangkat pakerdjaännja dan toekar djoega kabiasaännja.

„Raymond Diard soeda maboer." kata Landru dengen sendirinja. „la soeda maboer dengen tida tinggalken bekas dan tida tinggalken bangke. Siapa bisa tangkep Raymond Diard jang tida ada orangnja? Siapa akoe ini sekarang? André Charcroix !" Habis berkata bagitoe pada diri sendiri ia tertawa.

„Tapi . . . . . . setan!" kata lagi Landru dengen soeara tida kadengeran, „itoe soerat kabar soeda terangken roepanja dirikoe. Kaloe politie dapet liat akoe poenja roepa dan bilang akoe ini Raymond Diard, maski akoe sangkal jang dirikoe ada Andre Charcroix, toch achirnja pendjara ada djadi bagiannja akoe poenja tempat disekap! Ha! beroentoeng akoe dapet batja itoe toelisan! Sekarang akoe taoe apa jang lagi dikerdjaken oleh politie di Parijs.

Sekarang akoe soeda sadia aken tangkis kadatengannja politie djikaloe maoe tangkep padakoe." kombali ia tertawa.

„Orang jang taoe paling banjak tentang halkoe, adalah melinken si Freidmann!" kata lagi Landru dalem hatinja. „Tapi ini si djangkoeng koeroes melinken kenal akoe dengen lapat-lapat, ia tida oesah dikwatirken, sebab ia tida nanti bisa bantoe pada politie aken tangkep padakoe."

Sekarang Landru senderken belakangnja pada korsi dan meremken itoe mata jang menjala seperti api. la bersender dengen lajangken pikirannja pada itoe koetika jang ia ada hidoep sebagi soeami-istri dengen njonja Cuchet. la inget inget apakah ini Freidmann ada taoe jang ia ada poenja satoe garage di Neuilly? Kaloe betoel ia taoe, tentoe orang nanti djaga ia poenja kombali kasitoe. Tapi Landru berpikir lagi, kaloe sahandenja politie ada taoe itoe hal, tentoe sekali garage itoe soeda dibeslag.

Sasoedanja berpikir bagitoe, Landru moelai merasa dirinja masih banjak djalan boeat dapet kamerdikaän. Pikirannja jang tadjem, tjerdik, dan tabeatnja jang tida kenal takoet, ada mendjadi lantaran maka ini pendjahat soesa ditangkap.

Maski poen njalinja tida kwatir hadepken segala bahaja, tida oeroeng ini badjingan merasa tida enak aken dikenalken oleh sasoeatoe orang jang dapet batja itoe kabaran dan jang nanti toedoeh dirinja ada itoe orang jang diseboetken dalem soerat kabar Martin.

Oleh kerna demikian, sampe siang terganti malem, baroelah Landru brani balik kombali ka ia poenja garage di Neuilly, dimana ia ada taro soerat-soerat pertjintaän, tjintjin bekas njonja Collomb, dan djoega ramboet palsoe dan bebrapa tjintjin permata bekas kapoenjaännja laen-laen korban. Koetika ia dapetken itoe doos dimana ia ada simpen itoe barang-barang kapoenjaännja ia poenja korban, ini badjingan tertawa oleh kerna girangnja.

Ini badjingan ada poenja satoe kasoekaän jang di blakang hari soeda membikin tjilaka dirinja sendiri. Kasoekaän itoe, jalah menjimpen satoe tanda mata dari soeatoe barang jang disoeka olehnja, bekas ia poenja korban pake. Itoe tanda-tanda mata jang Landru simpen belakang hari soeda djato di tangan politie dan ada djadi boekti-boekti paling sah boeat hoekoem boenoeh pada Landru.

Sasoedanja tinggal satoe malem dalem ia poenja roemah di Neuilly, esokannja Landru laloe berangkat ka roemah istrinja, danla ntas bikin pendek djenggotnja. Koetika istrinja tanja kenapa ia berboeat bagitoe, Landru tjeritaken jang berhoeboeng dengen oeroesan dagang, di perdjalanan saban-saban ia tida bisa rawat djenggotnja dengen betoel. Sabetoelnja djikaloe ia tjoekoer sadja itoe djenggot sama sekali, tentoe ada lebih baek, tapi ini badjingan anggep perkara jang ia kwatirken ada terlaloe ketjil, samentara djenggot itoe besar sekali harganja, kerna itoe djenggotlah djoega jang membikin bagitoe banjak prampoean jang tergila-gila padanja.

Sasoedanja berdandan, Landru laloe naek ka loteng kalima dari satoe gedong di Boulevard de Sabastopel, tida djaoeh dari Rue Turbigo, di tempat mana ia disamboet oleh satoe orang toewa jang kapalanja soeda botak dan oebanan, tapi badannja masih gaga dan besar, orang mana Landru seboetken namanja „Jean".

„Akoe dateng disini boeat minta kaoe poenja pertoeloengan dengen pena, sobatkoe jang baek," kata Landru pada itoe orang toewa. Kaoe haroes boeboehi dalem ini soerat satoe tanda tangan dari satoe prampoean, dan kaoe haroes bikin itoe dengen mirip sekali."

Itoe orang toewa njatalah ada satoe peniroe toelisan jang terkenal pande sekali dan ada lakoeken pakerdjaän bersih atawa kotor boeat maksoed djahat atawa baek, asal sadja ada oepahnja. Tapi ini orang njatalah ada lebih banjak dikenal oleh bangsat-bangsat, penipoe-penipoe dan badjingan-badjingan di Parijs. Sasoeatoe bangsat ada kenal namanja Papa Jean Boas sebagi satoe toekang tiroe tanda tangan dan toelisan.

Papa Jean laloe ambil doea soerat jang Landru sodorken padanja, satoe soerat ada penoeh dengen toelisannja satoe prampoean, samentara laen kertas masih kosong. Landru laloe seboetken apa jang Papa Jean haroes toelis dalem itoe soerat kosong dengen meniroe toelisannja itoe soerat dari satoe prampoean, kamoedian boeboehi tanda tangan mirip seperti apa jang ada dalem itoe tjonto soerat. Sasoedanja memandang pada toelisan dan tanda tangannja njonja Collomb, itoe Jean toewa manggoetken kapalanja sebagi tanda jang ia soeda mengarti.

Dengen tida banjak bitjara Jean moelai menoelis menoeroet sebagimana ada ditoetoerken oleh Landru, kamoedian bikin satoe tanda tangan jang mirip betoel dengen toelisan dan tanda tangannja njonja Collomb almarhoem.

Sasoedanja itoe ia toelis satoe nama dan tempat tinggalnja satoe saksi dan boeboehi tanda tangan dengen pake tanggal tiga boelan di moeka. Sebagi oepahan boeat itoe kerdjahan doea minuut, tapi membawa kaboesoekan ratoesan tahon, Jean laloe trima dari tangannja ini badjingan oewang banjaknja seratoes francs.

Doea djam kamoedian Landru soeda bisa ambil oewang simpenannja njonja Collomb dari satoe Bank dan pada itoe malem djoega ia djoeal antero barang perabotannja itoe njonja jang ada disimpen dalem satoe gedong di Rue Rodier, orang jang membeli barang-barang itoe, jalah si Jules Caillard pada siapa Landru ada kasih liat djoega soerat katerangannja njonja Collomb dengen tanda tangan sedjati, soerat mana sebagimana kita soeda taoe. Landru baroe sadja bikin sama Papa Jean.

Oewang pendapetan dari pendjoewalan barang-barang itoe, bersama oewang jang disimpen di Bank, ada berdjoembla toedjoe riboe delapan ratoes francs, oewang mana sabetoelnja ada terlaloe ketjil boeat ditoekar dengen itoe pakerdjaän berdosa jang sanget kedjem dan kedji. Landru masih sadja merasa sanget tida enak dengen itoe warta dalem soerat kabar Martin, dan sampe pada itoe hari soerat soerat kabar teroes masih oelangken itoe kabaran-kabaran, malah djoega roepanja Landru dinjataken lebih teges lagi. Menoeroet katanja satoe soerat kabar jang paling blakang, politie ada doega Raymond Diard masih tetap berdiam di kota Parijs.

Di matanja Landru djiwa manoesia ada sebagi djiwa tjapoeng, samentara itoe pakerdjaän jari oewang dengen djalan kedji, doerhaka dan kedjem, ia anggep sama sadja seperti laen-laen kerdjaän biasa. Kaloe laen orang berdagang dengen memake kapitaal oewang, Landru melinken pake kapitaal dari pandenja ia poenja bitjara, berpoera-poera dan memboewang tingka sebagi satoe soendel. Samentara laen-laen soedagar roegi millioenan dari speculatie, Landru belon perna roegi. Maka mingkin lama ia djadi semingkin giat dan bernapsoe teroesken pakerdjaännja jang boesoek itoe.

Kaloe satoe korban soeda abis disingkirken dari doenia, Landru moelai tjari poela laen korban, ia moesti dapetken korban itoe di waktoe siang atawa malem, di djalanan atawa di dalem roemah.

Bagitoelah pada soeatoe malem, koetika samoea toko-toko soeda ditoetoep, di djalanan Opera-station Landru ada dapet liat satoe anak prampoean oemoer kira-kira sembilan belas tahon sedeng berdjalan dengen tangannja menengteng satoe koffer tangan, dari roepanja orang bisa liat jang nona itoe sedeng berada dalem soesa.

Landru ikoetin itoe nona masoek ka dalem station, dan koetika itoe nona nack kreta api, Landru poen ikoet naek, ambil tempat jang berhadepan dengen nona itoe.

Landru dapet kanjatahan, nona itoe bersoesah hati lantaran bertjidra dengen orang toewanja atawa dengen toendangannja, maka Landru ada taro harepan besar aken bisa poenjaken nona itoe atawa kaloe oentoengnja bagoes, bersama djoega barang-barang dan oewangnja nona itoe.

Koetika nona itoe toeroen dari kreta api di satoe station jang teritoeng dalem bilangan kota Parijs djoega, Landru poen laloe toeroen dan ikoet kemana itoe nona djalan. Koetika soeda berada berdoea'an di satoe djalanan sepi, Landru laloe moelai adjak itoe nona bitjara.

Ini nona jang idoep sabatang karang dalem kota Parijs jang besar, soeda tjeritaken teroes terang hikajatnja di hadepan Landru. la kasih taoe namanja ada Marie de Layons, doeloe ia ada djadi penggawe dari satoe toko, kamoedian ia djadi kinderjuffrouw (baboe anak ketjil). Kerna ia tida bisa idoep roekoen dengen iboenja, dan baroe ini ia soeda bertjidra lagi pada njonja Collin, jaitoe iboenja, maka ia soeda brenti dari pakerdja'annja, dan sekarang berdjalan koeliling aken tjari tempat mondok dimana sadja sadapetnja.

Koetika soeda dapat katerangan bagitoe, Landru laloe kasih kenal dirinja nama Lucien Guillet, dan sebagi saorang toewa jang baek hati, ia laloe nasehatken pada itoe nona soepaja balik poelang sadja ka roemah iboenja dan bikin abis segala perbantahan. Aken tetapi oleh kerna nona itoe tinggal tetap tida maoe, maka Landru laloe goenaken itoe koetika baek, oendang itoe nona bermalem di roemahnja di Rue de Maubeuge.

Tentoe sadja tawaran itoe ditrima dengen girang hati oleh ini nona, jang kira Landru ada satoe hartawan jang dermawan. Dalem ia poenja BOEKOE ITEM, Landru tjatet namanja itoe nona „Marie de Layons." Satoe-satoe prampoean jang tertjatet dalem boekoe itoe, jalah berarti satoe kamatian. Koetika boekoe terseboet djato di tangan politie sasoedanja Landru ditangkep, disitoe orang dapetken banjak sekali resianja ini pendjahat jang soeda kaniaja dan boenoeh beratoes prampoean.

Itoe malem Landru bawa lelakon sebagi saorang toewa jang dermawan. Ia adjak itoe nona bersantap dalem satoe restaurant, kamoedian adjak itoe nona ka roemahnja.

Besokan paginja ia anterken itoe nona ka roemah iboenja, dan ia sendiri dengen berkandara'an taxi pergi ka Montmartre, koendjoengi cafe „Le Soufflet" pernanja tida djace dari Place Pigalle dimana ia bertemoe pada Caillard dan laen-laen sobatnja. Ini soedagar barang gelap lagi doedoek mongobrol sama doea temennja di satoe medja, doea temennja itoe poen ada orang-orang jang namanja tertjatet dalem boekoe politie sebagi pendjahat-pendjahat.

Landru sigra doedoek bersama-sama iaorang, mengobrol dengen asik sambil minoem cognac. Caillard saban-saban kaloearken omongan jang kotjak, Landru bersama itoe doea kontjo, saban-saban tertawa bergelak-gelak. laorang ada bagitoe asik mengobrol, hingga iaorang tida taoe kaloe satoe detectief jang menjamar ada intjerken roepanja bebrapa poeloe minuut lamanja, kamoedian detectief ini berdjalan panggil kawan-kawannja, masing-masing diatoer djaga pintoe dan djendela soepaja Landru tida bisa melariken diri. Kamoedian kapala detectief itoe dateng di pinggirnja Landru, pegang keras poendaknja ini badjingan.

Landru terkedjoet. . . . . . . .

la nengok, dapet liat satoe orang koeroes berbadan tinggi dan koemis pandjang, dengen mata melotot berkata:

„Raymond Diard. . . . . . pemboenoeh njonja Cuchet dan Andre!"

Landru mengkirik, matanja tjelilatan.

Samoea orang jang doedoek di cafe itoe bersiap bangoen dari tempat doedocknja.

Landru. . . . . . . . . . . . . nekat!

Landru sebagi Papa Lulu.

———

Goegoepnja Landru melinken sabentaran sadja, sabelonnja laen-laen politic madjoe ka depan atawa laen-laen tetamoe bersiap bantoein politie, Landru soeda lompat dan lepasken poendaknja dari tangannja itoe detectief. Landru, maski poen tida menengok ka pintoe depan, tapi ia soeda taoe lebih doeloe bahoea disitoe moesti ditaro orang-orang politie, maka dengen kasebatan sebagi bajangan iblis, Landru soeda lompat ka atas medja makan, lari dengen lompatin itoe medja makan jang berdjedjer dengen penoeh makanan, menoedjoe ka djoeroesan pintoe blakang dari itoe restaurant, dimana Landru taoe ada satoe djalanan ketjil sabelah oedjoeng dari Rue Dupere.

Samoea orang jang doedoek dahar pada sapandjang medja-medja itoe, bangoen dengen riboet dari korsinja dan balikin badannja soepaja tida kena barang makanan jang terpental kalang kaboet kerna petjahnja piring-piring, mentalnja garpoe dan roeboehnja vas-vas kembang oleh kerna kakinja Landru jang mengindjek itoe dengen tida pandang kiri dan kanan.

Inspecteur politie Gaffiot jang tadi dengen gaga pegang poendaknja itoe badjingan Landru dengan tjepet tjaboet revolverrja dan oedak ka djoeroesan tempat larinja itoe bangsat sambil tioep fluitnja aken minta pertoeloengannja publik, tapi tida saorang jang brani toebroek pada Landru, sebab I andru dengen tjerdik ada ambil djalan lompat-lompatan di atas medja. Inspecteur politie tida brani lepasken tembakan di itoe tenpat rame, maka itoelah menggampangken Landru boeat linjapken dirinja.

Koetika Landru sampe di djalanan ketjil Rue Duperre, ia tida dapet denger lagi soeara fluitnja politie, maka ia tida perloe aken lari, hanja dengen hati santausa ia teroesken perdjalanannja ka wijk Batignolles, masoek di satoe straat ketjil Rue Caroline, kamoedian ketok pintoenja satoe roemah boetoet. Paul Lejeune, satoe bangsat dalem hotel-hotel jang ada djadi kontjonja Landru, bockaken pintoe. Landru masoek dan toetoerken apa jang telali terdjadi pada dirinja, Landru bermalem dalem itoe roemah boeroek, besokan paginja dengen satoe auto taxi jang tertoetoep rapet, ia berangkat ka roemah istrinja dengen slamat.

Laen-laen orang politie soeda karoeboengi itoe tiga kontjo jang Landru tinggalken. Caillard ada orang jang paling pande kasih penjaoetan atas pertanjaän-pertanjaännja politie.

Koetika politie tanjaken pada tiga orang itoe, apa marika kenal back pada itoe Raymond Diard, samoeanja menjaoet tida kenal. iaorang djadi bergaoelan satoe sama laen lantaran Raymond Diard sering dateng di itoe cafe, dan sembari doedoek minoem marika seringkali bertjakapan, maka itoelah iaorang djadi berkenalan. laorang sangkal dan bilang tida taoe siapa nama betoelnja itoe Diard, djoega iaorang njataken herannja jang itoe Diard bisa ditoedoeh djadi pemboenoeh, kerna sabagitoe lama iaorang bergaoel, ternjata Diard ada saorang beradat aloes, soeka dami dan tida soeka temaha.

„Akoe kwatir kaoe soeda toedoeh saorang jang tida berdosa, toean," kata Caillard pada itoe inspecteur politie. . . . . . ."

„Tida! akoe soeda kenalken betoel dia itoe Raymond Diard" djawabuja itoe inspecteur-politie.

,,Sebab akoe kenal itoe toean ada saorang baek-baek dan berkasihan pada sasamanja manoesia. Akoe kira nama betoelnja ada Lucien Guillet. Kaoe seboetken namanja Raymond Diard. Itoe berlaenan, toean. la ada poenja satoe istri tjantik jang sering seboet nama soeaminja Lucien.

„Tentoelah itoe ada prampoean jang kamoedian ia boenoeh," kata itoe inspecteur.

„Itoe prampoean masih moeda sekali, boleh djadi baroe doea poeloe doea tahon," kata lagi Caillard. „Dari parasnja orang bisa kenalken jang ia ada prampoean Inggris.

Sengadja Caillard berkata bagitoe boeat simpangken pikirannja itoe inspecteur pada Landru.

„ltoe kliroe! Njonja Cuchet ada satoe prampoean Fransch sedjati, oemoernja banjak lebih toewa dari sebagimana kaoe bilang, jaitoe tiga poeloe sembilan tahon," kata kombali Inspecteur Gaffiot. „ Aken tetapi apakah tida ada satoe antara kaoeorang jang bisa toetoerken tentang hal Diard? Siapa namanja jang betoel? Dimana ia tinggal? Brikenlah laen-laen katerangan djoega".

Ampir berbareng itoe tiga badjingan djawab jang marika tida taoe siapa itoe sabetoelnja Diard, sebab ia itoe boekan marika poenja kontjo.

Boeat Caillard tida ada kakwatiran satoe apa, sekali poen Landru kena ditangkep, sebab di antara barang-barang jang Landru djoeal pada Caillard, jaitoe barang-barang bekas prampoean korbannja Landru jang ia boenoeh, samoea ada soerat katerangannja maski poen antaranja ada soerat katerangan palsoe jang Landru bikin dengen minta pertoeloengannja Papa Jean Boas.

Boleh dibilang beroentoeng djoega jang itoe tiga hadjingan soeda kasih djawaban jang sama pada politie tentang halnja Landru, tjoba satoe antaranja kasih djawaban jang bertentangan, tentoe djoega iaorang didorong ka dalem pendjara, sebab iaorang poen terkenal di matanja politie.

Sasoedanja tida bisa dapet katerangan dari itoe tiga badjingan, dan djoega dari eigenaar cafe terseboet, lantas inspecteur Gaffiot berlaloe dari cafe terseboet bersama sakalian kawanannja, bertaoeken pada chetnja tentang itoe penangkepan jang gagal.

Di hadepannja Chef dari Inspecteur politie, Gaffiot terangken bagimana roepanja Landru jang mana lantas dipetaken dan disiarken pada laen-laen kantoor politie.

Gaffiot disesalken soeda bikin gagal itoe penangkepan jang berharga, tapi Gaffiot lantas kata. „Penoedoehan atas dirinja Diard sabetoelnja tida ada boektinja jang koeat. Toean Freidmann tida bisa briken boekti-boekti atas kadjahatannja itoe Diard, djoega tida bisa briken katerangan jang betoel siapa namanja jang sedjati. Iboe dan anak jang linjap, soeda dikasih katerangan oleh Diard bahoea doea orang itoe telah berangkat ka London. Siapa taoe kaloe sasoenggoenja doea orang itoe ada disana, maski poen politie di London soeda njataken dalem papreksaän bahoea itoe doea orang tida ada dateng di London. Soeda ternjata pakerdjaännja politie di Schotland Yard tida boleh dipertjaja sama sekali, itoe soeda berboekti dengen perkaranja Alphonse Robert, Sasoedanja pendjahat Alphonse Robert melariken diri dari London, baroe politie di Schotland Yard dapet taoe jang itoe pendjahat ada ambil tempat tinggal di Walworth Road, kamoedian sasoedanja ampat hari pendjahat itoe berdiam di Parijs, kitaorang djoega jang dapet tangkep padanja di Rue de Madrid. Hal ini ternjata bagimana politie di London koerang dikasih merdikaäu, kerna iaorang tida dikasih hak jang loewas aken bikin gledahan di satoe-satoe roemah jang ada tersangka djelek."

„Akoe satoedjoe dengen kateranganmoc itoe," kata. Chef Inspecteur, aken tetapi dalem halnja Diard ini, kitaorang tida boleh anggep seperti laen-laen perkara. Akoe telah dapet kanjataän dari terdjadinja banjak pemboenoehan jang gelap, ada bersemboeni tangannja satoe orang. Dan ini orang seperti akoe dapet firasat adalah Diard sendiri".

Besokan paginja dengen berkandaraän satoe taxi Landru dateng ka villanja di Rue de Maubeuge, dimana ia dapetken nona Marie de Layons soeda menoenggoeken. Ini nona jang barəe beroesia sembilan belas tahon soeda djadi lengket dan aleman sama Landru jang ia pandang sebagi saorang hartawan jang berboedi dan hati moelia.

Moelai dari itoe hari nona de Layons ada tinggal dalem itoe villa, dan salama ia menoempang disitoe, roemahnja Landru djadi terawat bersih, tapi lemari makanannja semingkin kosong didahar oleh ini nona, jang roepanja lantaran lama tida dalar makanan ledzat, soeda djadi sanget bernapsoe dahar di roemalunja Landru.

Koetika Landru balik ka itoe villa sasoedanja bebrapa hari ia tinggalken itoe nona sendirian, ia berkata :

„Ah! ma petite! Kaoe tida mara, nona tjantik, jang akoe soeda tinggalken kaoe sendirian disini sampe bebrapa hari. Oeroesan dagang soeda bikin akoe tertahan lama di laen tempat, tapi soekoer djoega sekarang soeda beres, dan bisa temenin lagi pada kaoe disini."

Landru njataken girangnja hati koctika dapet liat samoea perabotan, pekarangan dan lampoe-lampoe samoea bersih dan mengkilap. la tjioem bibirnja itoe nona jang seger seperti boeah delima aken njataken ia poenja trima kasih boeat itoe keradjinan.

Njonja Faucher, Landru poenja boedjang prampoean, soeda dikasih taoe oleh ini badjingan bahoea nona moeda itoe ada Landru poenja kaponakan jang dateng dari oedik dan hendak tjari pakerdjaän di Parijs.

Sabetoelnja Marie ada anak prampoeannja satoe iboe bangsa Roemenie. Ajahnja Marie soeda meninggal doenia, iboenja lantas menikah kombali sama satoe toean nama Collin de Layons. Marie kamoedian berkerdja sama satoe prampoean nama Vidal, doekoen branak jang tinggal di djalanan Belleville, dan Landru laloe kasih nasehat pada Marie soepaja ia balik sadja berkerdja kombali pada njonja Vidal. Nasehat itoe laloe ditoeroet oleli Marie, sebab Landru ada djandjiken hendak ambil kombali itoe nona kapan ia soeda poelang dari satoe perdjalanan jang lama.

Namanja Marie soeda ditjatet dalem Landru poenja BOEKOE ITEM, tapi sebab ini badjingan hendak selsehken laen oeroesan jang lebih penting, maka oeroesan sama nona Marie ia toenda lebih doeloe. Sasoeda ja Marie berlaloe dari itoe villa, Landru laloe berangkat ka roemah istrinja, tinggal disitoe bebrapa hari.

Satoe minggoe kamoedian sebagi mana Landru soeda djandjiken, nona Marie katemoeken poela Landru di villanja pada djalanan Rue de Maubeuge. Itoe malem nona Marie tida menginep, hanja ia pindjem satoe koffer koelit dari Landru, laloe pergi ka roemabnja njonja Vidal pada siapa ia minta masoek berkerdja poela. Marie toetoerken ia poenja hikajat, dan tjeritaken djoega tentang pertemoeannja pada satoe lelaki jang baek sekali dan jang telah djandjiken hendak menikah padanja. Roepanja njonja Vidal tida perloe pake pembantoe lagi. maka nona Marie jang tida djadi masoek kerdja disitoe, berangkat poelang ka roemahinja Landru. Besokan paginja di loear taoenja Landru, Marie pergi ka roemah iboenja, minta portret ajah dan iboenja jang dibikin di Bucarest koetika Marie masih anak-anak.

Koetika iboenja tanja ia maoe bikin apa sama itoe portret, Marie djawab:

„Akoe maoe oendjoekin sama toean Guillet. la ada satoe orang hartawan jang baek dan telah berdjandji hendak menikah padakoe."

ou Iboe itoe djadi terkedjoet koetika nama itoe diseboetken oleh Marie dan minta Marie kasih keterangan lebih lengkap tentang itoe toean, tapi Marie tida maoe kasih djawaban satoe apa lagi, hanja teroes berangkat dengen kasih djandjian hendak balik kombali lagi doea hari. Itoe koetika ada tanggal 11 Maart 1917, tapi sedari itoe waktoe orang tida dapet katemoeken lagi pada Marie de Layons.

Apa jang telah terdjadi dengen ini nona, di bawah ini kita aken toetoerken.

Nona Marie de Layons jang oesianja ada amat moeda sama sekali belon kenal apa namanja kadjahatan, soeda djadi katarik hati dengen kamoerahannja Landru jang maski poen baroe sadja kenal, soeda soeka oendang ia tinggal dalem roemahnja jang bagoes di Rue de Maubeuge. Bebrapa hari sedari ia tinggal disitoe, ia soeda diserang oleh penjakit influenza, Landru dengen radjin dan oendjoek hati kasian, ada rawatken Marie satiap hari.

Di ini roemah Landru djarang sekali pergi ka loear, sebab kwatir politie nanti kenalken padanja, melinken di waktoe malem sadja djikaloe ada perloe bertemoe dengen njonja Buisson, baroe Landru pergi ka loear.

Pada soeatoe malem koetika Marie soeda moelai semboeh, Landru ada berkata begini:

„Kaoe sekarang djadi koeroes dan poetjat sekali, djantoeng hatikoe. Akoe pikir besok lebih baek kita pinda ka akoe poenja villa jang berada di loear kota. Betoel ini waktoe hawanja ada dingin, aken tetapi hawa di loear kota ada lebih baek dari pada disini."

„Dimana adanja itoe villa?" tanja nona Marie dengen girang.

„Di Gambais, deket oetan Rambouillet. Disana kita aken tinggal teroes. . . . . ."

Esokannja tanggal 9 Maart, dengen berkandaran taxi Landru adjak itoe nona pergi ka station. Landru ada bawa ia poenja jas oedjan, samentara nona Marie ada bawa ia poenja koffer koelit warna mera toewa, dalem mana ia ada isi barang-barang dan pakeannja. Koetika soeda berada di perron aken menoenggoeken datengnja kreta api, Landru senantiasa lengosken moeka pada saban kali katemoe orang jang ia kwatirken ada orang politie atawa mata-mata, sebab maski poen itoe waktoe djenggotnja ia soeda potong pendek, toch bisa djadi djoega roepanja masih bisa dikenalken.

Di lokket Landru beli satoe kaartjis poelang pergi boeat ia sendiri, dan satoe kaartjis lagi boeat perginja sadja, jaitoe boeat nona Marie. Onkost beli kaartjis samoea ada ditoelisken dalem ia poenja BOEKOE ITEM. Koetika belakangan Landru ditangkep, dan hakim tanja kenapa ia beli itoe doea matjem kaartjis, Landru ada kasih alesan bahoea ia sengadja beli satoe kaartjis boeat perginja sadja, sebab nona Marie tida aken lekas balik lagi ka Parijs, sebab itoe nona perloe moesti tetira lama boeat semboehken penjakitnja, samentara ia sendiri moesti sabentar-bentar balik ka Parijs.

Sekarang marilah kita kombali ikoetin perdjalanannja itoe doea orang.

Pada waktoe lohor iaorang soeda sampe di villa Hermitage. Samoea djendela dan pintoe diboeka soepaja hawa oedara jang seger bisa masoek ka dalem.

Tatkala dapet liat keadaännja itoe roemah, nona Marie lantas sadja njataken girangnja dan betahnja tinggal disitoe.

„Kaoe ini bisa sekali pilih roemah jang enak, Papa Lulu," kata nona Marie pada Landru dengen bahasaken Papa Lulu. „Tentoe sekali siapa djoega nanti bilang betah tinggal disini."

„Akoe girang denger katamoe, anak," sahoet Landru jang selaloe panggil nona Marie „anak" atawa ,djantoeng hatikoe," tapi sabetoelnja Landru boekan berlakoe sebagi Papa, hanja sebagi pemogor prampoean jang tida kenal poewas. Nona Marie jang moeda, pantes djadi anaknja Landru, oleh ini badjingan hendak dibikin sebagi selir.

Tiada brapa lama lagi iaorang soeda doedoek hadepken hidangan di kamar makan, dimana doeloe njonja Collomb soeda poetoes djiwanja.

Boeat oendjoek tjintanja, saban-saban Landru peloek itoe nona dan tjioemin bibirnja Marie.

„Marie jang manis," kata Landru sahabisnja bersantap. „Akoe harep kaoe bisa dapet banjak kasenangan di ini tempat. Akoe nanti merasa beroentoeng sekali djikaloe di dalem bebrapa hari lagi kaoe bisa djadi semboeh betoel dari sakitmoe".

„Djangan kwatir, Papa Lulu," sahoetnja Marie dengen senjoem jang manis. „Di damping kaoe, Papa, tida ada satoe nona jang nanti djadi kesel. Dan boeat bikin lekas seger badankoe, apakah kaoe soeka loeloesken akoe poenja satoe permintaän?"

„Tentoe sekali, bilanglah apa jang kaoe ingin?" „Akoe ingin ada poenja satoe fiets, soepaja akoe boleh djalan-djalan boeat bikin seger badankoe."

„Kaoe poenja kainginan nanti diloeloesken."

Esokannja Landru soeda bawa poelang satoe speda prampoean jang ia boleh dapet sewa dari satoe toko speda. Sedari itoe hari pendoedoek itoe kampoeng sering sekali dapet liat nona Marie berkandaran speda djalan moendar-mandir di sepandjang djalanan depan villa Hermitage.

Bahoea nona Marie lekas djato tjinta pada Papa Lulu jang bagitoe baek boedi, inilah orang traoesah heran. Tapi orang di loearan tida taoe adanja itoe perhoeboengan, banjak orang kira nona Marie ada anak atawa tjoetjoenja Landru.

Landru djoega sewa satoe speda, hingga seringkali orang liat nona Marie dan Landru berkandaran itoe roda angin djalan-djalan ka Houdan, Dannemarie, Malulette dan laen-laen desa lagi jang ada di sapoeternja itoe tempat. Kadang-kadang iaorang naek auto poeterin itoe tempat.

Bahoea Marie tida taoe kaloe itoe roemah dimana sekarang ia ada tinggali, mempoenjai banjak resia ngeri, itoelah tentoe sekali, sebab ini nona poen belon kenal apa namanja kadjahatan. Pernanja itoe roemah di tempat sepi, sama sekali tida diperdoeliken oleh Marie.

Saban kali omong Landru selaloe tjerita jang sasoedanja menikah iaorang nanti bikin perdjalanan ka laen-laen negri. Marie njataken girangnja dan kata, bahoea dengen bagitoe orang-orang jang ia bentji tida nanti dapet taoe dimana ia soeda pergi.

Landru lantas kata:

„Sasoenggoenja kaoe ada satoe nona manis jang bisa pegang djandji dengen betoel. Djadi sabagitoe lama kaoe tinggal disini kaoe tida menoelis seerat pada siapa djoega? Dan kaoe toch tida ada tjerita pada soeatoe orang poen jang akoe ada poenja roemah di djalanan Rue de Maubeuge?"

„Tida, Papa jang manis," djawab Marie, „Akoe tida ada poenja sobat-sobat jang perloe dapet taoe dimana akoe berada, dan djoega akoe tida ada poenja familie jang perloe taoe dimana akoe soeda hidoep beroentoeng."

Itoe omongan girangken pada Landru, sebab ini bangsat jang lagi dijari oleh politie, kwatir sekali Marie menoelis soerat pada sobat atawa familie aken toetoerken dimana ia sekarang ada hidoep beroentoeng, sebagimana soeda terdjadi dengen laen-laen prampoean jang apabila dapet sedikit kasenangan, soeda lantas banggaken kasenangannja itoe pada laen-laen prampoean.

Hawa oedara di Gambais sasoenggoenja ada bagoes sekali. Dalem bebrapa minggoe sadja Marie soeda djadi sehat betoel. Moekanja jang poetjat djadi merah dan bertjahia sebagi satoe gadis jang baroe akil-balek, badannja jang koeroes, dengen pesat djadi denok, samentara ia poenja napsoe makan semingkin hari djadi bertambah semingkin banjak. Dengen sedikit perkataän bisa dibilang bahoea nona Marie jang tadinja bagitoe bedjat, sekarang djadi satoe nona jang tjantik sekali.

Perlahan-perlahan katjantikannja ini nona meresep dalem hatinja Landru, hingga ini bandot toewa moelai merasa tjinta pada Marie. Boekan sadja Landru soeka katjantikannja, tapi djoega Landru sajang sebab ini nona bisa sekali ambil hat, radjin berkerdja, hingga dengen tangannja sendiri segala apa dalem itoe villa soeda djadi rapi, bersih dan teratoer beres.

Salaennja bagitoe, Marie ada satoe anak jang hormat pada orang toewa, denger kata dan hatir ja djoedjoer. Maka dari itoe Landru gampang sekali pertjajaken ia poenja oeroesan roemah tangga. Apa sadja jang dikerdjaken oleh ini nona, selamanja ada senangken hatinja Landru. Oleh kerna demikian, Landru soeda ambil poetoesan dalem hatinja aken kasih ini prampoean tinggal hidoep sebagi selirnja. Tentoe sekali Landru, jang maski poen mempoenjai hati kedjem sebagi binatang, tida nanti boenoch satoe prampoean jang tida mempoenjai harta, tapi bisa senangken hatinja djikaloe ia dikasih tinggal hidoep. Hal itoe tentoe kadjadian dengen nona Marie djikaloe tida ada terdjadi soeatoe hal jang tida terdoega, dan jang di itoe hari djoega membawa binasa pada dirinja nona Marie.

Hal itoe kita hendak toetoerken di bawah ini:

Pada soeatoe hari, kira-kira doea minggoe berselang sedari sampenja Marie di itoe villa, Landru ada adjak Marie berkandaran auto pergi ka Dreux, dimana iaorang beli bebrapa roepa barang makanan dan barang-barang.

Tatkala Landru sedeng beli tembako, Marie masoek ka dalem satoe toko boekoe dan beli satoe tijdschrift bersama satoe lembar soerat kabar Bon Soir.

Itoe malem sahabisnja dahar sore, Landru doedoek menoelis soerat-soerat pada adresnja Caillard, samentara Marie doedoek di hadepan medja toelisnja Landru sembari batja soerat kabar jang baroesan ia beli.

Roepanja dalem itoe soerat kabar ada dimoeat toelisan apa-apa jang menarik pikirannja Marie, kerna alisnja ada kaliatan ditekoek. Sakoenjoeng-koenjoeng ia taro itoe soerat kabar di pangkoeannja dan ia pandang roepanja Landru beroelang-oelang. Landru jang sedeng doedoek menoelis tida liat Marie awasken. ia. Marie padoe roepanja Landru dengen roepanja satoe pendjahat jang lagi ditjari oleh politie di Parijs dan ada dipetaken roepanja pendjahat itoe dalem soerat kabar terseboet.

„Sama betoel," kata Marie dalem hati sendiri.

Soepaja bisa batja kadoea kali dengen tida dikatahoei oleh Landru, maka Marie laloe naek ka loteng, masoek ka kamarnja, di mana ia laloe batja lagi sekali itoe toelisan. „Siapa itoe Raymond Diard, pemboenoehnja njonja Cuchet dan André ?" menanja Marie pada diri sendiri. Siapa ini Papa Lulu jang roepanja sama betoel dengen Raymond Diard jang ditoetoerken ?"

Marie de Layons merasa serba soesah. Ia menjesel sekali soeda beli itoe soerat kabar jang memboeka resianja itoe lelaki pada siapa sekarang dirinja soeda teriket oleh satoe pertjintään. Marie rasaken dadahnja sesek, ia lepas dirinja di atas pembaringan, dari badannja ada kaloear. karinget dingin.

„Tida! Tida boleh djadi!" kata Marie achir-achir pada diri sendiri. la sangkal dan bantah pikirannja sendiri. „Tida boleh djadi. Lucien jang roepanja bagitoe pendiam, bagitoe alim dan bagitoe baek hati, tida bisa djadi soeda lakoeken itoe pemboenoehan atas dirinja saorang prampoean."

Tapi perlahan-perlahan Marie moelai inget kombali pada segala perboeatannja Landru sedari ia bersama-sama tinggal di Gambais. Semingkin ia pikirken hal itoe, semingkin hatinja merasa sangsi. Achir-achir ia ambil poetoesan aken tanja sendiri pada Landru tentang itoe kabaran jang membikin pikirannja pepat dan dadahnja sesak. Di kamar salon ia dapetken Landru masih doedoek menoelis dengen asik.

Marie toenggoe sampe Landru soeda abis menoelis, kamoedian dengen soeara perlahan ia moelai menanja pada itoe bantjingan :

„Papa Lulu, apa kaoe soeda perna tinggal di Vernouillet?"

Landru kaget, sebab ia tida sangka jang Marie aken bikin itoe pertanjaän.

Vernouillet?" mengoelangi Landru seperti orang jang baroe perna denger itoe nama. ,,Dimana itoe Vernouillet? Dan kenapa kaoe tanjaken itoe?"

Landru poenja roepa jang mendadak djadi berobah boeat sabentaran, ia poenja djawaban jang sedikit lama, menerbitken tjoerigaän dalem hatinja Marie.

Landru poenja kwatir dan kaget dengen itoe pertanjaän melinken sabentaran sadja. Tida lama kamoedian ia soeda bisa kaloearken pertanjaän jang lemah lemboet pada Marie:

„Apakah jang mendjadi sebab maka kaoe tanja akoe soeda perna tinggal di Vernouillet? Apa kaoe ada poenja kenalan disana?"

„Tida," djawabnja Marie. „Tapi, Papa Lulu, kaoe poenja roepa ada mirip sekali dengen apa jang ditoelis dalem soerat kabar Bon Soir jang akoe baroesan ada batja. Soerat kabar itoe ada tjeritaken tentang saorang lelaki jang berdjenggot nama Raymond Diard, ditoedoe soeda melakoeken pemboenoehan di Vernouillet atas dirinja satoe prampoean djanda dan anaknja lelaki."

„Raymond Diard?" menanja Landru dengen soeara perlahan. aken tetapi dari roepanja ada ternjata jang ia ada sedikit kaget denger pertanjaän itoe.

„Ja," djawabnja Marie dengen ketoes, kerna dari gerakan dan omongannja Landru ia dapet kanjatahan sasoenggoenja ini Papa Lulu ada itoe orang djahat jang sedeng ditjari oleh politie di Parijs. „Kaoe soeda djoestaken akoe, Papa Lulu," kata lagi Marie dengen roepa mendongkol dan menjesel. ,,Kaoe tida maoe bilang teroes terang jang kaoe soeda perna tinggal di Vernouillet dan kaoe soeda pake nama jang aneh, tida brani pake kaoe poenja nama Raymond Diard!"

„Anak edan!" kata Landru sembari dorong Marie ka belakang „Apa kaoe taoe apa jang kaoe kata?" „Akoe soeda bitjara perkara jang betoel! Akoe soeda dapet kanjatahan bahoea sasoenggoenja kaoe ini ada orang jang soeda lolosken diri dari tangkepannja politie. Sekarang akoe soeda mengarti kenapa kaoe sabentar-bentar mengilang kapan ada di station, kenapa kaoe salaloe pake katja mata itam, sedeng kaoe tida sakit mata, dan kenapa kaoe sabentar-bentar toekar pakean kaloe kaoe pergi ka loear. Djoega sekarang akoe baroe taoe kenapa itoe malem, sahabisnja kita bertemoe di gedong Maubeuge, dan kaoe djandjiken esokannja hendak samper lagi padakoe, kaoe tida dateng. Itoe hari kaoe soeda dioeber-oeber oleh politie di Montmartre. Kaoe liat, toean Diard, akoe sekarang tida maoe didjoestaken lagi oleh kaoe. dan akoe sekarang maoe.. . . ."

„Apa kaoe maoe sekarang, anak tjilaka?" kata Landru dengen soeara perlahan, aken tetapi pada bidji matanja orang bisa taoe jang ia ada menggenggem satoe niatan jang kedjem dan boewas.

„Akoe maoe pergi ka kantoor politie boeat tjeritaken jang di ini roemah ada berdiam Papa Lulu alias Raymond Diard atawa alias Lucien Guillet, pemboenoeh njonja Cuchet dan anaknja."

Sahabisnja kata bagitoe Marie tjepet-tjepet maoe pergi ka kamarnja aken ambil ia poenja mantel dan topi, Landru treakin.

„Mari sini, anak tjilaka!" Aken tetapi itoe waktoe Marie soeda sampe di loteng, maka Landru melinken toenggoeken sadja itoe nona toeroen lagi. Sembari menoenggoe, Landru berpikir bahoea djikaloe ia bisa boedjoek Marie hingga ini nona maoe bersariket padanja atawa sedikitnja djangan sampe itoe nona boeka ia poenja resia, adalah lebih baek ia kasih tinggal hidoep ini nona jang ia tjintaken, aken tetapi djikaloe ia tida maoe menaloek, fentoelah ia aken binasaken. Sembari berpikir bagitoe Landru raba-raba ia poenja browning.

Tida lama lagi Marie toeroen dari loteng dan Landrut hampirken padanja, tjekel batang lehernja dengen kasar dan tanja dengen soeara mara :

„Apa kaoe kira akoe nanti biarken kaoe pergi dari sini, bangsat ketjil? Apa kaoe kira bisa lepasken diri zonder dapet rasaken akoe poenja tangan? Apa kaoe kira akoe bisa soeda zonder kaoe bermoefakatan doeloe? Heh! kaoe ini tentoe soeda edan, soeda karongsokan iblis. Apa sasoeatoe orang jang mempoenjai djenggot itam dan matanja tjelong moesti ditangkep lantaran orang sangka ia bernama Raymond Diard? Djadi kaoe poenja kalakoean jang begini ada pembalesanmoe bagi akoe poenja tjinta dan boedi soeda toeloeng dirimoe selagi berada dalem soesa? Inilah ada djawabanmoe atas akoe poenja pertanjaän apa mkaoe soeka djadi istrikoe? Astaga, anak. . . . ."

„Perkara nikah kaoe soeda tanjaken djoega pada njonja Cuchet, dan pengabisannja, maski poen njonja Cuchet ada tjinta pada kaoe, tida oeroeng kaoe binasaken djoega djiwanja. Boeat sekarang akoe soeda kenal betoel jang kaoe ini tida laen dari pada Raymond Diard jang ditjari oleh politie dan ada sanget berbahaja aken sasoeatoe prampoean dekatken padamoe."

„Diam! anak tjilaka!" membentak Landru dengen soeara keras. „Tjerita doeloe apa boektinja maka kaoe brani toedoeh dirikoe ada Raymond Diard dan pemboenoeh!"

„Boektinja," kata lagi nona Marie dengen tida sekali merasa kwatir pada itoe pemboenoeh. Pada satoe minggoe jang laloe, koetika kita pergi ka Houdan dengen auto, akoe soeda tjoba boeka kaoe poenja koffer. Disitoe akoe dapetken satoe toempoek soerat-soerat. Antaranja ada bebrapa soerat jang tertoelis oleh satoe djedjaka dengen pake nama André de Cuchet!"

„Djoesta. Kaoe ini njata ada satoe djahanam jang pande sekali berdjoesta!" kata lagi Landru sembari bentak, lehernja Marie, hingga ia ini sempojongan dan mengempet ka tembok.

Landru tinggal itoe nona bersender di tembok sembari oesap-oesap lehernja jang djadi letjet dan sabelah tangan lagi oesap-oesap matanja jang moelai melele aer mata.

Landru awasken Marie dengen mata tida berkesip. la sajang sekali pada Marie jang eilok kapan ia abisken djiwanja jang masih bagitoe moeda. la pandang lagi badannja Marie jang montok, seger dan enak sekali boeat dipelok-pelok. Maka sasoedanja memandang sakoetika lamanja denges tida kaloearken satoe perkataän, perlahan-perlahan Landru hampirken Marie dan sembari pegang kapalanja nona ini Landru moelai memboedjoek:

„Pikir toch lagi sekali, Marie jang manis. Tidakah kaoe taoe jang akoe ada tjintaken kaoe sagenap hati dan sagenap djiwa, segala apa poen jang kaoe inginken, akoe salaloe toeroetin. mKenapa sekarang kaoe bisa kaloearken itoe perkataän-perkataän jang bisa timboelken kaoe poenja rasa menjesel saoemoer hidoep, kerna kaoe nanti dapet taoe jang kaoe poenja Papa Lulu belon perna berboeat soeatoe apa jang melanggar pada wet atawa titahnja Allah!"

Marie berontak dan lepasken dirinja dari pelokannja Landru.

„Djangan pegang lagi dirikoe," kata Marie sembari menjingkir djaoe ,,Akoe sekarang boekan kaoe poenja Marie. Kaoe tida bisa bersihken dirimoe dari satoe pemboenoeh!"

„Djahanam!" treak lagi Landru dengen goesar. „Djadi kaoc tetap maoe pergi sama politie?"

„Betoel. Itoelah ada akoe poenja kwadjiban!"

„Djadi kaoe veroeng aken nikah padakoe?"

„Ja, sebab akoe tida maoe dapet soeami bekas pemboenoch!"

„Soenggoe soenggoe kaoe berniat bikin soesah padakoe? Nalı! rasaken ini. . . . ."

Sabelonnja Marie dapet tave apa jang Landru hendak bikin, ini badjingan soeda kaloearken ia poenja browning, lepasken satoe tembakan jang mengenaken pada dadanja itoe nona tjantik.

„Sekarang kaoe rasaken hoekoeman bagi kaoe poenja lantjang tjampoer perkaranja laen orang."

Nona Marie de Layons mengglisahan dengen tida bisa boeka msocara, dan bebrapa saat ia soeda poetoes djiwa.

„Hah! samoea orang prampoean njata ada berbahaja, berbahaja lantaran ia poenja aleman, lantaran taoe dirinja ditjinta. Besok atawa noesa poen ada sama sadja boeat ia poenja kamatian."

Sasoedanja boewang patroon kosong jang bekas dipake ka dalem kebon, Landru laloe masoek ka kamar makan, toewang cognac satoe glas, ia minoem kering soepaja hatinja djadi tetap dan bisa loepaken apa jang baroesan ia soeda berboeat. Itoe patroon kosong belakangan, jaitoe sasoedanja Landru ditangkep, politie telah dapetken dalem itoe kebon.

Sahabisuja berpakean, dengen tida ambil perdoeli lagi pada itoe mait, ia laloe berangkat dengen lekas ka Parijs dan apa jang ia bakal berboeat di ini kota, poen ia sendiri belon bisa bilang.

BAGIAN X.

Resia di Gambais.

———

Landru djalanken autonja dengen kentjeng dan djam sabelas malem ia soeda sampe di Parijs.

Kraag leher dari ia poenja djoeba pandjang, sengadja ia naekin ka atas, soepaja saparo moekanja tida kaliatan, samentara matanja ia toetoep dengen katja mata besar jang biasa dipake oleh Chauffeur. Dengen berpakean bagitoe roepanja Landru tida aken bisa dikenalken, apa lagi djalanan ada sepi dan penerangan moelai koerang lantaran itoe waktoe soeda djaoe malem.

Landru djalanken autonja sapandjang Avenue des Champs Elysee, dari djalanan mana ia laloe sampe di roemahnja Caillard. „Ha Jules, sobatkoe. Apa ada kabar boeat akoe?" tanja Landru koetika itoe sobat boeka pintoe.

„Kaoe . . . . . . astaga!" kata Caillard dengen roepa heran. Kaloe bagitoe kaoe masih ada disini, boekan pergi ka laen negri boeat loepoetken dirimoe dari tangkepannja politie. Soenggoe kaoe terlaloe brani. Akoe kasih nasehat padamoe, lebili baek sekarang kaoe singkirken diri dari Parijs, kerna disini kaoe ada dalem bahaja.

„Sedari itoe hari akoc melinken berdiam dalem akoe poenja villa sadja, dan baroe ini malem akoe berdjalan kaloear," saboet Landru.

„Kaloe begitoe kaoe djangan tjoba-tjoba berdiam lama di Parijs. Sekarang djoega lebih baek kaoe berangkat," kata lagi Caillard jang njata ada lebih berkwatir dari pada Landru. „Kaoc taoe, itoe inspecteur Gaffiot sampe sekarang masih sadja tjari pada kaoe. Kamaren ia soeda dateng padakoe disini boeat tjari katerangan tentang hal kaoe, kerna ia ada taro sangkahan jang akoe ada taoe banjak perkara kaoe. Dari itoe lagi sekali akoe nasehatken, lebih baek kaoc lantas berangkat, kerna akoe kwatir tida djaoe dari sini ada politie pasang mata." „Apa kaoe ada pikir bagitoe?" tanja Landru-dengen tertawa.

„Itoe akoe tida taoe pasti. Aken tetapi apa kaoe sendiri tida kwatir, dan apa kaoe sendiri tida merasa betoel pada toedoehan itoe ?"

Sakoetika lamanja Landru diam, ia sangsi, tapi achir-achir ia berkata:

„Ja sobatkoe. Sasoenggoenja ada bagitoe. Itoc prampoean soeda bikin akoe djengkel, hingga lantaran goesar akoe soeda boenoeh padanja."

„Kaoe soeda berbocat perkara jang loemrah," kata Caillard. „Prampoean jang soeka bikin djengkel hati lelaki, seringkali dapet bagiannja, heibat atawa enteng. Akoe sendiri sering berboeat bagitoe."

Boeat Caillard ada kapentingan apa aken tjela perbocatamnja Landru jang kedjem, samentara Landru ada kasih ia kaoentoengan bagoes dalem ocroesan pendjoealan barang-barang jang mendjadi miliknja prampocan-prampoean, korbannja Landru.

„Apatah jang Gaffiot soeda tjerita?" tanja Landru.

„la bilang kaoe soeda boenoeh satoe prampoean di Vernouillet, njonja Cuchet namanja, dan ia poenja anak nama Andre poen katanja kaoe soeda boenoeh. Toean Freidmann jang soeda tjeritaken itoe samoea pada politie. Apa kaoe kenal siapa itoe Freidmann?"

Landru gigit bibirnja.

„Apa lagi ia kata," kombaii Landru menanja.

„Gaffiot soeda dapet taoe djoega jang njonja Labord Linie, bekas kaoe poenja goela-goela, poen soeda ilang tida katahocan. Kaoe ditoedoch soeda lakoeken djoega pemboenoehan atas dirinja ini prampoean."

Landru moelai kwatir. la mengarti politie sakarang ada berkerdja soenggoe-soenggoe boeat tangkep dirinja dan tjari katerangan dengen giat. Maka ia merasa betoel kaloe ia lebih baek lekas-lekas berlaloe dari Parijs.

„Bagimana Gaffiot bisa taoe jang kita ada bersobat satoe sama laen?" tanja lagi Landru.

„Bagimana akoe bisa taoe?" djawab Caillard dengen angkat poendaknja. „Akoe melinken bilang jang akoe kenal kaoe lantaran sering bertemoe di cafe. Tapi akoe poenja katerangan itoe marika tida maoe pertjaja." „Kita poenja doea kontjo ?"

„Marika poen soeda tjerita sebagimana akoe socda berboeat. Ach! sobat, kaoe soeda berdiam disini terlaloe lama, baeklah sekarang kaoe lekas-lekas berlaloe dari Parijs. Bajangan politie senantiasa ada kaliatan di depan roemahikoe ini."

Akoe rasa djoega lebih baek toeroet kaoe poenja nasehat."

„Satoe perkataän lagi," kata Caillard sabelonnja Landru berlaloe. „Djangan toelis lagi soerat-soerat pada adreskoe. Doea boelan kamoedian kaloe keadaan soeda berobaly, dateng lagi ka Parijs."

Marika laloe kasih tangan satoe sama laen, Kamoedian Landru berlaloe dari itoe roemah dengen tida brani tengok ka kiri atawa kanan, ia teroes djalan dengen tjepet menoedjoe ka autonja jang ia taro di oedjoeng djalanan, samentara tangannja ia tida lepas pada brouwningnja.

Sasoedanja - naek dalem auto dan hendak kasih djalan itoe kandaran, ia dapet kanjatahan itoe auto telah roesak. Kerna Landru mengarti perkara auto, maka ia dapet katahoei bahoea roesaknja auto itoe orang soeda sengadja bikin.

Satoe detectief jang biasa djaga roemanja Caillard, soeda sengadja roesakin itoe auto, kamoedian detectief ini pergi ka kantoor politie boeat minta bantoean. Bersama satoe rombongan politie iaorang dateng kombali ka tempat dimana autonja Landru ada berdiri, dengen pengharepan bisa tangkep kaloe Landru hendak naek ka dalem autonja itoe.

Landru jang tjerdik, lantas mengarti ia tida perloe pikir lama-lama lagi atawa bikin betoel auto itoe, sebab keadaan ada dalem bahaja, maka ia lantas sadja tinggalken autonja, landjoetken perdjalanannja dengen kaki. Belon brapa djaoe ia djalan, dari kadjaoehan ia denger soearanja satoe auto jang mendatengi. Dengen jepet Landru mengempet di samping tembok roemah jang gelap. la liat auto itoe ada moeat orang-orang politie dan brenti di depan ia poenja auto jang soeda roesak. Landru tertawaken marika, dan teroesken perdjalanannja masoek ka dalem satoe gang. Dalem ini gang Landru boeka ia poenja jas pandjang, lemparken jas itoe ka dalem satoe pekarangan, sebab jas itoe ada bikin soesah ia djalan, dan tambahan lagi bisa bikin orang heran saorang jang djalan kaki ada pake jas pandjang biasanja dipake oleh chauffeur. Di dalem gang ia biloek lagi ka satoe gang ketjil. la poenja pengatahoean tentang selak-seloeknja kota Parijs jang lebar, bikin ia gampang sampe dalem garagenja di Neuilly. Itoe waktoe soeda djam tiga malem, dan satengah djam kamoedian ia soeda kaloear lagi dari itoe garage dengen laen auto, kapoenjaännja ia poenja satoe langganan. Auto ini ada berwarna aboe-aboe, jang poenja masih ada di medan paprangan.

Dengen itoe kandaran ia berlaloe dari Parijs, ambil djalanan di Montreuge, menoedjoe ka sabelah Selatan, achirnja ia sampe di Etampes. la masockin autonja dalem pekarangan hotel Grand Courrier, minta kamar dan seboetken dirinja nama Henri Robert. Beroentoeng sekali Landru lekas berangkat, maski ia moesti tinggalken autonja jang berharga djoega. Lima minuut sadja kaloe ia masih berdiam di roemalinja Caillard, nistjaja dirinja socda kena ditangkep.

Dalem hotel Landru tidoer dengen njenjak, esokannja ia pergi ka satoe toko, beli jas pandjang jang moerah dan satue stel pakean. Landru berdiam di itoe hotel sampe esokan malemnja, siang-siang ia soeda bersantap, kamoedian dengen ambil djalan dari oetan Rambouillet, dengen girang Landru soeda bisa poelang lagi ka villanja di Gambais, dimana masih ada katinggalan satoe bangke jang ia belon bikin seleseh.

Maski poen ia sendiri liat jang dirinja samalem ampir-ampir sadja tida terloepoet dari tjekelannja politie, maski poen Jules Caillard soeda tjeritaken jang Landru poenja kadjahatan-kadjahatan laen politie di Parijs soeda dapet taoe, toch sasoedanja sampe di villanja Landru soeda bisa loepaken sama sekali apa jang telah terdjadi samalem. Apa jang ia sedeng pikirken sekarang, adalah fatsal maitnja njonja Marie de Layons jang sekarang ada terletak di hadepannja. Bagimana ini Landru poenja kakedjeman dan kabranian, ada ternjata dari ia poenja daja menjungkirken maitnja Marie.

Soepaja badannja djadi anget, Landru minoem satoe gelas anggoer, kamoedian ia pondong maitnja nona Marie, bawa ka pondok belakang. Bermoela ia boekaken samoea pakeannja, melinken ambil Marie poenja satoe pantoffel dari koelit, bersama nona itoe poenja soerat-soerat jang terdapet dari dalem koffer koelit. Samoea pakean dan laen-laen barangnja itoe nona Landru lantas bakar. Sascedanja itoe lantas Landru kaloearken lagi itoe sendjata tadjem jang doeloe soeda pisahken badan dan kapalanja njonja Collomb. Dengen itoe sendjata Landru moelai koetoeng-koetoengin badan dan kapalanja Marie, sabagian badan itoe jang bisa dikenalken, Landru kasih masoek dalem satoe kwali besar, dimana ada aer dimasak bergolak-golak. Itoe kapala, tangan dan kaki seperti djoega daging babi jang dimasak. Dalem tempo tida brapa lama itoe anggota-anggota jang dimasak djadi empoek. Landru lantas keset koelitnja, hingga katinggalan daging-dagingnja sadja.

Sasoedanja bagitoe Landru laloe ambil satoe karoeng, masoekin itoe badan jang terpotong-potong ka dalem karoeng terseboet. la naekin itoe karoeng ka dalem autonja, dan koetika lotjeng soeda mengoetaraken djam poekoel 3 malem, Landru laloe kandarken sendiri autonja, menoedjoe ka Maulette. Landru sengadja tida maoe ambil djalan di Gambais, kerna di itoe kampoeng ia kwatir ada orang jang kenalken padanja. Maulette melinken ada satoe tempat sepi jang di waktoe bagitoe pendoedoeknja samoea soeda menggeros di tempat tidoer. Sasoedanja menikoeng di satoe djalanan ketjil, achir-achir Landru sampe di Vierzy.

Dari sitoe Landru landjoetken perdjalanannja sampe toedjoe-poeloe kilometer djaoenja, ia sampe di satoe belokan jang masoek ka satoe djalanan ketjil, dan ini djalanan ada boeat ka satoe fabriek jang pada semprongnja ada kaloearken banjak asep.

Landru soeda dapet taoe doedoeknja ini fabriek, lantaran pada soeatoe hari, koetika ia djalan-djalan, ia soeda menjasar ka ini fabriek. Sebab soeda katelandjoeran, ia masoek teroes ka fabriek itoe sampe ka dapoer machine. Disini Landru dapet liat doea dapoer besar, laloe minta katerangan tentang api dan brapa lamanja dapoer itoe dibakar. Dari satoe machinist Landru dapet taoe kaloe itoe dapoer melinken dipake waktoe siang sadja, samentara di waktoe malem samoea penggawe pada poelang, tinggalken itoe fabriek kosong, aken tetapi itoe dapoer dikasih menjala teroes, soepaja pagi-pagi bisa digoenaken lagi. Kerna dapoer itoe boekan pake areng besi atawa kajoe, maka tida perloe orang toenggoeken.

Koetika Landru sampe di itoe gang ketjil ia laloe brentiken autonja dan angkat itoe karoeng jang berisi mait, lantas ia djalan kaki sampe di belakangnja itoe fabriek. Disitoe Landru laloe bertreak sakoeat-koeatnja dan ia poekoel djoega satoe kaleng kosong jang bersoeara keras boeat dapet kanjataän apakah betoel di itoe fabriek tida ada jang djaga. Limabelas minuut lamanja ia toenggoe, dan kerna dapet kanjataän betoel itoe fabriek ada dalem soenji, maka Landru laloe masoek ka dalem kamar machine, kamoedian ia lemparken itoe karoeng jang berisi potongan mait ka dalem dapoer jang sedeng disemprot oleh api jang sanget panasnja. la boeroe-boeloe kombali, ka dalem autonja dan teroes berdjalan poelang.

Bahoea esokannja machinist dari itoe fabriek djadi kaget dapet liat toelang manoesia dan baoe sangit dari mait jang dibakar, itoelah pembatja tentoe bisa doega, tapi tida ada satoe orang jang taoe mait siapa adanja itoe dan siapa pemboenoehnja jang bagitoe kedjem.

Samentara Landru di roemahnja tinggal senang. Oleh kerna ia tida bisa dateng lagi di Parijs, maka ia toelis soerat pada istrinja aken kabarken jang lantaran ada oeroesan dagang, maka boeat satoe boelan lamanja ia tida poelang, hanja berdiam di Bayonne. Tapi sabetoelnja Landru ada pergi ka Beauvais, satoe tempat djaoenja limapoeloe mijl dari Parijs. Disini ia menginep di Hotel de France et d'Angleterre. Dari ini tempat ia sering kirim soerat pada njonja Buisson, ia poenja katjintaän jang di sabelah atasan ini kita soeda tjeritaken.

Oewang jang ada dalem sakoenja melinken bisa tahan bocat satoe minggoe sadja, maka Landru mengarti jang ia perloe moesti tjari oewang lagi. Djalan jang paling dekat bocat ia dapet oewang, adalah melinken eret harta bandanja njonja Buison. Aken tetapi djoestroe ini njonja jang membikin Landru djadi tjilaka. Itoe njonja djanda jang seringkali trima soerat-soerat pertjintään dari Landru ada satoe prampoean jang tjerdik, pinter dan djoedjoer. Aken tetapi kakajaännja melinken sedikit sadja. Oemoernja kira-kira ampatpoeloe ampat tahon. la soeda berkenalan dengen Landru lantaran dapet liat advertentienja itoe badjingan jang seboetken dirinja satoe fabrikant.

Sasoedanja bertoendangan, dengen melawan pada kahendakannja Landru, njonja Buisson ada kenalken ini lelaki djahanam pada soedara prampoean dari itoe njonja djanda, jaitoe njonja Paulette dan nona Lacoste. Djoega dengen teroes terang njonja Buisson ada bilang pada Landru jang ia soeda ada poenja anak lelaki jang sekarang ada tinggal di Bayonne.

Pada ini njonja Landru ada pake nama André Charcroix, mengakoe ada poenja satoe fabriek jang mengaloearken hasil satoe tahon kira-kira 2 millioen frank.

Doea soedara prampoeannja njonja Buisson itoe telah trima koendjoengannja toean Charcroix alias Landru si pemboenoeh, dengen pengrasaän koerang senang, dan besokan paginja poen iaorang ada doedoek bersantap sama-sama. Landru sendiri sabetoelnja tida merasa senang bergaoel dengen bagitoe banjak familie dari prampoean jang ia hendak djadiken korban. Tapi sebab ia ada bagitoe aoes dengen oewang, dari sebab itoe waktoe kantongnja soeda sanget kempes, maka ia terpaksa trima voorstelnja njonja Buisson aken adjar kenal dengen doea soedara prampoeannja itoe.

Dalem ia poenja BOEKOE ITEM Landru tjatet namanja njonja Buisson dengen angka no. 7. Apa ini angka ada berarti jang itoe badjingan socda boenoeh prampoean toedjoe djiwa, atawakah laen tanda, inilah orang tida bisa dapet kapastian, sebab sampe itoe waktoe sabetoelnja Landru soeda boenoeh lebih toedjoe djiwa.

Njonja Buisson sasoedanja tinggal dalem roemahnja jang baroe abis dibikin, jaitoe di Boulevard Ney, ada trima satoe soerat dari Charcroix, dalem soerat mana ada diminta njonja Buisson soeka dateng di Hotel di Beauvais. Alesannja kenapa ia minta itoe njonja dateng, jalah lantaran ia baroe back sakit, dan menoeroet nasehatnja tabib, ia dilarang dateng ka Parijs.

Besokannja njonja Buisson lantas dateng dan koetika bertemoe, Landru sengadja bikin dirinja sebagi saorang jang baroe baek sakit.

„Ah! achir-achir kaoe dateng djoega, djantoeng hatikoe." kata Landru dengen roepa lesoe dan tindakan lemas. „Akoe tadinja kira kaoe tida soedi dateng dan akoe rasa jang akoe tida bakal katemoeken lagi pada kaoe."

„Apa soeda djadi dengen kaoe, André ?" tanja njonja Buisson dengen manis dan penoeh hati kasian, sebab kira sasoenggoenja Landru baroe baek sakit.

„Ach! tjilaka ampir menimpah. Akoe dapet sakit panas jang keras, hingga satoe minggoe lamanja akoe moesti berdiam di dalem kamar. Sasoedanja djadi sedikit semboeh, akoe ada ingetan aken moelai lagi berkoeliling oeroes dagangankoe, aken tetapi doktor larang akoe berboeat bagitoe, hanja kasih nasehat aken ambil tempat jang njaman dan djangan dateng ka Parijs doeloe jang hawanja tida sehat. Dari itoe akoe lantas dateng kasini dan ada ingetan aken ambil lagi tempat tetira di pedoesoenan lebih djaoe, tapi dari sebab tida mempoenjai temen, maka akoe oendang kaoe dateng disini, dengen pengharepan kaoe nanti soeka toeroet sama-sama."

Njonja Buisson jang tida pikir lebih djaoe, soeda lantas trima itoe oendangan dan itoe malem ia lantas balik ka Parijs, beresken ia poenja koffer berisi pakean dan sadiaken apa jang perloe dibawa boeat itoe perdjalanan.

Koetika ia dateng kombali di Beauvais, marika tinggal lagi disitoe doea hari lamanja, kamoedian iaorang berangkat dengen auto mampir di Bayonne, kerna menoeroet kainginannja njonja Buisson, sabelonnja ia berangkat lebih djaoe bikin itoe perdjalanan, ia ingin bertemoe pada ia poenja anak lelaki.

Sasoedanja itoe iaorang teroesken perdjalanannja dengen auto meliwati Arcachon teroes ka Biarritz, di tempat mana iaorang menginep di satoe pension ketjil jang letaknja di Avenue Edouard VII dekat kaap St. Martin.

Kamar salonnja pension ini ada mempoenjai satoe pintoe jang menemboes pada kebon belakang dari gedong terseboet, dan di belakang ini kebon ada pinggiran laoet.

„Keadaan disini soenggoe sebagi di Paradijs," kata njonja Buisson dengen girang.

„Ja, sasoenggoenja akoe poen ada rasa bagitoe dan akoe harep dalem sedikit hari lagi akoe nanti djadi semboeh. Laen minggoe kita nanti berangkat dan mampir pada kaoe poenja anak, kamoedian kita balik lagi ka Parijs, pilih hari jang baek boeat kita poenja nikah."

laorang ada hidoep dengen senang di ini tempat, sering-sering iaorang djalan-djalan ka St. Jean de Luz, ka Combo dan laen-laen tempat poela.

Kira-kira ampatblas hari lamanja iaorang berdiam dalem itoe pension, tatkala mana Landru soeda tida bisa tahan sabar aken tida lantas selsehken pakerdjaännja jang kedjem, kerna ia taoe kantong oewangnja tida bisa tahan brapa hari lagi.

Keadaan dari fihaknja politie boeat ini pendjahat sekarang soeda moelai ringan. Politie tida mempoenjai boekti tjoekoep dalem penoedoehan atas dirinja Landru, djoega tida ada satoe orang jang bisa oendjoek siapa itoe jang nama Raymond Diard. Inspecteur Gaffiot poen soeda moelai kendor oesoet itoe perkara dan kasih masoek raportan pada chefnja dengen bilang jang linjapnja njonja Cuchet bersama anaknja, ada satoe perkara gelap. Soerat-soerat kabar soeda moelai brenti toelis prihalnja Raymond Diard, djoega publiek soeda moelai loepa pada roepanja itoe orang berdjonggot itam dan mata tjelong sebagimana ada diloekisken dalem soerat pembrian tahoenja politie. Hal itoe ada mengoentoengken pada Landru jang moelai brani lakoeken poela kadjahatan-kadjahatan baroe.

Sedari ia tinggal di itoe pension Landru tida brentinja-poeter otak aken tjari djalan boeat poenjaken hartanja njoñja Buisson. la poenja pantjingan boeat nikah njata telah berdjalan baek. Itoe waktoe oewangnja njonja Buisson soeda abis saparo goena onkost- onkost perdjalanan, jang masih katinggalan koerang lebih melinken saratoes frank.

Sakoenjoeng-koenjoeng Landru djadi girang, kerna dapet inget satoe daja. Dalem ia poenja kantong ada tersimpen bebrapa soeratnja njonja Buisson jang terboeboeh oleh tanda tangannja itoe njonja. Dengen itoe tanda tangan, djikaloe ia bawa pada Jean Boas, tentoe sekali Landru bisa bikin segala matjem soerat pengakoean jang menjataken Landru boleh trima samoea hartanja njonja itoe, dan soerat itoe orang tida nanti bisa bilang palsoe, sebab toelisan dan tanda tangannja mirip seperti jang biasa ditoelis oleh tangannja njonja Buisson sendiri.

Hari jang iaorang soeda tetapken hendak berangkat ka Parijs, telah dioeroengken, kerna njonja Buisson ada dapet sakit pilek. Brapa kali Landru djalan sendirian dengen auto ka sapoeternja itoe tempat. Satoe-satoe tempat ia pahamken letaknja. Landru semingkin merasa penting boeat abisken djiwanja njonja Buisson, sebab ini njonja sabentar-bentar ingin bertemoe anaknja di Bayonne jang sedeng dirawat dalem roemah sakit boeta. Landru pikir sering sering dateng di itoe roemah sakit, ada satoe djalan boeat ia dapet bahaja, demikian poen sering-sering bertemoe dengen doea soedara prampoeannja njonja Buisson poen ada perkara jang tida baek boeat dirinja.

Pada soeatoe hari koetika njonja Buisson soeda semboeh dari pileknja, sembari peloeki dan tjioemin njonja itoe Landru laloe berkata:

„Akoe ada pikir, djantoeng hatikoe, jang kitaorang soeda berdiam disini terlaloe lama. Kita poenja tempo berangkat poelang ka Parijs kita soeda oendoerken satoe minggoe. Kabetoelan sedari bebrapa malem ini oedara ada terang. Boelan poernama sabentar malem aken mentjarken sinarnja jang gilang goemilang. Kaloe kita berangkat ka Parijs sabentar malem nistjaja kita aken dapet satoe pemandangan jang menghiboerken hati. Dari djalanan besar kita bisa liat laoetan jang lebar dalem terangnja boelan, aer ombak aken kaliatan berkilat-kilat seperti riboean ratna-manikam jang tersebar di beloedroe biroe. Djalanan-djalanan dalent rimba ada diterangken oleh sorotnja boelan jang sabentar-bentar bisa kaliatan dari selanja daon-daon poehoen. Kita nanti ada berdoeaän dalem auto, tida satoe manoesia jang nanti liat kita berpeloekan dalem auto. Ach!. . . . djantoeng hatikoe, brapa senang kaloe kita berangkat di ini malem. Kita nanti sampe di Bayonne pada pagi-pagi dengen badan seger, kamoedian dari sitoe kita boleh teroesken perdjalanan ka Parijs."

Njonja Buisson dengerken itoe omongan jang sedep seperti orang mengimpi. Kasenangan jang ditjeritaken itoe lantas berbajang-bajang di matanja. Seperti terdjadi pada kabanjakan orang prampoean, bagitoelah djoega njonja Buisson djadi kapingin sanget rasaken itoe kasedepan, maka dengen tida banjak pikir lagi, lantas sadja ia toeroet kainginannja Landru.

Siang-siang iaorang soeda bikin sadia-sadia dan djam sembilan malem iaorang laloe berangkat. Sapandjang djalan Landru tida brentinja oendjoek ini atawa itoe jang bisa girangken hati. Njonja Buisson sabentar-bentar ada kadengeran tertawa. Sampe djam sabelas Landru masih teroes adjak omong pada njonja Buisson jang ada dalem peloekannja, tapi njonja Buisson soeda poeles dengen njenjak.

Landru dapet kanjatahan jang ratjoennja soeda berdjalan dengen baek.

Tadi siang selagi orang beresin koffer-koffer, djongos bawa koffienja njonja Buisson ka dalem kamar, Landru goenaken itoe koetika dengen toewang bebrapa ketes ratjoen jang ia boleh dapet dari itoe student moeda. Itoe ratjoen sekarang mengamoek dalem peroetnja njonja Buisson, hingga dengen tida berasa lagi njonja Buisson sakoenjoeng-koenjoeng soeda djadi pangsan. Di satoe tempat jang sepi Landru brentiken autonja, lepasken itoe njonja dari ia poenja peloekan, la toeroen dari itoe kandaraän, ambil lampoe auto dan sorotken pada moekanja itoe korban.

„Adoeh! André," treak njonja Buisson dengen soeara jang tertahan di tenggorokan. Akoe rasaken badankoe amat sakit. Kapalakoe mabok dan . . . . . . . . napaskoe sesek. . . . . akoe tida bisa tarik napas. . . . . . . . . ."

Landru tida sahoeti, ia teroes awasken moekanja itoe korkan dengen moeka beringas dan mata tida berkesip.

Njonja Buisson melawan dengen keras pada kamatian jang sedeng menjerang pada dirinja, tapi maski bagimana djoega ia tida bisa terloepoet dari kamatian, sebab itoe ratjoen djahat soeda bikin angoes ia poenja oetjoes-oetjoes dan diantoeng.

Landru tida pikir laen dari pada harep itoe korban lekas melajang djiwanja, soepaja ia boleh trima oewangnja kira-kira doea riboe frank.

„André, oh! André, dimana kaoe ada," kata lagi njonja Buisson sambil tjoba bangoenken badannja dan tjari I andru dengen kadoea tangannja, samentara matanja soeda tida bisa liat apa-apa lagi. „Toeloeng akoe! Toeloeng . . . . adoeh!" la lepas badannja dan moelai glisahan. Tida lama lagi badannja moelai kakoe dan napasnja abis.

———

Saratoes Frank boeat djiwanja satoe prampoean.

———

Njonja Buisson soeda poetoes djiwa, apa jang sekarang Landru pikirken, jalah kasih laloe itoe mait.

Ini badjingan jang tida kakoerangan akal, tida pikir lama hal itoe, sigra ia naek ka dalem auto, djalanken kandaraän itoe kira-kira satoe kilometer, masoek dalem satoe oetan ketjil, dimana ia laloe brentiken autonja dan ambil satoe schoop dari bawah bok auto, laloe moelai gali lobang sabesar badannja itoe mait. Kerna sedari bebrapa hari ada toeroen banjak oedjan, maka tanah disitoe ada lembek dan gampang sekali digali. Dalem tempo satengah djam Landru soeda bisa gali satoe meter dalemnja. Tanah jang sabelah atas, sengadja ia pisahken soepaja bisa dipake boeat oeroek lagi, dan warnanja nanti djadi saroe dengen tanah jang belon digali. Sasoedanja sadiaken itoe lobang koeboeran, Landru lantas hampirken maitnja njonja Buisson, lempar di tanah, lotjotken tjintjin dan laen-laen perhiasannja, kamoedian telandjangin, pakeannja ia boentel-boentel dan lempar ka dalem auto. la laloe pondong itoe mait dan lemparken ka dalem itoe lobang. Dengen itoe schoop ia laloe oeroek lagi, di atasnja itoe tanah ia sapoe-sapoe, hingga roepanja tida ternjata bekas digali. Kamoedian ia kasi djalan moendoer autonja, sasoedanja sampe di pinggir djalan besar, ia tinggalken itoe auto dan ia sendiri laloe balik kombali ka tempat tadi, perloenja boeat bikin ilang satoe-satoe tapakan kakinja, bagitoe poen bekas djalannja roda auto. Sabagitoe lekas klaar, lantas ia naek kombali ka autonja dan landjoetken perdjalanannja.

Koetika sampe di satoe tempat kira-kira tigapoeloe kilometer dari tempat ia lakoeken itoe kadjahatan, ia lantas boewang itoe schoop ka dalem laoet, lantas djalan menikoeng di satoe djalanan jang menoedjoe ka Biarritz. la tida brenti lagi di ini tempat, hanja djalan teroes ka Hendaye, satoe tempat jang ada djadi tapel watesnja negri Spanje. Itoe waktoe soeda tengah malem, ia lantas sewa satoe kamar di hotel „Eskalduna". Dalem boekoe hotel ia seboet namanja Jean Henry.

Esokan paginja, sasoedanja bersantap, ia laloe beromong-omong dengen pendjaga pintoe hotel.

„Akoe ingin sekali liat tapel wates jang betoel antara Frankrijk dan Spanje," kata itoe Jean Henri tetiron.

Itoe pendjaga pintoe laloe bri katerangan tentang itoe dan pada djam sabelas Landru berangkat ka djembatan „Pont International de la Bidassca" jaitoe djembatan jang menghoeboengi Frankrijk ka provincie Guipuzcao, tanah daerah negri Spanje. la teroesken perdjalanannja sampe di Fuenterrabia, menginep dalem satoe logement. Sembari minoem kopi ia pandang kabagoesannja itoe kota dari atas loteng jang tinggi.

Djaoenja itoe tapel wates sampe di Frankrijk ada kira-kira sariboe kilometer, tapi pada kaesokannja, dengen besarken hati Landru balik kombali ka Parijs.

Koetika berdjalan balik ka ini kota, Landru sengadja liwatken roemah sakit dimana anak lelakinja njonja Buisson ada berobat. Ini anak pada permoelaän tahon 1919 moelai tjari iboenja jang telah ilang dengen terkoenjoeng-koenjoeng. Dan belakangan ini anak dapet kanjatahan bahoea saorang jang pake nama Andre Charcroix ada djadi itoe orang djoega jang pake nama Freminet, Lucien Guillet dan Henri Landru.

Dengen tida merasa kwatir satoe apa Landru laloe masoekin autonja ka dalem ia poenja garage di Neuilly, kamoedian ia beangkat poelang ka roemah istrinja. Pada itoe istri Landru kasih katerangan jang ia soeda kerdja sanget tjape. la telah berkoeliling oeroes dagangannja sampe di provincie Selatan. Di roemahnja itoe ia berdiam dan senantiasa cendjoek roepa jang djengkel. Kaloe istrinja tanja, ia djawab jang ia dapet roegi dari dagangannja.

Di waktoe siang Landru tida brani dateng ka Parijs, sekali poen ia doega Inspecteur Gaffiot soeda brenti tjari padanja, aken tetapi ia kwatir Justitie masih sebar banjak mata-mata boeat intip padanja. Dari sebab itoe ia laloe toelis soerat pada ia poenja sobat, jaitoe Caillard, minta ini toekang tada dateng ka satoe cafe jang letaknja dekat Pont Neuf. Di ini tempat ia serahken milik nja njonja Buisson dan berdjandji hendak kasih soerat kwasa jang soeda diteeken oleh njonja terseboet, dan ia bilang itoe njonja masih ada dalem perdjalanan.

Itoe pendjoealan sigra dibikin, sekali poen Caillard belon liat barangnja.

„Kaloe itoe barang-barang ada harganja akoe nanti kirim itoe oewang ka Neuilly", kata Jules. „Aken tetapi sabelonnja akoe pergi ka Boulevard Ney, lebih doeloe akoe ingin dapet itoe soerat kwasa, soepaja tida satoe manoesia brani larang akoe ambil barang-barangnja njonja terseboet.

„Djangan kwatir, besok tengahari akoe nanti kirim itoe soerat kwasa. Aken tetapi sekarang akoe ada perloe sekali pake oewang, maka kasihkenlah akoe saratoes frank".

Jules Caillard jang soeda dapet banjak oentoeng dari barang. tadahan, tida banjak tjerewet lagi laloe kaloearken doea lembar oewang kertas dari 50 frank, dan Landru satrimanja itoe laloe kasihken kwitantie.

„Kaloe ini oeroesan soeda beres, akoe harep kaoe lekas-lekas berlaloe dari Parijs," kata Caillard. ,Orang tida taoe siapa sekarang ini ada mengintip pada kaoe. Tapi akoe merasa dengen pasti kaoe poenja berdiam di Parijs ada sanget berbahaja, berbahaja boeat kaoe sendiri dan djoega boeat kaoe poenja sobat-sobat.

„Ajo, sobat, djangan bagitoe pengetjoet," kata Landru, „Gaffiot sekarang soeda brenti tjari padakoe. Soerat-soerat kabar tida toelis lagi hal akoe."

„Djangan lekas-lekas pertjaja jang diri kaoe soeda slamat," kata lagi Caillard. „Akoe sendiri taoe sedari kaoe lolos dari tangannja politie, sampe sekarang akoe masih teroes diganggoe oleh politie".

„Tapi sobat, kapan akoe tida dateng di roemah kaoe, tentoe kaoe tida dapet bahaja apa-apa. Belakang hari akoe nanti toelis soerat pada kaoe selaloe dengen pake nama Guillet."

Besokan paginja Landru koendjoengi Jean Boas, toekang tiroe toelisan, dan ia ini lantas sadja toeroet apa jang diseboetken oleh Landru, maka satoe soerat katerangan laloe dibikin dimana ada ditoelis bahoea sakalian harta miliknja njonja Buisson diserahken kapada toean André Charcroix, dan kamoedian harta. itoe didjoeal lebih djaoe pada Jules Caillard, soedagar barang perabotan.

Soerat itoe jang mirip betoel dengen toelisan dan tanda tangannja njonja Buisson laloe diserahken pada Jules Caillard. Doea hari kamoedian Landru trima satoe envelope jang berisi oewang tigaratoes delapanpoeloe lima frank.

Bebrapa hari Landru berdiam dalem roemahnja, melinken malem Landru pergi ka satoe cafe. dimana ada berkoempoel banjak sobat-sobatnja jang terkenal dalem golongan bangsat-bangsat.

Itoe oewang jang tida berdjoembla banjak, sigra djoega dalem sedikit hari soeda moelai soeroet dan Landru moesti pikirken lagi laen daja boeat dapetken korban baroe.

Itoe korban baroe jang Landru soeda adjar kenal bebrapa minggoe sabelonnja ia boenoeh njonja Buisson, adalah njonja djanda Jaume, jang belon brapa lama soeda bertjere dari soeaminja.

Prampoean ini soeda dikasih adjar kenal pada Landru oleh Armand Blaisot, Landru poenja sobat jang ia biasa bertemoe di satoe Cabarett.

Armand Blaisot ada terkenal sebagi satoe antara pendjahat-pendjahat jang paling tjerdik, pentjariannja tida laen dari pada dagangin prampoean-prampoean tjantik pada orang-orang hartawan. Landru jang taoe dari ini kontjo ia bisa dapet banjak pertoeloengan, soeda djadi bersobat baek.

Itoe njonja ada poenja kaeilokan jang djarang sekali terdapet. Tampang moekanja manis, badannja bagoes dan koelitnja haloes. Tambahan lagi ia amat pande berdandan, hingga siapa djoega jang liat padanja, nistjaja aken djadi tergila-gila.

Pada soeatoe malem Armand dateng kasih taoe pada Landru jang itoe prampoean tida ada goenanja boeat ditemenin lebih lama, sebab ia tida ada oewangnja.

„Tadinja akoe kira ia ada poenja oewang simpenan, tapi sekarang akoe dapet taoe sedari soeaminja pergi ka Italie, ia tida ada dikirimin oewang dan djoega tida ada poenja oewang tinggalan. Aken tetapi roepanja ada eilok sekali, boekan ?"

„Ja, tjantik betoel," sahoet Landru.

Landru jang tida pertjaja itoe njonja tida poenja oewang simpenan, sedeng Landru soeda liat jang itoe njonja ada poenja roepa-roepa pakean bagoes, telah sangka Armand maoe pedajaken padanja, maka dengen tida banjak bitjara ia laloe tanja adresnja itoe njonja.

Boeat saksiken sendiri keadaännja itoe njonja, esokannja Landru laloe dateng mengoendjoengi di roemahnja.

Itoe njonja jang ditinggal pergi oleh socaminja soeda djadi gegetoen dengen koendjoengannja Landru, aken tetapi sebagimana pantesnja ia trima kadatengannja Landru dengen manis dan soegoeken thee.

Sedari itoe hari Landru teroes bikin kenalan dengen itoe njonja, dan pada laen waktoenja Landru adjak itoe njonja manis doedoek bersantap dalem satoe restaurant di Avenue de l' Opera. Pada itoe badjingan si njonja manis tjeritaken keadaan dirinja. la toetoerken jang ia soeda ditinggal pergi oleh soeaminja, dan soepaja bisa hidoep pantes, ia moesti berkerdja sebagi toekang pakean.

la terlahir di Nimes pada tahon 1878. Pada oemoer 10 tahon ia dikasih masoek dalem Klooster sampe ia djadi roemadja poctri. la poenja nikahan dengen soeaminja soeda tiada ditrima baek oleh ia poenja kadoea orang toewa, kerna orang toewanja tida bagitoe soeka dengen klakoeannja itoe lelaki jang ia tjintaken. Pertama kali nasehat itoe ia tida perdocliken, dan telah menikah djoega dengen melawan larangannja ia poenja kadoea orang toewa, dan sekarang ia baroe dapet kanjataän bahoca itoe lelaki betoel ada koerang back klakoeannja. la sekarang soeda ditinggal dengen sakoenjoeng-koenjoeng, dan minggatnja itoe soeami ternjata ada berhoeboeng dengen satoe oeroesan tipoe jang membikin politie perloe tjari dan oeber-oeber padanja.

Pada itoe malem jang njonja manis terseboet toetoerken ia poenja hikajat, Landru tjatet dalem ia poenja BOEKOE ITEM:

Bathelemy, metro martin — Nadaud, 30 centimes."

Besokan Landru toelis lagi dalem boekoe tjatetan terseboet:

„Rue de Chine 26, Bathelemy. Parasnja moeda sekali. Oemoer lebih toewa. Eilok dan manis. Idoep terpisah dari soeaminja bebrapa tahon. Ia ada prampoean jang pertjaja keras pada agama Katholiek. Tida maoe bertjere dari soeaminja jang minggat." Namanja itoe njonja tempo-tempo Landru toelis dengen perkataän „Lyanes" jaitoe nama depannja itoe njonja. Itoe perkataän Chine, adalah tempat dimana itoe njonja berkerdja, jaitoe di djalanan Rue de Chine. Bathelemy ada nama jang dibriken pada itoe njonja oleh padri dari gredja Katholiek.

Sasoedanja bikin perhoeboengan bebrapa minggoe lamanja, Landru tida dateng lagi. Itoe wakfoe Landru lagi eret njonja Buisson dan kamoedian boenoe itoe korban dengen ratjoen, tapi dalem soeratnja jang Landru toelis pada itoe njonja manis, ia kasih sebab jang lantaran ada oeroesan dagang maka doca boelan lamanja ia tida dateng mengoendjoengi, sebab kabetoelan masih berdiam di Zwitserland. la toelis lebih djaoe jang ia sekarang soeda balik kombali ka Parijs, maka ia harep itoe njonja nanti soeka dateng bersantap di cafe Rue Gaillon, satoe restaurant jang tida berdjaoehan dengen Drouant.

Itoe oendangan ditrima dengen senang hati oleh si njonja manis, dan pada waktoe jang soeda ditentoeken ia soeda berada di itoe tempat.

Di medja Landru doedoek sedikit djaoe dari itoe njonja. la berboeat bagitoe soepaja dirinja teranggep jang ia kenal baek adat-istiadat. Sembari doedoek bersantap Landru tjeritaken berbagi-bagi hal dan kasih taoe jang ia tida brapa lama lagi hendak bikin perdjalanan ka Amerika dan Hindia.

„Akoe soeda bosen dengen kota Parijs," kata Landru lebih djaoe. „Salah sekali akoe soeda beli itoe villa di Gambais. Lantaran pernanja itoe tempat ada bagoes, djoega letaknja itoe villa ada senaug, maka zonder berpikir ka doea kali, akoe soeda beli itoe villa dengen harga mahal. Di moesin panas kabanjakan akoe berdiam disitoe. Dan sekarang, berhoeboeng dengen niatkoe, maka akoe ingin djoeal itoe villa pada siapa jang hendak beli. Pertama akoe nanti bikin. perdjalanan ka London, dari sana ka Amerika teroes ka Hindia."

Landru memang biasa boeat bitjara besar atawa banggaken kakajaännja jang sama sekali kosong belaka, soepaja dirinja dianggep oleh prampocan pada siapa ia lagi doedoek bitjara, sebagi saorang hartawan jang tida kakoerangan soeatoe apa. Samentara orang prampoean jang diadjak bitjara bagitoe, soeda tentoe nanti tjeritaken djoega keadaan dirinja, dengen tida maloe-maloe seboetken kakajaännja jang ketjil. Maski bagitoe si njonja manis oendjoek jang dirinja ada mempoenjai sedikit pladjaran, hingga boeat toentoet pengidoepannja dengen pantes ia bisa berkerdja dengen gadji tjoekoep.

Landru oendjoek dirinja sebagi saorang jang terkenal dengen nama Lucien Guillet, satoe ingenieur, jang telah terpaksa berangkat dari Brüssel koetika tentara Duitsch menerdjang itoe kota. la kata jang ia ada poenja satoe fabriek di Rijsel dan soekoer djoega sabelonnja ia poemja fabriek djadi antjoer, ia soeda bisa simpen oewang di satoe Bank di Parijs banjakuja satoe perampat millioen frank.

la tjeritaken hal itoe dengen soeara soenggoe-soengoe, tida sekali ada kanjatahan jang ia bitjara kosong. Lakoenja ini badjingan ada bagitoe sopan, tingkanja manis, hingga tida heran kaloe orang prampoean djadi taro hormat padanja, kamoedian djadi tjinta.

Dalem ia poenja boekoe tjatetan Landru toelis lagi:

„Onkost dengen Lyanes. 8 frank 50 boeat satoe santapan."

Besokannja Landru ada toelis lagi :

„Onkost waktoe koendjoengi gredja: Sapoeloe centimes."

Bahoea Landru ada sanget katarik hati pada ini prampoean, itoelah ternjata dari ia poenja koendjoengan jang beroelang-oelang dan banjaknja soerat-soerat jang ia kirim pada itoe njonja. Dalem ia poenja soerat-soerat pertjintaän, tida ada satoe perkataän manis jang ia pikir terlaloe mahal bocat ditoelis, tida ada satoe perkataän hormat jang ia rasa rendahken diri boeat dioetjapken. Kaeilokannja itoe njonja ia poedji satinggi langit, ia vendjoek tjintanja jang tida berkapoetoesan. Saban kali bertemoc Landru tida sia-siaken tempo boeat boedjoek itoe njonja menikah padanja. Tapi ini njonja jang pertjaja dengen satia pada agama Katholiek, soeda tampik lamarannja Landru dan tida maoe bertjere dari soeaminja jang maski poen soeda minggat ka laen negri, tapi ia anggep masih bersatia padanja.

Landru poenja tabeat ada keras, kapan ia ingin satoe prampoean, djikaloe belon dapet ia belon maoe brenti. Bagitoe Landru soeda jakinken dalem hal mengiket hatinja itoe njonja, hingga Landru soeda braniken hati aken anter itoe njonja saban kali dateng ka gredja. Djikaloe itoe njonja sedeng meremken matanja sambil rangkep tangannja dan berdoah pada Allah aken minta kaslamatan atas dirinja, Landru jang toeroet berloetoet di sampingnja njonja, gosok pikirannja tjara bagimana ia bisa boedjoek ini njonja dan rampas miliknja.

Landru poenja anggepan dalem ia poenja kadjahatan ada terlaloc gila. la salamanja pikir, kapan satoe prampoean soeda klaar ia boenoel dan maitnja soeda bersih ia singkirken, nistjaja tida ada satoe manoesia jang brani bilang bahoea ia sasoenggoenja jang boenoch. Laen dari bagitoe, samoca orang politic ia pandang terlaloe bodo, dan tida tjockoep pinter bocat bisa endoes dimana ia socda bakar, pendem dan lempar mait-mait dari ia poenja korban. Sama sekali Landru tida inget bahoea zonder ada bangke dari djiwa jang ia boenoeh, hauja melinken dengen kasaksian-kasaksian dari familie korbannja, ia bisa djoega ditoentoet dan kapan ia tida bisa kasih penjaoetan sebagimana pantesnja, ia tida nanti terloepoet dari toentoetamnja pengadilan.

la pikir politie melinken taoc prampoean anoe soeda ilang dan prampoean ini linjap, tapi kemana linjapnja, tjara begimana ilangnja, siapa jang soeda boenoeh, toch politic tida bisa oendjoek Dan zonder ada boekti jang sah, apakah dirinja bisa ditangkep? Laudru pikir, dengen gampang sekali ia bisa kasih djawaban pada politie, bahoea saban tahon ada ratoesan prampoean jang ilang dengen tida katahoean, dan Landru bisa oendjock djoega boekti-boekti bahoea prampoean jang tadinja disangka ilang ternjata soeda pergi ka laen negri atawa ka doesoen-doesoen jang djave dimana ia meninggal doenia zonder familienja di Parijs dapet taoe. Tapi Landru loepa, sekali poen ia ada poenja banjak alesan dan tangkisan boeat toedoehannja politie, satoe kali roemahnja di gleda dan barang-barang tanda mata dari korbannja terampas oleh politie, ia tida nanti bisa moengkir lagi dari djiretannja wet.

Sekarang kita kombali pada Landru jang sedeng doedoek beromong-omong dengeu itoe njonja manis, tatkala mana Landru djadi dapet taoe bahoea itoe njonja masih ada poenja simpenan oewang kira-kira saratoes frank, barang perabotannja ada kira-kira doearatoes frank.

Esokannja Landru dateng mengoendjoengi lagi ka roemahnja itoe njonja, sebab ia socda ambil poetoesan tetap boeat binasaken djiwanja itoe korban. Maka sasoedanja doedoek beromong-omong sedikit lama ia laloe berkata:

„Djiwa hatikoe jang manis, samoea orang di ini moesin panas masing-masing tjari tempat dingin di oedik-oedikan. Besok pagi akoe hendak berangkat ka akoe poenja villa di Gambais, djikaloe kaoe soeka toeroet, tentoe akoe merasa beroentoeng sekali."

Itoe njonja jang kapingin taoe bagimana matjemnja itoe villa, soeda djadi girang mendenger itoe tawaran.

„Djikaloe akoe bisa tinggal disana, tentoe sekali kaoe poenja villa jang tida dirawat oleh orang prampoean. aken djadi bersih dan bagoes," katanja itoe njonja manis.

Esokannja iaorang soeda berangkat dengen trein menoedjoe ka Houdan. Di hotel du Plat d'Etain marika mampir dan doedoek minoem kopi, kamoedian marika landjoetken perdjalanannja menoedjoc ka villa Hermitage, atawa roemah kamatian.

Landru kirim koffer-koffernja dengen kreta jang berdjalan belakangan, dan koetika iaorang sampe di depan itoe villa, kreta itoe soeda ada menoenggoe di depan pintoe.

Njonja Jaume jang tjantik soeda djadi sanget girang tatkala meliat itoe gedong jang soenji dan bagoes letaknja.

Int. njonja manis sama sekali tida taoe djikaloe ia sedeng di djebak masoek dan bahaja maoet ada sadia aken ambil djiwanja di sembarangan saät. Samentara setan-setan dari korbannja Landru tida ada satoe jang maoe bisikin di koepingnja ini njonja, soepaja sabelon djiwanja ditjaboet oleh Landru, ia bisa melariken diri.

Demikianlah hari berdjalan semingkin tjepet, satoe minggue soeda liwat dengen penoch kaberoentoengan dalem hatinja njonja Jaume. la merasa beroentoeng sebab dapet satoe lelaki jang sasoenggoenja hartawan, sebab sebagitoe lama ia berdiam dalem itoe villa, tida sekali lelaki itoe ada pikirken tjara bagimana ia moesti tjari oewang, hingga kaliatannja itoe lelaki belon perna diserang oleh penjakit kantong kempes. la merasa beroentoeng jang ia sekarang ada tinggal di satoe villa bagoes, dengen ada sadia tjoekoep makanan dan kandaraän auto. la merasa beroentoeng jang tida lama lagi ia aken ikoet soeaminja ini jang hartawan pergi bikin perdjalanan ka Engeland, Amerika dan Hindia. Helaas! njonja Jaume, tida taoe jang ia poenja beroentoeng itoe tjoema doea minggoe, tida taoe bahoea itoe lelaki jang ia tjinta ada satoe algodjo!

Ampatbelas hari berselang sedari njonja Jaume jang tjantik berdiam di villa terseboet, sakoenjoeng-koenjoeng Landru dapet trima satoe telegram jang dikirim oleh Armand Blaisot dan di atas telegram itoe ada ditoelis „PERLOE".

Telegram itoe dikirim dari hotel de Grenoble, dalem telegram ada dibri taoe jang si penoelis minta bitjara pada Landru boeat satoe oeroesan penting dan bisa datengken kaoentoengan besar pada Landru. Tempat boeat bikin itoe pertemoean ada diseboetken namanja satoe cafe pada djam poekoel sembilan malem.

Landru bales kawat aken bri taoe jang ia aken dateng di tempat terseboet pada djam jang ditetepken. Sorenja Landru lantas berangkat ka Parijs dengen tinggalken njonja Jaume sendirian dalem itoe villa.

Di tempat jang dioendjoek Landru katemoe pada Armand Blaisot dan sasoedanja beromong-omong, iaorang laloe berdjalan pergi dan berdiri di pinggiran satoe djalanan jang sepi.

„Begini, sobat," kata Armand jang moelai oendjock apa sebabnja ia oendang Landru lekas dateng ka Parijs. „Akoe ini sedeng hadepken kasoesahan. Kaoe tentoc masih inget, berselang bebrapa boelan jang laloe akoe ada adjar kenal kaoe pada satoe njonja tjantik jang söeaminja,soeda minggat, jaitoe njonja Jaume akoe maksoedkon. Tentoe sekali akoe tida bisa loepaken pada itoe njonja tjantik, kérna akoe taoe sedari itoe waktoe kaoe sering koendjoengi roemahnja. Dia itoe ada. satoe prampoean. . . . . hm! jang bisa datengken bahaja. . . sebab dia ada taoe bebrapa perkara, jang djikaloe ia iseng moeloet tjeritaken pada politie, nistjaja bisa bawa tjiläka besar padakoe dan djoega pada kaoe!"

„Ach! kenapa pada akoe?" tanja Landru.

„Denger doeloe. Lambat laoen kaoe poenja resia djoega nanti dikatahoei olehnja, dan kaloe djadi bagitoe, tentoe kaoe djoega. . . . . . . rasaken sebagimana akoe sekarang ada kwatirken." „Dan kaoe pikir maoe bikin apa padanja?" tanja Landru jang moelai mengarti kahendakannja orang.

„la moesti disingkirken dari doenia. Apa kaoe sanggoep kerdjaken itoe? Tapi kaoe moesti berlakoe hati-hati djangan sampe dapet di endoes oleh politie. . . . . ."

Landru gojang kapalanja, bikin kaberatan dan seboetken bahaja besar jang bisa menimpah pada perboeatan demikian.

„Ada tarohannja. Tjoekoep banjak. Limariboe frank jang kane lantas bisa trima dari akoe sabagitoe lekas kaoe bisa oendjoek jang itoe njonja soeda kaoe boenoeh!"

Landru diam bebrapa saat seperti orang berpikir, tapi sabetoelnja ia sendiri poen memang soeda sadia itoe niatan aken boenoeh njonja terseboet, melinken sekarang ia sengadja poera-poera sangsi, soepaja Armand maoe naekin harga tarohannja.

„Apa kaoe brani bajar doea kali dari djoembla jang kaoe seboetken tadi?" lanja Landru dengen bernapsoe.

„Baek, Sapoeloe riboe frank!" sahoet Armand.

Perdjandjian lantas dimoefakatken dan Landru djadi girang, sebab tida lama lagi ia aken djadi kaja dengen oewang darah sapoeloe riboe frank!

BAGIAN XII.

Mait jang terpendem.

———

Besokan paginja djam sabelas, Landru adjak Armand Blaisot ka Cafe de l'Opera, dimana sembari doedoek minoem Vermouth iaorang bitjaraken poela itoe perkara pemboenoehan.

„Itoe oeroesan jang samalem kita bitjaraken, akoe sanggoep bikin beres," kata Landru dengen soeara sabar. „Apa kaoe masih inget doeloe akoe ada poenja perkara dengen Caudiac, kita poenja sobat kentel ?"

„Dengen itoe Markies?" bales tanja Armand. „Dia itoe belon berselang brapa lama soeda dioeber-oeber oleh politie dan dengen banjak soesa baroe bisa lepasken dirinja. Itoe perkara telah terdjadi di Marseille, dimana ia soeda dapet kasoesahan lantaran perboeatannja satoe prampoean."

„Oh! itoe lelakon akoe taoe abis," kata lagi Landru dengen mesem. „Akoe inilah jang soeda oendjoeki ia djalan, hingga ia bisa menjampeken maksoednja bagian jang pantas. Apa jang adalah hal kaoe jang bagitoe Apakah sebabnja ?"

„Sebabnja, akoe tida bisa tjeritaken pada kaoe, sobat." kata lagi Armand. „Boeat tjeritaken itoe moesti pake banjak tempo. Tapi kaoe tentoe mengarti djikaloe akoe bilang jang akoe tida bisa dapet rasa santousa djikaloe itoe prampoean belon disingkirken dari doenia, sebagi djoega kaoe koetika njonja Cuchet masih hidoep. Apakah kaoe masih inget hal itoe? Tentoelah itoe prampoean, kaloe ia masih hidoep, nanti tjeritaken banjak pada politie tentang kaoe poenja resia-resia jang kasoedahannja aken membawa tjilaka pada kaoe. Hal begini djoega aken terdjadi padakoe kapan njonja Jaume masi ada di doenia."

Boeat itoe akoe soeda dapet sekarang akoe masih pikirken, katakoetan sama njonja Jaume.

„Kaloe kaoe anggep perloe sanget aken itoe njonja disingkirken." kata lagi Landru, ,akoe poen bisa trima itoe pakerdjaän. Melinken ada satoe hal jang soeker, jalah kaoe ingin liat boektinja jang itoe njonja soeda terboenoeh. Begimana akoe bisa kasih nendjoek iroe boekti. Zonder kaoe liat itoe boekti tentoe kaoe tida maoe bajar oepahan jang kaoe djandjiken kamaren!"

„Tentoe sadja," kata lagi Armand.

„Kaloe bagitoe kaoe ingin bikin perdjandjian begimana?" tanja Landru.

Sakian lamanja itoe doea orang tida berkata-kata.

Achirnja Landru berkata lagi:

„Ini hari ada hari Rebo. Saptoe malem djam doea akoe toenggoe kaoe poenja kadatengan dioetan Fontainebleau deket Parquere de Montigny. Djoemahat malem kaoe boleh pergi ka Hotel de la Renaissance di Marlotte. Malemnja kaoe pergi ka oetan terseboet dengen liwati George aux Loups, achirnja kaoe nanti sampe di satoe simpangan. Disitoelah kaoe toenggoe kadatengankoe, dan disitoe kaoe nanti dapet boekti sebagimana jang kaoe ingin."

„Baek, akoe toenggoe disitoe. Aken tetapi lebih baek akoe berkandaran speda dari pada djalan kaki."

„Bagoes, sebab dengen bagitoe djadi kaoe bisa lekas maboer." kata lagi Landru. „Tapi djangan loepa itoe waktoe kaoe soeda moesti sadiaken oewang."

„Tentoe akoe tida loepaken itoe.

Dengen bagitoe marika berdoea soeda poetoes pembitjarahan, masing-masing moefakat dengen itoe perdjandjian, laloe kadoeanja berdjalan poelang, masing-masing poeter otak boeat selesehken itoe pakerdja'an.

Landru sekarang mengarti kenapa Armand maoe kalocarken sadjoembla oewang jang bagitoe besar boeat linjapken njonja Jaume dari doenia.

Itoe njonja tjantik tentoe ada taoe perkara apa-apa jang penting berhoeboeng dengen pakerdjaännja Armand jang kotor. Landru taoe Armand poen ada satoe badjingan dan pemboenoeh jang oeloeng. Maka boekan satoe perkara jang tida boleh djadi kaloe Armand ada lakoeken satoe perkara boenoeh jang dikatahoei oleh njonja Jaume, hingga Armand dapet rasa kwatir pada itoe njonja.

Landru timbang itoe samoea, tapi sasoedanja berpikir saperampăt djam lamanja ia ambil poetoesan aken teroesken itoe niatan, kerna dengen kerdjaän itoe ia bisa dapet oentoeng padanja doeabelas riboe frank.

Sekarang Landru soeda taoe dengen pasti jang Armand Blaisot, terkenal di Parijs dengen nama Beauville, Cannes, Biarritz dan Aix, soeda lakoeken satoe pemboenoehan, resia mana telah dikatahoei oleh njonja Jaume.

Pada itoe malem djoega Landru balik ka Gambais, dimana njonja Jaume jang tjantik soeda menoenggoeken kadatengannja dengen tida sabar.

Koetika Landru sampe di dalem, ia lantas peloek itoe njonja manis dan hatoerken ia poenja maäf jang ia soeda tinggalken njonja terseboet saorang diri. Sebabnja ia berangkat ka Parijs, ia kata ada berhoeboeng dengen oeroesan dagang jang amat penting.

„Akoe harep, djantoeng hatikoe, jang kaoe tida goesar," kata Landru dengen tida lepasin njonja itoe dari peloekannja. „Ada banjak sekali oeroesan di Parijs jang membikin akoe tida bisa poelang lebih siang."

„Oh! akoe tida goesar, Lucien. Selagi kaoe pergi ka Parijs akoe djalan-djalan dan ada blandja apa-apa," djawabnja njonja Jaume. Kamoedian akoe doedoek menoenggoeken kaoe. Sekarang akoe ada amat girang jang akoe soeda bertemoe poela dengen kaoe."

Malem, koetika marika doedoek bersantap. Landru ada menanja pada diri sendiri, resia apakah jang ini njonja dapet katahoei tentang itoe badjingan Armand Blaisot? Landru tadinja ingin korek itoe resia dari moeloetnja njonja Jaume dengen aloes atawa dengen djalan teroes terang. Aken tetapi sasoedanja menimbang pergi dateng, achiraja Landru oeroengken itoe niatan, lantaran ada lebih banjak meroegiken dirinja dari pada kaoentoengan.

Landru taoe njonja Jaume ada beda dengen prampoean-prampoean laen. Njonja Jaume ada satoe prempoean tjerdik, kaloe ia tanjaken hal itoe dan ini prampoean dapet tebak apa jang Landru niatken, tentoelah pakerdjaännja djadi gagal, oewang tarohan jang besar nanti lolos dan ia bisa dapet soesa.

Esokan paginja, maski poen oedara masih gelap, Landru soeda kaloear dari roemahnja, pada njonja Jaume ia kasih taoe jang ia perloe moesti pergi ka Parijs, sabentar malem ia kombali. Dari pendjaitan Landru ambil satoe goeloeng benang itam, masoeken dalem kantong dan lantas naek autonja.

Sabetoelnja Landru moesti ambil djalan ka Versailles, tapi ia sengadja ambil djalan ka Selatan dan koetika sampe di Etampes, ia brentiken autonja di depan satoe bengkel besi, dari mana ia beli satoe djoekilan dan satoe Schoop.

Dari Etampes ia djalanken autonja liwatin La Ferte ka Fontainableau. Samoea djalanan ada dikenal dengen paham oleh ini badjingan, maka di satoe djalanan ketjil ia menikoeng ka satoe djalanan sepi, dimana ada terletak banjak daon-daon jang baroe rontok dari poehoennja

la soempoetken autonja di blakang poehoen besar, kamoedian ia kaloearken makanannja, jaitoe boterham dan roti jang njonja Jaume sendiri bekelin padanja. Sahabisnja itoe, ia toeroen dari autonja dan pandang keadaan di itoe tempat sakoetika lamanja. Dengen ia poenja schoop, ia moelai singkirken tjabang-tjabang poehoen dan daon-daon jang rontok, kamoedian ia moelai gali satoe lobang dengen ia poenja djoekilan.

Satengah djam lebih ia bekerdja menggali itoe lobang, dan tida brapa lama lagi ia soeda bisa gali itoe lobang doea kaki dalemnja. Sekarang dengen hati-hati ia toetoepin itoe lobang dengen daon-daon kering, lantas ia ambil itoe benang, ikat oedjoengnja di satoe tjabang dekat pada lobang itoe, poeterin itoe benang di sakiternja poehoen jang dekat sitoe, kamoedian oedjoengnja ia oeloer sampe di moeloet gang.

la sengadja berboeat bagitoe, soepaja djikaloe ada orang dateng di tempat terseboet, itoe benang nanti poetoes dan Landru bisa dapet kanjata'an kerdja'annja dapet dikatahoei oleh laen orang.

Satelah seleseh atoer itoe kerdja'an, Landru laloe berangkat balik ka Gambais, sampe di roemahnja pada djam ampat liwat.

Esokan paginja, djadi hari Djoemahat, marika berdoea plesir djalan-djalan ka Houdan dengen berkandaran auto dan atas perminta'annja njonja Jaume, Landru brentiken autonja di depan satoe gredja. Njonja Jaume toeroen dan pergi sembajang di gredja itoe, di'ikoeti oleh Landru jang terpaksa toeroet berloetoet.

Sorenja marika djalan-djalan ka Thionville dan pada malemnja, dengen kasih oendjoek boelan jang bersinar terang, Landru adjakin njonja Jaume djalan-djalan ka Parijs dengen auto jang mana ada ditrima oleh njonja Jaume dengen girang.

Paginja njonja Jaume ada toelis satoe soerat boeat ia poenja soedara, dan Landru masoekin soerat itoe ka dalem kantongnja dengen berdjandji jang ia nanti kirim itoe soerat ka kantoor post, tapi sabetoelnja ia tida kirim itoe soerat, hanja robek-robek dan boewang ka kali.

Itoe malem koetika iaorang doedoek bersantap, sembari peloek dan tjioemin njonja Jaume Landru ada berkata: „Tida lama lagi kitaorang djadi soeami-istri jang sah. Pada itoe waktoe akoe nanti djadi satoe lelaki jang paling beroentoeng dalem doenia. Maski poen dirikoe soeda toewa, aken tetapi lantaran mempoenjai istri sebagi kaoe jang begini poenja tjantik, akoe rasaken dirikoe banjak lebih moeda. Sahabisnja kitaorang menikah, kita nanti bikin perdjalanan ka negri-negri panas dan sasoedanja kenjang plesir, kita nanti balik kombali ka kita poenja Tanah Aer".

„Ja, Lucien," kata njonja Jaume dengen girang. „Djiwa dan badankoe sekarang akoe serahken aken mendjadi kaoe poenja sendiri".

Koetika iaorang berangkat dari itoe roemah, hari soeda djaoe malem. Sasoedanja Landru selimoetin kakinja njonja Jaume jang doedoek di box depan dari itoe auto, dan toetoepi djoega satoe mantel di badannja, Landru lantas djalanken itoe kandaran menoedjoe ka djalanan Parijs. Dengen sabentaran sadja auto itoe soeda liwatken bebrapa desa, achirnja sampe di Etampes, oetan dari Batonceau, dan sasoedanja brenti bebrapa kali di Gazeran, achirnja iaorang sampe di lemba Foret St. Croix, dimana Landru kasih taoe pada njonja Jaume jang autonja ada dapet sedikit karoesakan. Disitoe Landru toeroen betoelin autonja dan tida brapa lama lagi auto itoe soeda bisa teroesken perdjalanannja. Kamoedian iaorang sampe di Chartres, satoe tempat kira-kira limapoeloe kilometer dari kota Parijs dan ada satoe tempat bagoes dimana ada berdiri satoe gredja toewa jang berhikajat, dan bebrapa roemah jang diberdiriken sedari abad jang ka tigabelas.

Sebab soeda berdjalan bebrapa djam, tapi belon djoega sampe di dekat-dekatnja kota Parijs, djadi njonja Jaume kapingin taoe kemana Landru hendak bawa padanja. la laloe tanjaken hal itoe, dan kaloe ia maoe dibawa ka tempat laen, kenapa pertama kali Landru bilang hendak teroes pergi ka Parijs, Landru kasih djawaban :

„Kaoe djangan kwatir, djantoeng hatikoe. Haroes akoe minta maaf lebih doeloe jang akoe tida bilang lagi pada kaoe aken djalan-djalan disini. Besok pagi akoe ada perloe koendjoengi persidangan di Le Mans dan lantaran akoe tida maoe tinggali lagi kaoe sendirian dalem roemah, sedeng letaknja Le Mans ada kira-kira saratoes kilometer dari sini, maka akoe ambil katetepan bawa kaoe bersama-sama. Akoe rasa kaoe tida ada kaberatan ikoet padakoe?"

„Tentoe sadja tida, Lucien," djawab njonja Jaume dengan tertawa. „Akoe salamanja ada sadia aken toeroet kaoe pergi kamana djoega, itoelah kaoe tentoe taoe."

Kita aken tinggal disini satoe djam lamanja," kata lagi Landru. „Kamoedian kita nanti landjoetken perdjalanan lebih djaoe. Kita nanti liwatken Nogent-le-Retrou. Akoe kenal dengen baek samoea djalanan disini."

Dari satoe waroeng minoeman Landru pesen satoe botol anggoer dan bebrapa boterham boeat itoe perdjalanan, sebab ia kata kwatir nanti kalaparan di tengah djalan.

Djam doeabelas iaorang soeda berangkat lagi, tapi sedeng tadi Landru bilang aken liwatken Le Mans, sekarang ia ambil djalan ka djoeroesan Oetara-timoer, balik kombali ka desa Malesherbes, achirnja ia brenti di oetan Fontainebleau.

Djam satengah satoe malem, koetika liwati djaoe dari Malesherbes, Landru minta dikaloearken itoe boterham dan anggoer la brentiken autonja dan ambil itoe botol anggoer, kamoedian toewang satoe glas, kasihken itoe pada njonja Jaume, samentara Landru sendiri ambil itoe botol anggoer jang tadi ia beli di djalanan, laloe minoem dari botolnja. Njonja Jaume kira ia minoem anggoer jang tadi Landru dapet beli dari djalanan, aken tetapi sabetoelnja ia minoem anggoer jang Landru sadiaken dari Gambais.

Njonja Jaume dahar anggoer itoe dengen enak bersama satoe potong roti. „Oedara jang dingin bikin kita poenja peroet lekas lapar," kata Landru.

Koetika marika soeda djalanken lagi autonja belon brapa lama, njonja Jaume soeda kadengeran mengeloèh dan mengglisahan.

Adoeh! Lucien! . . . . . . itoe anggoer . . . . akoe mabok dan „

„Ach! tentoe boekan itoe anggoer, hanja angin. Djangan kwatir," kata Landru. Pegangin sadja akoe. Apa kaoe maoe akoe brentiken ini auto ?"

„Tida, tida, djalan sadja teroes!" kata njonja Jaume dengen pajah, sebab ratjoen jang Landru masoeken dalem itoe botol anggoer dari Gambais, sekarang soeda ngamoek keras dalem peroetnja itoe prampoean.

Adjalnja njonja Jaume soeda dekat sampe, ia bertreak lagi dengen soeara terpoetoes-poetoes :

„Adoeh! akoe tida bisa . . . . . . . napas . . . . . toeloeng kasih akoe aer dingin, Lucien. Ja, Allah. . . akoe . . . ."

Njonja Jaume tida bisa kaloearken satoe perkata'an lagi. ia brontak-brontak lantaran tida bisa tahan moelesnja peroet. Sakoenjoeng-koenjoeng ia lompat dari tempat doedoeknja, dan maski poen Landru dengen sabelah tangannja djambret padanja, toch tida bisa kaboeroe, njonja Jaume soeda lompat kaloear dari auto jang sedeng berdjalan. . . . . . . . . . .

———

BAGIAN KA XIII.

Satoe kantong berisi 10.000 Frank.

———

Kerna sabelah tangannja memegang steur auto, maka dengen sabelah tangan kiri Landru tida koeat pegang njonja Jaume soepaja tida lompat kaloear dari auto. Itoe lompatan jang nekat boekan lantaran ingin melariken diri dari dampingnja Landru, aken tetapi lantaran itoe njonja tida tahan sakit jang moeles dalem peroetnja. Dari auto jang berdjalan keras, ia terbanting di djalanan besar jang penoeh batoe dan menglisahan disitoe bebrapa saät sampe Landru ada tempo moendoerken autonja dan angkat itoe korban masoekin lagi ka dalem auto bangkoe sabelah dalem. Disitoe njonja Jaume jang tjantik soeda lepasken napasnja jang pengabisan, samentara Landru tjepet djalanken lagi autonja lebih djave. Tapi ia soeda kasasar, boleh djadi lantaran ada sedikit bingoeng berhoeboeng dengen matinja itoe korban jang tjantik. la baroe mendoesin jang ia soeda kasasar sasoedanja djalanan dalem oetan tida ada temboesannja, hingga ia moesti balikin lagi autonja berdjalan sapoeloe kilometer. Achirnja ia sampe djoega di djalanan jang menoedjoe ka Marlotte, biloek di satoe gang dan laloe brentiken autonja disitoe.

Satoe bajangan itam kaloear dari satoe gombolan poehoen jang lebet, menghamperi pada autonja Landru.

„Wel, apa disini ada santousa?" tanja Landru.

„Ja, akoe soeda toenggoe disini saperampat djam, tida dapet liat satoe orang jang poen," kata orang ditanja, dan orang itoe boekan laen, hanja Armand Blaisot.

„Mari sini," kata Landru sambil tangannja pegang satoe lampoe batterij dan sorotken sinarnja pada moekanja njonja Jaume jang soeda biroe dan badannja djengker. „Apa kaoe sekarang soeda girang?"

Armand Blaisot bergidik dan tjepet ia moendoer dengen bebrapa tindak kablakang, „Mon Dieu! Akoe tida maoe liat lagi. . . . . ." kata ia dengen soeara terpoetoes-poetoes dan dari roepanja ternjata jang ini pendjahat ada lebih ketjil njalinja dari Landru, baroe sadja ia liat maitnja itoe prampoean dengen mata mendelik, ia soeda katakoetan satengah mati.

„Mari sini tanganmoe. . . . . . . ." kata Armand, tangan kanannja memegang satoe kantong jang disodorken pada Landru „Ini oewang boeat kaoe. . . . . ."

Landru sodorken tangannja dan trima itoe kantong jang berisi oewang, laloe masoeken dalem sakoenja.

Armand lantas hendak berlaloe, tapi Landru pegang tangannja sembari berkata:

„Belon selseh sobat! Kaoe moesti bantoe akoe gotong itoe mait ka belakang gombolan, disitoe soeda ada lobang boeat koeboer ini mait. Mari kaloearken sedikit kaoe poenja tenaga, akoe soeda amat tjape!"

„O! Demi tengkorakkoe, djangan kasih akoe liat lagi itoe mait . . . . . ." dan sahabisnja kata bagitoe ia lantas ambil spedanja, sigra lariken itoe kandaran dengen tida ambil perdoeli lagi pada Landru.

Landru merasa tida senang dengen klakoeannja itoe sobat, aken tetapi sasoedanja bengong sakoetika lamanja, ia laloe moelai oeroes sendiri itoe pakerdjaän mengoeboer mait dengen pikiran jang sekarang toch ia soeda trima oepah jang tjoekoep dari itoe pakerdjaän. Koetika ia sampe di tempat jang ia soeda galiken lobang, ia lantas menoedjoe ka tempat-tempat jang ia soeda koeroeng dengen benang itam aken dapet katahoei apa orang soeda masoek ka sitoe apa tida. la dapet kanjataän itoe tempat belon dikoendjoengi orang.

Kamoedian ia masoeken itoe mait dalem lobang bersama pakeannja, dengen doegaän bahoea orang tentoe tida taoe jang disitoe ada satoe mait jang tertanem.

Laen dari bagitoe, sahandenja itoe mait orang dapetken, tentoelah Armand Blaisot sendiri jang tertangkep, kerna samoea kenalannja njonja Jaume taoe jang Armand ada poènja perhoeboengan rapet dengen itoe njonja. Djadi ini badjingan soeda pikir lebih doeloe sasoeatoe djawaban djikaloe orang hendak toedoeh padanja.

Perkakas besi jang ia bekas pake, koetika berdjalan poelang, ia lemparken di pinggiran satoe rawa. Esokan paginja ia kombali ka roemah istrinja dengen oewang darah sapoeloe riboe frank.

Sampe itoe waktoe Landru masih takoet balik ka Parijs, itoe kota jang maski poen ada loewas, tapi njata ada sanget berbahaja boeat dirinja. Sekalipoen tempo hari ia djalan-djalan dengen Armand di satoe cafe jang soenji dirinja ada slamat, aken tetapi sahandenja ia dateng di cafe jang rame, nistjaja dirinja aken bernasip seperti doeloe hari djoega.

Maski poen ia soeda mempoenjai oewang sapoeloe riboe frank di kantong sebagi oepahan boeat ia poenja kerdjahan kedji, toch Landru tida merasa poewas dengen itoe djoembla. la ingin mempoenjai lebih banjak lagi dengen djoeal barang-barangnja njonja Jaume. Barang-barang itoe ada berdjoembla saratoes ampatpoeloe frank, satoe djoembla jang haroes dikata banjak djoega boeat pemandangan ini badjingan.

Di Parijs ada banjak sekali pendjahat dan pengeretan, aken tetapi jang perboeatannja sebagi Landru, itoelah soesah didapetken kadoeanja.

Dengen oewang sapoeloe riboe frank jang ia dapet lantaran abisken djiwanja njonja Jaume. Landru laloe berdiriken poela satoe „Sarang Pertjintaän" di Rue Rochechouard no. 76, dekat Boulevard Rochechouard di Montmartre dan tida brapa djaoe dari ia poenja „Sarang Pertjintaän" jang doeloe di Place Dancourt.

Itoe roemah ada besar dan tinggi, kadoea tepinja ada berdiri bengkel horlogie dan satoe toko obat-obatan, sedeng di depannja ada satoe toko pakean dan kamar obat.

Satelah dapet sewa ini roemah jang ia perabotken dengen lengkep, Landru laloe moelai tjari poela korban baroe. Saban malem ia djalan kaloear, tjari njonja-njonja tjantik jang ia rasa ada poenja harta boeat' dieret.

Sampe di moesin panas Landru soeda beroentoeng bisa bikin perhoeboengan soerat dengen delapan prampoean.

Pada soeatoe malem di boelan Mei 1917, koetika sinarnja buelan jang poernama ada kaliatan gilang-goemilang, Landru dapet liat satoe nona jang oesianja moeda, naek dalem satoe tram. Dengen tida berpikir banjak lagi, Landru laloc boentoetin itoe nona. Kamoedian Landru bikin perkenalan dengen ini nona jang bernama Fernande Segret, penggawenja satoe toko jang itoe hari kabetoelan ada dapet vrij.

Prampoean moeda ini belakangan djadi toendangannja Landru jang sampe Landru dihoekoem masih teroes hidoep dan dari moeloetnja itoe nona orang dapet korek hikajatnja Landru. Orang aken dapet kanjataän jang Landru ada katarik keras pada ini nona, ternjata jang Landru tinggal satia dalem pertjintaän dan kasih ini nona tinggal hidoep dengen merdika, beda sekali ia poenja kalakoean dengen laen-laen prampoean jang ia soeda djadiken korban kapan ia soeda poewasken napsoenja.

Dari moeloetnja itoe nona sendiri kita dapet katerangan seperti :

Bersama satoe sobatnja, nona Segret pergi belandja, dan koetika ia naek dalem tram, ia bertemoe dengen satoc toean djenggot itam jang beroemoer kira-kira ampatpoeloe toedjoe tahon.

Roepanja toean itoe pinter, pakeannja ternjata ada bikinan toko jang ternama. la awasken nona Segret dalem tram dengen mata tida berkesip sembari tangannja oeroet-oeroet ia poenja djenggot. Matanja itoe ada mengandoeng pengaroe, kerna orang jang diawasken lantas dapet pengrasahan aneh, bingeeng dan kamoedian djadi soeka pada itoe orang.

Koetika nona Segret toeroen dari tram, itoe tocan boentoetin dari belakang, dan di tengah djalanan ia lantas adjak omong. Pertanjaännja Landru jang pertama tida didjawab oleh nona Segret, jang sengadja djalan semingkin kentjeng, tapi Landru poenja tindakan ada lebih pesat, hingga nona Segret kasoesoel dan ia denger Landru berkata dengen lemah lemboet:

„Oh! nona, apa kaoe tida soeka denger akoe bitjara? Akoe ini ada saorang jang hidoep sabatang karang dalem doenia. Akoe liat kaoe ada tjantik sekali. Hatikoe djato tjinta pada kaoe, apa kaoe tida soeka djadi sobatkoe? Ah! nona jang manis, djalanlah sedikit perlahan, troesah kwatir orang liatken dan troesa kwatir omongan kita di denger oleh laen orang. Kaoe liat akoe ikoetken kaoe kamana djoega kaoe sampe, dan akoe tida nanti tinggal kaoe sabelonnja kaoe berdjandji jang besok pagi djam sapoeloeh kaoe nanti bertemoe dengen akoe di Place de l'Etoile, di oedjoengaja Avenue Wagram."

Mendenger itoe omongan-omongan manis jang penoeh oempakan, nona Segret djadi goegoep dan bingoeng tida taoe apa jang ia haroes berboeat dan tida taoe apa jang ia moesti menjaoet. Saparo inget dan saparo loepa ia djadi loeloesken permintaännja Landru, esokan paginja pada djam jang ditentoeken ia bertemoe dengen itoe tocan toewa di tempat jang diminta dan itoe toean toewa lantas pegang tangannja dengen gemeter, oetjapken perkataän-perkataän jang menarik hati.

Terdjadinja ini pertemoean, njata ada berhoeboeng dengen satoe drama jang aneh sekali. Kadjadian itoe ada ditoetoerken lebih djaoe oleh nona Segret seperti jang ditoetoerken pada bagian jang berikoet.

———

Landru djato tjinta.

———

Dari perhoeboegannja Landru sama nona Fernande Segret orang nanti dapet kanjataän jang ini bandot kolot soeda djato tjinta pada itoe nona tjantik.

Apa jang ia soeda berboeat pada ini nona, sasoenggoenja ada perkara jang ia belon perna berboeat dalem pengidoepannja, Sekali poen soeda mempoenja ini goela-goela jang manis, tida oeroeng Landru tjari dan bikin perhoeboengan dengen bebrapa prampocan laen, jang dengen roepa-roepa kadjoestaän, boedjoekan dan penipoean, itoe prampoean-prampoean jang sama sekali tida mempoenjai dosa padanja, ia djadiken korban.

Dari ia poenja perboeatan-perboeatan itoe, ternjata jang Landru ada satoe pendjahat paling bandel. Semingkin politie tida bisa tangkep padanja, semingkin ia pandang renda pada itoe hamba-hamba wet, semingkin gampang ia dapetken korban, semingkin giat ia lakoeken berbagi-bagi pemboenoehan jang datengken hasil padanja. Dengen. tida kwatirken satoe apa sekarang Landru soeda dateng kombali ka Parijs, sewa satoe roemah dan piara lagi djenggotnja seperti doeloe hari. Nasehat sobatnają si Caillard, Landru soeda loepaken atawa tida maoe perdoeliken lagi, apa jang ia sekarang inget, jalah tjari korban baroe.

Pada nona Fernande Segret Landru kasih kenal dirinja sebagi Lucien Guillet, orang dari Rocroi, di tempat mana ajahnja ada djadi satoe ingenieur, dan satelah ajahnja meninggal doenia, ia gantiken kerdjaän ajahnja itoe. Lebih djaoc ia kata jang ia ada poenja satoe auto garage di locar kota Parijs dan ada poenja satoe villa bagoes di Gambais.

Esokan sorenja, koetika nona Fernande Segret kaloear dari toko tempat kerdjanja, ia liat di pinggir djalanan ada menoenggoe toean Guillet.

„Oh! djantoeng hatikoe," kata tocan Guillet, koetika marika berdoea soeda kasih tangan satoe sama laen. „Akoe tida bisa bilang dengen perkataan brapa besar adanja akoe poenja rasa girang jang sekarang akoe soeda bisa bertemoe poela dengen kaoe. Akoe merasa tida ada laen kaberoentoengan dalem pengidoepankoe seperti ini waktoe jang akoe bisa pegang tanganmoe jang aloes. Djam waktoe kaoe kaloear akoe toenggoe dengen tida sabar. Achir-achir akoe dapet liat lagi senjoemmoe jang amat manis."

Lebih djaoe ia oetjapken laen-laen perkataän jang manis dan merdoe di dengernja, soepaja bisa iket hatinja itoe nona moeda.

Nona Fernande Segret ada kata, jang sabagitoe lekas Lucien Guillet bikin pertemoean pertama padanja, ia lantas njataken pengrasa'annja baloca ia tida bisa hidoep zonder berdamping dengen itoe nona, dan Lucien kasih kapastian dengen soempah jang ia belon perna djato tjinta pada satoe prampoean dan belon perna hatinja bagitoe katarik seperti soeda kadjadian dengen parasnja Fernande Segret. Melinken ialah saorang jang bisa mengiket hatinja.

Itoe omongan-omongan jang amat manis seperti madoe tawon, ada datengken rasa senangnja Fernande Segret sebagi satoe gadis jang belon perna dapet rasa tjintanja lelaki.

Koetika nona Segret adjar kenal itoe badjingan pada iboenja, sigra djoega ini iboe njataken ia poenja rasa tida senang atas pilihan anaknja, teroetama tempo dapet taoe jang anaknja maoe menikah dengen itoe lelaki toewa jang sama sekali si iboe tida penoedjoe Baroe sadja si iboe liat parasnja itoe badjingan, lantas ia dapet pengrasaän jang ini orang ada mengandoeng resia apa-apa, aken tetapi nona Segret soeda djadi bagitoe tjinta pada Landru, hingga ia tida perdoeliken pada bantahannja ini orang toewa dan berbalik hiboerken iboenja dengen berbagi-bagi omongan, soepaja iboenja bisa satoedjoe dengen itoe pertoendangan.

Dengen pandjang lebar nona Fernande Segret toetoerken pada iboenja jang Lucien Guillet ada saorang terpladjar jang boekan sadja klakoeannja ada sopan santoen, aken tetapi djoega ia ada saorang jang mampoe dan baek adatnja. Boeat itoe berbagi-bagi katerangan, tida memoewasken pada katjoerigaännja sang iboe jang masi tetep merasa sangsi bagi kadjoedjoerannja itoe lelaki. Dari sebab itoe, ia soeda perloeken djoega pergi pada Burgermeester di Rocroi dan tanja pada ini poengoeroes tjatja-djiwa apakah di tempat bilangannja ada tinggal saorang jang terkenal dengen nama Lucien Guillet. Orang jang ditanja tentoe sadja kasih djawaban bahoea di antara orang-orang jang tinggal dalem bilangannja, tida ada jang pake nama Lucien Guillet. Katerangan itoe membikin iboenja nona Segret djadi semingkin tjoeriga dan tinggal tetap pikirannja seperti pertama kali.

Aken tetapi Landru ada satoe pendjahat jang sanget brani mati dan tida taoe maloe. Sabagitoe lekas nona Segret berfaoeken pada Landru jang iboenja soeda dapet katerangan jang tida menjenangken dari Burgermeester di Rocroi, Landru laloe dateng pada itoe iboe dan dengen klakoean jang koerang adjar ia laloe tertawaken dengen berdepan pada ini orang toewa tempo ini njonja toedoe Landru ada satoe orang jang tida poenja tempat tinggal.

„Inget baek-baek, njonja, jang kaoe soeda bikin akoe merasa tida senang dengen kaoe poenja omongan. Akoe brani pastiken pada kaoe, dan kaoe nanti liat boektinja jang akoe ini ada saorang djoedjoer seperti djoega kaoe. Djikaloe akoe ingin menikah pada kaoe poenja anak, itoelah tida laen lantarannja, hanja sama sadja seperti kaoe poenja soeami tempo ia ada tjintaken kaoe".

Sahabisnja ia berkata bagitoe, ia lantas berlaloe.

Dengen melawan pada bantahannja sang iboe, nona Segret djadi djoega menikah dengen Landru dan hidoep dengen merasa amat beroentoeng bersama ini lelaki kolot. Hal itoe ada diakoeh djoega oleh nona Segret sendiri koetika Landru dipreksa perkaranja di pengadilan.

Sebab Landru sanantiasa ada temenin ia di roemah, tjoema kadang-kadang sadja tida poelang, katanja berhoeboeng dengen ia poenja oeroesan dagang, maka nona Segret sama sekali tida doega kaloe Landru ada saorang jang soeda mempoenjai anak dan istri. Sama sekali ia tida doega kaloe Landru pergi boekan oeroes dagangan, hanja oeroes ia poenja laen-laen perhoeboengan pada banjak prampoean. atawa poelang ka roemah istrinja.

Bagitoelah nona Fernande Segret soeda hidoep akoer dengen ini badjingan, tida beda dengen laen-laen pendoedoek kota Parijs jang djikaloe hari soeda sore, iaorang berdoea pergi djalan-djalan di taman, kamoedian doedoek bersantap di restaurant, pergi ka Schouwburg atawa cabaret. Landru ada saorang-lojar salaloe bisa toeroetken boeat kasenangannja nona Segret. Itoelah tida heran, kerna sahabisnja boenoeh njonja Jaume. Landru ada dapet oewang tarohan 10.000 frank dari Armand Blaisot.

Dengen itoe oewang darah Landru toentoet pengidoepannja sebagi orang pantas pantas, oendjoek itoe kamampoean pada laen-laen orang prampoean jang ia ada taksiran boeat kamoedian hari eret hartanja. Landru tida loepa aken tjatet dalem ia poenja BOEKOE ITEM  sasoeatoe onkost jang ia pake.

Itoe koetika paprangan antara Frankrijk dan Duitschland sedeng heibatnja, kota Parijs sering kali di waktoe malem dapet serangan bom dari pasoekan-pasoekan kapal oedara Duitsch, hingga di waktoe pendoedoek sedeng tidoer njenjak di pembaringan, mendadak oewoengan roemahnja di djatoken bom jang meletoes dengen keras dan binasaken banjak djiwa. Orang-orang hartawan atawa poen pendoedoek jang sajang djiwanja binasa, telah lari ka laen-laen tempat loear bilangan kota Parijs. Landru goenaken itoe koetika jang baek dengen boedjoek nona Segret pinda ka villanja di Gambais, dan kainginannja Landru lantas ditrima oleh nona Segret dengen girang.

Boeat pergi ka itoe tempat Landru ada beli doea kaartjis poelang pergi, beda sekali dengen ia poenja kabiasaän pada laen-laen prampoean.

Bebrapa minggoe iaorang tinggal di Gambais dan nona Fernande Segret njata ada merasa senang sekali tinggal di itoe villa jang njaman.

Iboenja nona Segret senantiasa berdaja tida brenti aken bikin anaknja maoe singkirken diri dari itoe badjingan, aken tetapi nona Segret rasaken jang hatinja tida sampe koeat aken berboeat demikian, sebab ia soeda djato tjinta pada itoe badjingan.

Samentara tjintanja Landru pada ini nona melinken boeat sakedar sadja, sebab djikaloe ia sedeng ada di Parijs, Landru salaloe tjari plesiran dengen laen-laen prampoean.

Satoe perkara jang loetjoe telah terdjadi pada Landru koetika ini badjingan tidoer plesir dengen satoe nona tjantik.

Pada soeatoe malem tatkala boelan mentjarken sinarnja jang gilang-goemilang, Landru ada kaloear dari roemáhnja di Rue Rochechouart dan menoedjoe ka Montmartre aken katemoeken ia poenja sobat-sobat. Sasoedanja doedoek sakean lamanja dalem satoe cafe di Place Blanche, sakoenjoeng-koenjoeng matanja katarik dengen parasnja satoe nona tjantik jang ada disitoe. Landru laloe tempel ini nona dan adjak plesir, pertama ia bawa di satoe cabaret, kamoedian ka satoe roemah penjoendelan. Sampe hari ampir pagi baroe iaorang berpisa. Koetika Landru membri slamat tinggal satoe sama laen, sigra djoega Landru dapet kanjatahan jang ia poenja dompet soeda ditjoeri orang, dalem mana ada berisi oewang tida koerang dari sariboe frank.

Si pentjoeri tentoe boekan laen dari pada itoe prampoeau jang salaennja itoe satoe dompet berisi oewang, lebih doeloe dari itoe djoega ia soeda dapet bajaran dari Landru. Landru merasa gemes sekali pada ini prampoean, tapi ia tida bisa berboeat laen dari pada biarken sadja itoe perkara, sebab kaloe ia minta pertoeloengannja politie, bisa djadi dirinja nanti ditjekel. Sebagi satoe pendjahat oeloeng Landru merasa maloe sekali jang dirinja soeda kena ditipoe oleh satoe prampoean.

Lantaran ilangnja itoe oewang, ia djadi roedin, sebab itoelah ada oewang simpenannja jang paling pengabisan. Samentara nona Fernande Segret masih ada berdiam di Gambais. Oleh kerna demikian, perloe sekali ia tjari djalan boeat dapetken oewang lagi 'soepaja salaennja bisa kasih pengidoepan pada anak-istrinja, djoega bisa piara teroes pada nona Fernande Segret.

la laloe ambil djalan jang biasa, jaitoe kasih masock advertentie dalem soerat kabar jang boenjinja seperti :

„Satoe toran jang belon perna menikah, ingin bikin perkenalan dengen satoe njonja."

Itoe advertentie soeda dapet banjak sekali soerat-soerat lamaran, antaranja ada dari tiga prampoean jang dengen djalan tjerdik sekali Landru soeda bisa gaet oewangnja dan kamoedian tida kasih kabar satoe apa lagi padanja.

Djoega satoe njonja jang bernama Pascal ada lamar itoe advertentie, dan Landru soeda djawab dengen manis soerat lamarannja itoe.

Njonja Pascal ada satoe prampoean djanda jang tjantik sekali. la baroe sadja ditinggal mati oleh soeaminja di medan perang. Ini njonja baroe beroemoer tiga poeloe amat tahon, lantaran soeaminja meninggal, telah masoek berkerdja pada satoe bengkel jang ternama dan letaknja di depan gedong opera.

Landru bikin pertemoean dengen ini njonja di satoe cafe pada djalanan Rue de Royale, dimana ia kenalken dirinja pada njonja terseboet dengen nama Forest de Barzieux, sebagimana ia soeda teeken namanja dalem ia poenja soerat balesan pada itoe njonja.

Djadi ini njonja kenal pada pendjahat terseboet dengen nama bagitoe.

Njonja Pascal ada poenja satoe kaponakan prampoean, Marie Jeanne Fauchet jang ada berkerdja sama-sama ia dalem satoe bengkel, dan dalem ini bengkel ,rame sekali orang bitjaraken tentang nikahannja itoe njonja djanda dengen „un monsieur tres bien".

Sekarang soeda sampe tanggal 28 Maart 1918, jaitoe hari jang hawa oedara moelai dingin serta banjak oedjan, pada moesin mana ada enak sekali kapan orang tinggal di pedoesoenan jang sepi. Itoelah djoega sebabnja maka njonja Pascal dengen girang toeroet Landru berangkat ka Gambaiş.

Tapi sedari itoe njonja pergi ka tempat terseboet, orang tida katemoeken lagi padanja. Landru djoega tjoema beliken ia kaartjis spoor boeat perginja sadja.

Haroeslah diterangken jang ini njonja tadinja ada tinggal di Rue Stendhal dan di satoe roemah jang ketjil ia melinken ada mempoenjai perabotan jang berharga kira-kira ampat ratoes frank. Itoe njonja ada saorang jang dateng dari Toulouse, di tempat mana ia ada mempoenjai hikajat jang bernoda, tapi kita tida perloe tjeritaken disini.

Itoe waktoe nona Segret soeda diadjak balik ka Parijs oleh Landru soepaja tempatnja di Gambais boleh di'isiken oleh ini njonja Pascal.

Sebagi djoega laen-laen prampoean jang soeda djadi korbannja Landru, demikian poen njonja 'Pascal ada merasa enak sekali aken tinggal di itoe villa.

Sebagimana kita soeda taoe, Landru ada satoe badjingan jang pande ambil hatinja prampoean. Demikianlah, maski poen ia soeda ada poenja katjintaän jang lebih tjantik dan moeda, toch di hadepannja ini njonja djanda, Landru bisa berlakoe seperti sasoenggoenja ia ada tjinta pada ini prampoean.

Dalem villa terseboet Landru soeda berlakoe sabrapa jang ia bisa aken senangken hatinja ini prampoean djanda. kerna tida brapa lama lagi poen ini njonja aken ia boenoeh, sebab Landru soeda aoes lagi dengen oewang.

Bahoea Landru ada napsoe betoel aken boenoeh itoe njonja, inilah ternjata dari ia poenja perboeatan jang tida perdoeli pada orang-orang jang menjaksiken dan anter kadoea orang itoe berangkat dari Parijs.

Ada banjak sekali orang-orang jang taoe tentang perhoeboengan Landru dengen itoe njonja djanda. Koetika Landru koendjoengi roemahnja njonja djanda itoe dan adjak ini njonja djalan-djalan, si njonja ada bilang pada ia poenja djoeroe pendjaga pintoe prampoean tentang ia poenja pernikahan jang tida brapa lama lagi dengen toean jang ada disampingnja. Itoe djoeroe pendjaga pintoe intjer matanja pada Landru, kamoedian mesem sindir pada njonja Pascal. Hal itoe membikin Landru merasa tida senang, tapi tida djadi satoe halangan boeat ia aken lakoeken pemboenoehan atas dirinja itoe njonja. Salaennja dari itoe, djoega satoe kali njonja Pascal soeda perna oendjoek pada sobatnja, jaitoe njonja Carbonnel, siapa adanja ia poenja toendangan.

Njonja Carbonnel jang kapingin liat roepanja toendangan dari njonja Pascal itoe, soeda toeroet anter koetika kadoea kamanten itoe berangkat ka station aken landjoetken marika poenja perdjalanan ka Gambais, dalem perdjalanan mana njonja Pascal ada bawa djoega ia poenja satoe koetjing jang bagoes.

Tapi itoe samoea tida dikwatirken oleh Landru. la poenja napsoe aken poenjaken hartanja itoe njonja ada bagitoe besar, hingga ia loepaken samoea perkara. Kantongnja Landru itoe waktoe soeda kempes betoel, ia belon kirimken oewang pada anak istrinja dan djoega masih ada satoe nona manis jaitoe nona Fernanda Segret, jang sekarang berdiam di gedongnja di Rue Rochechouart. Maka tentang abisken djiwanja itoe prampoean, itoelah ada niatannja Landru jang soeda pasti.

Apa jang soeda terdjadi dengen njonja Pascal, itoelah ada sama ngerinja dengen laen-laen kadjadian pada korbannja Landru. Dalem tjatetannja politie jang selidiki itoe perkara, ada ternjata jang pada tanggal 28 Maart njonja Pascal moelai tinggal dalem itoe villa di Gambais, aken tetapi pada tanggal 5 April itoe njonja soeda tida ada kaliatan lagi, dan anam hari kamoedian prampoean djoeroe pendjaga dari roemahnja njonja Pascal didatengi oleh Landru jang bilang bahoea njonjanja soeda pinda dan aken bikin perdjalanan ka laen negri, maka barang-barangnja samoea perloe aken didjoeal. Sama sekali barang-barang itoe telah dapet harga tigaratoes ampatpoeloe frank.

Bagimana Landru soeda binasaken djiwanja njonja Pascal ?

———


Bagian 15

BAGIAN XV.

Nasibnja Njonja Pascal.

———

Dalem Landru poenja boekoe tjatetan ia ada toelis tentang njonja Pascal:

„Pasca: roepanja manis, kaliatannja moeda. Pake mantel dan tapi vilt besar."

Di sabelah bawah ia ada toelis tanggal 15 April dan d bawahnja ini tanggal ia ada toelis angka: 5 h. 15, toelisan mana ia maksoedken: Djam lima 15 minuut sore, jaitoe tempo korban itoe ia abisken djiwanja.

Njonja Pascal soeda binasa djiwanja lantaran tida mace denger nasehat soedara prampoeannja. Sabelonnja njonja Pascal menikah, dan sabelonnja ia berangkat ka Gambais, soedara prampoeannja ada kasih nasehat aken lebih baek ia djangan djadi menikah dan ada berbahaja aken toeroet itoe lelaki berangkat ka Gambais, kerna soedara ini ada dapet denger apa-apa tentang itoe orang jang berdjenggot item dan mata tjelong. Aken tetapi koetika njonja Pascal dateng ka Gambais dan liat kasenangannja itoe villa, demikian poen kabaekannja Landru, ia soeda tertawaken itoe soedara prampoean jang terlaloe banjak tjoeriga. Salaennja njonja Pascal rasa jang Landru ada saorang jang pantes-pantes, djoega njonja Pascal ada pikir jang dirinja sampe tjerdik, kerna pengidoepannja di tempo doeloe jang banjak tjatjat ada mengasih ia pengadjaran bagimana moesti perhatiken kasoekäännja lelaki dan bagimana haroes dapet taoe lelaki jang baek atawa djahat. Tapi ini sekali njonja Pascal njata soeda liat dengen kliroe pada Landru.

Pada soeatoe pagi di tanggal 5 April, njonja Pascal ada madjoeken permintaän pada Landru aken djalan-djalan ka Houdan, hal mana dengen tida banjak rewel soeda ditoeroet oleh ini badjingan.

Di Cafe du Commerce, satoe waroeng kopi jang saderhana marika berdoea doedoek minoem thee. Sabagian dari itoe waroeng kopi ada didjadiken tempat maen biljart. laorang beli djoega hebrapa barang makanan dan koetika soeda poelang ka roemah, njonja Pascal laloe sadiaken barang santapan, samentara Landru berkerdja dalem ia poenja garage.

Disitoe ia ambil satce botol anggoer mera dan sasoedanja boeka perop dari itoe botol, sigra ia ketesin tiga poeloe tetes barang tjaer jang berwarna mera tanah dari satoe botol ketjil. Itoelah ada saroepa ratjoen jang sanget djahat, barang mana Landru simpen dalem satoe lemari ketjil bersama satoe boekoe jang berkalimat: „Tjampoeran ratjoen di djeman doeloe kala." Boekoe dan ratjoen itoe kamoedian soeda didapetken oleh politie sasoedanja Landru ditangkep.

Sasoedanja itoe botol dikotjok pergi dateng, ia laloe bawa ka kamar makan dan taro di atas buffet, la laloe naek ka loteng dan ambil satoe botol anggoer anjou, satoe matjem minoeman jang Landru biasa minoem kapan doedoek dalem cafe-cafe.

Koetika marika soeda doedoek bersantap, Landru silaken korbannja minoem satoe glas anggoer mera.

„Akoe sendiri aken minoem satoe glas anjouwijn," kata Landru.

„Soekoer kaoe tawarken akoe anggoer mera. Lucien," kata njonja Pascal dengen senjoem manis dan hati girang. „Akoe tida nanti minoem anggoer anjou, sebab terlaloe keras boeat akoe."

Njonja Pascal laloe minoem abis sagelas, tapi sapoeloe minuut kamoedian ia lantas berkata :

„O! akoe mabok sekali! Apa boleh djadi lantaran itoe anggoer, Allah panas goer? Adoeh! tenggorokankoe rasanja. . . . .panas sekali, seperti kabakar. Ach! akoe soeda kena makan ratjoen......!

„Kaoe edan!" Itoe pengrasa'an tentoe dateng lantaran kaoe poenja pikiran sendiri dan hatimoe jang limboeng. . . . . ."

„Tida. . . . . . .!" treak lagi njonja Pascal.

Landru antepin itoe njonja bertreak dan kamoedian rebahken kapalanja di atas medja makan. Itoe badjingan ambil satoe cigaret dan isep itoe dengen keboelken asepnja ka oedara. Samentara menoenggoeken djiwanja itoe njonja sampe djadi abis, Landru awasken moekanja itoe korban dengen mata tida berkesip. Badannja ini njonja ada koeat, ratjoen itoe tida bikin ia teroes mati mengglisahan. Landru ada sedikit djengkel, ia ingin sekali itoe korban lekas abis djiwanja, sebab di Parijs masih ada menoenggoe satoe nona tjantik jang ia perloe dateng temenin lagi.

Dari kamar makan njonja Pascal masih ada tenaga aken naek ka loteng dengen dipimpin oleh Landru. Beroelang-oelang njonja Pascal minta Landru panggilin doktor dan ini bangsat bilang ia soeda minta pertoeloengannja satoe orang tani jang dekat itoe roemah aken toeloeng panggilin doktor, tentoe tida brapa lama doktor itoe dateng. Tapi sampe djam poekoel lima pagi itoe doktor jag diharep datengnja tida moentjoel, kerna Landru melinken bitjara djoesta sadja, samentara njonja Pascal soeda djadi pajah sekali. Bebrapa saät lagi, sasoedanja menanggoeng sakit jang amat sengsara, achirnja itoe njonja meninggal doenia.

Landru antepin maitnja itoe njonja di kamar sampe hari soeda djadi malem lagi, tatkala mana ia laloe boekaken antero pakeannja itoe korban, bawa mait terseboet ka roemah batoe jang berdiri di belakang kebon, jaitoe tempat jang Landru biasa potong maitnja ia poenja korban-korban. Disitoe maitnja njonja Pascal poen dipotong-potong dan dimasoeken dalem karoeng, betoel seperti Landru soeda berboeat pada maitnja njonja Collomb dan nona Marie de Layons. Pakeannja itoe njonja ia toempoekin di atas dapoer dan teroes ia bakar. Samoea tanda-tanda ia laloe singkirken, hingga tida ada saketes dara orang bisa dapetken bekasnja. Koetika soeda djaoe malem dan djalanan samoea soeda sepi, Landru laloe masoeken itoe mait dalem auto, lantas kontji samoea pintoe roemah dengen rapi, dan djalanken autonja menoedjoe ka soengei de Eure, jaitoe satoe tempat jang djaoenja doeapoeloe kilometer dari Gambais dan letaknja di antara Charpont dan oetan du Chandon. Landru boeang itoe mait jang soeda antjoer dipotong-potong ka dalem itoe soengei, jang lantas djadi tenggelem ka dasarnja jang dalem.

Dari sitoe ia tida balik lagi ka Gambais, hanja berdjalan teroes ka Parijs. Djam sabelas ia soeda sampe di Parijs, ditrima dengen penoeh kagirangan oleh nona Fernande Segret.

„Apa kaoe taoe kenapa akoe baroe poelang begini malem, djantoeng hatikoe?" tanja Landru pada itoe nona.

„Oh! tida, soeamikoe jang manis. Kaoe tentoe soeda pergi oeroes daganganmoe dan poelang begini wakioe dengen banjak kaoentoengan."

„Ah! kaoe satoe prampoean jang tjerdik, kaoe soeda bisa tebak dengen djitoe. Betoel sekali dalem bebrapa hari jang laloe akoe soeda dapet banjak kaoentoengan dari dagangankoe. Sekarang marilah kitaorang pergi ka restaurant aken doedoek makan minoem boeat ini peringetan."

Esokannja Landru pergi sama Caillard dan djoeal barang-barang miliknja njonja Pascal dengen harga tigaratoes ampatpoeloe frank.

Sedari itoe waktoe Landru idoep manis bersama nona Fernande Segret. Sering-sering ia anter ini nona tetira ka Gambais, itoe tempat jang ini nona soeka sekali. Banjak kali Landru tinggal ini nona sendirian dalem itoe gedong djikaloe la moesti oeroes pentjariannja.

Kadang-kadang ia tida poelang, lantaran moesti oeroes dengen lantas pendjoeal motorfiets dan auto-auto tjoerian, dari dagangan mana ia dapet banjak oentoeng, hingga ia bisa idoep teroes dengen itoe nona Fernande Segret sampe di boentoetnja boelan December.

Pada itoe boelan, dengen kasih kenal dirinja sebagi soedagar barang-barang perabotan, ia dapet tempel satoe juffrouw, Marchadier namanja, satoe prampoean jang dapet didikan baek dan baroe beroemoer tigapoeloe tahon. Ini njonja ada sewaken kamar-kamar di Rue St. Jacques.

Ini njonja ada tjerita pada Landru jang ia ingin djoeal barang-barang perabotannja.

Njonja Marchadier doeloe ada satoe prampoean jang soeka tjari hasil di loearan dengen semboeni, tapi belakangan ia boeka satoe roemah pensioen jang ternjata tida membri hasil tjoekoep padanja, maka ia telah ambil poetoesan aken djoeal sadja itoe perabotan dan idoep lagi seperti doeloe.

Landru soeda dateng disitoe dengen poera-poera hendak beli barang-barangnja itoe njonja. tapi ini prampoean jang soeda perna idoep latjoerken diri, dengen gampang sekali katarik hatinja pada Landru, hingga oeroesan djoeal barang ia djadi loepaken, hanja omongin sadja hal dirinja.

Besokan malemnja Landru oendang itoe prampoean dateng di satoe restaurant di Boulevard des Italiens, aken bersantap sama-sama, oendangan mana telah ditrima dengen girang. Disitoe iaorang doedoek beromong-omong dengen asik, njonja Marchadier tjeritaken ia poenja resia-resia diri, sarmentara Landru oendjoek jang ia ada satoe lelaki jang belon perna menikah, ada poenja pentjarian tjoekoep dan ada poenja oewang contant jang besar djoemblanja.

Sasoedanja bikin pertemoean doea kali, Landru njataken ia ada tjinta pada itoe njonja, hal mana memang ada diharep oleh ini prampoean.

Pada soeatoe hari koetika iaorang doedoek di satoe restaurant di St. Jacques, Landru ada bilang begini:

„Djantoeng hatikoe, akoe dapet kanjataän jang kaoe ada dalem kasoesahan oewang. Kaoe poenja barang-barang akoe soeka bajarin boeat doea riboe frank, sabagian barang-barang itoe akoe hendak djoeal, samentara sabagian poela akoe hendak simpen dalem akoe poenja garage. Kaoe sendiri boleh tinggal bersama akoe di Gambais."

„Akoe moefakat dan memang akoe kapingin sekali liat itoe villa di Gambais jang kaoe sering seboetken."

„Besok kaoe boleh ikoet akoe," dan sahabisnja kata bagitoe ia laloe kaloearken oewang kertas doea riboe frank, jang ditrima oleh njonja Marchadeur dengen hati sanget katarik.

Sabagian barang-barangnja njonja itoe ia lantas djoeal pada Caillard boeat harga sariboe frank, sabagian poela ia angkoet dan simpen di Neuilly.

Pada tanggal 13 Januari njonja Marchadier laloe berangkat bersama Landru pergi ka Gambais, samentara nona Fernande Segret soeda doea hari Landru bawa poelang ka Parijs.

Itoe waktoe oewangnja Landru melinken tinggal bebrapa frank sadja, kerna doea riboe ia soeda kasihken pada njonja Marchadier, samentara sariboe frank oewang pendjoealan barang perabotan ia belon bisa trima dari Caillard. Sedeng bagitoe moesin dingin soeda dateng, hingga maski poen tida ada oewang. Landru terpaksa pergi ka Houdan dan goenaken ia poenja antero oewang aken beli areng batoe jang ia sendiri bawa dengen autonja ka Gambais.

Koetika njonja Marchadier dateng ka Gambais, ia ada bawa ia poenja doea andjing, aken tetapi tiga hari kamoedian orang tida dapet denger lagi soeara menggonggongnja itoe doea binatang dan bagitoe poen njonja Marchadier tida katahoean lagi kamana linjapnja!

BAGIAN KA XVI.

Kemana linjapnja njonja Marchadier?

———

Njonja Marchadier tida merasaken lama itoe pengidoepan jang senang di Gambais.

Koetika berangkat ka Gambais, dalem ia poenja tasch ketjil njonja Marchadier ada simpen ia poenja oewang doeariboe frank bersama oewangnja sendiri bebrapa ratoes frank. Itoe oewang doea riboe ada pengasihannja Landru, jang lantaran itoe djoega, maka djiwanja djadi diabisken oleh ini pemboenoch, kerna Landru ingin lekas dapet kombali itoe oewang dan berangkat poelang boeat hidoep kombali pada nona Fernande Segret jang ia tjintaken bagitoe soenggoe-soenggoe.

Di Parijs Landru ada beli daging, salade, roti dan satoe potong camembert kaas (kedjoe).

„Ini barang makanan tentoe ada tjoekoep boeat kita poenja persantapan jang saderhana, boekan?" tanja Landru. „Di Gambais sabentar kita aken beli poela apa-apa jang perloe."

Itoe prampoean tjantik jang sekarang tjoba singkirken dirinja dari pengidoepan di Parijs jang bertjatjat, kamoedian doedoek bersantap boeat pengabisan kali bersama Landru. Ini badjingan ada tawarken si njonja dahar ikan sardijntjes jang si bangsat boeka sendiri di dapoer.

Itoe njonja jang tida taro tjoeriga satoe apa laloe ambil doca potong ikan itoe, laloe dahar dengen bernapsoe, samentara Landru sendiri tida maoe dahar itoe, hanja dahar bebrapa potong saucijs.

Itoe ikan sardijntjes jang itoe njonja dahar dengen enak telah kaboelken harepannja si bangsat, kerna baroe sadja itoe njonja habis bersantap, atawa ia baroe moelai dahar boeah, ia lantas rasaken kapalanja poejeng, hingga ia moesti bersender di korsi lantaran tida tahan poesingnja itoe kapala.

Lima minuut kamoedian andjing-andjingnja itoe njonja pada klepekan mati, lantaran Landru soeda kasih makan daging jang lebih doeloe ditjelepin dalem ratjoen. Njonja Marchadier mati belakangan sasoedanja menanggoeng kasakitan jang heibat.

Maski poen belakangan orang tida bisa dapetken maitnja njonja Marchadier, tapi toch koetika politie bikin gledahan di itoe roemah, di bawah batoe-batoe lebar jang dibongkar, politie soeda dapetken tengkorak-tengkorak dari itoe doea andjing, koetjing dan laen-laen toelang manoesia.

Djem delapan malem koetika tjoeatja ada gelap dan oedjan saldjoe ada toeroen dengen deres, Landru soeda boekain antero pakeannja itoe njonja, jang sasoedanja telandjang boelet, ia laloe goeloeng dengen satoe salimoet dan masoeken dalem ia poenja auto. Pakeannja itoe njonja ia bakar di dapoer, bersama itoe tasch ketjil jang oewangnja ia soeda pindahken ka kantongnja. Koetika soeda tengah malem Landru laloe berangkat dengen autonja jang berisi mait, ka itoe fabriek glas di Vierzy, dimana doeloe Landru soeda bakar maitnja nona Marie de Layons dalem dapoer machine dari fabriek terseboet. Bedanja ini mait dari njonja Marchadier Landru tida potong-potong lagi seperti maitnja nona Marie, hanja sekarang dengen boelet-boelet seperti orang bikin panggang babi, Landru masoekin itoe mait jang soeda kakoe ka dalem itoe dapoer jang apinja berkobar keras. Sabentaran sadja lantas ada tersiar baoe sangit, dan Landru sigra berlaioc dari itoe tempat dengen hati senang, sebab ia soeda selseh lakoeken itoe pakerdjaän dan kantongnja penoeh lagi dengen oewang.

Dari Vierzy Landru teroesken perdjalanannja dalem oedjan saldjoe menoedjoe ka Parijs. Esokannja tanggal 16 Januari ia soeda doedoek poela bersama nona Fernande Segret dalem roemahnja di Rue Rochechouart.

Nona Fernande Segret jang sampe itoe waktoe masih belon djoega dapet taoe Landru poenja pentjarian jang betoel, merasa gegetoen jang Landru saban-saban poelang dengen bawah banjak oewang, jang menoeroet katanja itoe badjingan ada oewang kaoentoengan dari ia poenja dagangan.

Dalem ia poenja boekoe tjatetan Landru ada toelis jang pada kabesokannja ia soeda bajar oetangnja sariboe ampatpoeloe lima frank. Perkara meratjoenin prampoean dan rampas hartanja, kaliatan ada djadi kasoekaännja Landru jang ia tida bisa bikin abis, maski poen Caillard dan Armand Blaisot seringkali peringetken padanja. Ini nasehat boekan sadja Landru tida maoe denger, malah ia kataken sobat-sobatnja itoe terlaloe pengetjoet dan banjak kali djoega ia oendjoek boekti pada sobat-sobatnja itoe bagimana politie-politie di Parijs sama sekali tida haroes ditakoetken.

Bahoea nasehatnja itoe doea sobat ada sanget berharga boeat di denger, itoelah kamoedian Landru telah dapetken boektinja, dirinja telah katangkap dengen tida sekali terdoega.

Bagiman resianja Landru katahoean, itoelah pengarang dari ini boekoe ada toetoerken seperti berikoet:

Berselang bebrapa hari satelah ia lakoeken pemboenochan atas dirinja njonja Marchadier, kabetoelan anaknja njonja Buisson jang tinggal di roemah sakit dekat Bayonne, telah dapet sakit keras.

Ajahnja ini anak soeda meninggal doenia dan njonja djanda Buisson telah diboenoeh oleh Landru, tapi ini anak tida taoc laen dari pada bilang jang iboenja ada tinggal di Parijs. la poenja tante, nona Lacoste, satoe pengawal-kamar dari satoe familie hartawan di Parijs, anggep perloe aken kabarken pada ia poenja soedara prampoean tentang anak itoe jang dapet sakit keras.

Pada waktoe jang belakangan njonja Lacoste ada dapet liat soedara prampoean itoe doedoek bersama satoe tocan nama Andre Charcroix di satoe cafe. Njonja Lacoste djoega ada doedoek sama-sama di cafe itoe dan koetika Landru berlaloe dari tempat doedoeknja aken boeka ia poenja jas loear, njonja Buisson samperin soedaranja dan bisikin di koepingnja njonja Lacoste dengen bilang bahoea toean Andre Charcroix ada poenja satoe villa jang bagoes di Gambais.

Oleh kerna nona Lacoste tida taoe betoel adres tempat tinggal soedaranja, maka ia soeda toelis soerat pada burgermeester di Gambais dengen permintaän boeat briken katerangan tentang adresnja toean Andre Charcroix.

Djawabannja burgermeester ada bilang bahoea di Gambais tida ada saorang jang tinggal dengen pak nama Andre Charcroix, dan itoe burgermeester bilang lebih djaoe, brangkali orang jang nona Lacoste maksoedken, adalah itoe toean jang pake nama Dupont dan ada sewa satoe villa jang terkenal dengen nama „Hermitage" miliknja toean Tric.

Nona Lacoste sigra pergi pada politie di Parijs, briken katerangan pada marika jang ia soeda tida beroentoeng tjari soedara prampoeannja, dan lebih djaoe ia kasih liat socrat jang ia trima dari Burgermester di Gambais.

Bagimana roepanja toean Andre Charcroix, atas permintaäunja politie nona Lacoste laloe petaken dengen teges. Satelah politie dapet itoe katerangan, ia lantas djadi inget Raymond Diard jang djoega ada sama betoel dengen potongan dari roepanja Andre Charcroix jang nona Lacoste toetoerken. Sampe itoe waktoe samoea orang politie memang masih dapet prenta aken tangkep itoe pemboenoeh dari njonja Cuchet dan anaknja, bebrapa roemah jang tersangka, kadang-kadang dapet koendjoengannja politie aken gledah brangkali bisa didapetken itoe orang jang ditjari, aken tetapi oleh kerna saban-saban gledahan itoe djadi gagal, maka samoea orang politie moelai djadi lelah.

Sekarang, sasoedanja nona Lacoste madjoeken itoe pengadoean, politie djadi bersiap lagi dengen penoeh kagoesaran dan kagoembiraän.

Dengen dipimpin oleh Inspecteur-politie Gaffiot, satoe detectief soeda sampe di Gambais dan tjari katerangan-katerangan. la lantas dapet kanjatahan bahoea itoe orang jang pake nama Dupont dan Andre Charcroix, bersama lagi bebrapa poeloe nama palsoc, sabetoelnja ada satoe orang sadja. Persadiaän lantas dibikin aken tangkep Landru djikaloe ia dateng lagi ka Gambais.

Itoe pemboenoeh sabetoelnja tida taoe kaloe politie sedeng berichtiar aken tangkep padanja. Aken tetapi pendjagaän pada itoe villa soeda dilakoeken tiga boelan lamanja, Landru belon djoega dateng kombali ka sitoe, hingga orang politie moelai tjoeriga apa Landru soeda taoe lebih doeloe jang dirinja sedeng didjaga.

Soeda bebrapa kali orang politic masoek ka dalem itoe villa dengen diam-diam, aken tetapi samoeanja tida dapet tanda-tanda dari kadjahatannja Landru. Di loteng politie melinken dapetken bebrapa lembar courant Inggris jang lama, maką politie taro sangkahan brangkali Landru ada toeroenan Inggris.

Sabetoelnja itoe waktoe Landru sedeng toentoet satoe pengidoepan jang sedep sekali di Parijs bersama satoe nona moeda jang tjantik, pada siapa Landru ada djato tjinta seperti itoe nona djoega tjintaken Landru.

Pada hari Djoemahat tanggal 11 April, oedara di langit ada bagoes sekali, maka Landru laloe adjakin ia poenja djantoeng hati, nona Fernande Segret jang eilok, aken djalan-djalan di di djalanan jang rame.

Marika djalan-djalan sampe di Rue de Rivoli, tatkala mana Landru dapet liat dalem satoe toko ada didjoeal satoe eet-servies (piring mangkok boeat makan nasi) jang sembabat betoel dengen marika poenja thee-servies (piring mangkok boeat minoem thee) jang ada di roemahnja.

Nona Fernande Segret liat itoe barang ada bagoes sekali, dan Landru laloe berdjandji aken beliken itoe boeat persenan di hari rajah Paaschen.

Marika laloe masoek ka dalem itoe toko, lantas djadi beli itoe eetservies boeat harga delapanratoes frank. Itoe waktoe Landru baroe bajar saratoes frank dan berdjandji aken bajar sakoerangnja sabagitoe lekas itoe barang di anterken ka roemahnja. Sebagi adresnja ia toelis: Lucien Guillet, Rue Rochechouart.

Dengen hati senang iaorang landjoetken djalan-djalan lebih djaoe sembari beromong-omong, sama sekali marika tida taoe apa jang bakal terdjadi dengen dirinja.

Koetika Landru dan nona Segret baroe kaloear dari itoe toko, kabetoelan dapet diliat oleh nona Lacoste, jang dengen terkedjoet ada kenalken roepanja Landru sebagi itoe toean jang bernama Andre Chareroix dan jang soeda bawa soedara prampoeannja, njonja Buisson, ka tempat jang tida katahoean. Dengen penoeh sakit hati nona Lacoste laloe bertaoeken hal itoe pada politie, pada siapa doeloepoen ia soeda perna mengadoe fatsal soedaranja itoe. Dengen tida boeang tempo lagi, politie tjepet dateng ka itoe toko dan dapetken adresnja itoe pemboenoeh seperti di atas kita soeda toelis. Kita sekarang balik kombali ikoetin Landru, jang sasvedanja anterin nona Segret poelang, Landru laloe pergi pada ampat sobatnja, samoea ada pendjahat-pendjahat di Parijs jang terkenal. Di satoe cafe jang tida djaoe dari djalanan Place de Pigalle, iaorang doedoek bermoefakatan.

Permoefakatan itoe ada berhoeboeng dengen oeroesan memeres oewangnja satoe pengarang bangsa Inggris. Ini pengarang sengadja dateng ka Parijs aken karang satue boekoe jang menoetoerken kadjahatannja bangsat-bangsat di Parijs. Aken tjari taoe resia-resia itoe, ia sacda bertemoe dengen satoe badjingan jang bisa oendjoek dengen djitoe bagian-bagian dari itoe tjerita jang hendak dibikin. Itoe badjingan adalah kontjonja Landru, jang sengadja maoe boeka sabagian dari marika poenja resia-resia boeat dapet oepahan dari si pengarang, tapi sabetoeluja iaorang berboeat demikian tida laen dari pada hendak peres oewangnja si pengarang itoe. Sampe djaoe malem Landru baroc poelang ka roemahnja.

Esokan paginja djam toedjoe Landru soeda bangoen dan pergi kaloear aken beli satoe lembar soerat kabar La Martin.

Sapoeloe minuut, kamoedian koetika Landru balik kombali, nona Segret dapetken soeaminja ada sedikit go goep dan poetjat. Nona Fernande Segret kasihken soerat-soerat jang baroesan dianterken oleh lopperpost. Koetika Landru lagi batja itoe soerat-soerat, sakoenjoeng-koenjoeng pintoe diketok. Itoe waktoe nona Segret lagi berdandan, maka ia melinken kasih taoe pada soeaminja di loear ada orang ketok pintoe. Pertama Landru merasa sangsi, ia berpikir sakoetika lamanja, tapi achir-achir ia angkat poendaknja dan berdjalan kaloear.

Apa jang telah terdjadi di loear, itoelah nona Segret tida dapet taoc, ia melinken bisa tjeritaken jang koetika socaminja boeka itoe pintoe, lantas kadengeran soearanja orang lelaki, berikoet satoe pergoeletan dan koetika pergoeletan itoe socda djadi sirep, nona Segret dapet denger ia poenja Lucien bilang begini:

„Apa? Apa kaoe maksoedken? Maoe tangkep akoe? Lantaran apa ?"

BAGIAN XVIII.

Landru terdjebak.

————

Kateranggan dari nona Segret bagimana soeda terdjadi koetika soeaminja ditangkep, ada seperti berikoet:

„Sabagitoe lekas akoe abis berdandan, akoe lantas pergi kaloear dan disana akoe menampak satoe perkara jang amat mengantjoerken hati. Akoe poenja Lucien jang tertjinta ada diapit oleh doea politie jang pegang tangan dan poendaknja dengen keras, samentara politie jang katiga sedeng borgol kadoea tangannja.

Dalem akoe poenja goegoep dan terkedjoet, akoe tanja pada itoe orang-orang politie, apa sebabnja iaorang tangkap akoe poenja soeami, aken tetapi marika melinken kasih katerangan jang pendek dan titahken akoe lekas berdandan boeat ikoet marika pergi ka kantoor politie.

Akoe pikir tida ada laen djalan aken dapet taoe kasoedahannja itoe perkara salaennja ikoet ka kantoor politic. Maka akoe lantas ambil topi dan mantel, teroes ikoet naek dalem satoe auto jang didjalanken menoedjoe ka kantoor politie.

Di dalem auto kombali akoe tanja pada sala satoe orang politic itoe, lantaran apa maka akoe poenja soeami ditangkep Boeat ini pertanja'an itoe orang politie berkata dengen mesem sindir:

„Och! njonja, kapan kaoc taoe crang matjem apa adanja ini Landru, nistjaja kaoe tida merasa kasian lagi padanja."

Mendenger bagitoe. akoe djadi seperti patoeng, akoe melinken awasken moeka soeamikoe jang ada poetjat dan koesoet.

„Apatah kaoe soeda berboeat, djantoeng hatikoe?" akoe tanja pada soeamikoe jang doedoek di depan akoe. „Bitjaralah. . . . . . . . akoe minta dengen sanget. . . . . ."

Aken tetapi Landru tinggal diam, tida satoe perkata'an ada kaloear dari moeloetnja, dan ia tinggal tetap tida maoe kasih katerangan sampe perkaranja dipreksa di pengadilan.

Bebrapa saät kamoedian baroe Landru berkata:

„Djangan kwatir, hati djiwakoe. Tida apa-apa. . . . . . ini melinken ada satoe kakliroean."

„Kenapa ?"

Landru tida kasih djawaban lagi. Matanja jang tjelong memandang ka loear, achirnja kitaorang sampe ka tempat jang ditoedjoeken.

Kitaorang sigra masoek ka dalem satoe gedong, sasoedanja liwatken banjak gang achirnja akoe ditinggalken dalem satoe roewangan, samentara soeamikoe orang bawa ka satoe kamar.

Akoe poenja pikiran djadi kalang kaboet. Itoe perkara samoea terdjadi dengen terkoenjoeng-koenjoeng. Akoe masih tetap, pikirken apakah jang Lucien soeda berboeat hingga ia ditangkep dengen tjara jang bagitoe bengis.

Lucien dibawa ka satoe kamar jang tida berdjaoehan dari tempat akoe menoenggoe. Akoe merasa penasaran sekali pada ini kadjadian, maka koetika akoe denger orang moelai bikin pertanja'an-pertanja'an, akoe laloe menindak dengen perlahan ka depan pintoe kamar papreksa'an, disitoe akoe mandek dan tahan napas aken dengeri.

„Sekarang kaoe soeda faoe, Henri Désiré Landru, toedoehan apa ada didjatoken atas diri kaoe. Kaoe ditoedoe soeda boenoel ampat prampoean!" Bagitoe akoe denger pembesar politie berkata.

„Boenoeh ampat prampoean . . . . . . . . .?" akoe berkata pada diri sendiri dan berbareng dengen itoe, akoe poenja kaki djadi lemes, hingga dengen tida bisa tertahan, akoe djato doedoek di djoebin, dan tentoe djoega akoe soeda roeboeh pangsan kapan akoe tida koeaiken hati sendiri.

Sampe djam tiga sore akoe moesti berdiam di kantoornja politie dengen hati amat limboeng, kamoedian akoe dianter poelang oleh doea agent-politie. Sasampenja akoe di roemah, akoe diminta oendjoeki tempat soerat-soeratnja Lucien, tempat simpenan barangnja dan pakeannja. Aken tetapi itoe orang-orang politie tida dapetken apa-apa. Jang didapetken melinken bebrapa soerat jang menoendjoeki Lucien Guillet ada saorang jang terkenal dengen nama Dupont. Kamoedian akoe diadjak kombali oleh itoe doea politie agent balik ka kantoor politie, dimana akoe di'idjinken bertemoe dan bitjara dengen akoe poenja soeami, jang sasoedanja beromong-omong sedikit tempo, lantas kitaorang berpisahan dengen mengasih satoe tjioeman jang paling pengabisan.

Dengen soeara perlahan dan sedih Landru berkata pada akoe:

„Adieu, notre petite table !"

Esokan paginja papreksaän dilandjoetken. Familienja njonja Cuchet, jaitoe toean Freidmann dan bebrapa orang lagi jang djadi familie dari prampoean-prampoean jang terboenoeh oleh Landru, telah dateng djadi saksi dalem perkaranja ini pendjahat. Itoe saksi-saksi samoea kenalken roepanja Landru sebagi itoe pemikat prampoean jang paling pande.

Berselang sapoeloe hari lamanja, orang telah beroentoeng dapetken katerangan dari sana-sini jang menoendjoeki brapa djaoe Landru soeda lakoeken penipoean. pemalsoean dan berbagi-bagi pakerdjaän boesoek jang sanget tida taoe maloe.

Ichtiarnja Landru jang teroetama, adalah pada prampoean-prampoean djanda jang lakinja baroe mati dalem paprangan. Itoe waktoe memang ada banjak sekali prampoean moeda jang lakinja mati di paprangan, hingga semingkin lama di Parijs semingkin banjak njonja-njonja jang soeda djadi djanda dalem oesia moeda. Lelaki lantas ternjata ada kakoerangan, djangan poela djanda-djanda, sekali poen gadis-gadis soesa dapet pasangan jang kabetoelan. Maka djoestroe itoe waktoe jang baek ada digoenaken oleh ini pendjahat aken pelet prampoean-prampoean djanda jang berharta atawa gadis-gadis jang tjantik. Pada marika itoe dengen gampang sekali Landru bikin dirinja ditjinta.

la poenja anak-anak dan istri, salamanja pandang Landru sebagi saorang jang djoedjoer dan satia, tida berboeat perkara-perkara jang melanggar wet dan djoega belon perna alpa kasih oewang pengidoepan jang tjoekoep pada istrinja itoe. Maka iaorang djadi sanget heran dan tida maoe pertjaja koetika politie tangkep dan toedoeh Landru soeda lakoeken bagitoe banjak pemboenoehan. Tapi boekti-boekti semingkin lama semingkin banjak, hingga kasoedahannja, dengen mengoetjoerken banjak aer mata oleh kerna sedih, itoe istri dan anak-anaknja Landru pertjaja djoega jang badjingan itoe ada manoesia jang sanget kedjem, boeas dan temaha.

Landru ditangkep sedari boelan April 1919, aken tetapi papreksaän saban-saban ditoenda lantaran koerang boekti-boekti, samentara Landru sampe di boelan November 1921 teroes disekap dalem pendjara. Hakim Bonin jang lakoeken papreksaän dalem perkaranja ini pendjahat, ada berlakoe terliti sekali, samentara detectief-detectief, demikian poen orang-orang politie ada bekerdja keras aken bikin terang itoe perkara-perkara pemboenoehan.

Politie di Seine-et-Oise saban-saban dapet prenta aken bikin penggledahan di bekas roemahnja Landru di Vernouillet atawa poen di Gambais. Bebrapa kali gledahan itoe tida membri hasil satoe apa, aken tetapi belakangan, koetika soeda katahoean jang Landru ada poenja satoe garage di Neuilly, dimana ini pendjahat ada simpen ia poenja barang-barang simpenan bekas korban-korbannja, lantas djoega hakim moelai dapet djalan aken korek lebih banjak resianja ini pendjahat.

Sedari ditangkep, Landru soeda berobah adatnja. la djadi saorang jang fida soeka omong, kapan ia ditanja, ia salaloe kasih djawaban :

„Akoe tida taoe! Kaoe sendiri jang haroes terangken".

Atawa:

„Kaloe kaoe anggep dimikian, maka akoe boleh tinggal toetoep moeloet!"

Atawa lagi:

„Djangan goesar, toean, apa kaoe bermaksoed hendak bikin boekoe tjerita?"

Pada soeatoe hari hakim Bonin ada madjoeken pertanjaän tentang kamana linjapnja njonja Marchadier.

„Kaoe tanja dimana adanja njonja Marchadier? Itoelah akoe tida taoe. la soeda tinggalken akoe sasoedanja berdiam di Gambais satoe hari lamanja, dan sedari itoe waktoe akoe tida dapet denger satoe apa lagi dari itoe njonja."

Bahoea Landru ada satoe badjingan jang pande sekali kasih djawaban djawaban pada hakim, itoelah ada diakoeh oleh berbagi-bagi correspondent dari roepa-roepa soerat kabar jang dateng menjaksiken saban kali hakim Bonin "preksa perkaranja ini bangsat, Dengen tjara begitoe Henri Désiré Landru soeda maenin hakim sampe tiga tahon lamanja. Sasoeatoe pendoedoek di Parijs ada omongken hikajatnja ini pendjahat, hingga hikajat itoe sampe di saloeroeh doenia, dan samoea bangsa merasa heran bagimana satoe kota Parijs bisa ada poenja satoe pemboenoeh jang sanggoep lakoeken kadjahatan bagitoe banjak zonder siang-siang dapet ditangkep oleh politie.

Papreksaännja politie dilakoeken semingkin giat, saja, Williams le Queux, pengarang dari ini boekoe, beroentoeng soeda bisa toeroet orang-orang politie pergi ka Gambais boeat lakoeken gledahan jang ka bebrapa kali.

Oebin-oebin besar jang ada di kebonnja Landru, telah dibongkar dan disana, di antara aboe-aboe berasal dari dapoer, telah didapetken toelang-toelang, jang atas penjelidikannja Professor Anthony. Doktor Paul dan laen-laen orang berilmoe, dapet diterangken jang toelang-toelang serta aboe itoe ada restant dari tjikalan badannja manoesia.

Ini kasaksian telah ditetapken oleh orang-orang berilmoe jang terseboet, maka itoelah achirnja Landru di hadepken pada pengadilan di Versailles pada tanggal 8 November 1921.

Koetika warta tersiar jang Henri Désiré Landru aken dipreksa, djoemblanja penonton lelaki dan prampoean ada seperti semoet jang mengaloet ka dalem itoe gedong pengadilan jang besar.

Salaen perkaranja Caillax, redacteur dari soerat kabar Figaro jang terboenoeh oleh saorang prampoean, boleh bilang Parijs belon perna mengalamken satoe papreksaän jang bagitoe rame seperti perkaranja ini Henri Landru.

Orang-orang prampoean dari segala deradjat, bebrapa djam lebih doeloe dari papreksaän, soeda bereboet tempat di bangkoe-bangkoe penonton jang disadiaken banjak dalem gedong pengadilan itoe, samentara orang-orang lelaki, soedagar-soedagar dan penggawe-penggawe toko, tinggalken pakerdjaännja boeat menonton itoe papreksaän.

Soenggoe Landru terbitken karamean dalem gedong pengadilan.

Hakim Guilbert jang kapalaken itoe papreksaän.

Boekti-boekti jang tida bisa dibantah lagi ada disadiaken atas medja. Procesverbaal laloe dibatjaken, penoeh dengen toedoehan-toedoehan jang sanget memberatken pada perboeatannja Landru, diberikoetken dengen djoemblanja saksi-saksi jang sanget banjak.

Koetika hakim seboet jang Landru soeda lakoeken pemboenoehan atas dirinja 284 prampoean, Landru tida djadi kaget atawa kwatir, hanja ia tertawa dengen njaring seperti laen-laen penonton.

Papreksaän dilandjoetken sampe tanggal 30 November, sampe pada tanggal mana soerat-soerat pertjintaännja Landru jang dapet dikoempoelken oleh politie dan sekarang bertoempoek sebagi boekit kertas di medjanja hakim, tida koerang djoemblanja dari anem riboe.

Sasoedanja didenger katerangannja saksi-saksi, sigra papreksaän hakim membri poetoesan dengen menjataken jang Landru betoel soeda bersala memboenoeh orang-orang prampoean dengen satoe niatan jang sanget kedjem.

Jury jang doedoek di sabelahnja hakim ada madjoeken permintaän ampoen aken goenanja itoe pendjahat, satoe hal jang sanget mengheranken pada bebrapa penonton.

Hal itoe terdjadi adalah lantaran pandenja pembela dari persakitan, jaitoe Mr. Moro-Gioffari, satoe antara advocaat jang paling terkenal di Europa, aken tetapi pengadilan tetap kasih poetoesan jang Landru moesti dihoekoem mati. Pembelanja Landru tida poetoes harepan,, sasoedanja tida dapet permintaän ampoen dari hakim, ia sigra madjoeken permintaän bagitoe pada pengadilan tinggi, aken tetapi ini pengadilan djoega tolak permintaännja advocaat itoe. Achirnja, lantaran kapoetoesan djalan, ini advocaat sigra mengadep sendiri pada President dari Republiek, minta perantaraännja ini Kapala Pamerentahan Fransch aken briken gratie pada Landru.

President Republiek jang soeda dapet katerangan dari hakim. Guilbert dan laen-laen, telah tolak itoe permintaan.

Samentara Landru sendiri belon poetoes harepan. la tida pertjaja jang dirinja aken dihoekoem mati. Pada soldadoe pendjara jang djaga padanja, ia selaloe bilang: ,,Akoe tida berdosa!" Beriboe-riboe kali perkataän itoe ia oetjapken baek pada pendjaga-pendjaga pendjara, baek. poen pada hakim. la pertjaja betoel jang dirinja tida aken dihoekoem mati. Satoe hari di moeka sabelonnja ini bangsat didjatoken hoehoeman mati, ada dateng toekang tjoekoer di pemboeian, dan sebagimana biasa, ia hendak lakoeken kerdjaännja. Koetika dapet liat pada toekang tjoekoer itoe, Landru berkata:

„Ah! sobat, tjoekoerinlah akoe, dan bikin akoe poenja djenggot bagitoe bagoes, soepaja prampoean jang liat djadi katarik hatinja. . . . . . ."

Pada malemnja, poetoesan hoekoeman mati sigra dikaloearken, tetapi Landru tida dapet taoe hal itoe. Saloeroeh Parijs taoe hal itoe, maka banjak sekali pendoedoek jang hendak menjaksiken itoe hoekoeman, telah pergi ka Versailles.

Di atas randjang dalem kamar pemboeian, dimana melinken dapet penerangan lampoe gas jang ketjil, ada tidoer meringkoek itoe pamikat dan pemboenoeh prampoean.

Djam ampat pagi ia mendoesin dan mengeloeh lantaran tida tahan hawa-oedara jang amat dingin.

Satoe pendjaga jang siang dan malem oeroes kaperloeannja ini pendjahat, lantas berlaloe aken ambilin satoe selimoet, aken tetapi maski poen soeda berslimoet, ini pendjahat jang soeda ampir sampe adjalnja, tida bisa poeles djoega.

Djam anam pagi koerang saperampat, bebrapa hakim dateng dalem kamarnja Landru, samoea berpakean itam. Advocaat-advocaat moelai berpridato sebagimana biasanja, aken tetapi pri- datonja advocaat-advocaat itoe telah dipoetoesken oleh Landru jang berkaia:

„Akoe soeda taoe apa jang kaoe hendak bilang, toean-toean. Maka sekarang tida perloe kaoe landjoetken pridatomoe. Akoe ini ada saorang jang tida berdosa, aken tetapi dengen apa boleh. boeat akoe aken berangkat ka tempat baka dengen gaga. Akoe taoe jang ini boekan ada kaoe poenja kasalahan, maka dari sebab itoe, akoe poen tida aken goesar pada kaoe".

Kamoedian' Landru doedoek dengen gaga, dan satoe toekang tjoekoer hampiri padanja aken ditjoekoeri. ,Djangan kaoe tjoekoer akoe poenja djenggot," kata Landru dan itoe ada djadi Landru poenja permintaän satoe-satoenja.

Satoe glas rum dan sigaret ada disoegoeken padanja boeat pengabisan kali, tapi itoe barang ditampik oleh ini pendjahat dengen lakoe hormat sembari berkata: „Itoe minoeman dan sigaret tida perloe boeat akoe jan aken berangkat ka tempat baka dengen gaga."

Padri-padri poenja oetjapan djoega Landru njataken tida perloe, maka bebrapa minuut kampedian achirnja Landru digiring ka loear dari kamar pendjara.

Soldadoe-soldadoe Cavalerie dengen pedang-pedang terhoenoes ada djaga pintoe gerbangnja pendjara. Satoe meter lebih djaoe ada berbaris lagi satoe pasoekan soldadoe. Samentara satoe pasoekan infanterie dengen senapan-senapan terisi dan bajonnet soeda bebrapa minuut menoenggoe di lapangan sembari mendjaga penonton soepaja tida dateng dekat pada tempat hoekoeman.

Koetika pintoe pendjara di boeka, Landru menindak kaloear dengen gaga. la melinken ada pake satoe tjelana poeti dan kemedja poeti.

Maski poen tave jang ia bakal dihoekoem mati, tapi toch Landru masih tetap berlakoe gaga.

Sakoetika lamanja ia brenti dan hadepken ia poenja advocaat jang laloe peloek Landru aken kasih slamat berpisah sembari berbisik :

„Berlakoelah gaga."

Sahabisnja itoe Landru laloe awasken itoe tempat penabasan kapala. Achiruja dengen tindakan tetap ia hampiri itoe barang jang aken abisken djiwanja.

Zonder dititahken oleh algodjo, Landru pasang lehernja pada bantalan piso dan baroe sadja ia oetjapken: „Akoe aken teroes, tinggal gaga," lantas piso toeroen dengen tjepet ka batang lehernja ini orang berdosa, hingga kapalanja mengglinding djato di dalem krandjang.

Demikianlah adanja hikajat-hikajat dari itoe pemikat dan pemboenoeh prampoean jang paling boeas dan kedjem dalem doenia. Justitie telah tetapken djoemblanja korban-korban jang binasa di tangan Landru tida koerang dari 284 djiwa.

TAMAT.

